
Til Emma 


Sammendrag 


Dette er en vitenskapelig monografi basert på avhandlingen Om å holde 
noe av et barns liv i sin hånd. Samtaler mellom profesjonelle og barn som 
har psykisk syke eller rusavhengige foreldre: et etisk og narrativt perspektiv. 
Tema er barns deltakelse i samtalegrupper for barn som har psykisk syke 
eller rusavhengige foreldre. Boken bygger på erfaringer fra deltakende 
observasjon i sju forskjellige samtalegrupper samt oppfølgende samtaler 
med barna som deltok og de profesjonelle som ledet gruppene. Formålet 
har vært å undersøke hvilke muligheter barn i samtalegrupper får til å 
stå fram som selvstendige meningssøkende og meningsskapende subjek- 
ter. Problemstilling er: Hvordan blir barns erfaringer håndtert i samtale- 
grupper for barn som har psykisk syke eller rusavhengige foreldre? 

Boken er gitt en vitenskapsfilosofisk forankring i en avdekkende her- 
meneutikk. Dette har lagt føringer for å vektlegge betydningen av det 
likeverdige og gjensidige i samhandlingene mellom de deltakende barna 
og de profesjonelle som har ledet samtalegruppene. I den forbindelse er 
det sentralt å utforske hvordan de profesjonelle, i konkrete samhand- 
lingssituasjoner, skaper rom for det enkelte barns perspektiv ved å sette 
sine egne perspektiver i spill, og hvordan de ikke gjør det. Den avdek- 
kende hermeneutikken har også gjort det mulig å identifisere noe av det 
som ikke ble satt ord på, eller som bare så vidt ble antydet eller nevnt, i 
samhandlingene mellom de profesjonelle og barna, men som likevel kan 
ha hatt stor betydning for den meningen som ble dannet. 

Erfaringene og observasjonene fra samtalegruppene er formidlet gjen- 
nom ni fortellinger. Disse beskriver konkrete samtaler og aktiviteter der 
barn formidler egne erfaringer, tanker og følelser, uten at disse blir gjort 
til videre tema i samhandlingen. Gjennom fortolkning av disse fortellin- 
gene kommer det fram en forståelse av at samtalegrupper for barn med 
psykisk syke eller rusavhengige foreldre synes å være en praksis der barns 

egne erfaringer av foreldrenes psykiske sykdommer og rusavhengighet i 
begrenset grad blir gjort til tema. Gjennom en teoretisk diskusjon der det 
som har foregått i de partikulære samhandlingssituasjonene, blir løftet 
opp på et mer generelt meningsbærende nivå, er det søkt en dypere for- 
ståelse for dette fenomenet. 

KAPITTEL 1 


Innledning 


Det er en lidenskap ved språket å være nødt til ikke å si alt, hvis en vil si noe. 


— Kari Martinsen, 2005 


Boken er en bearbeidet versjon av min doktorgradsavhandling Om å 
holde noe av et barns liv i sin hånd. Samtaler mellom profesjonelle og barn 
som har psykisk syke eller rusavhengige foreldre: et etisk og narrativt per- 
spektiv, som ble forsvart 5. desember 2019. Bearbeidingen består i at jeg 
har innarbeidet kommentarer jeg fikk i forbindelse med disputasen, og 
kommentarer jeg har fått i etterkant. For å gjøre teksten tilgjengelig for et 
større publikum har jeg også omorganisert den noe. 

Tema for avhandlingen var barns deltakelse i samtalegrupper for barn 
som har psykisk syke eller rusavhengige foreldre. Dette er et komplekst 
tema som kan studeres og forstås fra en rekke perspektiver. Det jeg har 
valgt å fokusere på, er hvordan barns egne erfaringer fra sitt liv og sine 
relasjoner får komme til uttrykk og blir håndtert i samhandlinger med 
profesjonelle. Avhandlingen hadde følgende problemstilling: Hvordan 
blir barns erfaringer håndtert i samtalegrupper for barn som har psykisk 
syke eller rusavhengige foreldre? 

Det jeg særlig har rettet oppmerksomheten mot, er hvilke mulighe- 
ter barn i samtalegrupper får til å stå fram som selvstendige meningssø- 
kende og meningsskapende subjekter. Med «håndtert» sikter jeg derfor til 
hvordan profesjonelle gir barns erfaringer oppmerksomhet ved å etter- 
spørre disse erfaringene, undre seg over dem og utforske dem videre 
sammen med barna, men også til hvordan de profesjonelle unnlater å 
etterspørre barnas erfaringer, ignorerer eller avfeier dem eller lar være å 
stille utdypende eller utforskende spørsmål. Problemstillingen ble ut fra 
dette besvart ved hjelp av følgende delspørsmål: 

- På hvilke måter er samtalegruppene organisert? 

- Hvordan legger de profesjonelle til rette for at barns egne erfaringer 
får komme fram? 

- Hvordan responderer barna på de profesjonelles initiativer? 

- På hvilke måter tar barn selv initiativ til å bringe erfaringene sine 
inn i samhandlingene? 

- Hvordan forholder de profesjonelle seg til det barna formidler? 

- Hvilke erfaringer blir ikke satt ord på eller utforsket nærmere? 


Boken bidrar med et etisk perspektiv på det som foregår i samhandlin- 
ger mellom profesjonelle og barn som har psykisk syke eller rusavhengige 
foreldre. Det etiske er knyttet til hvordan et grunnleggende menneskelig 
behov, behovet for å skape mening, kommer til uttrykk og blir håndtert 
når barn og profesjonelle samhandler. Dette er et perspektiv som gir en 
annen inngang til moralsk tenkning rundt profesjonelt arbeid med barn 
som er i utsatte og sårbare livssituasjoner, enn det som oftest blir benyttet. 
Etikken framstår her ikke primært som et sett av regler eller prinsipper, 
men som et relasjonelt fenomen. Jeg håper boken kan gi innsikter som vil 
være til nytte for profesjonsutøvere som ønsker nye perspektiver på prak- 
sisen sin. Det gjelder både de som arbeider med barn som har psykisk 
syke og/eller rusavhengige foreldre, og de som arbeider med barn i andre 
typer utsatte og sårbare livssituasjoner, blant annet innenfor barnevernet. 
Boken vil også kunne være aktuell for master- og doktorgradsstudenter 
innenfor helse- og sosialfagene og innenfor etikk og for forskere med 
interesse for praktisk etikk. 


Bakgrunn for prosjektet 


I arbeidet med forskningsprosjektet har jeg valgt et perspektiv på samhand- 
linger mellom profesjonelle og barn som legger føringer for å gi oppmerk- 
somhet til det spesifikke og unike i hver enkelt samhandlingssituasjon. 
Målet har ikke vært å identifisere generelle trekk basert på oppsummerin- 
ger av enkelttilfeller, men å utforske enkelttilfellene og deres særegenhet. 
En viktig grunn til at jeg har valgt dette fokuset, er erfaringer jeg selv har 
gjort gjennom mitt tidligere arbeid som sosionom i et voksenpsykiatrisk 

akutteam. I dette arbeidet møtte jeg jevnlig barn som var i svært vanske- 
lige livssituasjoner. For meg var disse møtene ofte preget av ambivalens 
og maktesløshet. Jeg så hvor vanskelig barna hadde det, og jeg ønsket å 
hjelpe. Samtidig opplevde jeg at det var lite jeg konkret kunne gjøre for å 
endre forholdene det enkelte barnet levde under. Det eneste jeg i mange 
situasjoner hadde å bidra med, var at jeg kunne snakke med barna om 
det de erfarte. Jeg spurte meg selv jevnlig hvor hjelpsomt det jeg gjorde, 
egentlig var, om jeg overhodet bidro til noe godt. 

Sommeren 2005 leste jeg en artikkel som kom til å representere et 
vendepunkt i min forståelse av hva det kunne innebære for meg som 
profesjonsutøver å tilby støtte og hjelp til barn jeg møtte i mitt arbeid. 
Artikkelen heter «Hva skal vi gjøre for/med/hos Jenny?» og er skrevet av 
den norske teologen Trygve Wyller (2001a). Ifølge Wyller er formålet med 
artikkelen å komme fram til en etisk forståelse av begrepet «barnet som 
aktør». Dette kan hjelpe profesjonelle som arbeider med vanskeligstilte 
barn å bli bevisste det ansvaret de har for å la barnas egen forståelse av 
seg selv, og av det livet de lever, danne utgangspunktet for en videre kon- 
takt. Wyller viser til en samtale mellom forskeren Kate Mevik og ei ti år 
gammel jente som heter Jenny. I samtalen forteller Jenny hvordan det er 
for henne å leve med en alvorlig psykisk syk mor. Hun beskriver hvordan 
moren hele dagen ikke gjør annet enn å sitte og se inn i veggen. Det er 
som om hun er død. Selv ikke når Jenny gir henne en klem og sier hei, 
reagerer hun. Jenny sier at når hun ser moren sin sånn, kan hun ikke la 
være å gråte. Da ønsker hun at moren var død. 

Ifølge Wyller er det flere måter å lese denne fortellingen på. En mulig- 
het er å lese den som en opplysning om et saksforhold - om forholdet 
mellom en psykisk syk mor og hennes ti år gamle datter. Wyller kaller en 
slik lesning reduktiv. Reduksjonen ligger i at det kun er leseren som gis 
anledning til å definere betydningen av det Jenny forteller. Selv er hun 
redusert til et objekt. En annen mulighet er å lese den som en beretning 
om ei ti år gammel jente som arbeider med sin egen subjektrolle. Den 
enorme distanseringen som ligger i å ønske moren død, er Jennys måte 
å mestre den vanskelige livssituasjonen sin på. I samtalen med Mevik 
forteller hun om dette, og Mevik lar henne gjøre det. Wyller sier at Jennys 
muligheter for god egenutvikling styrkes ved at hun møter en voksen 

som interesserer seg for hvordan det er å være henne i den verdenen hun 
lever i. 

Ved a rette oppmerksomheten mot det som foregar i samhandlin- 
gen mellom Mevik og Jenny, og ikke mot bestemte tiltak som er ment 
a avhjelpe Jennys vanskelige livssituasjon, mener jeg at Wyller bringer 
et nytt perspektiv inn i diskusjonen om hvordan profesjonelle kan tilby 
god stotte og hjelp til barn som har psykisk syke eller rusavhengige for- 
eldre. Nar Jenny forteller om sine opplevelser av morens sykdom, fram- 
star hun ikke bare som et sarbart og hjelpetrengende barn, men ogsa som 
et selvstendig meningssokende og meningsskapende subjekt. Hun bruker 
de erfaringene hun har gjort i sitt unge liv, og de ressursene hun har til 
rådighet, til å forholde seg til det som skjer med henne og rundt henne på 
en måte hun selv finner meningsfull. Samtidig er hennes muligheter til å 
formidle disse vurderingene, og til å erfare at de blir anerkjent, avhengig 
av at hun kommer i kontakt med voksne som er villige til å legge til rette 
for at disse får komme fram. De må også være innstilt på at det Jenny sier, 
er meningsfullt, selv når hun formidler noe så smertefullt og provose- 
rende som at hun ønsker sin egen mor død. 

Det er viktig å understreke at Wyller med denne forståelsen ikke gjør 
seg til talsmann for en type relativisme der profesjonelle som arbeider 
med vanskeligstilte barn, bare kan nøye seg med å lytte til det barna har 
å si, og ikke behøver å ta stilling til kvaliteten på deres omsorgssituasjon. 
Han sier at det selvsagt også vil være på sin plass å sette i verk tiltak som 
gjør Jennys hverdagsliv lettere. Det som er Wyllers poeng, er at dersom 
de som tilbyr hjelpen, ikke gjør det med en grunnleggende respekt for det 
som er Jennys forståelse av seg selv og livet hun lever, er det ikke gitt at 
hun vil erfare den som god. 

Wyllers artikkel førte til at jeg ble bevisst på at samtalene jeg hadde med 
barn jeg møtte i mitt tidligere arbeid, ikke bare var et hjelpemiddel til å 
finne ut hva som burde gjøres for eller med dem, men at de også kunne ha 
betydning for barnas utvikling av egen selvforståelse. Dette var en utfor- 
drende tanke som formidlet en holdning til andre mennesker jeg ønsket 
å arbeide videre med, og som jeg også ønsket skulle prege min praksis. 
Samtidig så jeg at det i mange situasjoner ikke ville være problemfritt 
uten videre å legge barnas egne erfaringer til grunn for hjelpearbeidet. 

Jeg spurte meg selv hva det rent praktisk ville bety å leve opp til Wyllers 
tankegang. Hva slags typer etiske krav kunne det stille meg som profe- 
sjonsutøver overfor, og hvordan burde jeg håndtere disse? Det er erfarin- 
gene jeg nå har beskrevet, som ligger til grunn for problemstillingen jeg 
har formulert, og for måten jeg har valgt å gå fram på for å besvare den. 


Tre grunnleggende antakelser om barn 
og barndom 


Når det gjelder valget av framgangsmåte, var det knyttet en spesiell utfor- 
dring til at det var barns deltakelse i et profesjonelt hjelpearbeid jeg søkte 
å forstå. I vårt samfunn er barn og barndom relative begreper. Det finnes 
ingen entydig og klar definisjon av hva et barn er, eller av hvordan barn 
forholder seg til det de erfarer. Det eneste forskere har å hjelpe seg med 
i studier av barns erfaringer, er ulike teoretiske antakelser som kan vei- 
lede dem på begrensede områder i barns liv (Matthews, 1994, s. 25). Dette 
betyr at spørsmålet om hvilken framgangsmåte som er best egnet til å 
studere barns deltakelse i et profesjonelt hjelpetiltak, vil kunne besvares 
på forskjellige måter avhengig av hvilke antakelser om barn og barndom 
forskeren legger til grunn (Bluebond-Langner & Korbin, 2007; Danby & 
Farrell, 2005; Gulløv & Højlund, 2003; James & Prout, 1997; Johansson, 
2003). I det følgende vil jeg redegjøre for de tre grunnleggende antakel- 
sene om barn og barndom som, sammen med problemstillingen, har 
vært styrende for mitt valg av framgangsmåte. 


Barn er aktive og meningssøkende individer 

Den første antakelsen er at barn er fullverdige mennesker og selvsten- 
dige aktører i eget liv (Hutchby & Moran-Ellis, 1998; James & Prout, 1997; 
Knapp, 1999; Nåsman, Cater & Eriksson, 2010; Wall, 2010; Østrem, 2008). 
Dette er en forståelse som særlig kom til uttrykk i forbindelse med det 
paradigmeskiftet som fant sted i 1990-årene innenfor fag som psykologi, 
antropologi, sosiologi og pedagogikk. Den betegnes gjerne som barn- 
domssosiologien eller den nye barndomsforskningen, og den har ført 
til en dreining fra perspektiver som ser på barn som «becomings», til 

perspektiver som ser dem som «beings». Med dette menes at barn ikke 
lenger skal forstås som tomme krukker som voksne skal fylle, men som 
sosiale aktører med egne erfaringer, synspunkter og rettigheter. Et slikt 
syn målbærer barns evne til å delta i samfunnet på vegne av seg selv. 
Barndommen skal heller ikke først og fremst betraktes som et stadium 
på veien til det å bli voksen, men som en periode av livet med en egen- 
verdi. Det hevdes at det å se barn utelukkende som passive mottakere 
av voksnes omsorg og sosialisering, er å dehumanisere dem (Hutchby & 
Moran-Ellis, 1998; James & Prout, 1997; Knapp, 1999; Nåsman et al., 2010; 
Wall, 2010). De britiske barndomsforskerne Allison James og Alan Prout 
oppsummerer det slik: 


[C]hildren must be seen as actively involved in the construction of their own 
social lives, the lives of those around them and of the societies in which they 
live. They can no longer be regarded as simply the passive subjects of structural 


determinations. (James & Prout, 1997, s. 4) 


Også i FNs barnekonvensjon fra 1989 (Barne- og familiedepartementet, 
2003) er det presisert at barn skal anerkjennes som enkeltindivider med 
en grunnleggende rett til selv å definere sine erfaringer. I artikkel 12, den 
såkalte deltakelsesparagrafen, slås det fast at barn bør nyte godt av de 
samme rettigheter til selvrepresentasjon som voksne. 

Så vel ideologisk som praktisk har dette skiftet i synet på barn og barn- 
dom hatt avgjørende betydning når det gjelder barns status og vilkår i 
vårt samfunn. Det har skjedd store endringer, både i barns dagligliv og 
i voksnes holdninger overfor dem. Å vise respekt for barns kunnskap og 
erfaring regnes i dag som en viktig verdi, både i politikken og innenfor de 
institusjoner som beskjeftiger seg med barns ve og vel. Det har utviklet seg 
bred enighet om at de som arbeider med barn, bør sikre at de strukturer 
eller programmer de arbeider etter, skal gjøre barna i stand til å fremme 
sine egne interesser. Det er også enighet om at profesjonelle bør bestrebe 
seg på å lytte til barns stemmer, ta barn på alvor og innta et barneperspek- 
tiv (Greene & Hogan, 2005; Halldén, 2003; James, 1998; James & Prout, 
1997; Kjørholt, 2004; Qvarsell, 2003; Rizzini & Butler, 2007; Sommer, Sam- 
uelsson & Hundeide, 2010; Stang, 2007; Thuen, 2008; Ulvik, 2009). I de 
forskningsmiljøene som beskjeftiger seg med barn og deres livssituasjon, 


18 


INNLEDNING 


innebar denne endringen i synet på barn og barndom en økt interesse 
for kunnskap om barns liv slik det blir erfart av barna selv (Brannen & 
O’Brien, 1995; Corsaro, 2011; Eriksson, Cater, Dahlkild-Ohman & Nasman, 
2010; James & Prout, 1997; Mayall, 2008). Forskere innsa at de ikke bare kan 
forholde seg til det barn sier og gjor som uttrykk for et bestemt utviklings- 
stadium eller en bestemt psykisk tilstand, men at de ma forholde seg til 
dette som meningsfulle uttrykk for hvordan livet ser ut fra barnas per- 
spektiver. Barndomsforskerne James, Jenks og Prout (1999) sier at voksne 
må slutte å fokusere pa det barn mangler, pa det hos barn som er uferdig 
eller mindre utviklet, og i stedet forholde seg til dem som individer med 
egne tanker, følelser og meninger om det livet de lever her og nå. 


Barn er grunnleggende relasjonelle 


Den andre antakelsen om barn og barndom er at barn er grunnleggende 
relasjonelle. Allerede fra fødselen framstår de som andreorienterte - med 
evner til å dele fokus, følelser og intensjoner (Bråten, 2004). Samtidig er 
verken det å være en selvstendig aktør eller det å være grunnleggende 
relasjonell noe som er særpreget for barn. Det er egenskaper barn og 
voksne deler. Når jeg likevel har valgt å være så bevisst på disse egenska- 
pene, er det fordi de representerer sider ved barns liv som ofte blir over- 
sett (Knapp, 1999; Matthews, 1984; Wall, 2010). 

Som relasjonelle aktører befinner barn seg innenfor bestemte sosiale og 
kulturelle kontekster. Det er i disse sammenhengene de gjør egne erfarin- 
ger og former sitt liv (Coles, 1986; Østrem, 2008). Når barn søker å forstå 
det som skjer med dem og rundt dem, gjør de det i kommunikasjon med 
andre aktører og med de forståelsesrammer samfunnet og kulturen til- 
byr. Samtidig er barn ikke bare passive mottakere av den meningen andre 
har dannet. Som aktører bidrar de også selv aktivt til å påvirke omgi- 
velsene. Å være barn er derfor både å bli passivt formet av forhold som 
ligger utenfor ens kontroll, og samtidig aktivt å skape ny mening og nye 
muligheter av det andre allerede har skapt (Wall, 2010). Antakelsen om at 
barn er grunnleggende relasjonelle, innebærer at det er en tett forbindelse 
mellom barns selvforståelse og de sosiale og kulturelle sammenhenger de 
inngår i. Den meningen et barn tillegger en hendelse eller en situasjon, vil 

derfor ikke primært være uttrykk for noe som har foregått inne i barnet, 
men for noe som er dannet i kommunikasjonen mellom barnet og omgi- 
velsene (Greene & Hill, 2005; Halldén, 2003; Hood, Kelly & Mayall, 1996; 
James & Prout, 1997; Lee, 2001; Østrem, 2008). Dette betyr at i studier av 
barns erfaringer kan konteksten og relasjonene barna gjør sine erfaringer 
innenfor, være en like betydningsfull del av studien som barna selv. 

Den svenske pedagogen Birgitta Qvarsell (2003) hevder at dersom for- 
skere vil forstå barns meningsuttrykk, må de se det barna sier og gjør, i 
relasjon til de betingelsene omgivelsene setter. Den svenske barneforske- 
ren Eva Johansson (2003) sier at den måten forskere best kan skaffe seg 
denne typen kunnskap på, er ved å oppholde seg sammen med barna i 
de situasjonene de gjør erfaringene sine i, og prøve å høre og se noe av 
det barna hører og ser. De må også prøve å forstå hvilke betingelser som 
ellers har formet barnas liv, og reflektere over hvilken betydning disse 
betingelsene kan ha for hvordan barna forstår det som foregår i en kon- 
kret situasjon. Johansson sier at dette er en måte å forske på som krever 
tid og lydhørhet. Den krever også at forskerne er i stand til å leve seg inn i 
perspektivene til barna de møter, og at de fortolker det barna sier og gjør, 
som uttrykk for mening. Samtidig understreker hun at det at forskerne er 
til stede i de samme situasjonene som barna, ikke betyr at deres forståelse 
vil bli identisk med barnas. Det vil alltid være noe i barnas forståelse som 
forskeren ikke har tilgang til, som forblir skjult eller fremmed. 

Også den norske teologen og barnehageforskeren Solveig Østrem 
(2008) understreker betydningen av å være oppmerksom på at vi som 
mennesker aldri kan komme på innsiden av hverandres forståelsesho- 
risonter. Hun sier at ethvert forsøk på å forstå virkeligheten fra et barns 
perspektiv, må følges av et forbehold om at det aldri kan bli noe mer enn 
et ærlig og oppriktig forsøk. Dette er et perspektiv som var viktig for meg 
i forskningsarbeidet, og som jeg vil komme tilbake til senere i boken. 


Å være barn er å befinne seg i en underlegen 
posisjon i forhold til voksne 


Selv om barn ikke utgjør noen homogen gruppe, utgjør de en sosial kate- 
gori preget av kjennetegn som gjør dem forskjellige fra voksne. Barn er, i 

alle fall i biologisk forstand, mindre utviklet. De har også vært i verden i 
kortere tid, og de har derfor begrensede erfaringer å møte voksnes argu- 
menter med. Barn har heller ikke de samme språklige forutsetningene for 
å kunne uttrykke seg som voksne har. De er også avhengig av voksne for 
å få dekket sine fysiske og materielle behov, og de trenger voksnes hjelp 
til å bli sosialisert inn i normene og kulturen som preger fellesskapene de 
er del av. Dette gjør at relasjoner mellom barn og voksne vil innebære en 
statusforskjell som ikke gjør seg gjeldende på samme måte i relasjoner 
mellom voksne. 

Den tredje antakelsen om barn og barndom er at barn befinner seg i 
en underordnet posisjon i forhold til voksne. Dette gjelder både når de 
deltar i samfunnet generelt, og når de deltar i profesjonelle relasjoner. 
Den britiske barneforskeren Berry Mayall (2008) hevder at barn er opp- 
merksomme på denne asymmetrien. De vet at de har små muligheter til 
å hevde sin integritet og sine fortolkninger overfor voksne. I samhand- 
linger med voksne vil de derfor ofte tilpasse sin væremåte og sine utsagn 
ut fra dette. Den norske spesialpedagogen Kari Trøften Gamst (2011, 
s. 25) har studert dommeravhør av overgrepsutsatte barn, og hun sier at 
når barn forteller voksne om vonde og vanskelige ting, er det de gjør, på 
mange måter et vågestykke. Hun hevder at de forteller i håp om å bli lyttet 
til og tatt på alvor, men at de samtidig vet at det er en reell mulighet for at 
de i stedet blir overhørt, avvist, invadert eller misforstått. 

Fordi asymmetrien er en del av den selvfølgelige måten barn og voksne 
omgås på, er den samtidig ikke noe som nødvendigvis blir gjenkjent eller 
erkjent, verken av barnet eller av den voksne. I vitenskapelige studier av 
samhandlinger mellom voksne og barn vil det derfor være viktig at for- 
skeren er oppmerksom på at det kan være holdninger og tenkemåter i 
spill som gjør det vanskelig å forholde seg til barna som meningssøkende 
og meningsskapende subjekter. Han eller hun må også være åpen for at 
det kan finne sted krenkelser av selvforståelsen til barna. 


Framgangsmåte: deltakende observasjon 


Forskningen er gjennomført innenfor en kvalitativ forskningstradi- 
sjon. Framgangsmåten som er benyttet, er deltakende observasjon i sju 

forskjellige samtalegrupper for barn som har psykisk syke eller rusavhen- 
gige foreldre. Observasjonene er supplert med oppfølgende samtaler med 
både barna som deltok og de profesjonelle som ledet gruppene. Målet 
med deltakende observasjon var å skaffe kunnskap om hvordan barnas 
egne erfaringer fikk komme til uttrykk og ble håndtert i konkrete samta- 
ler og aktiviteter. 

I litteratur om deltakende observasjon er dette beskrevet som en fram- 
gangsmåte som går ut på at forskeren skaffer seg kunnskap ved å være til 
stede i en bestemt kontekst for å se og høre hva menneskene som er der, 
sier og gjør (Album, 1996; Fangen, 2010; Løkken, 2012). Deltakende obser- 
vasjon omtales ofte som å befinne seg i et spenn mellom å delta som et 
subjekt sammen med andre subjekter, og å trekke seg tilbake og betrakte 
det som foregår mer på avstand. Dette betyr ikke at deltakende observa- 
sjon består av en subjektiv og en objektiv del, men at forskeren veksler 
mellom nærhet og avstand til det som blir studert. Det at forskeren er til 
stede i de situasjonene der handlingene utspiller seg, gjør at framgangs- 
måten potensielt kan gi innsikt i sider ved menneskers handlingsliv som 
kan være vanskelige å få tak på gjennom intervju. 


Den praktiske gjennomføringen av 

deltakende observasjon 

Deltakende observasjon ble gjennomført i tidsrommet oktober 2011 til 
april 2013. I denne perioden var jeg til stede i sju forskjellige samtale- 
grupper for barn med psykisk syke og/eller rusavhengige foreldre. Til 
sammen har femti barn og femten gruppeledere deltatt i studien. Barna 
var i alderen sju til tolv år. Av disse var tjue jenter og tretti gutter. Samt- 
lige gruppeledere, med unntak av én, var kvinner. Av utdanning var de 
helsesykepleiere, sosialarbeidere, politi, barnevernarbeidere, psykiatriske 
sykepleiere, vernepleiere, psykologer og pedagoger. Mange hadde også 
ulike former for videreutdanning. 

De fleste samtalegruppene møttes ukentlig eller annenhver uke over en 
periode på åtte til tolv ganger. De var ledet av to eller flere gruppeledere, 
og mellom tre og tolv barn deltok i hver gruppe. Jeg har, med noen unn- 
tak, fulgt alle gruppesamlingene i alle gruppene. To av gruppene hadde 

ingen avgrenset varighet. Barna kunne være med så lenge de var elever 
på barneskolen. Disse gruppene har jeg fulgt ti ganger hver. Sammenlagt 
har jeg vært til stede i samtalegruppene i omtrent 200 timer. Da jeg star- 
tet arbeidet med å rekruttere deltakere til studien, hadde jeg ingen klar 
formening om hvilke typer samtalegrupper jeg skulle observere, hvor 
mange det skulle være, eller hvor lenge jeg skulle følge dem. Forsknings- 
prosessen har på flere måter hatt preg av at veien har blitt til mens jeg 
har gått. Til en viss grad var det pragmatiske hensyn som lå til grunn for 
at jeg til slutt bestemte meg for å følge sju grupper. I forkant av studien 
var jeg fast bestemt på at dersom jeg skulle greie å yte barnas erfaringer 
størst mulig grad av rettferdighet, trengte jeg et rikt og variert materiale. 
Jeg ønsket derfor å følge så mange grupper som mulig. Da deltakende 
observasjon var gjennomført i sju grupper, innså jeg imidlertid at dersom 
jeg skulle greie å bevare studiens kvalitative preg, kunne jeg ikke foreta 
flere observasjoner. På dette tidspunktet opplevde jeg også at mye av det 
jeg så og hørte når jeg var til stede i gruppene, liknet på ting jeg allerede 
hadde sett og hørt. 


Rekruttering 

Gjennom mitt tidligere arbeid som sosionom hadde jeg kjennskap til 
noen fagmiljøer som drev samtalegrupper for barn med psykisk syke og 
rusavhengige foreldre. Jeg ønsket imidlertid ikke å inkludere folk jeg alle- 
rede kjente, i studien. Jeg fryktet at det kunne hindre meg i å innta en så 
åpen og spørrende holdning som jeg gjerne ville. 

For å komme i kontakt med mulige deltakere henvendte jeg meg til 
forskjellige voksenpsykiatriske institusjoner. Jeg gikk ut fra at de enten 
selv drev samtalegrupper for pasientenes barn, eller at de kunne opplyse 
meg om grupper de henviste barna til. Det viste seg at dette ikke stemte. 
Jeg var i kontakt med ti institusjoner. Ingen av dem hadde kjennskap til 
den formen for samtaletilbud jeg ønsket å studere. Ved flere anlednin- 
ger ble jeg satt i kontakt med vedkommende som var barneansvarlig på 
institusjonen. Heller ikke han eller hun kunne hjelpe. Etter hvert fant jeg 
fram til noen kommuner som, ifølge egne hjemmesider, arrangerte sam- 
talegrupper for barn med psykisk syke eller rusavhengige foreldre. Jeg 

kontaktet servicetorget i kommunene, men de som arbeidet der, hadde 
ikke kjennskap til dette. Jeg var i ferd med å miste motet. Jeg tenkte at 
dersom jeg hadde vært en psykisk syk mor på leting etter et hjelpetilbud 
til barnet mitt, ville jeg på dette tidspunktet ha gitt opp. 

Etter hvert lyktes det meg å komme i kontakt med kommuner som 
henviste meg videre til gruppeledere i tre forskjellige samtalegrupper. Vi 
avtalte at jeg skulle komme til deres arbeidsplass for å hilse på og for å 
fortelle om studien. Gjennom en av gruppelederne kom jeg så i kontakt 
med et nettverk for profesjonelle som driver tiltaket Mestringsgrupper, et 
samtaletilbud som er initiert av organisasjonen Voksne for Barn (Voksne 
for Barn, 2008). Jeg ble invitert til et møte i nettverket for å presentere 
studien. Gruppeledere fra ytterligere to grupper meldte seg etter møtet. 
De to siste gruppene kom jeg i kontakt med gjennom Akershus universi- 
tetssykehus og Nasjonalt kompetansesenter for læring og mestring. 

Tre av gruppene jeg har fulgt, har vært del av tiltaket Mestringsgrup- 
per. I manualen gruppelederne arbeidet etter, er disse beskrevet som et 
helsefremmende og forebyggende tiltak rettet mot barn som har psykisk 
syke eller rusavhengige foreldre. Det overordnede målet med virksomhe- 
ten er å redusere risikoen for at barna selv skal utvikle problemer. Dette 
skal oppnås ved at man arbeider målrettet med å bryte sosial isolasjon og 
tabuer knyttet til det å snakke om psykisk sykdom og rusavhengighet, 
med å lære barna om psykisk sykdom og rusavhengighet samt med å lære 
dem bestemte ferdigheter som skal øke deres kompetanse til å mestre 
livssituasjonen sin (Voksne for Barn, 2008). 

Metodene som blir benyttet i disse mestringsgruppene, er undervis- 
ning, gruppesamtaler, rollespill og hjemmeoppgaver. Gjennom struktu- 
rerte oppgaver skal barna få hjelp til å oppøve ferdigheter og få innsikt i 
hjemmesituasjonen sin. Det understrekes at samtalegruppene skal være 
forebyggende grupper, ikke terapigrupper. Det skal være rom for at barna 
kan fortelle om gode og vonde opplevelser og få bekreftelse på det de for- 
teller. Samtidig advares det mot å dvele for lenge ved eller fordype seg i de 
vonde opplevelsene (Voksne for Barn, 2008). 

Mestringsgruppene jeg fulgte, ble arrangert i regi av familietjenesten 
i forskjellige kommuner. Gruppesamlingene fant sted i kommunenes 
lokaler. Gruppene møttes ukentlig eller annenhver uke rett etter skoletid. 

Varigheten av gruppesamlingene var mellom to og tre timer. I to av grup- 
pene deltok både barn med foreldre med psykiske sykdommer og barn 
som hadde foreldre som ruset seg. I den tredje gruppen deltok kun barn 
som hadde foreldre med psykiske sykdommer. 

Barna som deltok i mestringsgruppene, kom fra familier der forel- 
drene hadde sammensatte, langvarige og store problemer. De fleste fami- 
liene strevet også med andre former for sosiale utfordringer. Barna var 
rekruttert til gruppene gjennom familienes kontakt med andre deler av 
det kommunale hjelpeapparatet, blant annet barneverntjenesten. Det var 
ingen barn som var henvist direkte fra voksenpsykiatrien eller fastlegen. 

I forkant av gruppesamlingene hadde gruppelederne en eller flere sam- 
taler med familiene. Det varierte i hvor stor grad barna deltok i disse. I 
en av gruppene hadde gruppelederne en samtale med barna alene. To av 
gruppene arrangerte foreldremøter i for- og etterkant av gruppeforløpet. 

To av de andre gruppene jeg har fulgt, har vært såkalte SMIL-grupper. 
Disse ble drevet etter et opplegg utarbeidet av Nasjonalt kompetansesen- 
ter for læring og mestring kalt «SMIL - styrket mestring i livet», som 
er beskrevet som et mestringstilbud for barn og unge som har psykisk 
syke eller rusavhengige foreldre. Formålet med tiltaket er å forebygge 
utviklingsvansker gjennom å gi barna støtte, informasjon og opplevelse 
av mestring. Ifølge manualen skal SMIL-gruppene være et sted der barn 
med psykisk syke eller rusavhengige foreldre opplever at de blir sett, hørt 
og tatt på alvor, og der deres egne ressurser løftes fram. Metodene som 
benyttes, er samtale og erfaringsutveksling kombinert med ulike former 
for fysisk aktivitet. Tiltaket gir også støtte og veiledning til foreldrene 
med sikte på å bistå dem i å kunne innta barnas perspektiver (Nasjonalt 
kompetansesenter for læring og mestring, 2011). 

På samme måte som mestringsgruppene ble også SMIL-gruppene 
arrangert av kommunehelsetjenesten i dennes lokaler. Gruppene møttes 
om ettermiddagen ukentlig over en periode på tolv uker. Til to av sam- 
lingene var også foreldrene invitert. Da var det separate programmer for 
foreldre og barn. I SMIL-gruppene deltok både barn med psykisk syke 
foreldre og barn med foreldre som ruset seg. Også her kom barna fra 
familier der foreldrenes problemer var langvarige, sammensatte og store. 
Heller ikke til disse gruppene var noen av barna rekruttert gjennom 

voksenpsykiatrien. Det var stort sett familienes kontakter i andre deler 
av kommunens hjelpeapparat som hadde satt foreldrene i kontakt med 
gruppelederne. 

De to siste gruppene jeg har observert, ble arrangert i regi av en bar- 
neskole i en større kommune. Gruppene ble startet for om lag tjue år 
siden. Utgangspunktet for arbeidet var et opplegg laget av organisasjonen 
Voksne for Barn. Etter hvert hadde de som drev skolegruppene, tilpasset 
opplegget slik at det skulle fungere best mulig for de barna det gjaldt. Den 
ene skolegruppen besto av barn som gikk i 1.-4. klasse, og den andre av 
barn i 5.-7. klasse. Det var på det meste tolv barn i hver gruppe. Det var 
gruppesamling annenhver uke, vekselvis for de små og de store barna. 
Dette betød at barna deltok i gruppe én gang hver måned. Noen av dem 
hadde vært med i flere år. Andre hadde vært med i kortere tid. Kriteriet 
for å få delta var at en eller begge foreldene hadde psykiske problemer. Det 
var også noen barn som var med fordi det var andre typer belastninger i 
familien, som at en av foreldrene eller en bror eller søster var død. Grup- 
pene ble drevet av skolens helsesykepleier, skolens sosialkonsulent og en 
representant for barnevernet. 

De fleste barna hadde blitt anbefalt å delta i skolegruppene av læreren 
sin. Det var også noen som var henvist av fastlegen. Heller ikke i disse 
gruppene var det barn som var henvist fra voksenpsykiatrien. Grup- 
pesamlingene varte fra klokken 12.30 til 17.00. Barna og gruppelederne 
reiste til en gård noen minutters kjøring fra skolen. Her var det mange 
slags dyr, en indianerleir, gapahuk, bålplass, akebakke og muligheter til 
å hoppe i høyet. Fram til nylig hadde gruppelederne benyttet bålplassen 
som ramme for samtaler med barna. De hadde imidlertid fått inntrykk 
av at barna var lei av å snakke om problemene sine. I samarbeid med 
eieren av gården hadde de derfor bestemt at de heller skulle satse på akti- 
viteter som kunne gi barna gode mestringsopplevelser. I den perioden jeg 
fulgte skolegruppene, foregikk det derfor kun uformelle samtaler med 
barna om situasjonen i hjemmet. Det kunne skje i bilen på vei til eller 
fra gården, under måltidene, mens en gruppeleder hjalp et barn med å 
få på en vanskelig sko, eller mens barna og gruppelederne var sammen 
om en aktivitet. Jeg valgte å ta skolegruppene med, selv om de ikke til- 
bød den formen for systematiske samtaler som de andre gruppene gjorde. 

Grunnen var at det ikke primært var selve gruppeopplegget, men det som 
foregikk mellom gruppeledere og barna, jeg var opptatt av å studere. Jeg 
regnet med at det ville bli gode muligheter for dette også i skolegruppene. 

I likhet med barna som deltok i SMIL-gruppene og i mestringsgrup- 
pene, kom også barna som deltok i skolegruppene, fra hjem der proble- 
mene hadde vart lenge og var sammensatte og store. I tillegg var foreldrene 
til de fleste barna i skolegruppene fra ikke-vestlige land. Mange av famili- 
ene syntes å være dårlig integrert i det norske samfunnet. Gruppelederne 
fortalte at flere av barna aldri hadde vært utenfor området der de bodde 
og gikk på skole. Flere hadde også problemer med å uttrykke seg ordent- 
lig på norsk. 


Gjennomføring 

Rent praktisk dreiet observasjonene seg om at jeg var til stede i samta- 
legruppene for å se og høre hva barna og gruppelederne snakket om, 
og hva de holdt på med. Et spørsmål som blir diskutert i litteratur om 
deltakende observasjon, er i hvilken grad forskeren skal gå inn i obser- 
vasjonene med ferdig formulerte spørsmål. Ytterpunktene er på den ene 
siden en fullstendig åpen tilnærming og på den andre siden en strengt 
avgrenset hypotesetesting (Fangen, 2010). Jeg valgte en form for middel- 
vei. Med utgangspunkt i delspørsmålene og de antakelsene om barn og 
barndom jeg har valgt å forankre studien i, formulerte jeg noen spørsmål 
som kunne styre oppmerksomheten min. Jeg var særlig interessert i å 
observere hvordan gruppelederne la til rette for at barnas egne erfaringer 
kunne få komme fram, og hvordan barna forholdt seg til gruppeledernes 
initiativer. Jeg lurte også på om barna selv kom til å ta noen initiativer til 
å bringe erfaringer de ønsket å dele, inn i samhandlingene, og hvordan 
gruppelederne ville forholde seg til det barna brakte inn. Det var også 
viktig for meg å få en forståelse av hva slags liv barna levde når de ikke 
var i samtalegruppene. 

Observasjonene er supplert med oppfølgende samtaler. Det dreier 
seg om både uformelle samtaler med barna og gruppelederne mens vi 
var sammen om forskjellige typer aktiviteter, og om planlagte samta- 
ler i etterkant av gruppesamlingene. På et vesentlig punkt skiller disse 

samtalene seg fra mer tradisjonelle intervjuer (Album, 1996). I de tra- 
disjonelle intervjuene er det vanligvis ingen kontakt mellom forsker og 
informant, verken i forkant eller i etterkant. Jeg hadde en relasjon til 
barna og gruppelederne både før og etter samtalene. Jeg tror dette har 
gitt samtalene et mer helhetlig preg. Det vi snakket om, var stort sett 
erfaringer vi hadde delt. 


Planlagte samtaler med gruppelederne 


Jeg har hatt planlagte samtaler med alle gruppelederne. Utgangspunktet 
var tekster jeg hadde skrevet i etterkant av hver gruppesamling, og som 
gruppelederne hadde fått tilsendt. Jeg startet alltid med å spørre om det 
var noe i tekstene de hadde lagt merke til eller ønsket å kommentere. 
Gruppelederne hadde mye på hjertet, både i form av tanker og reaksjoner 
rundt barnas omsorgssituasjon og når det gjaldt den praktiske gjennom- 
føringen av gruppesamlingene. Samtalene ble tatt opp på diktafon og 
senere transkribert. Innholdet på minnebrikken er slettet. 


Planlagte samtaler med barna 


I tillegg til uformelle samtaler med ett eller flere barn mens vi var sammen 
om en aktivitet, hadde jeg én planlagt samtale der jeg snakket med alle 
barna i hver samtalegruppe samtidig. Samtalen ble gjennomført etter 
siste gruppesamling. Jeg startet med å spørre barna om de husket hvorfor 
jeg var der. Som oftest svarte de at det var fordi jeg skulle se og høre hva 
som foregikk. Jeg sa at det var riktig. Jeg sa også at jeg hadde prøvd å få 
med meg mest mulig av det de hadde holdt på med, men at det hadde 
vært umulig for meg å få med meg alt. Derfor ønsket jeg at de skulle 
hjelpe meg. 

I forkant av samtalene hadde jeg laget en papirrull med seks til åtte 
tegninger som illustrerte noe av det som hadde foregått. Tegningene var 
tenkt både som et hjelpemiddel for å vekke barnas interesse og som en 
huskeliste for meg. Fordi jeg ikke gjorde lydopptak av samtalene, trengte 
jeg noe annet som kunne hjelpe meg å huske det som ble sagt. Barna og 
jeg satte oss på gulvet med papirrullen foran oss. Jeg rullet ut én tegning 

om gangen. Da vi hadde snakket ferdig om den, rullet jeg ut en ny. Jeg 
hadde med sprittusjer så jeg kunne skrive noe av det barna sa, ved siden 
av tegningene. De barna som ønsket det, fikk låne tusjene så de kunne 
skrive ting de syntes var viktig. 

Den første tegningen var alltid en tegning av alle deltakerne i samta- 
legruppen sammen. Jeg spurte barna om de kunne se hvem som skulle 
forestille dem. Det kunne de ofte. Noen sa at de ikke var helt fornøyd med 
måten de var framstilt på. Da fikk de en tusj så de kunne rette på det de 
ikke syntes var bra. For hver nye tegning prøvde jeg å trekke alle barna 
med i samtalen ved også å henvende meg til dem som ikke rakk hånden i 
været eller ropte ut det de ville si. De gangene barna begynte å prate ivrig 
om noe, stilte jeg spørsmål som «kan du si noe mer om det?», «på hvilken 
måte da?» eller «har noen av dere andre opplevd det samme?». På denne 
måten prøvde jeg å få dem til å holde fast ved det de snakket om, litt len- 
ger. Samtidig var jeg nøye med å se etter tegn som kunne tyde på at de 
var slitne. Samtalene varte i mellom en halvtime og tre kvarter. Når jeg 
merket at barna begynte å bli ukonsentrert, avsluttet jeg. Jeg takket dem 
for at de hadde tatt seg tid til å snakke med meg. Så spurte jeg hvordan 
det hadde vært for dem at vi hadde snakket sammen. Til slutt sa jeg at 
hvis det var noe de ville snakke mer om, kunne de si ifra til meg eller en 


av gruppelederne. 


Planlagte samtaler med ungdommer 

Jeg hadde stort utbytte av samtalene med barna. De bidro med perspek- 
tiver som kunne utdype min egen forståelse av det jeg hadde sett og hørt. 
Etter som arbeidet skred fram, fikk jeg imidlertid også lyst til å snakke 
med barn som kunne fortelle om sine erfaringer med å delta i samtale- 
grupper fra et retrospektivt perspektiv. Gjennom gruppelederne kom jeg 
i kontakt med ungdommer som hadde deltatt i samtalegrupper for mel- 
lom ett og tre år siden. Jeg har snakket med sju ungdommer, to gutter og 
fem jenter, i alderen 14-18 år. Jeg møtte dem alene eller to og to sammen. 
Samtalene varte i omtrent en time. På forhånd hadde jeg formulert noen 
spørsmål, men det var sjelden jeg fikk bruk for dem. Ungdommene hadde 
mye å si, både om livssituasjonen sin og om hvordan det hadde vært for 

dem å delta i samtalegruppene. Noen av dem ga inntrykk av at de levde 
veldig vanskelige liv. Jeg ble sterkt følelsesmessig berørt av det de fortalte. 

Til samtalene hadde jeg med en bærbar datamaskin og en projektor. 
Mens ungdommene snakket, skrev jeg ned det de sa. På en skjerm som 
hang på veggen, kunne de hele tiden se det jeg skrev. Etter at jeg hadde 
renskrevet tekstene, tilbød jeg ungdommene å få dem tilsendt på e-post. 
Jeg sa at de kunne se etter om det var noe de ønsket å føye til, eller om jeg 
hadde misforstått noe av det de hadde sagt. De fleste ungdommene sa at 
de ikke var interessert. De som takket ja, hadde ingen kommentarer. 


Samtale med alle gruppelederne sammen 

Da jeg var ferdig med observasjonene og de oppfølgende samtalene, 
inviterte jeg alle gruppelederne til en samling. Fem av sju grupper var 
representert. Jeg startet samlingen med å holde en presentasjon der jeg 
forklarte hvordan jeg hadde arbeidet, og hva jeg så langt hadde kommet 
fram til. Resten av tiden ble brukt til en samtale gruppelederne imellom. 
Jeg hadde på forhånd bedt om samtykke til å ta opp denne samtalen på 
diktafon. 

Grunnen til at jeg valgte å arrangere samlingen, var at det jeg hadde 
kommet fram til, var av en karakter som gjorde at det lett kunne bli opp- 
fattet som en ensidig negativ vurdering av gruppeledernes arbeid. Dette 
var noe jeg først hadde kommet fram til etter at observasjonene var avslut- 
tet, og jeg hadde ikke hatt mulighet til å snakke med gruppelederne om 
det. Jeg syntes det var redelig at de skulle få kjennskap til vurderingene 
mine, og jeg ønsket å høre deres kommentarer. Jeg kunne ikke ta for gitt 
at de aspektene ved praksisen deres jeg hadde festet meg ved, var aspekter 
de opplevde som relevante. For å utvide min egen forståelse ønsket jeg 
derfor å legge til rette for at de kunne stille seg kritiske og spørrende til 
arbeidet mitt (Kirkevold, 1996). 

Jeg var spent på gruppeledernes kommentarer og forberedt på å møte 
motstand og kritikk. Derfor la jeg vekt på å presentere det jeg hadde kom- 
met fram til, på en mest mulig åpen og spørrende måte. Gruppelederne 
ga uttrykk for at de kjente seg igjen i beskrivelsene mine. De sa at jeg løftet 
fram aspekter ved praksisen som de selv opplevde som utfordrende, men 


30 


INNLEDNING 


som de ikke tidligere hadde hatt mulighet til å snakke med noen om. 
Flere sa at de hadde lært mye av å høre på presentasjonen min, og av sam- 
talene de hadde med hverandre. De formidlet også et stort engasjement 
til arbeidet sitt. De beskrev barna som deltok i samtalegruppene, som 
utsatte og sårbare barn, og sa at de hadde et sterkt ønske om å bidra til at 
de skulle få det bedre. De sa også at de opplevde samtalegruppene som 
en krevende praksis. De beskrev hvordan de ofte kom i situasjoner der de 
var usikre på hva som var riktig å si eller gjøre. Gruppelederne etterlyste 
konkrete råd og praktiske tips de kunne støtte seg til. Flere sa at de håpet 
at denne avhandlingen ville bidra med det. 


Presentasjon av studien i forskjellige 

faglige sammenhenger 

Jeg har også presentert arbeidet i forskjellige faglige sammenhenger, blant 
annet for gruppeledere og barneansvarlige innenfor voksenpsykiatri og 
somatikk. En gjennomgående tilbakemelding har vært at det jeg formid- 
ler, virker gjenkjennelig og relevant. 

I etterkant av en presentasjon ble jeg kontaktet av organisasjonen 
Voksne for Barn. De ønsket å diskutere hvilke endringer de kunne gjøre i 
arbeidet sitt for at det i større grad skulle være tilpasset behovene til barn 
med psykisk syke og rusavhengige foreldre. Jeg har hatt to møter med 
organisasjonen der vi har brukt mine erfaringer fra deltakende observa- 
sjon til å se nærmere på manualen til Mestringsgrupper. 


Nedtegning av observasjonene 

Jeg brukte ikke lyd- eller bildeopptak i forbindelse med observasjonene. 
Barn som deltar i forskning, blir betraktet som en særlig sårbar gruppe 
(Eriksson et al., 2010; Den nasjonale forskningsetiske komité for sam- 
funnsvitenskap og humanoria [NESH], 2016). For i størst mulig grad å 
kunne ivareta barnas konfidensialitet bestemte jeg meg for ikke å lagre 
personidentifiserbare opplysninger. Jeg antok også at et filmkamera eller 
en lydopptaker ville virke forstyrrende på aktiviteten i gruppene. Av 
samme grunn hadde jeg heller ikke med notatbok. 

En fordel med filmmateriale eller lydopptak er at det gir forskeren 
anledning til å se og høre samme hendelse flere ganger. Det har jeg i 
noen situasjoner ønsket at jeg hadde hatt mulighet til. Samtidig peker 
den norske pedagogen Berit Bae (2005) på at bruken av filmkamera også 
kan være med på å begrense beskrivelsesmulighetene i et observasjons- 
materiale. For eksempel vil kvaliteten på materialet være ulik avhengig 
av om forskeren bruker et stasjonært kamera eller beveger seg rundt. 
Bae forteller at hun i forbindelse med en studie av samspill mellom barn 
og voksne i en barnehage (Bae, 2004) brukte et håndholdt kamera og 
beveget seg rundt. I mange situasjoner erfarte hun at det var vanskelig 
å komme i en posisjon som gjorde at det ble mulig å filme den nonver- 
bale kommunikasjonen fra begge parter i en samhandling like godt. Det 
samme var tilfellet når barna satt i ring. Da var det vanskelig å finne 
en kameravinkel som kunne fange kroppsbevegelsene og ansiktsuttryk- 
kene til alle i gruppen. 

Når det gjelder den videre bearbeidingen av et materiale som er basert 
på lyd- eller bildeopptak, argumenterer de danske barneforskerne Peter 
Ø. Andersen og Jan Kampmann (2006) for at den redigerte virkeligheten 
slike opptak framstiller, kan være vanskelig å reflektere over og analysere. 
Syn og hørsel er sterke sanser. Det vi ser på film eller hører i lydopptak, 
kan forekomme veldig autentisk. Lyd- og bildeopptak har derfor i seg en 
fare for at det som er tatt opp, oppleves som mer virkelig enn virkelighe- 
ten selv. Dette gjør at det kan være vanskelig for forskere å huske på at det 
de hører eller ser, er kun ett av mange mulige perspektiver. 

På bakgrunn av disse forskernes refleksjoner og behovet for å ivareta 
barnas konfidensialitet valgte jeg å gjøre skriftlige notater umiddelbart 
etter at hver gruppesamling var slutt. Jeg satte meg i bilen og skrev ned 
i stikkordsform det jeg hadde sett og hørt. Jeg la vekt på å få med alt jeg 
kom på, uten å ta stilling til hvilken relevans jeg trodde det kunne ha i det 
videre arbeidet. På dette stadiet i forskningsprosessen har jeg således ikke 
bevisst valgt noe vekk. Samtidig var jeg klar over at det var umulig for 
meg å få med alt. Samme kveld eller morgenen etter renskrev jeg notatene 
gjentatte ganger til de framsto som en sammenhengende tekst. Jeg brukte 
mye tid på å finne de ordene jeg mente var best egnet til å uttrykke det jeg 
hadde sett og hørt. 

De ferdig skrevne tekstene ble fortløpende sendt til gruppelederne for 
gjennomlesning. Den viktigste grunnen til at jeg valgte å gjøre dette, var 
at jeg opplevde det som redelig. Gruppelederne skulle ikke behøve å spe- 
kulere på hvilke aspekter ved praksisen deres jeg hadde lagt merke til. Jeg 
ønsket også å undersøke om jeg hadde oppfattet det som hadde foregått, 
omtrent på samme måte som dem. Det har variert hvor grundig tekstene 
har blitt lest. Noen gruppeledere har sagt at de har lest dem nøye. Andre 
har sagt at de ikke har hatt tid til å se så mye på dem. De som har lest, 
har sagt at det har vært lærerikt å se sin egen praksis beskrevet fra mitt 
perspektiv. De har også sagt at de har kjent seg igjen i det de har lest. Det 
er ingen gruppeledere som har sagt at de er uenige i noe av det jeg har 
skrevet. 

Jeg valgte å la være å be barna om å lese tekstene eller å lese tekstene 
høyt for dem. Det ville ha vært å pålegge dem en for stor byrde. Tekstene 
beskriver situasjoner de kan ha opplevd som vanskelige. Jeg kjente ikke 
barna fra før, og jeg visste derfor ikke hvordan de pleide å reagere. Jeg 
hadde også liten mulighet til å følge opp barn som ble opprørt eller lei seg. 

Språket jeg har benyttet i tekstene, er dagligspråket mitt. Med det 
mener jeg det språket jeg lærte da jeg var barn, og som jeg snakker og 
skriver til daglig, uavhengig av mine faglige forutsetninger. Den danske 
teologen Jakob Wolf (1997) sier at det først og fremst er gjennom dette 
språket vi mennesker blir kjent med verden og lærer å forstå den. Han 
sier at det som særlig kjennetegner dagligspråket, er at det på samme tid 
er både veldig åpent og veldig presist. De ordene og begrepene vi bruker, 
er ikke entydige. Det er den konteksten de blir brukt innenfor, som gir 
dem deres endelige betydning. Dette gjør dagligspråket til et perspektiv 
på verden som ikke virker begrensende, men tvert imot åpnende. Vi kan 
for eksempel få mange forskjellige tanker og assosiasjoner når vi hører 
ordet «vann». Vann kan være flytende, stillestående eller sildrende. Det 
kan være blått, grønt eller grått. Det kan være kaldt og varmt. Når vi 
hører ordet «vann», kan vi derfor oppfatte det vi hører, svært forskjellig. 
Samtidig som «vann» er et ord som vekker mange følelser og assosiasjo- 
ner, vet vi imidlertid også godt når noe ikke er vann. Vi har en klar for- 
nemmelse for betydningenes grenser. Wolf sier at dette gjør dagligspråket 
til et språk som også gjør det mulig å uttrykke seg svært presist. Gjennom 

dagligspråket kan vi få en mer direkte tilgang til erfaringene våre, enn det 
fagspråket kan gi. 


Med dagligsproget mener man det sprog, enhver lærer som barn, og som man 
kan tale uden at have nogen form for faglige forudsætninger. Dagligsproget be- 
tyder det almindelig talte sprog, der umiddelbart forstås og tales af alle. Det 
står i modsætning til alle former for fagligt special-sprog, der kun forståes af 
de fagligt indviede. Vores primære forståelse af verden foregår i daglig-sproget. 
Samtidig med at vi lærer sproget, lærer vi verden at kende og forstå den. (Wolf, 
1997, s. 27) 


Det Wolf sier, behøver ikke å bety at det er en motsetning mellom dag- 
ligspråket og fagspråket. Det jeg oppfatter at han ønsker å formidle, er at 
dagligspråket utgjør et nødvendig utgangspunkt for det fagspråket har 
å bidra med. Wolf sier at vi kan gå fra dagligspråket til fagspråket, men 
ikke den andre veien. Dette er en forståelse som har vært viktig for meg, 
og som jeg vil komme tilbake til senere i boken. 


Etiske hensyn 


Det er ikke mulig å stille spørsmål til andre menneskers handlinger uten 
at dette påvirker dem. Studien har derfor ikke bare vært et vitenskapelig 
arbeid, men har også hatt preg av å være en moralsk relasjon. Som alle 
mellommenneskelige relasjoner har den vært preget av fenomener som 
tillit, sårbarhet og makt. Den danske filosofen Knud E. Løgstrup sier i sin 
bok Den etiske fordring, som han ga ut i 1956, at vi aldri har med et annet 
menneske å gjøre uten at vi holder noe av dette menneskets liv i vår hånd. 
Løgstrup (2008a) sier at det vi holder, kan være svært lite - en forbigående 
stemning, en oppstemthet vi vekker eller får til å visne, eller en tristhet vi 
forsterker eller letter. Men det kan også være skremmende mye, slik at det 
er opp til oss om den andre lykkes med sitt liv eller ikke. 

Det Løgstrup her sikter til, er en grunnleggende betingelse som er til 
stede i alle menneskers liv. Han sier at det er en betingelse vi ikke har 
skapt selv, og som vi derfor heller ikke kan velge bort. Dette betyr at det 
også i en forskningsrelasjon ligger en etisk fordring. Den dreier seg om 
det ansvaret forskeren har for å forholde seg til de menneskene som lar 

ham eller henne ta del i sine liv, på en måte som gjør at det ikke øves vold 
mot selvforståelsen deres. 

Begrepet forskningsetikk viser imidlertid også til et mangfold av ver- 
dier, normer og institusjonelle ordninger som bidrar til å konstituere 
og regulere vitenskapelig virksomhet. Studien er gjennomført i samsvar 
med Forskningsetiske retningslinjer for samfunnsvitenskap, humani- 
ora, juss og teologi (NESH, 2016). Formålet med retningslinjene er å gi 
forskere og forskersamfunnet kunnskap om anerkjente forskningsetiske 
normer. Retningslinjene er forpliktende for både individer og institu- 
sjoner. De skal bidra til å utvikle forskningsetisk skjønn og refleksjon, 
avklare etiske dilemmaer og fremme god vitenskapelig praksis. I det føl- 
gende vil jeg gjøre rede for hvordan jeg har forholdt meg til tre sentrale 
temaer i de forskningsetiske retningslinjene. Jeg vil først gjøre rede for 
etiske dilemmaer som er knyttet til barns deltakelse i forskning. Deret- 
ter vil jeg beskrive hvordan jeg har forholdt meg til spørsmålet om sam- 
tykke og prinsippet om å tilveiebringe nytte og forårsake minst mulig 
skade. 


Barns deltakelse i forskning 


Tradisjonelt har barns erfaringer vært viet lite oppmerksomhet innen- 
for samfunnsvitenskapelig forskning. I forbindelse med de endringene 
i synet på barn og barndom som har funnet sted de siste tiår, har det 
imidlertid oppstått en økt interesse, både i Norge og andre land, for å stu- 
dere barns liv fra deres egne perspektiver (Alderson, 2008; Backe-Hansen 
& Frønes, 2012; Cater & Øverlien, 2010; Christensen & James, 2008; 
James & Prout, 1997; Kellett, Forrest, Dent & Ward, 2004; Näsman et al., 
2010; Thomas & O’Kane, 1998). Samtidig med denne økte interessen har 
barns deltakelse i forskning også blitt beskrevet som et område preget av 
utfordringer og dilemmaer. Kombinasjonen forskning, barn og etikk har 
fått stadig mer oppmerksomhet, spesielt når det gjelder forskning som 
involverer barn i utsatte og problemfylte livssituasjoner (Backe-Hansen 
& Frønes, 2012; Cater & Øverlien, 2010; Farrell, 2005). De nasjonale 
forskningsetiske komiteene har gitt ut tre publikasjoner som har vært 
til støtte og hjelp i de etiske refleksjonene over barns deltakelse i denne 

studien (Bugge, 1999; Fossheim, 2012; Fossheim, Hølen & Ingierd, 2013). 
I publikasjonene diskuteres blant annet dilemmaer knyttet til det at barn 
både har en moralsk rett til å delta og et spesielt krav på beskyttelse. Disse 
dilemmaene er også omtalt i FNs barnekonvensjon. Den nederlandske 
teologen Annemie Dillen (2007) sier at de kan beskrives som en spenning 
mellom et omsorgsperspektiv og et emansipatorisk perspektiv på barn. 
I barnekonvensjonen er det ikke gjort noen rangering eller prioritering 
mellom de to. Det er overlatt til voksne som er i kontakt med barn, å 
bruke sin moralske dømmekraft til å vekte dem. 

Barns deltakelse i forskning er også omtalt i NESHs forskningsetiske 
retningslinjer i punkt 14 (NESH, 2016). Her slås det fast at forskning om 
barn og barns liv er viktig og verdifullt, og at barn skal bli sett på som 
sentrale bidragsytere. Samtidig understrekes det at barn har et særskilt 
krav på beskyttelse, og at valg av framgangsmåte og innhold i forsknin- 
gen må tilpasses dette. 

I denne studien har jeg forsøkt å balansere de to hensynene ved å stu- 
dere barna i en sosial sammenheng der de oppholdt seg uavhengig av min 
forskning. På den måten mener jeg at jeg har lagt til rette for at deres del- 
takelse skulle bli minst mulig belastende. Jeg har også lagt vekt på å vise 
respekt for hvert enkelt barns kunnskap og erfaring ved å forholde meg 
til barna som enkeltindivider, og ikke som representanter for en kategori. 
Dette gjelder både i forbindelse med observasjonene og de oppfølgende 
samtalene og i forbindelse med den videre analysen av tekstene. Som jeg 
tidligere har forklart, har jeg også valgt ikke å lagre personidentifiserbare 
opplysninger. 


Spørsmålet om samtykke 

En forutsetning for at en forskningsrelasjon skal være etisk god, er at de 
som deltar, har tillit til forskeren. Ifølge Løgstrup (2008a, s. 17) er tillit også 
en grunnleggende betingelse som er til stede i alle mellommenneskelige 
forhold. Han sier at relasjonene våre ville ha vært uholdbare dersom vi 
ikke hadde kunnet møte hverandre med tillit. Dette betyr at det skal skje 
noe spesielt i en relasjon til et annet menneske før vi bestemmer oss for å 
møte vedkommende med mistillit. 

En forutsetning for at forskningsdeltakere skal kunne bevare tilliten 
til forskeren, er at de har forstått hva studien innebærer, og at de frivillig 
har samtykket til å delta (NESH, 2016, punkt 8). I arbeidet med dette pro- 
sjektet har det vært tre ulike grupper det skulle innhentes samtykke fra: 
gruppelederne, foreldrene til barna og barna selv. 

Før jeg startet med observasjonene og de oppfølgende samtalene, hadde 
jeg et møte med gruppelederne på deres arbeidsplass. Jeg informerte om 
studien, og gruppelederne fikk anledning til å stille spørsmål. Vi avtalte 
at de skulle snakke med hverandre og lederen sin etter at jeg hadde gått. 
Dersom de bestemte seg for at de ville delta, skulle de deretter kontakte 
meg. Samtlige av de jeg snakket med, tok kontakt etter kort tid. Vi dis- 
kuterte da hvordan det ville være best å informere foreldrene og barna. 
Gruppelederne foreslo at de skulle ta seg av det praktiske, og de mente at 
samtalene de hadde med foreldre og barn i forkant av gruppesamlingene, 
ville være en velegnet ramme. Jeg var enig i dette. Gruppelederne var i 
mange tilfeller personer foreldrene kjente fra før og hadde tillit til. Vi 
avtalte at de skulle informere om hva jeg skulle undersøke, om hvordan 
jeg skulle gjøre det, om anonymitet, om at det ikke skulle lagres personi- 
dentifiserbare opplysninger, om at det ikke var nødvendig å oppgi noen 
grunn dersom man ikke ønsket å delta, og om at det å si nei til deltakelse 
ikke ville få konsekvenser for barnas muligheter til å være med i samta- 
legruppene. Foreldrene fikk min e-postadresse og mitt telefonnummer, 
med beskjed om at de kunne kontakte meg direkte dersom de ønsket det. 
De ble også opplyst om at jeg kom til å skrive under på en taushetserklæ- 
ring på institusjonen som var ansvarlig for gruppevirksomheten. Det var 
ingen barn eller foreldre som reserverte seg mot at barna kunne delta. 

På denne måten fant min første kontakt med barna sted da jeg møtte 
dem i samtalegruppene. Gruppelederne presenterte meg og ba meg for- 
telle hvem jeg var, og hvorfor jeg var der. Etter at jeg hadde fortalt hva jeg 
het, og hvor jeg arbeidet, spurte jeg barna om de hadde vært klar over at 
jeg skulle komme. De fleste sa at de hadde vært det. Jeg fortalte at jeg var 
interessert i å finne ut hva de holdt på med i gruppen, og hvordan det var å 
være der. Jeg fortalte også at jeg skulle skrive om det i en slags bok. Barna 
spurte om det kom til å være bilder av dem i boken. Det sa jeg at det ikke 
kom til å være. Jeg sa også at jeg ikke kom til å bruke de virkelige navnene 

deres, og at jeg kom til å skrive boken på en måte som gjorde at det ikke 
ville være mulig for de som leste den, å forstå hvilke samtalegrupper jeg 
beskrev. Barna fikk også beskjed om at dersom de ikke likte at jeg var der, 
kunne de når som helst si ifra til gruppelederne eller foreldrene. Jeg sa at 
de ikke trengte å si hvorfor, og at jeg da ville slutte å komme. 

Det kan være grunn til å tenke over hvorvidt barna har hatt reelle 
muligheter til å påvirke sin egen deltakelse. Noe av det som kjennetegner 
barns livsvilkår, er at voksne tar avgjørelser for dem. Barna ble spurt først 
etter at gruppelederne og foreldrene hadde gitt sitt samtykke. Det kan 
også stilles spørsmål ved om barna har hatt den kunnskapen og den erfa- 
ringen som skulle til for å vurdere hvilke konsekvenser deltakelsen kunne 
ha for dem. Med dette mener jeg ikke at jeg ser på barnas samtykke som 
uvesentlig. Jeg mener imidlertid at det vesentligste når det gjelder deres 
samtykke til å delta i studien, ikke er det som skjedde forut for observa- 
sjonene og samtalene, men det som skjedde mens vi var sammen. 

Jeg har forholdt meg til det å innhente barnas samtykke som en konti- 
nuerlig prosess som foregikk så lenge jeg var til stede i samtalegruppene. 
Når barna viste interesse for temaer jeg ville snakke med dem om, kom 
med forslag til tittel eller layout på avhandlingen jeg skulle skrive eller 
spurte når det skulle lages film av den, og om de kunne spille hovedrollen, 
oppfattet jeg det som at de ga et samtykke. Det samme var tilfellet når 
de ba meg fortelle om noe jeg hadde opplevd siden vi så hverandre sist, 
ba om hjelp til å gå på do eller spurte om de kunne få sitte ved siden av 
meg når vi spiste. Jeg oppfattet det som at barna på forskjellige måter ga 
uttrykk for at de visste hvorfor jeg var der, og at de syntes det var greit. 

Noen ganger skjedde det motsatte. Barna signaliserte at de var opp- 
tatt av helt andre ting enn det jeg ønsket å snakke med dem om. Når 
samtalene tok en slik vending, forsto jeg det som at de sa ifra at de der 
og da ikke ønsket å delta i studien. Da prøvde jeg ikke å overtale dem til 
å snakke om det jeg var interessert i, men prøvde heller å engasjere meg 
i det de holdt på med. Studien var mitt prosjekt, ikke deres. Mange av 
barna ga inntrykk av at de levde svært krevende liv. I en del situasjoner 
tenkte jeg at det viktigste jeg kunne gjøre for dem, var å bidra til at de 
kunne ha det fint mens vi var sammen. I etterkant av observasjonene har 
jeg sett at i noen av situasjonene der jeg valgte å legge mitt eget prosjekt 

til side for i stedet å forholde meg til det barna var opptatt av, ble jeg kjent 
med sider ved barnas liv som jeg ellers ikke ville ha fått innsikt i. Det var 
ingen barn som sa at de ikke likte at jeg var til stede i samtalegruppene. 


Nytte og skade 


Et annet sentralt forskningsetisk prinsipp dreier seg om ikke å forvolde 
alvorlig skade (NESH, 2016, punkt 12). Skade kan skje på mange måter. 
I denne studien kan skade trolig først og fremst oppstå ved at gruppele- 
derne opplever boken som en kritikk av deres praksis. 

I samtaler med meg var det flere gruppeledere som ga uttrykk for at de 
var stolte over arbeidet sitt. De fortalte at de brukte mye tid på å planlegge 
gruppesamlingene og legge til rette for at barna skulle ha det bra. Etter 
som arbeidet mitt med avhandlingen skred fram, ble det stadig tydeligere 
for meg at den kunne komme til å påvirke gruppeledernes opplevelser av 
eget arbeid på en negativ måte. Jeg brukte mye tid på å tenke over hva jeg 
kunne gjøre for å ivareta deres selvaktelse og verdighet. 

Det er vanskelig å reflektere over denne formen for skade uten å bringe 
inn begrepet sårbarhet. På samme måte som med tillit ser Løgstrup også 
sårbarheten som en grunnleggende betingelse ved menneskets eksistens 
(Løgstrup, 2008a). Han knytter den til vår avhengighet av andre. Løgstrup 
sier at når vi utleverer noe av oss selv, gjør vi det i forventning om å bli iva- 
retatt. Samtidig er det ikke mulig for oss å være sikre på at den vi utleverer 
oss til, kommer til å ta imot det vi formidler, på den måten vi ønsker. Han 
sier at den som tar imot, kan gjøre det i omsorg eller ødeleggelse, i ivare- 
takelse eller utnyttelse. Å gi fra seg noe i tillit er derfor å gjøre seg sårbar. 

Ifølge Løgstrup (1997, s. 174) gjør alle mennesker krav på å være omgitt 
av en urørlighetssone vi ikke ønsker at andre skal bryte seg inn i. Det 
er noe i livet vårt vi vil ha i fred for andres innsyn. Hva dette er, kan 
være forskjellig. Det kan også endre seg gjennom livet, og det kan variere 
fra situasjon til situasjon. Løgstrup peker likevel på at motivene for egne 
handlinger er noe de fleste ønsker å ha i fred. Han sier at de grunnene vi 
har for å handle slik vi gjør, som oftest kan uttales og defineres. De kan 
også utfordres og utforskes uten at det blir oppfattet som en trussel mot 
selvforståelsen vår. Med motivene er det annerledes. Ofte er det verken lett 

å sette ord på eller forstå sine egne motiver. De inneholder også aspekter 
ved livet vi ofte trenger lang tid på å tenke over. Dersom andre setter ord 
på det de antar er våre motiver, og på den måten konkluderer med hvem 
vi er, uttaler de seg om noe de umulig kan ha kunnskap om. Løgstrup sier 
at det er å trå over en grense, å bryte seg inn i urørlighetssonen. Han sier 
at virkningen kan være fryktelig for den det gjelder. Den vil ikke stå i noe 
rimelig forhold til den sannheten som eventuelt kommer for en dag. 

For å unngå å krenke urørlighetssonen sier Løgstrup at vi må vise til- 
bakeholdenhet. Vi må holde oss til de grunnene folk oppgir for å tenke og 
handle slik de gjør, og holde oss unna motivene deres. Samtidig peker han 
på at den risikoen som er knyttet til urørlighetssonen, ikke bare dreier 
seg om faren for å krenke den, men også om faren for isolasjon. Ofte er 
det nettopp i motivene at muligheten til ny innsikt ligger. For å hindre at 
tilværelsen stivner i forenklinger, kan det derfor noen ganger være nød- 
vendig å sette ord på det vi antar er et annet menneskes motiv. Utfordrin- 
gen er å gjøre dette på en måte som gjør at motivet kan hentes fram uten 
at vedkommende opplever at det får preg av pinlighet eller blottstillelse. 
Løgstrup sier at vi må la motivet bli saken. Vi må snakke om det på en 
måte som ikke vipper den andre av pinnen, eller som forsøker å ta kon- 
trollen over ham eller henne, men på en måte som gjør at vi kan komme 
videre i det vi holder på med (Christoffersen, 2011b). 

Gjennom å observere gruppeledernes praksis har jeg fått mulighet til å 
stille spørsmål ved synspunkter og væremåter jeg vanligvis ikke ville ha 
fått kjennskap til. Jeg har sett deres sårbarhet og hatt et oppriktig ønske 
om ikke å krenke urørlighetssonen deres. Samtidig har jeg sett at det å 
stille spørsmål har kunnet gi meg ny innsikt i praksisen deres. Mine vik- 
tigste bidrag til at dette skal foregå på en måte som i minst mulig grad får 
preg av blottstillelse og pinlighet, har vært å legge fram for gruppelederne 
det jeg har funnet ut, la dem lese og kommentere tekstene jeg har skre- 
vet, og legge til rette for at de kunne snakke med meg når de følte behov 
for det. 

På samme måte som voksne gjør også barn krav på å være omgitt av en 
urørlighetssone. Dette betyr at jeg har hatt det samme moralske ansvaret 
for å forholde meg til barna som deltok i samtalegruppene, på en måte 
som gjør at jeg ikke øver vold mot selvforståelsen deres. Et spørsmål jeg 

har brukt mye tid på å tenke over, er hvilke sider ved barns erfaringsliv 
jeg, som voksen, har rett til å hevde at jeg vet noe om. Jeg har prøvd å 
ivareta barnas perspektiver på en respektfull måte ved å fokusere på de 
situasjonene de var involvert i, og på de sakene de ga inntrykk av å være 
opptatt av. Jeg har også lagt vekt på å få fram alvoret i barnas livssituasjon 
ved ikke å forenkle eller bagatellisere det jeg hørte og så mens jeg var til 
stede i samtalegruppene. 

Avveiningen mellom nytte og skade må også ses i sammenheng med 
verdien av kunnskapstilfanget. I NESHs publikasjoner (Bugge, 1999; 
Fossheim, 2012; Fossheim et al., 2013) understrekes betydningen av å 
planlegge forskningen på en måte som gjør at kunnskapsbidraget mak- 
simeres samtidig som risikoen for skade blir minimert. I denne studien 
mener jeg at kravet er ivaretatt. I bokens kapittel 2 redegjør jeg grundig 
for eksisterende forskning om barn som har psykisk syke og rusavhen- 
gige foreldre, og om samtalegrupper som et profesjonelt hjelpetiltak. Jeg 
argumenterer også for hva som mangler i denne forskningen, og hvor- 
dan min studie kan utgjøre et verdifullt supplement. Når det gjelder den 
praktiske gjennomføringen, har jeg bevisst valgt en måte å være sammen 
med barna på som gjorde det mulig å utforske problemstillingen og sam- 
tidig være til minst mulig belastning. 

I forbindelse med at jeg presenterte deler av observasjonsmaterialet på 
en samling for gruppeledere på deres arbeidsplass, fikk jeg en tilbakemel- 
ding om at noen av gruppelederne var bekymret for at forskningsarbeidet 
kunne føre til at samtalegruppene kom i et dårlig lys. De var redde for 
at en gruppe utsatte barn som endelig hadde fått et hjelpetilbud, skulle 
miste det igjen. Dette er en innvending jeg tar alvorlig, og som jeg har 
tatt med i betraktningen i avveiningene mellom nytte og skade. Jeg har 
kommet fram til at det at barn med psykisk syke og rusavhengige foreldre 
endelig har fått et hjelpetilbud, ikke kan være et argument for å la være å 
undersøke dette hjelpetilbudet på en åpen og utforskende måte. 


Bokens disposisjon 


Boken består av åtte kapitler. I det følgende vil jeg redegjøre for innholdet 
i de kommende sju kapitlene. 

For at leseren skal kunne forholde seg kritisk og reflektert til bokens 
problemstilling (Alvesson & Sköldberg, 2008), vil jeg gjøre rede for rele- 
vant bakgrunnskunnskap i kapittel 2. Jeg vil først gjøre rede for hvor 
mange barn som vokser opp med psykisk syke eller rusavhengige for- 
eldre, og hvilke konsekvenser det kan ha for barn å vokse opp i en slik 
situasjon. Jeg vil også se nærmere på hvilke politiske føringer som er lagt 
for hva slags type støtte og hjelp disse barna skal tilbys. Jeg vil presentere 
forskning basert på fagfolks forståelser av barna og deres livssituasjon, 
forskning basert på voksnes retrospektive fortellinger om sin egen opp- 
vekst med psykisk syke eller rusavhengige foreldre og forskning basert på 
erfaringene til barn og unge som i dag lever med foreldre som er psykisk 
syke eller ruser seg. Deretter vil jeg gjøre rede for samtalegrupper som et 
profesjonelt hjelpetiltak, og for hva eksisterende forskning sier om barns 
erfaringer med å delta i samtalegrupper. 

Kapittel 3 går nærmere inn på bokens analytiske perspektiv: narrativ 
analyse. Jeg vil først beskrive hvordan jeg kom fram til at det å arbeide 
med fortellinger ville være et godt analytisk grep på det som er studiens 
problemstilling. I tillegg til at jeg ser på hva som kjennetegner en fortel- 
ling, og hva det er ved fortellinger som gjør dem så godt egnet til å studere 
menneskelig samhandling, vil jeg også beskrive hvordan jeg rent praktisk 
gikk fram da jeg utarbeidet ni fortellinger med bakgrunn i tekstene jeg 
hadde skrevet i etterkant av deltakende observasjon. Kapitlet avsluttes 
med en kritisk refleksjon over noen begrensninger og muligheter som 
ligger i det å forholde seg til menneskelig samhandling fra et narrativt 
perspektiv. I denne refleksjonen vil jeg særlig trekke veksler på forståelser 
som er hentet fra den greske filosofen Aristoteles’ skrift Poetikken (med 
norsk tittel Om diktekunsten, utgitt i 2004). 

Vitenskapelige framgangsmåter er ikke nøytrale teknikker som kan 
benyttes på den samme måten i alle situasjoner og prosjekter. I ethvert 
valg av framgangsmåte ligger det vurderinger som kan ha avgjørende 
betydning for hvilken mening som blir dannet, og for hvilke konklusjo- 
ner forskeren velger å trekke (Gulløv & Højlund, 2003, s. 9-10). For at 
andre skal kunne ta stilling til mine konklusjoner, er det derfor nødven- 
dig å redegjøre grundig for hvilket perspektiv jeg har valgt å studere sam- 
handlingene mellom de profesjonelle og barna fra. I kapittel 4 vil jeg gjøre 

dette ved å gi studien en vitenskapsfilosofisk forankring i en avdekkende 
hermeneutikk. Det er en form for hermeneutikk som bygger på en forstå- 
else av at mening ikke er noe som allerede er der, og som forskeren skal 
prøve å få øye på, men noe som blir dannet i løpet av forskningsarbeidet. 
Forskerens oppgave er derfor ikke å være en passiv mottaker av infor- 
masjon, men å delta aktivt i en skapende prosess. Jeg vil innlede kapitlet 
med å gi en teoretisk redegjørelse for denne formen for hermeneutikk og 
knytte den til den tyske filosofen Hans-Georg Gadamer og den franske 
filosofen Paul Ricoeur. Deretter vil jeg beskrive hvordan hermeneutik- 
ken har vært med på å forme andre forskeres forståelse av hva det kan 
innebære å innta en fortolkende tilnærming til samhandlinger mellom 
profesjonelle og barn. Til slutt i kapitlet vil jeg redegjøre for hvordan den 
avdekkende hermeneutikken har vært med på å forme arbeidet jeg har 
gjort. Det gjelder hvilken betydning den har hatt både for min forståelse 
av selve forskningsprosessen, for min forståelse av hva slags type kunn- 
skap forskningsprosjektet bidrar med, og for min forståelse av hva det 
bør innebære for profesjonelle å forholde seg til barn som selvstendige 
meningssøkende og meningsskapende subjekter. 

I kapittel 5 vil jeg beskrive og fortolke ni fortellinger utarbeidet på 
bakgrunn av tekstene jeg skrev i etterkant av deltakende observasjon. 
Formålet er å undersøke hvordan barnas egne erfaringer får komme til 
uttrykk og blir håndtert i de samhandlingssituasjonene som er beskrevet. 
Det er hovedsakelig i dette kapitlet bokens problemstilling blir besvart. Et 
sentralt poeng i den avdekkende hermeneutikken er at vi ikke har noen 
direkte tilgang til forståelse, verken av oss selv eller av andre. Fortolk- 
ning dreier seg om å få tak i en mening som i utgangspunktet er skjult. 
For å kunne få tak i noe av det meningsoverskuddet som lå skjult i de ni 
fortellingene, har jeg lagt vekt på å lese dem med en innstilling om at jeg 
ikke kunne ta noe for gitt. Dette innebar at jeg måtte gå langsomt fram, 
stoppe opp, ta meg tid til undring og til å vurdere fortolkningene på nytt. 
For at leseren skal kunne ta del i denne prosessen, har jeg beskrevet den 
grundig. 

I kapittel 6 og 7 vil jeg søke å la det konkrete og partikulære som ble 
synliggjort i kapittel 5, tre fram som uttrykk for mer generelle og allmenn- 
gyldige fenomener. Jeg mener da ikke allmenngyldige i betydningen at 

det skal kunne sies å gjelde i alle liknende situasjoner, men at det kan 
vekke gjenkjennelse og ha allmenn interesse. I kapittel 6 vil jeg først 
diskutere betydningen av å arbeide innenfor en manualbasert praksis. 
Utgangspunktet for denne diskusjonen vil være den objektiverende her- 
meneutikken samt utvalgte etiske perspektiver. Deretter vil jeg diskutere 
betydningen av det teoretiske grunnlaget for manualene gruppelederne 
arbeidet etter. Utgangspunktet for denne diskusjonen vil være mistan- 
kens hermeneutikk. I kapittel 7 vil jeg først diskutere betydningen av det 
som ikke ble satt ord på, eller som bare så vidt ble antydet eller nevnt, i 
samhandlingssituasjonene jeg har observert. Den teoretiske forankrin- 
gen for diskusjonen vil være den eksistensielle hermeneutikken. Deretter 
viljeg diskutere om det å bruke fortellinger som arbeidsform kan åpne for 
at samtalegruppene kan bli en praksis som i større grad gir rom for barn 
som meningssøkende og meningsskapende subjekter. Den teoretiske for- 
ankringen for denne diskusjonen vil være perspektiver fra narrativ teori. 

Målet med boken er ikke bare å beskrive og forstå praksisen jeg har 
studert, men også å bidra til positiv endring. I kapittel 8 vil jeg rette blik- 
ket utover og reflektere over hvilke utfordringer vi står overfor dersom 
samtalegrupper for barn med psykisk syke eller rusavhengige foreldre 
skal bli en praksis som i større grad tar barnas egne erfaringer på alvor. I 
disse refleksjonene vil jeg blant annet trekke veksler på kommentarer jeg 
har fått fra fagfolk i etterkant av disputasen. 


44 


KAPITTEL 2 


Bakgrunnskunnskap 


Barn som har psykisk syke eller 
rusavhengige foreldre 


Det er vanskelig å bestemme nøyaktig hvor mange barn det er som har 
sitt dagligliv preget av foreldrenes psykiske sykdommer eller rusavhen- 
gighet. I rapporten Barn som pårørende: Resultater fra en multisenter- 
studie (Ruud et al., 2015), utarbeidet av Akershus universitetssykehus i 
samarbeid med en rekke andre helseforetak, er det anslått at det i spesi- 
alisthelsetjenesten i 2015 var 29 000 pasienter innenfor psykisk helsevern 
og 5000 pasienter innenfor tverrfaglig spesialisert rusbehandling som 
var foreldre til barn under 18 år. I rapporten Polikliniske pasienter i psy- 
kisk helsevern for voksne 2013 (Ose, Pettersen & Ådnanes, 2014), utarbei- 
det av SINTEF, anslås det at omtrent 65 000 barn hvert år opplever at en 
av foreldrene blir behandlet i psykisk helsevern. 

En svakhet ved begge rapportene er at de kun tar for seg foreldre som 
blir behandlet innenfor spesialisthelsetjenesten. Dette betyr at barn som 
har foreldre som mottar hjelp i primærhelsetjenesten, og barn som har 
foreldre som ikke mottar helsehjelp, ikke er regnet med. En rapport utar- 
beidet av Folkehelseinstituttet i 2011 (Torvik & Rognmo, 2011) kan utfylle 
dette bildet. Rapporten anslår at det i perioden 2010-2011 var 260 000 
barn med foreldre som var så alvorlig psykisk syke at det gikk ut over 
måten de fungerte på i hverdagslivet, og rundt 70 000 barn som hadde 
foreldre med et så alvorlig alkoholproblem at det var grunn til å anta at 
det preget omsorgsevnen deres. Dette betyr at det i Norge i dag er et bety- 
delig antall barn som står i fare for ikke å få den omsorgen de trenger, 
fordi foreldrene deres er psykisk syke eller ruser seg. 

Barn som har psykisk syke eller rusavhengige foreldre, blir ofte omtalt 
som «glemte» og «usynlige» barn (Cork, 1989; Gjertsen, 2013; Nasjonalt 
kompetansesenter for læring og mestring, 2011; Reedtz & Lauritzen, 
2015; Rimehaug, Børstad, Helmersberg & Wold, 2006; Skerfving, 2005; 
Sølvberg, 2011). Med det menes at de tilhører en gruppe som tradisjonelt 
har mottatt lite støtte fra hjelpetjenestene. Det har i hovedsak vært for- 
eldrene og deres problemer som har vært i sentrum for de profesjonelles 
oppmerksomhet (Almvik & Ytterhus, 2004; Grøsfjeld, 2004; Hestmann, 
Vikan & Huseby, 1995; Mevik & Trymbo, 2002; Solberg, 2003; Östman, 
2008). De siste tiår har det imidlertid oppstått en økt erkjennelse innen- 
for både faglige og politiske miljøer av at når en eller begge foreldrene har 
langvarig psykisk sykdom eller er avhengig av forskjellige former for rus- 
midler, påvirkes livskvaliteten til barna deres på en negativ måte. Det har 
utviklet seg en forståelse av at barn kan ha behov for mer hjelp og støtte 
enn det de så langt har fått (Haugland, Trondsen, Gjestdal & Bugge, 2015; 
Skerfving, 2015; Sosial- og helsedepartementet, 1997, 1998; van Doesum, 
2015). 

I regjeringen Stoltenbergs politiske plattform, Soria Moria-erklæ- 
ringen, uttales det i kapittel 10: «Regjeringen vil sørge for at barn med 
psykisk syke foreldre og rusmiddelbrukende foreldre får oppfølging og 
hjelp» (Regjeringen Stoltenberg 2, 2005). Som ledd i denne målsettingen 
vedtok Stortinget i 2009 endringer i helsepersonelloven og spesialisthel- 
setjenesteloven. Endringene gir helsepersonell et individuelt ansvar for å 
sørge for at barnunder 18 år til pasienter med psykisk sykdom, rusmiddel- 
avhengighet eller alvorlig somatisk sykdom eller skade skal få dekket sine 
behov for informasjon og oppfølging. Endringene trådte i kraft 1. januar 
2010. Formålet var å gjøre barn og foreldre bedre i stand til å mestre de 
utfordringene som oppstår som følge av foreldrenes sykdommer, og på 
den måten forebygge ytterligere problemer. I forbindelse med endringene 
i helsepersonelloven ble det besluttet å gi barn med psykisk syke eller 
rusavhengige foreldre status som pårørende når en eller begge foreldrene 
mottar helsehjelp. I kapittel 7 i forarbeidene til lovendringen står det at 
et viktig formål med å gi barna denne statusen er å sørge for at sentrale 
menneskerettigheter, som rett til deltakelse og medbestemmelse, privat- 
liv, omsorg og familieliv, blir ivaretatt (Helse- og omsorgsdepartementet, 

2009, Ss. 36). I spesialisthelsetjenestelovens $ 3-7a er det også bestemt at det 
i helseinstitusjoner som behandler voksne, skal oppnevnes barneansvar- 
lige med oppgave å legge til rette for at barn som har foreldre som er under 
behandling, blir tilbudt adekvat informasjon. De skal også kartlegge og 
vurdere barnas omsorgsvilkår og koordinere nødvendig oppfølging og 
hjelp. Det er utarbeidet et rundskriv i forbindelse med lovendringene. Et 
av de tiltakene som foreslås der, er at helsepersonell skal ha samtaler med 
barna (Helsedirektoratet, 2010a, s. 10). 

Samtidig med denne økte bevisstheten rundt barnas hjelpebehov fin- 
nes det også forskning som viser at satsingen på ulike hjelpetiltak bare i 
begrenset grad kommer de barn som trenger dem, til gode. I rapporten 
Barn som pårørende: Resultater fra en multisenterstudie (Ruud et al., 2015) 
slås det fast at lovendringene som fant sted i 2010, ikke har ført til de 
tilsiktede endringene. Blant annet blir det pekt på at det i spesialisthelse- 
tjenesten fremdeles er mangelfull kartlegging av om pasienter har barn. 
Det samme er tilfellet når det gjelder kommunehelsetjenesten. En konse- 
kvens av dette er at barn som har behov for det, verken henvises videre til 
aktuelle hjelpetiltak eller mottar informasjon. Også i doktorgradsstudien 
Implementing interventions in adult mental health services to identify and 
support children of mentally ill parents (Lauritzen, 2014) er det dokumen- 
tert at det etter lovendringene er mange psykiatriske sykehus som ikke 
registrerer om pasientene har barn. Selv om helsepersonell er positivt 
innstilt til å hjelpe og støtte barna, er det sjelden de har planlagte sam- 
taler med dem. I utenlandske studier beskrives mye av det samme. De 
fleste barn som har psykisk syke eller rusavhengige foreldre, mottar ver- 
ken tilfredsstillende informasjon eller tilbud om formelle intervensjoner 
(Mordoch, 2010; Mordoch & Hall, 2002, 2008; Nicholson, 2009; Reupert 
& Maybery, 2010; Solantaus & Toikka, 2006). 


Foreldres psykiske sykdom og rusavhengighet 
som en risikofaktor for barn 
Hovedtyngden av den eksisterende forskningen om barn med psykisk syke 


eller rusavhengige foreldre er forankret i medisinske og utviklingspsyko- 
logiske fagtradisjoner. Forskningen er dominert av et risikoperspektiv der 

oppmerksomheten har vært rettet mot å identifisere hvilke negative kon- 
sekvenser foreldrenes problemer kan ha for barna (Goodman & Gotlib, 
1999; Skerfving, 2015; Trondsen, 2014; Ytterhus, 2012). I både nasjonale og 
internasjonale studier er det godt dokumentert at barn med psykisk syke 
eller rusavhengige foreldre har økt risiko for utfall som kan true deres 
videre utvikling og sosialisering. Hvor stor risikoen for negative utfall er, 
henger sammen med en rekke faktorer. Blant annet ser det ut til å spille 
en rolle hva slags sykdommer foreldrene har, om det er moren eller begge 
foreldrene som er syke, hvor gamle barna er når foreldrene blir syke, om 
det finnes genetiske forhold hos barna samt ulike faktorer i deres opp- 
vekstmiljø. Rapporten fra Folkehelseinstituttet (Torvik & Rognmo, 2011) 
slår likevel fast at det er om lag dobbelt så stor risiko for at barn med 
foreldre som er psykisk syke eller ruser seg skal oppleve uheldige utfall 
sammenliknet med andre barn. 

Når det gjelder barn som har psykisk syke foreldre, er de utfallene som 
oftest nevnes, faren for at barna selv skal utvikle fysiske, psykiske og psy- 
kososiale problemer (Goodman & Gotlib, 1999; Hosman, van Doesum & 
van Santvoort, 2009; Maybery, Ling, Szakacs & Reupert, 2005; Reupert 
& Maybery, 2016). I tillegg nevnes atferdsproblemer, dårlig sosial funge- 
ring, problemer med å etablere nære vennskap, unormal følelse av skyld 
og skam, et negativt selvbilde, dårlig kognitiv utvikling og lærevansker 
(Berry, Barrowclough & Wearden, 2007; Gladstone, Boydell & McKeever, 
2006; Hjern, Berg, Rostila & Vinnerljung, 2013). Barna har også en ten- 
dens til å ta på seg for mye ansvar for den syke forelderen (Aldridge, 
2006). De kan ha vanskeligheter med å stole på andre mennesker, og de 
er i større grad enn andre barn utsatt for å oppleve et hjemmemiljo preget 
av mangel på rammer og struktur, anstrengt økonomi og et økt konflikt- 
nivå (Smith, 2004). Mange opplever også vold i familien, og at familien 
kommer i kontakt med barnevernet på grunn av vanskjøtsel og omsorgs- 
svikt (Goodman & Gotlib, 1999; Hosman et al., 2009; Nicholson, Albert, 
Gershenson, Williams & Biebel, 2009). 

Hos barn som har foreldre som ruser seg, er de utfallene som oftest 
nevnes, faren for selv å utvikle rusavhengighet (Bancroft & Wilson, 2007) 
og forskjellige former for psykososiale og utviklingsmessige problemer 
(Balsa, Homer & French, 2009; Lieberman, 2000; Lindgaard, 2005), som 

dårlig sosial fungering (Haugland, 2012), emosjonelle problemer, kog- 
nitive vansker, depresjon, angst, dårlig selvfølelse og selvmordstanker 
(Lindgaard, 2005). På samme måte som hos barn med psykisk syke for- 
eldre er de også hyppigere enn andre barn utsatt for å leve i et kaotisk og 
konfliktfylt hjemmemiljø preget av økonomiske problemer, samlivsbrudd 
og tidlig død hos foreldrene (Haugland, 2012; Lindgaard, 2005). De er hyp- 
pigere enn andre barn vitne til, eller blir selv utsatt for, fysisk vold og sek- 
suelle overgrep (Haugland & Nordanger, 2015; Keller, Cummings, Davies 
& Mitchell, 2008). I mange familier vil også grensene mellom voksne og 
barn være uklare. I verste fall kan rollene være byttet om. Dette kan føre 
til at barna pålegges for stort ansvar for både praktiske og følelsesmessige 
forhold i familien (Haugland, 2012). Barn som vokser opp med rusmis- 
bruk, får ofte heller ikke de samme mulighetene som andre barn til å lære 
seg gode strategier for å mestre forskjellige former for livsutfordringer. 
Misbruket og dets konsekvenser blir ofte benektet, både av misbrukeren 
selv og av en eventuell ikke-misbrukende partner. Kommunikasjonen i 
familien er preget av taushet, løgner og bortforklaringer (Lindgaard, 2015). 
Det at rusmisbruket er definert som ikke-eksisterende, fører også ofte til 
at familiene lever svært isolert. Familiemedlemmene kjenner på skyld og 
skam, og de er redde for at hemmeligheten skal bli avslørt. 

Det er glidende overganger mellom studier av barn med psykisk syke 
foreldre og studier av barn med foreldre som ruser seg. Dette henger tro- 
lig sammen med at kombinasjonen psykisk sykdom og rus ikke er uvan- 
lig. Mange med rusproblemer er også psykisk syke (Ytterhus, 2012). Den 
norske psykologen Bente Storm Mowatt Haugland (2012) hevder at psy- 
kisk sykdom og rusavhengighet fører til mange av de samme formene for 
vanskeligheter i familiesamspillet og dermed har mange av de samme 
følgene for barna. Mye av det som er beskrevet når det gjelder barn som 
har foreldre med psykiske sykdommer, gjelder derfor også for barn som 
har foreldre som ruser seg. Når det gjelder faren for omsorgssvikt, ser den 
likevel ut til å få større oppmerksomhet i forskning som omhandler kon- 
sekvenser av foreldres rusavhengighet, enn i forskning som omhandler 
konsekvenser av psykisk sykdom. 

I tillegg til studiene jeg nå har nevnt, er det de senere år også gjen- 
nomført noen studier der forskernes oppmerksomhet i større grad har 

vært rettet mot betydningen av de sosiale og kulturelle kontekstene psy- 
kisk sykdom og rusavhengighet utspiller seg innenfor. Det har utviklet 
seg en forståelse av at sammenhengen mellom foreldrenes problemer 
og hvordan barna «fungerer» i sine liv, er langt mer kompleks enn det 
som tidligere var antatt. Det tas også høyde for at det er store variasjo- 
ner mellom familier med hensyn til hvordan de fungerer, og hvordan 
foreldrenes problemer påvirker barnas oppvekstmiljø (Haugland, 2012). 
Dette har ført til en erkjennelse av at barn kan oppleve foreldrenes psy- 
kiske sykdommer og rusavhengighet svært forskjellig, og at de dermed 
kan ha ulike behov for støtte og hjelp. I kjølvannet av dette har det også 
oppstått en økt interesse for å studere hvilke betingelser som ligger til 
grunn for at en positiv utvikling kan finne sted, og hvordan det er mulig 
å utvikle hjelpetiltak som legger til rette for dette (Gladstone, 2010; Haug- 
land, 2012; Solbakken & Lauritzen, 2006). Risikoen for negative utfall er i 
denne forskningen ikke så sterkt knyttet til foreldrenes diagnoser, men til 
fenomener som sviktende omsorg, foreldrekonflikter og det at foreldrene 
opptrer uforståelig, truende eller bebreidende (Rimehaug et al., 2006). 

Noe annet som kjennetegner denne forskningen, er at den i større grad 
legger vekt på at barn ikke er passive ofre for de livsbetingelsene foreldrene 
tilbyr dem, men forholder seg aktivt og reflektert til det som skjer, både 
med dem selv og i deres omgivelser (Gladstone et al., 2006; Trondsen, 
2014). I den forbindelse har det blant annet utviklet seg et mer nyansert 
syn på barn som utfører omsorgsoppgaver overfor sine syke foreldre. Det 
at barn gir omsorg, er i denne forskningen ikke utelukkende sett på som 
negativt (Kallander et al., 2018; Rose & Cohen, 2010). Den norske sosio- 
nomen Ellen Katrine Kallander (2010, s. 211) viser til forskning som sier 
at det å ta ansvar og gi omsorg er en mestringsstrategi som blant annet 
kan bidra til en opplevelse av egenverd, styrke relasjonen mellom foreldre 
og barn og øke barns opplevelse av å ha kontroll. Dette betyr ikke at barn 
ikke trenger avlastning og hjelp, men at de også har behov for at voksne 
legger merke til den innsatsen de gjør for å få familien til å fungere, og at 
disse voksne anerkjenner den. En forskningstradisjon som kalles Unge 
omsorgsgivere (Young Carers), har hatt som formål å synliggjøre nettopp 
den innsatsen mange barn gjør overfor sine syke og hjelpetrengende for- 
eldre (Aldridge & Becker, 2003; Kallander & Vallesverd, 2015). 

Voksnes retrospektive fortellinger 


Retrospektive fortellinger fra voksne som selv har hatt en barndom med 
psykisk syke eller rusavhengige foreldre, er en annen kilde til kunnskap 
om hvordan det er å vokse opp med foreldre som sliter med denne typen 
problemer. Erfaringene som blir beskrevet i denne forskningen, ligger 
flere tiår tilbake i tid, noen så langt tilbake som til 1960- og 1970-årene. 
Siden da har det skjedd store endringer innenfor psykisk helsevern i 
vår del av verden. Blant annet har utviklingen av psykofarmaka og nye 
behandlingsmetoder ført til at behovet for langvarige sykehusopphold er 
sterkt redusert. De fleste barn som i dag har alvorlig psykisk syke foreldre, 
opplever derfor ikke den samme graden av atskillelse som barn gjorde 
før. Det er også en større bevissthet rundt barns behov, både i samfunnet 
generelt og innenfor helseinstitusjoner som behandler voksne (Gladstone 
et al., 2006). Når jeg likevel har valgt å ta denne forskningen med, er det 
fordi mye av det som blir beskrevet i denne, også er problemer barn som 
i dag lever med psykisk syke eller rusavhengige foreldre, forteller at de 
strever med. 

Noe som synes å være gjennomgående i den retrospektive forskningen 
(Baik & Bowers, 2005; Dunn, 1993; Hansen, 1992; Sølvberg, 2011; Wer- 
ner & Malterud, 2016), er at informantene forteller om ulike former for 
vanskjøtsel og omsorgssvikt. Voksne som har fortalt den amerikanske 
forskeren Bonnie Dunn (1993) om sin oppvekst med psykotiske mødre, 
forteller at mødrene var både fysisk og psykisk utilgjengelige for dem. 
De forteller også at de som barn ofte var ustelte og møkkete, at de ble 
nektet å være sammen med familie og venner, og de forteller om bruk av 
fysisk og seksuell vold. Også voksne som har fortalt de amerikanske for- 
skerne Seong-Yi Baik og Barbara J. Bowers (2005) om sine erfaringer med 
å vokse opp med deprimerte mødre, beskriver en likegyldighet overfor 
daglige rutiner og stell. De sier at de var skitne og ustelte. De kunne også 
bli sendt på skolen uten undertøy. 

Voksne som har snakket med den norske psykologen Helge Sølvberg 
(2011) om sine erfaringer med å vokse opp med psykisk syke foreldre, 
forteller om mye krangel og bråk. De sier også at de opplevde at den syke 
tok all oppmerksomhet, og at de kjente et savn etter å føle seg bekreftet 
og elsket. De forteller også om et urimelig stort krav om å ta hensyn til 

og vise forståelse for den sykes situasjon. Voksne barn til rusavhengige 
foreldre, som har gått til samtalebehandling hos den norske psykologen 
Frid Hansen (1992), forteller om liknende erfaringer. De sier at rusen førte 
til skremmende forandringer i foreldrenes atferd, og at de opplevde at 
foreldrene primært var opptatt av å dekke sine egne behov. Også infor- 
mantene i studien til Baik og Bowers (2005) forteller om mødre som i 
liten grad svarte på deres følelsesmessige og fysiske behov. Noen sier at de 
aldri har opplevd at moren tok dem på fanget. Andre sier at de fikk en for- 
ståelse av at moren ønsket å være i fred, at hun ikke likte å bli forstyrret. 
Flere av informantene beskriver et savn etter følelsesmessige bånd. De 
sier at de trodde at mødrene ikke var glad i dem. Voksne barn til foreldre 
med alkoholproblemer, som har blitt intervjuet av de norske forskerne 
Anne Werner og Kirsti Malterud (2016), forteller mye av det samme. De 
sier at foreldrenes drikking bidro til å skape et hverdagsliv preget av usik- 
kerhet og utrygghet. De sier også at familielivet i perioder var preget av 
dårlig stemning, sinne, trusler og beskyldninger. 

Et annet tema som går igjen i den retrospektive forskningen, er at 
informantene forteller om en mangel på åpenhet fra voksnes side når 
det gjaldt de negative konsekvensene foreldrenes psykiske sykdommer 
og rusavhengighet hadde for omsorgsevnen deres. De forteller også om 
en mangel på interesse for å forstå hvordan de som barn opplevde den 
mangelfulle omsorgen. Informanter i studien til Dunn (1993) forteller at 
når mødrene deres var lagt inn på psykiatrisk sykehus, var det ingen som 
fortalte dem hvor de var, eller hvor lenge de kom til å bli borte. Heller ikke 
skremmende og uforståelige ting mødrene sa og gjorde, ble kommentert. 
Informantene i studien til Werner og Malterud (2016) forteller at de følte 
seg sviktet av voksne. Blant annet var det aldri noen voksne rundt dem 
som spurte hvordan de hadde det. Dette gjaldt både familie og naboer, 
ansatte på skolen og helsepersonell. 

Informantene i studien til Dunn (1993) forteller at voksne som levde nær 
dem, som oftest oppførte seg som om alvorlige og skremmende hendelser 
ikke hadde funnet sted. Dette førte til at de følte seg forvirret og ensomme. 
De fikk også en forståelse av at det ikke var lov til å snakke med andre om 
det som foregikk. Selv søsken som hadde vært sammen om svært van- 
skelige ting, snakket ikke med hverandre om det i etterkant. Også voksne 


52 


BAKGRUNNSKUNNSKAP 


som har gått til samtalebehandling hos Sølvberg (2011), forteller at de la 
mye arbeid i å skjule det som foregikk hjemme. Selv om det aldri ble uttalt 
eksplisitt at de ikke måtte snakke med andre om det, hadde de en tydelig 
fornemmelse av at det var viktig ikke å gjøre det. Voksne som gikk til 
samtalebehandling hos Hansen (1992), forteller at måten foreldrene deres 
oppførte seg på, fikk dem til å skamme seg. Opplevelser av skyld og skam 
er også et tema blant Sølvbergs pasienter (2011). Informanter i studien til 
Dunn (1993) forteller at de var overbevist om at andre tenkte dårlig om 
dem. Også informantene i studien til Baik og Bowers (2005) forteller om 
følelser av skyld og skam. De sier at de trodde at det var deres skyld at 
mødrene var sinte og triste, og at de lurte på om det var noe galt med dem 
selv - om de selv var dårlige mennesker. De sier også at det ikke var noen 
som fortalte dem at grunnen til at mødrene var sinte og triste, var at de var 
deprimert. De gir uttrykk for at de tror at barndommen deres ville ha vært 
lettere dersom noen hadde fortalt dem dette. De sier også at de følte seg 
flaue over mødrene fordi de skilte seg ut og kunne gjøre rare ting. Samtidig 
hadde de en klar fornemmelse av at de ikke burde snakke med andre om 
problemene sine - at disse var noe som hørte til i familien. 

Når det gjelder kontakten med hjelpetjenestene, beskriver den retro- 
spektive forskningen mange barns opplevelser av å ha blitt avvist og over- 
sett. Ifølge Sølvberg (2011) forteller de av hans pasienter som prøvde å 
snakke med foreldrenes behandlere, at de fikk beskjed om å vise forstå- 
else for at foreldrene var syke. De sier at de opplevde at det heller ikke var 
plass til dem i denne relasjonen. Dette fikk dem til å føle seg usynlige. De 
sier at de ikke tror at det var noen voksne som egentlig forsto hvor vondt 
og vanskelig de hadde det. Det samme gjelder informantene i studien til 
Dunn (1993). De beskriver kontakten med helsevesenet som en negativ 
erfaring, og de begrunner det med at det ikke var noen som tok initiativ 
til å snakke med dem. 


Barns egne erfaringer av foreldrenes psykiske 
sykdommer og rusavhengighet 


Forskning som beskriver barns egne erfaringer av sitt hverdagsliv, er en 
tredje kilde til kunnskap om hva det kan innebære for barn å vokse opp 

med psykisk syke eller rusavhengige foreldre. Forskningen gir innsikt i 
både hvilke praktiske og følelsesmessige problemer barna strever med, 
hva de gjør for å håndtere disse problemene, og hva slags støtte og hjelp de 
ønsker seg. Omfanget av forskningen er relativt beskjedent, men i sam- 
menheng med utgangspunktet for denne boken er den viktig å kjenne 
til. Grunnen er at den bidrar til å synliggjøre barna som selvstendige, 
meningssøkende og meningsskapende subjekter på en helt annen måte 
enn det som er tilfellet med den dominerende forskningen. Det barna 
forteller, blir ikke primært forstått som tegn på at deres utvikling og helse 
står i fare for å bli skadet, men som meningsfulle uttrykk for hvordan 
livet ser ut fra deres perspektiv. Jeg mener at vi mangler kunnskap om 
hvordan de formene for erfaringer som blir formidlet i denne forsknin- 
gen, blir håndtert når barna deltar i samtalegrupper. 


Foreldrenes problemer påvirker livet på 

en negativ måte 

Et gjennomgående tema i den forskningen jeg har fordypet meg i, er at 
barn og unge opplever at foreldrenes psykiske sykdommer og rusavhen- 
gighet påvirker livet deres på en negativ måte (Ruud et al., 2015). Noen 
forteller at de har problemer med å sove. Andre forteller at de har dår- 
lig matlyst, vondt i magen og problemer med å konsentrere seg på sko- 
len (Ahlström, Skårsåter & Danielson, 2009). Ungdom mellom 15 og 18 
år som deltok i det internettbaserte selvhjelpsforumet Snakkerommet 
(Trondsen, 2012b), sier at det er vanskelig for dem å leve et normalt liv. De 
knytter vanskelighetene både til relasjoner innad i familien og til relasjo- 
ner utenfor hjemmet. 


Tausheten rundt det som skjer i familien, 

er et stort problem 

Et annet tema som går igjen, er at barn og unge opplever omgivelsenes 
taushet rundt foreldrenes sykdommer som et stort problem. De forteller 
at tausheten gjør seg gjeldende både innad i familien og i kontakt med 
andre voksne, som slektninger, lærere og helsepersonell. Noen barn og 

unge sier at voksne snakker med dem om praktiske sider ved sykdom- 
men, for eksempel at foreldrene må bruke medisiner, men at de aldri spør 
barna hvordan det går med dem (Backett-Milburn, Wilson, Bancroft 
& Cunningham-Burley, 2008; Mordoch, 2010; Mordoch & Hall, 2008; 
Trondsen, 2012b). Barn som ble intervjuet av Hilde Haug Fjone og hennes 
kollegaer (Fjone, Ytterhus & Almvik, 2009), beskriver en diffus følelse av 
at det var noe galt med foreldrene, men at de ikke forsto hva det var, fordi 
det ikke ble snakket om. Andre forteller at de først fikk kjennskap til hva 
som var galt når det skjedde dramatiske og skremmende ting, som inn- 
leggelse på psykiatrisk sykehus, selvmordsforsøk, akutte psykoser eller 
panikkanfall (Cogan, Riddel & Mayes, 2005; Trondsen, 2012a). 

Ungdom som deltok i Snakkerommet (Trondsen, 2012b), sier at de ser 
på de voksnes taushet som et paradoks. Grunnen er at foreldrenes pro- 
blemer så åpenbart påvirker livet i familien. De sier også at når voksne 
lar være å snakke med dem, blir de påført en ekstra byrde. Dramatiske 
hendelser, som at foreldrene forsvinner, begår selvmord eller blir tvang- 
sinnlagt, oppleves som spesielt skremmende når ingen på forhånd har 
fortalt at de er psykisk syke. 


Ensomhet og annerledeshet 


Et tredje tema som går igjen, er at barn og unge sier at de føler seg 
ensomme. Barn som ble intervjuet av den svenske sosionomen Marga- 
retha Östman (2008), beskriver en opplevelse av å være helt overlatt til seg 
selv. De sier at all oppmerksomhet er rettet mot den syke, og at det ikke 
er noen som snakker med dem. De forteller også om en tiltakende følelse 
av å være annerledes på en negativ måte — at de opplever at omgivelsene 
ser på dem som unormale. De sier at de ikke inviterer venner med hjem 
fordi de frykter at foreldrene kan oppføre seg på måter som får vennene 
til å tenke ille om dem (Trondsen, 2012b; Östman, 2008). 

Mange barn og unge sier at de ønsker noen å snakke med (Östman, 
2008). De begrunner det både med at de trenger en forklaring på det som 
foregår, og med at det oppleves godt å fortelle andre hvordan de har det. 
Barn som har fått informasjon fra foreldrenes behandlere, sier at det har 
hjulpet dem å håndtere livssituasjonen bedre (Cogan et al., 2005). Barn og 

unge som ble intervjuet av Östman (2008), sier at de satte pris på å delta 
i studien. Det ga dem mulighet til å snakke om sine egne erfaringer med 
en voksen som var interessert i å høre. Samtidig gir de uttrykk for at det 
å snakke med andre om det som skjer i familien, ikke er bare enkelt. De 
ønsker ikke å bli stemplet som annerledes, og de er derfor nøye med hvem 
de sier det til (Mordoch & Hall, 2008). Ungdom som deltok i Snakkerom- 
met, forteller at det er vanskelig å betro seg til andre. De tror ikke at de 
som ikke har opplevd det samme som dem, vil forstå det de snakker om 
(Trondsen, 2012a). 


Følelsesmessige konsekvenser 


Et annet tema barn og unge forteller mye om, er de følelsesmessige kon- 
sekvensene foreldrenes psykiske sykdommer og rusavhengighet har for 
dem (Ahlström et al., 2009; Fjone et al., 2009; Gladstone, Boydell, Seeman 
& McKeever, 2011; Trondsen, 2012a; Östman, 2008). Mange forteller om 
redsel og uro. De knytter disse følelsene til blant annet den uforutsig- 
barheten som preger foreldrenes atferd, og som kan føre til plutselige 
utbrudd av sinne og anklagelser. Ungdommene som deltok i Snakkerom- 
met (Trondsen, 2012a), beskriver uforutsigbarheten og ustabiliteten som 
et stort problem. De sier at det er frustrerende at foreldrene den ene dagen 
kan virke normale, for så å være helt utilgjengelige den neste. De sier også 
at de synes det er vanskelig at tilsynelatende trivielle saker, som å be om 
et glass vann, kan utløse voldsomme utbrudd av sinne. 

I de fleste studiene forteller barn og unge også om en redsel for gene- 
tisk arv. De sier at de vet at de tilhører en risikogruppe, og at de derfor 
hele tiden leter etter tegn på sykdom hos seg selv (Ahlström et al., 2009; 
Trondsen, 2012a). Ungdommene i Snakkerommet sier at de vet at det er 
omdiskutert i hvor stor grad psykisk sykdom er arvelig, men at de uansett 
frykter at den vanskelige barndommen deres kommer til å skade dem 
(Trondsen, 2012a). 

I flere av studiene beskriver barn og unge også en sorg over at de 
ikke har «vanlige foreldre» og en «normal barndom» (Trondsen, 20124). 
De sier at de savner foreldrene når de er innlagt, og at de lengter etter 
at de skal bli sånn som de var før de ble syke (Mordoch & Hall, 2008; 

Skerfving, 2015). Barn som ble intervjuet av Östman (2008), gir uttrykk 
for at de er skuffet over at foreldrene ikke tar seg av dem på en ordentlig 
måte. Noen barn og unge beskriver en følelse av ambivalens. De sier at de 
pendler mellom kjærlighet, sorg, sinne, frustrasjon, skuffelse og usikker- 
het (Mordoch & Hall, 2008). 

Erfaringer av vold er også et tema i flere av studiene. Barn og unge for- 
teller om vold og overgrep mot både dem selv, søsken og den friske forel- 
deren. De sier også at de er redde for at foreldrene skal begå selvmord, og 
for at de selv eller noen andre i familien skal bli utsatt for vold (Ahlström 
et al., 2009; Riebschleger, 2004; Trondsen, 2012a; Ostman, 2008). 


Barn og unge gjør mye for å greie seg 

Barn og unge forteller også mye om hva de gjør for å greie seg. Noen sier 
at de prøver å tilpasse væremåten sin til foreldrenes humør og sinnstil- 
stand. De prøver også å unngå situasjoner de vet kan virke opprørende 
eller provoserende. Spesielt prøver de å unngå situasjoner som gjør at for- 
eldrene blir sinte eller triste. På denne måten prøver de å bevare en form 
for kontroll over hverdagslivet sitt (Ahlström et al., 2009; Fjone et al., 
2009; Trondsen, 2012a). 

Ifølge barn og unge er god kontroll viktig. Det gjør det mulig å opprett- 
holde dagligdagse aktiviteter, ivareta relasjonen til den syke forelderen 
og bevare roen i hjemmet. De sier at det ikke bare er av hensyn til forel- 
drene at de prøver å ha en slik kontroll. De gjør det også for å ta vare på 
seg selv. De sier at de føler seg tryggere når de daglige rutinene fungerer. 
Derfor er de villige til å investere mye i å opprettholde «hverdagens flyt og 
rytme» (Almvik & Ytterhus, 2004; Backett-Milburn et al., 2008; Mordoch 
& Hall, 2008). En måte de gjør dette på, er ved at de deltar i dagligdagse 
aktiviteter som skole, fritidssysler og kontakt med venner. De tar også 
ansvar for gjøremål som matlaging, husarbeid, omsorg for yngre søsken 
og omsorg for den som er syk. Samtidig som de gjør mye av dette for 
å ivareta sine egne behov, beskriver mange barn og unge det også som 
følelsesmessig utmattende og slitsomt. De sier at de bruker mye tid på det, 
og at de ønsker mer praktisk hjelp hjemme (Backett-Milburn et al., 2008; 
Mordoch & Hall, 2008; Rose & Cohen, 2010; Trondsen, 2012b). Barna som 

ble intervjuet av Östman, sier at de føler skyld over at de ikke er i stand 
til å ta så mye ansvar som de gjerne vil. Ungdommene i Snakkerommet 
sier at de synes det kan være vanskelig å gi fra seg ansvaret i de periodene 
foreldrene er bedre (Trondsen, 2012). Andre sier at de opplever at det er 
godt å være til nytte i familien. Noen gir uttrykk for at den motgangen 
og de vanskelighetene de er tvunget til å håndtere, har gitt dem økt selv- 
følelse og økt selvstendighet. Noen sier at de opplever seg mer empatiske 
enn vennene (Ahlström et al., 2009; Östman, 2008). Samtidig sier mange 
at de opplever at den innsatsen de gjør, i liten grad blir verdsatt av voksne. 
Ungdom med foreldre som ruser seg (Backett-Milburn et al., 2008) 
forteller også at de prøver å passe på at foreldrene ikke skader seg når 
de er ruset. Ved behov kontakter de andre voksne som kan hjelpe dem. 
De påtar seg også mye ansvar for praktiske arbeidsoppgaver i hjemmet. 
Noen beskriver det som at de bytter roller med foreldrene. De forteller 
også hvordan de aktivt konfronterer foreldrene med rusmisbruket sitt, og 
at de fjerner rusmidler og brukerutstyr så foreldrene ikke skal finne det. 
En annen måte barn og unge sier at de mestrer den vanskelige livssitu- 
asjonen sin på, er ved å fjerne seg fysisk fra foreldrene. De stenger seg inne 
på rommet, leser bok, setter på høy musikk eller ser på TV (Ahlström, 
Skårsåter & Danielson, 2011; Fjone et al., 2009; Trondsen, 2012). De går 
også ut med venner, gjør ting de synes er hyggelige, og forsøker å la være 
å tenke på det som skjer hjemme. Mange snakker positivt om det å delta 
i ulike former for sportsaktiviteter. De sier også at de setter pris på skolen 
fordi den gir dem muligheter til å komme ut og være sammen med andre. 
Noen nevner også det å komme vekk fra familien for en periode som ver- 
difullt (Backett-Milburn et al., 2008; Fjone et al., 2009; Trondsen, 2012b). 


Livet kan også bestå av gode dager 

Samtidig forteller barn og unge at livet deres ikke bare består av vanske- 
lige, men også gode dager. Med det mener de dager der foreldrene har 
det bra og kan være mer sammen med dem. Noen barn sier at de får en 
følelse av glede inne i seg når foreldrene leser for dem, ser TV sammen 
med dem, hjelper dem med lekser eller leker med dem. De sier at det 
er godt når foreldrene spør hvordan de har hatt det på skolen, snakker 

med dem når de spiser middag og gir dem en klem. Noen sier at de opp- 
lever det som veldig godt når foreldrene er i stand til å utføre vanlige 
praktiske gjøremål som å lage mat, vaske opp eller betale regningene sine 
(Riebschleger, 2004). 


Kontakt med hjelpetjenestene 

Når det gjelder kontakten med de profesjonelle hjelperne, er det mange 
barn og unge som beskriver den som vanskelig. Ungdommene i Snak- 
kerommet sier at det ikke er lett å etablere et tillitsfullt forhold fordi det 
ofte er knapphet på tid, og fordi de stadig møter nye personer (Trondsen, 
2012b). 


Samtalegrupper for barn som har psykisk syke 
og rusavhengige foreldre 


Samtalegrupper for barn med psykisk syke og rusavhengige foreldre er 
en praksis av relativt ny dato. Da en gruppe fagfolk med tilknytning til 
Blakstad sykehus i 2001 tok initiativ til å starte et samtaletilbud for sine 
pasienters barn, var det et pionerarbeid i norsk sammenheng. Det repre- 
senterte en arbeidsform som ikke tidligere var benyttet her i landet, men 
som fagmiljøer i andre land hadde beskrevet gode erfaringer med. Arbei- 
det bygget på kunnskap fra liknende tilbud i Sverige og England, som 
viste at barn mestret problemer og utfordringer knyttet til foreldrenes 
psykiske sykdommer på en bedre måte enn før, etter at de hadde del- 
tatt i samtalegrupper (Aamodt & Aamodt, 2005; Glistrup, 2004; Halsa 
& Aubert, 2009; Kufås, Lund & Myrvoll, 2001). Tilbudet var i utgangs- 
punktet et prøveprosjekt, men det ble oppfattet som så vellykket at det 
ble besluttet videreført. I dag eksisterer det som et samtaletilbud i regi av 
helseforetaket Vestre Viken under navnet «Du er ikke den eneste». 
Fagpersonene fra Blakstad sykehus har ikke bare drevet banebrytende 
arbeid når det gjelder å snakke med pasientenes barn. De har også gjort 
en betydelig innsats ved å dokumentere eget arbeid og spre erfaringene 
sine til andre fagmiljøer. I dag finnes det liknende typer samtaletil- 
bud over det meste av landet. I hovedtrekk bygger disse på den samme 

forståelsen når det gjelder faglig tenkning, målsetting, innhold og orga- 
nisering som det «Du er ikke den eneste» gjør. Samtaletilbud som brukes 
mye, er SMIL-grupper, utviklet av Nasjonalt kompetansesenter for læring 
og mestring ved Oslo universitetssykehus, Mestringsgrupper, utviklet av 
organisasjonen Voksne for barn, og BAPP-grupper, som drives i samar- 
beid mellom barne- og ungdomspsykiatrisk avdeling på Levanger sykehus 
samt kommuner i Møre og Romsdal og Trøndelag. SMIL står som nevnt 
for «styrket mestring i livet» (Nasjonalt kompetansesenter for læring og 
mestring, 2011), og BAPP står for «barn av foreldre med avhengighets- og 
psykiske problemer» (Rimehaug & Helmersberg, 2015). 

Samtaletilbudene er tilrettelagt som aldersdelte grupper med avgren- 
set varighet, ledet av profesjonelle gruppeledere (Nasjonalt kompetans- 
esenter for læring og mestring, 2011; Voksne for Barn, 2008). Den viktigste 
målgruppen er barn i alderen åtte til tolv år. Det er utarbeidet detaljerte 
guider, håndbøker eller manualer for virksomhetene. I den videre teksten 
vil jeg benytte begrepet «manual» som en felles betegnelse. Jeg sikter da 
ikke til den typen nøye fastlagte prosedyrer som blir benyttet innenfor 
blant annet akuttmedisin, men til tekster som beskriver hvordan sam- 
talegruppene skal organiseres og gjennomføres. I kapittel 6 vil jeg gi en 
grundigere redegjørelse for hvordan manualene til SMIL og Mestrings- 
grupper er bygget opp. 

I manualene er samtalegruppene beskrevet som et helsefremmende og 
forebyggende hjelpetiltak. Det overordnede målet er å hindre at barn som 
har foreldre med psykisk sykdom eller rusavhengighet, selv skal utvikle 
problemer. Arbeidet bygger på psykoedukative eller psykopedagogiske 
prinsipper. I manualen til «Du er ikke den eneste» forklares psykopeda- 
gogikk som «de prosesser som gjør at kunnskap og kognitivt materiale 
får en dypere virkning ved at de knyttes til egne erfaringer og opplev- 
elser» (Myrvoll et al., 2011, s. 6). Psykoedukasjon er et vanlig prinsipp 
også i samtalegrupper i andre land. Det er blant annet beskrevet som en 
velegnet arbeidsmåte når formålet er å redusere barns følelser av skyld og 
skam (Lauritzen, 2014; Reupert & Maybery, 2010). Et sentralt aspekt ved 
arbeidet er å øke barnas kunnskap om psykisk sykdom og rusavhengig- 
het. Begrunnelsen for dette er at forskning viser at en av de viktigste årsa- 
kene til at barn med psykisk syke eller rusavhengige foreldre selv utvikler 

problemer, er at de mangler kunnskap om det som foregår i familien 
(Cooklin, 2006; Fraser, James, Anderson, Lloyd & Judd, 2006; Gladstone, 
2010; Hammen, 2003; Reupert & Maybery, 2010; Rimehaug & Børstad, 
2015; Solantaus & Toikka, 2006). Temaer det skal brukes mye tid på å 
snakke om i samtalegruppene, er hva psykisk sykdom og rusavhengig- 
het er, hva sykdommene kan gjøre med foreldrene og barna, og hvordan 
hverdagen kan arte seg når en eller begge foreldrene har psykisk sykdom 
eller ruser seg. Det skal legges vekt på å gi informasjon som kan hjelpe 
barna til å forstå at det ikke er deres skyld at foreldrene er psykisk syke 
eller ruser seg, og at det ikke er noe de kan gjøre for at foreldrene skal bli 
friske. I manualene er det også presisert at det er barnas egne erfaringer 
som skal ligge til grunn for disse samtalene. Det vises til kunnskap som 
sier at barn med psykisk syke eller rusavhengige foreldre har behov for å 
få sin virkelighetsoppfatning bekreftet, og at de trenger hjelp til å forstå 
og sette ord på det de har erfart (Nasjonalt kompetansesenter for læring 
og mestring, 2011; Voksne for Barn, 2008). 

Den faglige tenkningen er forankret i et ressurs- og mestringsperspek- 
tiv. En viktig målsetting er at barna skal få hjelp til å opparbeide strate- 
gier som kan gjøre dem i stand til å håndtere de vanskelige situasjonene 
som oppstår på grunn av foreldrenes psykiske sykdommer eller rusav- 
hengighet. Blant annet skal de lære ikke å føle skyld og ansvar, å vite 
hvem de kan henvende seg til når de trenger støtte, trøst eller hjelp, og 
at de er selvstendige individer som har sine egne rettigheter og behov. 
Støtte fra et fellesskap med jevnaldrende i liknende livssituasjoner er også 
tillagt betydning. Et viktig mål for gruppene er at barna skal erfare at det 
er andre som strever med de samme problemene som dem, og at det kan 
være verdifullt å dele tanker og erfaringer med hverandre. 

Det legges også vekt på at gruppene skal oppleves som et trygt og for- 
utsigbart sted å være. En fast ramme og tilbakevendende elementer barna 
kan kjenne igjen fra gang til gang, er beskrevet som viktig. Gruppele- 
derne skal framstå som positive voksenkontakter utenfor hjemmet. På 
den måten skal barna erfare at det finnes andre voksne enn foreldrene de 
kan henvende seg til når de trenger støtte og hjelp. 

En annen målsetting er å styrke relasjonen mellom barna og foreldrene. 
Dette skjer ved at foreldrene blir involvert i arbeidet på ulike måter. Det 

arrangeres foreldre- eller familiesamtaler i forkant av gruppevirksomhe- 
ten, samlinger der både foreldre og barn deltar, samt egne foreldresam- 
linger. Den faglige begrunnelsen for dette er at foreldrene er den viktigste 
ressursen når det gjelder å få til varige endringer i barnas liv. 

Det finnes også andre former for forebyggende intervensjoner rettet 
mot barn som lever i familier der en eller begge foreldrene har psykisk 
sykdom eller ruser seg, men som jeg ikke vil fokusere på i denne boken. 
Blant annet finnes det manualbaserte familieintervensjoner med og uten 
barns deltakelse (Beardslee, 2003; Reupert & Maybery, 2010; Solantaus & 
Toikka, 2006), spedbarnsintervensjoner for mødre med depresjon (van 
Doesum, 2015) og internettbaserte støttegrupper for ungdom (Trondsen 
& Rabbe, 2015). 


Eksisterende forskning om barns erfaringer 
med å delta i samtalegrupper 


Til tross for den økte bevisstheten om hvor viktig det er å tilby god hjelp 
og støtte til barn med psykisk syke eller rusavhengige foreldre, finnes det 
lite forskning som kan fortelle hvordan barn selv erfarer de tiltakene som 
blir iverksatt for å hjelpe dem. Ved søk i databasene SveMed+, PsycINFO, 
PubMed og ScienceDirect har det ikke lyktes meg å identifisere studier 
som eksplisitt er rettet mot det som foregår i samhandlinger mellom barn 
og profesjonelle. 

Den studien som synes å ligge nærmest det som er denne bokens 
fokus, er doktorgradsstudien til den kanadiske antropologen Brenda 
McConnell Gladstone, All in the same boat (2010). Ved hjelp av intervjuer 
og deltakende observasjon har hun studert en støttegruppe for barn med 
psykisk syke foreldre, som i innhold og form minner mye om de sam- 
talegruppene jeg har observert. I avhandlingen presenterer Gladstone 
detaljerte beskrivelser av situasjoner der gruppelederen og barna holder 
på med forskjellige typer aktiviteter og snakker sammen om forskjellige 
ting. På denne måten har den bidratt med kunnskap som var verdifull for 
meg under forberedelsene til mitt eget arbeid. Målsettingen med avhand- 
lingen til Gladstone var imidlertid ikke å undersøke hvordan det barna 
fortalte, ble håndtert, men å undersøke om den kunnskapen som ble 

formidlet til dem, var i samsvar med deres egne ønsker og behov. Glad- 
stone konkluderer med at barna som deltok i støttegruppen, ble i stand til 
å håndtere relasjonen til foreldrene på en bedre måte etter deltakelsen enn 
de hadde gjort før. De ble også flinkere til å ivareta sine egne interesser og 
behov. Selv om de stadig var opptatt av å hjelpe de syke foreldrene, levde 
de mer uavhengige liv. Gladstone konkluderer med at barn som deltar 
i samtalegrupper, i større grad bør gis anledning til selv å definere hva 
slags kunnskap de vil ha om psykisk sykdom. Hun sier også at profesjo- 
nelle som leder slike grupper, i større grad må basere den kunnskapen de 
formidler, på barnas egen forståelse av sin egen livssituasjon. Hun hevder 
også at det å snakke om vanskelige temaer ikke bare er utfordrende for 
barn, men også for profesjonelle. Det den profesjonelle som ledet støtte- 
gruppen hun observerte, særlig så ut til å ha problemer med å snakke om, 
var fenomener som risiko, frykt og vold. 

I en artikkel i tidsskriftet Fokus på familien oppsummerer den danske 
familieterapeuten Ingerlise Nordenhof (2009) sine erfaringer med å drive 
samtalegrupper for barn med psykisk syke foreldre over en periode på tre 
år. Formålet med gruppene var psykoedukasjon. Nordenhofs konklusjon 
er at det barn med psykisk syke foreldre først og fremst trenger, er hjelp til 
å finne mening i erfaringer de selv har gjort. Hun sier at det var gjennom 
dialoger om sine egne erfaringer, og ikke gjennom å få formidlet gene- 
rell kunnskap om psykisk sykdom, at barna opplevde at de fikk styrket 
selvfølelsen sin og utvidet handlingsrommet sitt. Hun sier også at det var 
denne formen for hjelp barna selv etterspurte. De sa at det de ønsket å 
gjøre i gruppene, var å snakke om hvordan de hadde det, og å gjøre ting 
som handlet om dem. 

En internevaluering av «Du er ikke den eneste» (Kufås, 2002) konklu- 
derer med følgende: 


Erfaringene fra barna som deltok er at de opplevde lettelse over å kunne uttryk- 
ke tanker, bekymringer og erfaringer med andre barn i samme situasjon som 
dem. Noen av barna rapporterte at de hadde blitt mer bevisste i forhold til egne 


behov og roller i familien, og at de hadde blitt flinkere til å sette grenser. 


Evalueringen er utført på bakgrunn av en brukerundersøkelse der barna 
ble bedt om å fylle ut et spørreskjema der de fleste spørsmålene hadde 

faste svaralternativer. Hovedtyngden av spørsmålene dreiet seg om hva de 
syntes om samtaletilbudet, og om de hadde endret seg gjennom å delta, 
eventuelt på hvilke måter. Ifølge rapporten som formidler resultatet av 
evalueringen, er hovedinntrykket at barna likte seg i gruppene og hadde 
hatt utbytte av å være der. Samtlige uttrykte at de etter deltakelsen vet at 
psykisk sykdom ikke er noens feil, og at de har rett til å ha det bra, selv om 
noen av deres nærmeste har det dårlig. Mange sa at det hadde blitt lettere 
for dem å snakke med hverandre i familien, å be om hjelp og å gi uttrykk 
for følelser. De sa også at det hadde vært betydningsfullt å treffe barn med 
liknende erfaringer som dem selv. 

«Du er ikke den eneste» er også evaluert av NOVA (Solberg, 2003). For- 
målet var å finne ut om barna som hadde deltatt i samtalegruppene, hadde 
fått det bedre, og i tilfelle hvorfor. Evalueringen er basert på intervjuer 
med prosjektets ledelse og medarbeidere. I intervjuene blir de bedt om 
å reflektere over hva gruppene har gitt barna. Ifølge Anne Solberg, som 
har gjennomført evalueringen, viste gruppelederne stort engasjement for 
arbeidet sitt. De var også samstemt i sine vurderinger av at samtaletilbu- 
det ga barna mye. De baserte disse vurderingene på egne observasjoner, 
og på det faktum at det var lite frafall i gruppene. Barna møtte opp til 
hver samling og viste engasjement overfor det som foregikk. Gruppele- 
derne støttet også vurderingene sine på etablert skriftlig kunnskap om 
hvilke behov barn med psykisk syke foreldre har, samt på egne erfarin- 
ger fra flere års klinisk virksomhet. Solberg konkluderer med at tilbudet 
fungerer godt som forebyggende helsearbeid. Samtidig etterlyser hun en 
kvalitativ tilnærming som kan gi en bedre forståelse av barns egne opp- 
levelser av deltakelsen. Hun peker også på at det å drive et godt psykope- 
dagogisk gruppetilbud krever noe langt mer av profesjonelle enn å tilegne 
seg bestemte teknikker. Ifølge Solberg er en avgjørende forutsetning for at 
gruppetilbudet tilsynelatende har fungert så godt for barna, at gruppele- 
derne har hatt kompetanse og evne til refleksjon og dialog. 

Høgskolen i Lillehammer ved Astrid Halsa og Anne-Marie Aubert 
(2009) har også evaluert «Du er ikke den eneste». Evalueringen bygger på 
dokumentanalyser, evalueringsskjemaer fra barn, spørreskjema til for- 
eldre og kvalitative intervjuer med utvalgte barn og foreldre. Et av målene 
med evalueringen var å undersøke barnas opplevelser og tilfredshet med 

tilbudet. Ifølge Halsa og Aubert forteller barna at deltakelsen har ført til 
at de har fått kunnskap og innsikt i hvordan sykdommen kan påvirke 
foreldrenes atferd. Samtidig sier de at det mest nyttige med å være med i 
gruppene har vært å møte andre barn med liknende tanker og opplevel- 
ser som dem selv. Gjennom å lytte til andres fortellinger har de fått hjelp 
til å sette ord på egne tanker og følelser. Barna gir også uttrykk for at de 
har likt å delta i gruppene og har hatt utbytte av det. De sier at de etter 
deltakelsen kjenner sine egne rettigheter og behov bedre enn før. De har 
lært at det ikke er barns ansvar å hjelpe voksne, at psykisk sykdom ikke er 
noens feil, og at barn har rett til å ha det bra, selv om foreldrene ikke har 
det. Samtidig peker Halsa og Aubert på at det er stor forskjell mellom hva 
barna mener om samtaletilbudet generelt, og hvilken direkte betydning 
de mener at det har hatt for deres egen livssituasjon. Mens nesten alle sier 
at tilbudet har vært bra, er det bare litt over halvparten som sier at det har 
ført til endringer i måten de håndterer hverdagslivet sitt på. 

BAPP-programmet er evaluert av Anne Svendsen (2004). Evalueringen 
er gjennomført som en brukerundersøkelse der fem barn og fem foreldre 
ble intervjuet. Barna og foreldrene ble intervjuet sammen. Ifølge evalu- 
eringsrapporten var det vanskelig å få barna til å snakke i intervjuene. 
De fleste sa svært lite. På spørsmål om hva de syntes om det de hadde 
opplevd i gruppene, svarte de ofte med enstavelsesord. Det barna like- 
vel nevner som positivt, er det sosiale samværet med gruppelederne og 
de andre barna, servering av saft og boller og muligheten til å leke. De 
trekker også fram besøket av en lege som forklarte om psykisk sykdom 
og rusavhengighet. Barna sier at de, etter deltakelsen i gruppen, skjønner 
mer av sykdommen og av hvordan foreldrene har det, og at det har blitt 
lettere for dem å snakke med foreldrene om problemene i familien. 

I perioden fra januar 2013 til januar 2014 gjennomførte SINTEF en 
evaluering av SMIL (Theisen & Ådnanes, 2014). Evalueringen er todelt. 
Den første delen tar for seg problemstillinger knyttet til organisering, 
implementering, struktur og kostnader. Den andre tar for seg deltakernes 
opplevelser og utbytte av å delta i hjelpetiltaket. Denne delen av evalue- 
ringen har en kvalitativ tilnærming. Den er basert på telefonintervjuer 
og individuelle dybdeintervjuer med profesjonelle, barn og foreldre. Sju 
barn og tre foreldre er intervjuet. Ifølge forfatterne er hovedinntrykket at 

de fleste barna som ble intervjuet, opplevde det som positivt å delta, og at 
de har hatt nytte av det, sett i lys av målsettingen med tiltaket. Det barna 
og ungdommene særlig peker på som positivt, er at de har erfart at de 
ikke er alene om livssituasjonen sin, og at foreldrenes psykiske sykdom- 
mer og rusavhengighet ikke er deres skyld. 

En evaluering som skiller seg fra de andre ved at den retter et mer 
kritisk blikk mot aktiviteten i samtalegruppene, er professor i helsevi- 
tenskap Borgunn Ytterhus’ og høyskolelektor i sykepleie Sigrun Aasen 
Frigstads evaluering av et kommunalt aktivitetstilbud for barn med psy- 
kisk syke mødre (Frigstad & Ytterhus, 2008). Evalueringen konkluderer 
med at det er liten grunn til å tro at tiltaket bidrar til å gjøre hverdagslivet 
til barna enklere på sikt. Det fungerer mest som et hyggelig avbrekk i 
hverdagen. En kritikk som reises, er at tilbudet ikke i tilstrekkelig grad 
tar hensyn til at barn med psykisk syke foreldre er en uensartet gruppe. 
Fordi gruppetilbudet i så stor grad tillegger barna like behov, mener for- 
fatterne at det kan bidra til økt stigmatisering. De etterlyser et barneper- 
spektiv der barnas mangfold kommer mer til syne. De peker også på at 
tiltaket har et behandlingsaspekt som trolig ikke er til nytte for noen. For 
de av barna som lever i alvorlig risiko, vil den behandlingen som tilbys, 
neppe være tilstrekkelig. Samtidig ville de barna som stort sett sliter med 
mangel på praktisk støtte og hjelp, trolig hatt mer glede av en personlig 
assistent eller støttekontakt som kunne ha hjulpet dem med å lage mat, 
vaske klær og kjøre dem til fritidsaktiviteter. Frigstad og Ytterhus hevder 
at den viktigste måten profesjonelle kan bidra til å ivareta barnas behov 
på, er ved å gjøre det sosiale nettverket deres bedre og få hverdagen til 
å flyte tilstrekkelig godt ved å sørge for hjelp til praktiske gjøremål. De 
konkluderer med at tiltaket svarer mer på myndighetenes krav om rask 
iverksettelse av hjelpetiltak enn på barnas behov for tilpasset kunnskap, 
støtte og hjelp. 

Fortellinger som analytisk grep 


Å utforske tekster som beskriver 
levde erfaringer 


Som beskrevet i bokens innledningskapittel er forskningsprosjektet 
basert på deltagende observasjon i syv samtalegrupper og oppfølgende 
samtaler med barna som deltok og de profesjonelle som ledet gruppene. 
Da dette var gjennomført, begynte arbeidet med å analysere tekstene jeg 
hadde skrevet i etterkant av observasjonene. Formålet var å organisere 
dem på en måte som kunne hjelpe meg å stille andre spørsmål enn det 
jeg hadde sett var mulig da jeg skrev dem ned, og å gi dem en form som 
kunne gjøre det jeg hadde erfart, tilgjengelig for andre. 

Den norske filosofen Anders Lindseth og den svenske sykepleie- 
forskeren Astrid Norberg (Lindseth & Norberg, 2004) har utviklet en 
analysemetode for å utforske tekster som beskriver menneskers levde 
erfaringer. Metoden er forankret i en hermeneutisk og fenomenologisk 
vitenskapstradisjon, og den er basert på Paul Ricoeurs lære om at fortolk- 
ning kan skje gjennom en prosess som består av tre trinn. I korthet går 
metoden ut på at forskeren først foretar en naiv lesning av teksten som 
helhet. Målet er å komme fram til en forståelse av fenomenet den beskri- 
ver gjennom å stille seg mest mulig åpen for dens innhold. Det neste 
trinnet er en strukturell analyse der teksten deles opp i meningsbærende 
enheter som siden skal kondenseres. De meningsbærende enhetene kan 
være en del av en setning, en eller flere hele setninger eller en større del 
av teksten. Poenget er at hver enhet kun skal formidle én mening. Med 
«kondensering» mener Lindseth og Nordberg at den essensielle menin- 
gen i hver enhet uttrykkes så presist som mulig, i et dagligspråk. 

De kondenserte meningsenhetene skal så sorteres. De som er like, skal 
samles i undertemaer, temaer og hovedtemaer, som deretter skal reflekte- 
res over i lys av den naive forståelsen. Dersom det ikke er samsvar mellom 
meningen i den naive forståelsen og den strukturelle analysen, må teksten 
leses på nytt med tanke på å formulere en ny naiv forståelse. Deretter må 
det foretas en ny strukturell analyse. Prosessen skal fortsette slik fram og 
tilbake til den naive forståelsen kan valideres av den strukturelle analysen. 
Hovedtemaene, temaene og undertemaene skal så sammenfattes og reflek- 
teres over i lys av forskningsspørsmålene og studiens kontekst. Til slutt, i 
tredje trinn, skal teksten leses på nytt i sin helhet. Med utgangspunkt i den 
naive forståelsen og de validerte temaene presenteres så en fortolket mening. 

Ut fra det som var studiens fokus, vurderte jeg metoden til Lindseth 
og Nordberg som et godt egnet redskap til å analysere tekstene jeg hadde 
skrevet. Jeg likte spesielt godt at den la opp til å veksle mellom å forholde 
seg til ulike deler av teksten og teksten som helhet. Jeg tenkte at det ville 
gjøre det mulig å rette oppmerksomheten mot både det konkrete og det 
partikulære i hver enkelt samhandlingssituasjon og å sette det konkrete 
og nære inn i en større meningssammenheng. Jeg bestemte meg for å 
benytte metoden, og jeg startet med å lese tekstene gjentatte ganger i sin 
helhet. Dette var et omfattende arbeid. Omfanget var så stort at jeg raskt 
innså at jeg var nødt til å gjøre noe for å gi lesningen en retning. Samtidig 
som jeg la vekt på å stille meg mest mulig åpen for tekstenes innhold, 
valgte jeg derfor å lese dem med tanke på å besvare delspørsmålene. 

Mens jeg leste, ble jeg i økende grad oppmerksom på at det var ett feno- 
men som gikk igjen i mange av tekstene. Det var beskrivelser av situasjo- 
ner der barn formidlet erfaringer, tanker og følelser som ikke ble gjort til 
tema i den videre samhandlingen. Dette var et fenomen jeg også hadde 
lagt merke til da jeg var til stede i samtalegruppene som observatør, men 
som jeg da ikke hadde opplevd som like tydelig og gjennomgripende som 
når jeg så det beskrevet med ord. Jeg bestemte meg for å utforske fenome- 
net nærmere, og jeg formulerte følgende naive forståelse: 


Samtalegruppene jeg har observert, framstår som en praksis der barnas egne 
erfaringer av foreldrenes psykiske sykdommer og rusavhengighet bare i begren- 


set grad blir gjort til tema. 

Ifølge Lindseth og Nordberg skulle det neste trinnet i prosessen være å 
dele tekstene opp i meningsbærende enheter. Jeg arbeidet lenge med å 
få det til, men måtte til slutt gi opp. Mange av de beskrevne samhand- 
lingssituasjonene var så komplekse at jeg ikke greide å se hvordan jeg 
skulle kunne trekke ut én essensiell mening. Jeg opplevde også at jeg i 
arbeidet med å identifisere de meningsbærende enhetene fjernet meg fra 
det konkrete og partikulære i hver enkelt situasjon og dermed også fra det 
enkelte barnet som et selvstendig, meningssøkende og meningsskapende 
subjekt. Jeg bestemte meg for å legge metoden vekk og finne en annen 
måte å analysere tekstene på. 

Samtidig opplevde jeg at den naive forståelsen inneholdt noe som det 
ville være verdifullt å se nærmere på. Den beskrev et aspekt ved sam- 
handlingene mellom gruppelederne og barna som det ikke hadde lyktes 
meg å se tematisert i eksisterende forskning om samtalegrupper. Det var 
også et aspekt som brøt med det jeg forventet. I forkant av observasjonene 
hadde jeg trodd at jeg kom til å høre mange og lange samtaler om vonde 
og vanskelige hendelser fra barnas hverdagsliv. 

Jeg bestemte meg for å avgrense den videre analysen til beskrivelser av 
situasjoner der barn fortalte om erfaringer, tanker og følelser som ikke ble 
gjort til tema i den videre samhandlingen. Dette er en avgrensning som 
absolutt kan problematiseres. Det kan argumenteres for at den har ført 
til at bildet som blir tegnet av samtalegruppene, er for snevert og unyan- 
sert. Det kan også argumenteres for at jeg gjennom avgrensningen har 
gjort det mulig å trekke konklusjoner jeg allerede hadde bestemt meg for. 
Jeg har tatt disse innvendingene alvorlig, tenkt nøye over dem og kom- 
met fram til at hensikten med avgrensningen ikke har vært å tilsløre eller 
skjule, men tvert imot å åpne. Gjennom avgrensningen søkte jeg å eta- 
blere det fokuset jeg mente ville være best egnet til å utforske det aspektet 
ved samhandlingene mellom gruppelederne og barna som gjorde særlig 
inntrykk på meg. Som jeg tidligere har redegjort for, har målet ikke vært 
å gi en fullstendig redegjørelse for alt som foregikk i samtalegruppene jeg 
har observert, men å rette oppmerksomheten mot ett bestemt perspek- 
tiv, slik den danske filosofen Søren Kjørup beskriver er formålet med en 
fortolkende studie: «Det er nemlig slet ikke tale om at udvide vor viden, 
men måske snarere om at skabe forståelse, give et perspektiv, markere 

en synsmåde, påpege sammenhænge og henlede opmærksomheden på 
bestemte ting» (Kjørup, 1997, $. 12). 

Det perspektivet jeg har valgt å rette oppmerksomheten mot, er hvilke 
muligheter barn i samtalegrupper for barn med psykisk syke og rusav- 
hengige foreldre får til å stå fram som selvstendige, meningssøkende og 
meningsskapende subjekter. Dette betyr at det helt sikkert har foregått 
ting i samhandlingene mellom gruppelederne og barna som har vært av 
betydning for dem, men som jeg ikke løfter fram. 


En vei til forståelse av menneskelig samhandling 


I stedet for å fullføre metoden til Lindseth og Nordberg valgte jeg for- 
tellinger, eller narrativer, som analytisk grep. I litteratur om narrativ 
analyse er det beskrevet som en spesielt godt egnet analyseform i studier 
der mennesket betraktes som et meningssøkende og meningsskapende 
subjekt. Samtidig finnes det ingen entydig definisjon av hva en fortel- 
ling er, og av hva det vil si å bruke fortellinger i studier av menneskelig 
samhandling. Begrepet blir brukt på forskjellige måter i forskjellige fag- 
disipliner og sammenhenger. En forståelse de ulike tilnærmingsmåtene 
likevel synes å dele, er at grunnen til at fortellinger er så godt egnet til å 
studere mennesket som et meningssøkende og meningsskapende subjekt, 
er at det er vesentlige likhetstrekk mellom fortellingen som språkform 
og menneskers erfaringer og handlingsliv (Hovland, 2011; Ricoeur, 1984 
Rothuizen, 2013). Den britiske filosofen Alasdair MacIntyre sier: «It is 
because we all live out narratives in our lives and because we understand 
our lives in terms of narratives that we live out that the form of narrative 
is appropriate for understanding the actions of others» (MacIntyre, 1981, 
s. 212). 

En sentral forestilling innenfor narrativ teori er nettopp at begrepet 
fortelling — ut over å referere til litterære fortellinger — kan si noe vesent- 
lig om hvordan vi forstår og gir mening til menneskelig erfaring, identitet 
og handling (Hovland, 2011). I et av sine store verk, Temps et récit (med 
engelsk tittel Time and narrative), argumenterer Paul Ricoeur for at det 
er en klar forbindelse mellom fortellerteori og handlingsteori. Han sier at 
grunnen til at vi umiddelbart kjenner igjen en fortelling når vi hører den, 

er at fortellingen som språkform bygger på en forutforståelse av verden 
som vi kan kjenne igjen fra vårt eget handlingsliv: «[Ljiterature would be 
incomprehensible if it did not give a configuration to what was already a 
figure in human action» (Ricoeur, 1984, s. 64). 

For at leseren skal fa en best mulig forstaelse av hvorfor jeg har valgt a 
analysere tekstene jeg skrev i etterkant av observasjonene, som fortellin- 
ger, er det to sporsmal jeg mener det er viktig 4 se neermere pa. Det ene er 
hva som kjennetegner menneskers erfaringer og handlinger. Det andre er 
hvilke aspekter ved disse erfaringene og handlingene fortellinger er egnet 
til å kaste lys over. 

Med henvisning til Ricoeurs filosofi argumenterer den norske teolo- 
gen Beate Indrebø Hovland (2000, s. 230) for at det som kjennetegner 
menneskelige handlinger, er at de aktiverer et nettverk av momenter som 
alle må tas med i betraktning dersom en handling skal kunne framstå 
som forståelig. Det første momentet er at handlingene våre alltid har et 
formål. Vi ønsker å oppnå noe med det vi gjør. I noen situasjoner kan vi 
ha en bevisst forestilling om hva dette er, forut for handlingen. I andre 
situasjoner kan det være mer eller mindre ubevisst. Et formål er således 
noe annet enn et resultat som kan forutsies. Hovland sier at den måten 
vi ofte blir klar over formålene våre på, er ved at de langsomt kommer til 
syne mens vi er i ferd med å handle. 

Det andre momentet er at handlingene våre alltid er motivert. Med 
det menes at vi kan forklare dem - i alle fall delvis - ved å oppgi grun- 
nen til at de blir utført. Vi trenger ikke å ha et bevisst forhold til moti- 
vene våre for å kunne handle, men de må være der. Vi handler alltid av 
en grunn. Hovland understreker at motivet for en handling ikke er det 
samme som årsaken til en fysisk hendelse. Under ellers like betingelser 
vil et årsak-virkning-forhold alltid gi samme resultat. Virkningen vil 
være determinert av årsaken. Et menneske som handler under de samme 
omstendighetene vedkommende har handlet under tidligere, kan imid- 
lertid handle ut fra et helt annet motiv. Hovland sier at motivet er den 
grunnen som den handlende lar handlingen beveges av, ikke noe som 
determinerer den. 

Det tredje momentet er at både motivene og formålene knyttet til en 
handling må tilskrives personen som handler, den som er handlingens 

aktør. Det fjerde momentet dreier seg om ansvarlighet. Fordi aktøre- 
nes handlinger er deres egne, regnes de som ansvarlige for dem, og for 
noen av de konsekvensene handlingene kan føre til for andre. Det femte 
momentet dreier seg om handlingenes kontekstuelle omstendigheter. 
Handlingene våre finner alltid sted innenfor moralsk betydningsfulle 
kontekster som avgjør hva slags handling det er snakk om. Selv ikke små, 
tilsynelatende trivielle handlinger er meningsfulle i seg selv. De får sin 
mening og blir sakssvarende innenfor et større rammeverk. For eksempel 
vil formålet med å rekke opp en hånd være et annet i et klasserom enn 
på et karismatisk møte - eller på jakt etter en taxi i New Yorks gater. Det 
sjette momentet dreier seg om samhandlinger med andre. Handlingene 
våre involverer som oftest andre mennesker. Det sjuende og siste momen- 
tet handler om mening. Uansett hvor rutinemessig eller triviell en hand- 
ling gir inntrykk av å være, vil den være del av et større prosjekt: aktørens 
forsøk på å leve et meningsfullt liv. 

Ifølge Hovland (2000, s. 232) utgjør dette nettverket av momenter det 
erfaringsgrunnlaget som det er nødvendig å ta hensyn til dersom en 
handling skal kunne framstå som forståelig, og den narrative struktu- 
ren vokser ut av dette nettverket av momenter. Det som kjennetegner 
en fortelling, er nettopp at den setter en rekke av enkelthendelser - som 
hver for seg kan framstå som uforståelige - inn i en sammenheng hvor 
den enkelte hendelsen får mening fra den helheten den inngår i, samtidig 
som helheten får mening fra hver enkelt hendelse (Hovland, 2011, s. 14). 
I denne helheten vil også hendelsen og aktøren bli knyttet sammen. En 
fortelling er alltid noe mer og noe annet enn en ren oppramsing av noe 
som har hendt. Det er ikke tilfeldig hvilke hendelser vi velger å fortelle 
om. Som oftest dreier det seg om noe i livet vårt som byr på motstand, 
som forstyrrer eller utfordrer det vi så langt har holdt for riktig og sant. 
Utvalget av hendelser, ordvalg og måten de ulike karakterene beskrives 
på, sier derfor minst like mye om hva fortelleren anser som viktig og ver- 
difullt, som om hva som faktisk har hendt (Hovland, 2011, s. 15-16). 

Samtidig vil vår forståelse av hva det er som står på spill i en konkret 
situasjon, alltid henge sammen med den større forståelsen vi har av hva 
det vil si å være menneske i verden. Skjult i de partikulære beskrivelsene 
vil det derfor finnes mer allmennmenneskelige fenomener og generelle, 

meningsbærende strukturer. På denne måten vil det å lytte til enkeltmen- 
neskers fortellinger kunne være en viktig kilde til forståelse av fenomener 
vii dagliglivet tar for gitt og ikke tenker over. 

Menneskelige handlinger og fortellinger har også det til felles at de 
dreier seg om en bevegelse fra det som var, til det som skal bli. Sentralt i 
Ricoeurs narrative teori står menneskets grunnleggende behov for å ori- 
entere seg i sin tidlige eksistens. I bind 1 av Time and narrative (Ricoeur, 
1984, s. 59-64) viser Ricoeur til Augustin, som ser på tiden som en tre- 
foldig nåtid: en nåtid av fortidige ting, en nåtid av nærværende ting og 
en nåtid av framtidige ting. Ricoeur sier at når vi handler, setter vi disse 
tre tidene i en orden i forhold til hverandre. Alle handlinger som skjer i 
nåtid, har en referanse, både til det som har gått forut, og til det vi ser for 
oss at vil komme. I enhver handling i nåtid finnes det både et «før» og 
et «etter». Tidligere handlinger og hendelser er med på å bestemme den 
nåværende aktiviteten. Denne er igjen rettet mot et mål som ligger foran 
oss. Ricoeur sier at det kun er gjennom å bli fortalt at vår opplevelse av 
tiden kan bli forståelig. 

Noe av det som kjennetegner en fortelling, er at den framviser et sam- 
spill mellom ulike karakterer og hendelser som utfolder seg over en viss 
tid. Selv om hendelsene ikke blir formidlet i kronologisk rekkefølge, vil 
det i enhver fortelling implisitt være en fortid, en nåtid og en framtid. 
Det er de hendelsene som er utvalgt, og måten de er satt sammen på, som 
former fortellingens handling eller plott. Det er dette plottet som gjør 
fortellingen til noe annet enn en ren gjengivelse (Hovland, 2011, s. 15). 

Fortellingens språk er dagligspråket. Som jeg tidligere har forklart, er 
dette et språk som ikke låser betydningen av en hendelse i fastlagte begre- 
per på den måten fagspråket gjør, men som gjør det mulig å forholde seg 
til hendelsen på flere forskjellige måter. Det at fortellinger er konkrete 
og detaljerte i sine beskrivelser, gjør samtidig at de har lett for å fange 
oppmerksomheten vår og engasjere. Fortellinger påvirker ikke gjennom 
argumenter, men gjennom å trekke leseren inn i konkrete hendelser og 
situasjoner (Hovland, 2011, s. 17). 

Jeg har til sammen utarbeidet ni fortellinger. Hver av dem beskriver 
én konkret samhandlingssituasjon der både barn og gruppeledere deltar. 
Noen av fortellingene består av relativt lange beskrivelser av én hendelse 

som fant sted i én gruppe, andre er satt sammen av hendelser fra ulike 
grupper. Også på dette stadiet i forskningsprosessen har jeg benyttet del- 
spørsmålene til å gi arbeidet retning. Ut over det har jeg ikke fulgt noen 
fastlagt prosedyre eller systematikk. Jeg har valgt ut de situasjonene som 
har berørt meg på den måten at de fikk meg til å stoppe opp, tenke og 
stille spørsmål. 

Framgangsmåten har særlig vært inspirert av arbeidet til to forfattere. 
Den ene er den norske sosiologiprofessoren Dag Album, som i sin bok 
Nære fremmede: Pasientkulturen i sykehus (Album, 1996) beskriver en 
studie der han var deltakende observatør på et sykehus. Formålet var å 
undersøke hvordan pasienter forholder seg til hverandre når det ikke er 
helsepersonell til stede. Album beskriver hvordan han vekslet mellom å 
oppholde seg blant pasientene og trekke seg tilbake til kontoret sitt for å 
skrive ned det han hadde sett og hørt. Etter at han var ferdig med obser- 
vasjonene, leste han notatene grundig og skrev kommentarer i margen. 
Deretter la han notatene vekk. Han tok dem bare fram noen få ganger, 
når han ønsket å hente et sitat. Den ferdige boken er utformet som en 
fortelling. Album sier at den er skrevet ut fra det han hadde i hodet. Like 
før den var ferdig, leste han gjennom notatene på nytt. Han oppdaget da 
at de inneholdt mye han ikke hadde fått med. Album sier at fortellingen 
som er beskrevet i boken, på en måte er smal og fattig i forhold til det han 
hadde lagt merke til og skrevet ned. Samtidig er den også rikere fordi 
den binder sammen mange enkelthendelser og gir dem mening. Boken 
er således ikke den eneste riktige fortellingen om livet blant pasienter på 
sykehus, men den beskriver noe av det viktige som foregår. 

Den andre forfatteren er den danske pedagogen Jan Jaap Rothuizen. I 
artikkelen «At finde sin fortelling» (Rothuizen, 2013) beskriver han erfa- 
ringer fra et kunnskapsverksted der profesjonelle bruker fortellinger som 
utgangspunkt for refleksjoner over egen praksis. Rothuizens poeng er at 
det å finne sin personlige fortellerstemme kan være en lang og krevende 
prosess. Han sammenlikner det som skjer når deltakerne i kunnskaps- 
verkstedet utarbeider fortellingene sine, med det vi gjør når vi bearbeider 
belastende situasjoner. Vi forteller den samme hendelsen om og om igjen 
til den faller på plass. Rothuizen sier at det som kjennetegner en god for- 
telling, er at den gir en opplevelse av gjenklang. Med det mener han at 

den formidler noe gjenkjennbart, noe som gjør at vi blir berørt og får lyst 
til å gå inn i den og undersøke den nærmere. 

Fra Album har jeg hentet en forståelse for betydningen av å stole på 
egne erfaringer og min egen intuisjon. Jeg har blitt meg mer bevisst at 
det ofte står noe viktig på spill i situasjoner som berører meg. Fra Rothui- 
zen har jeg lært at det å få en dypere forståelse for det som berører, er en 
prosess som kan kreve både tid og ettertenksomhet. De ni fortellingene 
lå ikke ferdig i tekstene mine. I prosessen med å skrive dem fram har jeg 
lagt vekt på å finne måter å beskrive de forskjellige samhandlingssituasjo- 
nene på som gjør det mulig å utforske ikke bare det jeg konkret har hørt 
og sett, men også noe av det vage og uforståelige jeg fornemmet var i spill 
i samhandlingene, men som jeg ikke forsto hva var. 

I forbindelse med dette analysearbeidet utarbeidet jeg en del fortellin- 
ger som senere ble forkastet. Grunnen var at jeg fikk lite ut av å lese dem. 
De vekket ingen gjenklang hos meg. Det at jeg i kapittel 5 kommer til å 
beskrive akkurat ni fortellinger, er derfor litt tilfeldig. I seg selv mener 
jeg heller ikke at antallet fortellinger er det som er vesentlig. Det som er 
avgjørende, er at de ni fortellingene beskriver forskjellige typer samhand- 
lingssituasjoner på måter som gjør det mulig å gå inn i dem og utforske 
dem nærmere. Gjennom å legge fortellingene fram i ulike faglige sam- 
menhenger har jeg fått bekreftet at det de formidler, også er gjenkjenn- 
bart for andre. Jeg har også fått tilbakemeldinger om at fortellingene har 
berørt de som har lest eller lyttet til dem. Dette gjør at det er grunn til å 
tro at de vil kunne ha overføringsverdi ut over det særegne og partiku- 
lære som beskrives. 


Kritisk ettertanke 


En kritikk som kan reises mot det å bruke fortellinger som analytisk grep 
i studier av menneskelig samhandling, er at fortellingene alltid vil være 
skrevet fram fra et individuelt perspektiv. Det finnes en forteller, en unik 
person med sin måte å se verden på. Det er denne personen som gir for- 
tellingen dens særegne form. En fortelling vil derfor aldri være en nøytral 
gjengivelse av noe som har hendt. Samtidig ligger muligheten til ny inn- 
sikt nettopp i erfaringen av at samme hendelse kan bli gjenfortalt på flere 

forskjellige måter. Jeg vil komme tilbake til dette og utdype det nærmere 
i kapittel 4. 

Et annet spørsmål som kan være relevant å stille, er hvilket forhold 
det er mellom de ni fortellingene jeg har utarbeidet, og de faktiske hen- 
delsene fortellingene er basert på. Er fortellingene representative for det 
som foregikk i samtalegruppene jeg var til stede i, eller er de uttrykk for 
en form for diktning? 

Forholdet mellom historiske gjengivelser og diktning er et spørsmål 
som har vært drøftet til alle tider. Et sentralt bidrag til denne diskusjonen 
er den greske filosofen Aristoteles” (384-322 f.Kr.) skrift Poetikken, som 
på norsk har fått tittelen Om diktekunsten (Aristoteles, 2004). Poetikken 
er en 2300 år gammel analyse av diktningens egenart og virkemidler. 
Spesielt tar den for seg tragedien som diktningsform. Aristoteles innleder 
skriftet ved å slå fast at alle former for diktning i sin natur er etterliknin- 
ger. Han beskriver tragedien slik: 


[Som] efterligning av en alvorlig, i seg selv avsluttet handling av et visst omfang, 
i et forskjønnet språk, forskjønnet på forskjellig måte i efterligningens forskjel- 
lige deler, en efterligning av mennesker i direkte handling, ikke en fortellende 
efterligning, og gjennom frykt og medlidenhet fører den til den renselse som 


hører slike sinnsstemninger til. (Aristoteles, 2004 s. 31) 


Det er særlig fire begreper som står sentralt i Aristoteles” redegjørelse 
for tragedien. Det første er begrepet mimesis, som betyr etterlikning. 
Ifølge Aristoteles er tragedier etterlikninger, «ikke av mennesker, men av 
handling og liv, og lykke og ulykke, for også lykke og ulykker er handling, 
og målet er en handling, ikke en egenskap» (Aristoteles, 2004, s. 32-33). 

Det andre sentrale begrepet er peripeteia, som betyr omslag. Tragedien 
er kjennetegnet av at det skjer en endring i teksten, en endring som snur 
hele situasjonen på hodet. Den som ser, hører eller leser en tragedie, ser 
verden i et nytt lys. Aristoteles sier at det skjer et omslag fra uvitenhet til 
viten. Grunnen til at dette omslaget inntreffer, er anagnorisis, som betyr 
gjenkjennelse. I etterlikningen kjenner vi igjen allmenne menneskelige 
fenomener som også har relevans i vårt liv. Vi kjenner igjen det generelle 
i det spesielle. Dette vekker medlidenhet eller frykt i oss. Det er omslaget 
og gjenkjennelsen som utgjør kjernen i tragediens struktur, og som er 

dens sterkeste virkemidler. Det siste sentrale begrepet er katharsis, som 
betyr renselse. Gjennom de følelsene tragedien vekker i oss, lærer vi noe 
essensielt om hva det vil si å være menneske. 

Ifølge Aristoteles er det først og fremst gjennom strukturerte etter- 
likninger vi mennesker lærer noe nytt. Han beskriver det å etterlikne 
som en aktivitet vi holder på med hele livet, og som vi finner stor glede i. 
Grunnen er at vi, gjennom våre egne og andres etterlikninger, kan få inn- 
sikt i grunnleggende menneskelige fenomener. På den måten er diktning 
en kunstform som spiller en avgjørende rolle for vår moralske utvikling. 
Samtidig er det viktig å være oppmerksom på at det er i komposisjonen av 
handlingsforløpet, ikke i enkeltpersoners karaktertrekk, at muligheten til 
gjenkjennelse ligger. 

Slik Aristoteles beskriver det, er forskjellen på historiske gjengivelser og 
diktning at mens historisk gjengivelser dreier seg om å gi en mest mulig 
korrekt beskrivelse av konkrete enkelthendelser, dreier diktning seg om å 
sette hendelsene inn i en struktur som kan bevege oss i retning mot inn- 
sikt i grunnleggende menneskelige fenomener som eksisterer uavhengig 
av tid og sted. Den norske historieprofessoren Paul Knutsen (2016) sier at 
diktningen på denne måten kan synliggjøre de delene av virkeligheten 
historikere ikke beskjeftiger seg med, fordi de ikke er kildebelagt. Dik- 
teren kan fylle ut de arkene historikeren har etterlatt tomme. Gjennom 
diktningen kommer vi derfor nærmere virkeligheten enn vi gjør gjen- 
nom historiebøkene. Knutsen argumenterer samtidig for at diktningens 
egenart gjør at det ikke er relevant å stille de samme typene sannhetskrav 
til et diktverk som til et historieverk. Han viser til Aristoteles, som sier 
at dersom dikteren i sin virksomhet trer inn på historikerens domene, 
fratar ikke dette ham eller henne den opphøyde posisjonen som dikter. 
«Og skulle det hende at han dikterisk skaper noe som faktisk er hendt, så 
er han ikke derfor i mindre grad dikter» (Knutsen, 2016). 

De ni fortellingene jeg har utarbeidet, beskriver konkrete samhand- 
lingssituasjoner der barn formidler erfaringer, tanker og følelser som ikke 
blir gjort til tema i den videre samhandlingen. Utgangspunktet for dem er 
faktiske hendelser som fant sted i samtalegruppene jeg har vært til stede 
i. Gjennom den narrative analysen er de faktiske hendelsene løftet ut av 
den historiske tiden og konteksten de fant sted innenfor, og satt inn i en 

handlingsstruktur som gjør at vi blir konfrontert med hvordan et allment 
menneskelig behov, behovet for å skape mening, kommer til uttrykk og 
blir håndtert i de konkrete situasjonene når vi leser dem. De ferdige for- 
tellingene er således resultat av min diktning. De kan leses som tragedier. 
Det betyr imidlertid ikke at de er fiksjonsfortellinger. De beskriver noe 
som faktisk har hendt. Det som skiller dem fra historiske gjengivelser, 
er at enkelthendelsene er satt inn i en handlingsstruktur som gjør at de 
formidler en universalisert virkelighet enhver kan identifisere seg med og 
kjenne seg igjen i. Gjennom sin struktur åpner de for kunnskap om noe 
allment. Det er på denne måten de skal forstås som representative. 

Vitenskapsfilosofisk forankring 


En avdekkende hermeneutikk 


En avgjørende forskjell mellom naturvitenskapene og humanvitenska- 
pene er begrepet «mening». Forskjellen er grunnleggende fordi mennes- 
ket har den særpregede egenskapen at det forholder seg til seg selv. Det å 
studere menneskers erfaringer er derfor noe annet enn å studere natur- 
vitenskapelige fenomener. Systematiske analyser med tanke på å forstå 
meningen med det folk sier og gjør, kalles fortolkning. Vi fortolker ikke 
bare i vitenskapelige sammenhenger, men også i hverdagslivet. Vitenska- 
pelige fortolkninger og hverdagsfortolkninger har mange likhetstrekk. 
Det som skiller dem, er at de vitenskapelige fortolkningene skal under- 
kastes bevisst refleksjon og kontroll (Gilje & Grimen, 1995). 

Den vitenskapsfilosofien som beskjeftiger seg med fortolkning av 
meningsbærende fenomener, er hermeneutikken. Den har sine idéhisto- 
riske røtter i renessansen og var opprinnelig en lære for fortolkning av 
tekster, spesielt innenfor fagene juss og teologi. I dag blir den også sett 
på som relevant innenfor andre områder der mennesker forholder seg til 
meningsbærende fenomener. Blant annet har forfattere innenfor fag som 
psykologi, historie og sosiologi pekt på hermeneutikkens muligheter når 
det gjelder å forstå menneskelig handling (Gilje & Grimen, 1995; Selander 
& Odman, 2005). 

Et hovedtema innenfor hermeneutisk vitenskapsfilosofi er forholdet 
mellom del og helhet. Med det menes at meningen hos en del kun kan 
forstås dersom den settes i sammenheng med den helheten den inngår i. 
Samtidig består ikke helheten av annet enn deler, og den kan derfor kun 
forstås ut fra disse. Denne forbindelsen mellom helhet og del illustreres 
ofte ved hjelp av den hermeneutiske sirkelen (Alvesson & Sköldberg, 2008, 

s. 193). Poenget med sirkelen, som i realiteten er en spiral, er at vi gjennom 
å alternere mellom helheten og delene i en tekst gradvis kan få en dypere 
forståelse av begge. Det finnes også andre typer hermeneutiske sirkler 
der alterneringen skjer mellom forutforståelse og forståelse og mellom 
forståelse og forklaring. 

De svenske forfatterne Mats Alvesson og Kaj Sköldberg (2008, s. 197) 
peker på hvordan det til ulike tider har vært ulike oppfatninger av hvor- 
dan fortolkning og forståelse kan finne sted. De sier at det finnes forskjel- 
lige måter å systematisere den hermeneutiske utviklingen på. Selv har 
de valgt å skille mellom to hovedstrømninger: en objektiverende og en 
avdekkende hermeneutikk. 

Den objektiverende hermeneutikken, som blant annet er kjent gjen- 
nom de tyske filosofene Friedrich Schleiermacher (1768-1834) og Wil- 
helm Dilthey (1833-1911), bygger på en forståelse av at det er et sammenfall 
mellom de ordene og begrepene folk bruker når de uttrykker seg, og det 
de føler og tenker. Det å fortolke en tekst innebærer å nøytralisere sin 
egen forståelseshorisont og gjennom dette oppnå en forståelse som er 
mest mulig i samsvar med forfatterens. Innenfor denne formen for her- 
meneutikk er mening noe som allerede eksisterer forut for fortolkningen. 

Den avdekkende hermeneutikken har en mer åpen og undersøkende 
tilnærming til det som skal forstås. Teksten blir ikke sett på som et speil- 
bilde av det som har foregått i forfatterens indre, men som et selvstendig 
uttrykk som rommer mer enn det han eller hun var seg bevisst. Mening 
er derfor ikke noe ferdig i teksten som fortolkeren skal prøve å få øye 
på, men noe som blir dannet i interaksjonen mellom teksten og den 
som leser. 

Sentralt i den avdekkende hermeneutikken er at noe av det som kan 
være av verdi å få øye på i teksten, i utgangspunktet er skjult for oss. 
Ulike retninger innenfor nyere hermeneutikk gir litt forskjellige forkla- 
ringer på hva dette skjulte er. Alvesson og Sköldberg (2008, s. 200) har 
delt forklaringene inn i tre underkategorier: eksistensiell hermeneutikk, 
poetisk hermeneutikk og mistankens hermeneutikk. I den eksistensielle 
hermeneutikken utgjør det skjulte en struktur av egenskaper som har å 
gjøre med grunnlaget for menneskets eksistens. I den poetiske herme- 
neutikken danner det skjulte et underliggende mønster av metaforer og 

narrasjoner. I mistankens hermeneutikk framstår det som noe skamme- 
lig og fortrengt, for eksempel i form av økonomiske interesser, seksualitet 
eller makt. 

Ifølge Alvesson og Sköldberg (2008, s. 270) har det vært en intensiv 
polemikk mellom den objektiverende og den avdekkende hermeneutik- 
ken. Samtidig peker de på at det gjennom hermeneutikkens historie også 
har funnet sted en gradvis utvikling der ulike retninger har hentet tanke- 
gods fra hverandre. Når vi leser en tekst, kan det for eksempel ofte være 
relevant både å avdekke dens historiske mening og å tildele den betyd- 
ninger den ikke tidligere har hatt. Alvesson og Sköldberg argumenterer 
for at de to perspektivene — heller enn å bli sett på som gjensidig ute- 
lukkende - bør bli sett på som komplementære. I denne boken spiller 
imidlertid forskjellen mellom dem en vesentlig rolle. Som jeg tidligere 
har forklart, har jeg valgt å avgrense problemstillingens fokus til situasjo- 
ner der barn formidler erfaringer, tanker og følelser som ikke blir gjort til 
tema i den videre samhandlingen. For å kunne si noe om hvilken mening 
som blir skapt i disse situasjonene, er det nødvendig å fortolke dem fra et 
perspektiv som åpner for at det som ikke blir satt ord på, eller som bare 
så vidt blir antydet eller nevnt, kan være av like stor betydning som det 
som uttales eksplisitt. 


Gadamers eksistensielle hermeneutikk 


Den eksistensielle formen for avdekkende hermeneutikk oppsto rundt 
1930 (Alvesson & Sköldberg, 2008, s. 239). Den bygger på den tyske filo- 
sofen Martin Heideggers (1889-1976) tanker om at det å søke forståelse 
er en grunnleggende betingelse ved menneskets eksistens. Heidegger 
sier at det som særlig kjennetegner menneskelivet, er at mennesket erfa- 
rer seg som kastet ut i tiden og i verden. Vi er i verden i en avgrenset tid, 
men vi har ikke selv valgt det. Vi har heller ikke valgt det samfunnet, 
den sosiale klassen eller den familien vi blir født inn i, eller de arvean- 
leggene vi er utrustet med. Heidegger mener at denne opplevelsen av 
mangel på kontroll over egen tilstedeværelse når det gjelder både tid og 
rom, på helt grunnleggende vis preger menneskers måter å leve på. Det 
som er aller viktigst for oss, er å forstå vår plass i verden. Det gjelder 

vårt forhold til naturen og tingene, til andre mennesker og til oss selv 
(Skorgen, 2006b). 

Med utgangspunkt i denne forståelsen kritiserer Hans-Georg 
Gadamer (1900-2002), som var Heideggers elev, den objektiverende her- 
meneutikken for å ha oversett spørsmålet om hvordan forståelse i det 
hele tatt kan skje. Han hevder at vi forut for enhver metodeanvisning 
må ha et grunnleggende begrep om hva forståelse er. I sitt hovedverk fra 
1960, Warheit und Methode (på norsk Sannhet og metode), etablerer han 
hermeneutikken som en ontologi der han knytter spørsmålet om forstå- 
else sammen med spørsmålet om menneskets væren i verden. Gadamer 
hevder at det å søke forståelse er noe vi mennesker gjør hele tiden. Vi 
kan ikke være i en situasjon uten at vi, som oftest uten å tenke over det, 
forsøker å forstå hva det er som skjer. Vi kan heller ikke lese en tekst uten 
at oppmerksomheten vår er rettet mot å finne meningen med den. Dette 
betyr at forståelse ikke er noe vi kan tilegne oss ved hjelp av en metode. 
Forståelse er noe vi har, noe vi gjør, og noe vi er. Mening er derfor heller 
ikke noe som allerede er der, og som vi får øye på. Det er noe vi selv ska- 
per (Gadamer, 2010; Skorgen, 2006a; Vetlesen & Stånicke, 1999). 

På samme måte som Heidegger hevder også Gadamer at det ikke er 
mulig for mennesket å tre ut av sin historisk tidsbundne situasjon. Den 
preger tvert imot alt vi sier og gjør. Sentralt i filosofien hans er at vi alltid 
går til det vi søker å forstå, med ulike forventninger og forutinntattheter 
(Gadamer, 2010, s. 314). Gadamer kaller de forutsetningene vi forstår på 
grunnlag av, for fordommer eller forutforståelser. Summen av fordom- 
mene kaller han vår forståelseshorisont. Fordommene kan være mye 
forskjellig. De kan være forutsetninger som er felles i en kultur, i en tids- 
periode eller innenfor en bestemt vitenskapelig retning. De er også noe 
individuelt. Fordommene rommer alt vi har foretatt oss, tatt for gitt eller 
betraktet som sant, både bevisst og ubevisst. Samtidig er de ikke noe vi 
skal prøve å overkomme. De er på mange måter vår viktigste forståelses- 
ressurs. Det er fordommene som gjør at vi kan oppnå felles forståelse med 
mennesker som står i samme tradisjon som oss selv, og at vi kan forstå 
noe nytt når vi møter mennesker som har bakgrunn i en annen tradisjon 
enn vår egen. Det er også fordommene som gjør at vi blir oppmerksomme 
på og begynner å interessere oss for bestemte ting. Fordommene er alltid 

til stede, både som muligheter og som begrensninger. Som oftest opplever 
vi dem imidlertid som så selvfølgelige at vi ikke tenker over dem. Det er 
først når fordommene blir utfordret, at vi blir klar over deres betydning. 

Utgangspunktet for all forståelse er erfaringene våre. Gadamer (2010, 
s. 387) kaller de erfaringene vi forstår på grunnlag av, for negative. Han 
sier at det som kjennetegner en negativ erfaring, er at den bryter med 
det vi forventer. Vi oppdager at verden ikke er slik vi har forutsatt. Dette 
fører til at vi stiller nye spørsmål. Utgangspunktet for spørsmålene er en 
erkjennelse av at det som for oss framstår som uforståelig og fremmed, 
kan romme en sannhet som ennå ikke er vår. Spørsmålene må derfor 
være preget av en åpenhet som lar det ukjente få komme fram. Samti- 
dig understreker Gadamer at denne åpenheten ikke kan være grenseløs. 
Spørsmålene må ha en retning. De må vise hvor vi kan søke etter svar. Å 
stille spørsmål er derfor både å innta en åpen, ikke-vitende holdning og å 
foreta en avgrensning. 

Ut fra det Gadamer sier, er utgangspunktet for all forståelse noe som 
verken er planlagt eller villet, men noe som bare skjer. Det er en opp- 
levelse av diskrepans - at det er noe som ikke stemmer i det vi så langt 
har holdt for rimelig og sant. Ved hjelp av spørsmålene vi stiller, star- 
ter vi en bevegelse som setter den opprinnelige forståelsen i spill. På 
denne måten knytter han forståelsen til både det umiddelbare og det 
spontane — og til en refleksjon i etterkant. Denne vekslingen mellom 
en passiv påvirkning og en aktiv søken etter noe nytt er en form for 
dynamikk som har preget alle fasene av forskningsarbeidet som ligger 
til grunn for denne boken. 

Slik Gadamer (2010, s. 419) beskriver det, innebærer det å stille spørs- 
mål at vi aktivt velger ut de ordene og begrepene som kan gi forståelsen 
retning. Han hevder at det kun er gjennom språket at vi mennesker har 
muligheten til å forstå. Med det sikter han ikke til språket som et redskap 
vi kan bruke til å formidle noe vi allerede har erkjent, men til språket som 
den meningshorisonten all forståelse vokser og utvikler seg fra. Gadamer 
sier at den verdenen vi blir født inn i, er en språklig forstått verden. Fordi 
vi selv er del av den, kan det ikke være slik at vi først erkjenner utenfor 
språket og deretter benytter språket til å uttrykke oss. Tvert imot er det 
gjennom språket verden åpner seg og blir tilgjengelig. 

Den måten språket er virksomt på, er gjennom samtalen. Gadamer 
beskriver det å delta i en samtale som å delta i en dialogisk prosess som 
fører til at vi gradvis endres og oppnår ny forståelse. Målet med den her- 
meneutiske samtalen er ikke å tvinge igjennom egne argumenter, men å 
være med på å skape noe som ikke har vært der før, og som kan fortsette 
å eksistere etter at samtalen er slutt. Forståelse kan da ikke være noe den 
ene parten gir den andre, men noe samtaledeltakerne skaper sammen. 
Gadamer beskriver dette som at to forståelseshorisonter, som i utgangs- 
punktet er fremmede for hverandre, gradvis endres og smelter sammen. 
Han sier at en slik horisontsammensmelting ikke er det samme som 
enighet. En forutsetning for at den skal finne sted, er at de som deltar, er 
villige til å sette sin egen horisont i spill ved å forholde seg til de andre 
som subjekter som har noe verdifullt å bidra med (Gadamer, 2010, s. 425). 
Dersom de gjør dette, vil de ikke bare oppnå en annerledes forståelse av 
den saken samtalen dreier seg om. Deres egen forståelseshorisont vil også 
bli endret. Dette betyr at det er en eksistensiell erfaring å delta i en her- 
meneutisk samtale. De som deltar, vil være i verden på en litt annen måte 
i etterkant av samtalen enn de var forut for den. 

Fordi møtet med en annen forståelseshorisont alltid er et møte med 
noe ukjent og fremmed, vil den åpne og utforskende holdningen Gada- 
mer legger føringer for, også romme en form for usikkerhet. Når vi enga- 
sjerer oss i en samtale med en tekst eller et annet menneske, er det ikke 
mulig for oss å vite hva som kommer til å bli resultatet. Gadamer sier at 
det ikke er vi som fører samtalen, men samtalen som fører oss. Vi kan ha 
en idé om hva vi vil oppnå med den, men samtalen kan ville noe annet. 
Han sammenlikner det å delta i en samtale med å delta i en lek. Dersom 
vi vil være med i leken, må vi følge dens dynamikk. Vi må bli med dit 
den trekker oss. Når vi lar oss engasjere på denne måten, er det ikke 
lenger vi, men leken selv som fører. Slik er det også med samtalen. Den 
som kaster seg inn i en samtale, enten med en tekst eller med et annet 
menneske, blir trukket inn i en språklig sammenheng der han eller hun 
risikerer å bli beveget bort fra det som er trygt og kjent, og mot noe 
ukjent og fremmed. 

Fordi det ikke er mulig å forutbestemme hvor samtalen skal ende, 
vil det viktigste med den ikke være det vi håper at den skal føre til på 

sikt, men det som skjer her og nå, i det øyeblikket den finner sted. Sam- 
tidig understreker Gadamer (2010, s. 380) at den forståelsen vi søker 
gjennom samtalen, ikke kan handle om det andre mennesket som per- 
son. Han sier at forståelse ikke dreier seg om å komme på innsiden av 
den andre og gjenoppleve hans eller hennes erfaringer, men om å forstå 
den saken vedkommende er opptatt av. Det er denne saken som skal 
lede an i samtalen, og som deltakerne ikke må miste av syne. Mening 
blir dannet i samspillet mellom mennesker, ikke inne i det enkelte 
mennesket. 


Et fenomenologisk grunnlag 

Det Gadamer hevder at vi har muligheten til å forstå, er ulike aspekter 
ved den verdenen vi selv er del av. På denne måten hviler filosofien hans 
på et fenomenologisk grunnlag. Ifølge den finske filosofen Bengt Kris- 
tensson Uggla (1994, s. 103) er ordet «fenomenologi» satt sammen av to 
ledd, det greske phainomenon, som betyr «det som viser seg», og logos, 
som betyr «lære». Fenomenologien er læren om det som viser seg for 
menneskene. Denne filosofien vokste fram i Europa på begynnelsen av 
1900-tallet som en kritikk av den dominansen den naturvitenskapelige 
tenkemåten hadde på den tiden, også innenfor humanvitenskapene. Den 
tyske filosofen Edmund Husserl (1859-1938) hevdet at de moderne natur- 
vitenskapene med sine abstraksjoner hadde mistet forbindelsen med 
menneskenes hverdagsliv. Dermed hadde de skapt en egen verden som 
ikke på en tilstrekkelig måte tok hensyn til det grunnlaget av menneske- 
lig erfaring all kunnskap hviler på (Alvesson & Sköldberg, 2008, s. 165). 
Det vesentlige når det gjelder fortolkning og forståelse, er, ifølge Husserl, 
det vi erfarer før abstraksjoner, rasjonaliseringer og teoridannelser fin- 
ner sted. Han argumenterer for å vende tilbake til den konkrete sanselige 
hverdagsverdenen, til de førrasjonelle erfaringene. 

En sentral forståelse innenfor fenomenologisk vitenskapsfilosofi er at 
vi bare kan forholde oss til verden slik den viser seg for oss gjennom erfa- 
ring. På denne måten avviser den det som ofte betegnes som en tover- 
denslære - at det er et skille mellom verden slik den er for oss, og slik 
den er i seg selv. Den verdenen som viser seg for oss, enten gjennom 

persepsjon, i praktisk omgang eller ved vitenskapelige studier, er den 
eneste virkelige verdenen (Zahavi, 2003, s. 13-15). Den danske filosofen 
Dan Zahavi (2003, s. 18) sier at dette ikke betyr at verden ikke eksisterer 
uavhengig av oss, men at vi ikke kan si noe om den uten at vi har inn- 
lemmet den i vår bevissthet. Den fenomenologiske forståelsen er derfor 
ikke en forståelse av verden som et objekt, men en forståelse av verden 
som mening. 

Fenomenologiske studier er studier av verden slik vi umiddelbart 
erfarer den, og ikke slik vi kategoriserer eller teoretiserer om den. Når 
det gjelder studier av mennesker, er det forskerens erfaringer av de men- 
neskene han eller hun studerer, som er i søkelyset, og ikke menneskene 
i seg selv. 

Et bærende begrep innenfor fenomenologisk filosofi er begrepet 
«livsverden». Med det menes den førvitenskapelige erfaringsverdenen 
våre umiddelbare erfaringer henter sin mening fra. Det er en forståel- 
seshorisont formet av den verdenen vi har blitt kjent med gjennom våre 
livserfaringer og vårt dagligspråk, og som vi vanligvis tar for gitt og 
anvender uten å vite at den er der (Zahavi, 2003, s. 30). Fordi vi lever i 
en sosial og kulturell verden som også er befolket av andre mennesker 
med sine egne måter å føle og tenke på, vil livsverdenen samtidig ikke 
bare være formet av den personlige livshistorien vår. Mange av de hold- 
ningene og innstillingene vi møter dagliglivets erfaringer med, er formet 
av det vi har lært gjennom å tilegne oss de andres verdier, vaner og skik- 
ker. Dette gjør at vi kan snakke sammen om erfaringene våre og forstå 
hverandre, selv om vi ikke opplever tilværelsen likt. Fordi vi hele tiden 
gjør nye erfaringer, er livsverdenen samtidig ikke en statisk horisont. Den 
endres kontinuerlig. Vi er ikke bare i verden, men påvirker den gjennom 
vår tilstedeværelse og våre handlinger. 

Jakob Wolf (2017, s. 102) understreker betydningen av å være oppmerk- 
som på at den livsverdenen vi deler i kraft av vår sosiale og kulturelle til- 
hørighet, ikke er det samme som de reglene som finnes for sosial omgang. 
Selv om disse også hører til i livsverdenen, virker de kun på overflaten. 
Wolf sier at det vi mennesker dypest sett har felles, er noe mye mer. Det 
er imidlertid ikke noe som kan defineres klart og presist. Vi har ikke har 
noe passende språk eller adekvate begreper som kan uttrykke det. Fordi 

det primært er gjennom språket at forståelsen formes, vil det derfor alltid 
være forhold i livet vårt vi ikke kan gjøre fullstendig rede for, og som ikke 
er gjennomsiktige for fornuften. Wolf hevder at det først og fremst er på 
dette planet vi mennesker omgås med hverandre. Hvordan samlivet med 
andre lykkes, vil derfor i stor grad henge sammen med hvordan vi hånd- 
terer de vage og upresise forståelsesformene. 

Et eksempel på et fenomen som spiller en avgjørende rolle i alle men- 
neskers liv, men som vi bare har en vag og upresis forståelse av, er feno- 
menet kjærlighet. Selv om vi av erfaring godt vet hva det betyr å bli møtt 
med kjærlighet, er vi ikke i stand til å gi en fullstendig redegjørelse for 
hva kjærlighet er, og hvordan kjærligheten virker. Wolf (2017) sier at den 
eneste måten vi kan gjøre dette på, er ved å forsøke å beskrive en følelse 
av kjærlighet. Ifølge Wolf (2017) er et viktig kjennetegn ved følelsene at 
de ikke lar seg entydig definere eller klart avgrense. Som regel er de også 
komplekse. Vi kan ha flere og motstridende følelser på en gang. Dette gjør 
følelsene til en viktig vei til forståelse av det vage og upresise i livet vårt, 
det vi ikke kan fange inn ved hjelp av rasjonelle begreper. 

Et annet kjennetegn ved følelsene er at de oppstår ved at vi beveges av 
noe ute i verden. Wolf (2017) sier at det ikke er mulig for oss å forstå hva 
sorg er, bare ved å tenke seg til det. Når vi fylles av sorg, er det fordi vi 
erfarer noe som sørgelig. På denne måten er følelsene også en viktig kilde 
til forståelse av omgivelsene. Samtidig vet vi av erfaring at to personer 
som har opplevd det samme, ikke nødvendigvis føler likt. Å si at følelsene 
kommer fra verden, er derfor ikke er det samme som å si at de ikke også 
er formet av den enkeltes psykiske tilstand og av hans eller hennes per- 
sonlige livshistorie. 

Videre i denne boken vil begrepet livsverden blant annet bidra med 
en bevissthet om at vi som fortolkende subjekter allerede befinner oss 
innenfor en meningssammenheng vi verken selv har valgt eller er oss 
bevisst, men som vi likevel forholder oss aktivt til. Begrepet vil også bidra 
med en bevissthet om at vår grunnleggende evne til forståelse ikke bare 
er kognitiv og intellektuell. Det er i stor grad gjennom de inntrykkene 
vi mottar fra verden når vi blir sansemessig berørt, at vi blir kjent med 
den (Wolf, 2017). Wolf sier at i sansningen er vi ute ved tingene. Med det 
mener han at sansningen har potensial til å gi en selvstendig adgang til 

verden, uavhengig av forståelsen. Samtidig sier han at vi i våre daglige liv 
er så tett vevet sammen med forståelsen, at vi ikke er i stand til å forholde 
oss til sansningen alene. 

Fordi vi alltid befinner oss innenfor en livsverden, er vi heller aldri 
passive mottakere av de inntrykkene som kommer til oss. Vi legger 
hele tiden våre egne vurderinger i det vi hører, ser, eller sanser på andre 
måter. Når vi tenker, tenker vi på noe. Når vi ser, er det noe vi ser, og 
når vi hører, er det noe vi hører. Bevisstheten vår er alltid rettet mot noe 
utenfor oss selv. Denne tette forbindelsen mellom subjektet og verden 
beskrives innenfor fenomenologien ved hjelp av begrepet intensjonalitet. 
Det er intensjonaliteten som ligger til grunn, både for hva vi erfarer, og 
for hvordan erfaringene gir oss tilgang til ny forståelse. Dersom vi vil 
forstå hvorfor et fenomen framtrer slik det gjør, må vi derfor også inn- 
lemme oss selv i forståelsesprosessen (Zahavi, 2005). Zahavi (2003 s. 18) 
sier at menneskets væren i verden er nøkkelen til enhver utforsking av 
virkeligheten. 


Ricoeurs poetiske hermeneutikk 


Utgangspunktet for Gadamers filosofi var et ønske om å etablere et 
alternativ til hermeneutikken slik den framsto på hans tid - som en 
metodelære for åndsvitenskapene. Det gjorde han ved å hevde at både 
hverdagslig og vitenskapelig kunnskap hviler på visse grunnvilkår som 
ikke kan velges bort. Han argumenterte for at hermeneutikkens oppgave 
ikke er å utvikle en metode for å oppnå forståelse, men å klarlegge hvilke 
betingelser som ligger til grunn for at forståelse i det hele tatt kan skje. 
Uggla (1994, s. 236—237) sier at Gadamer på denne måten retter oppmerk- 
somheten mot et perspektiv som ofte blir oversett eller utelatt i vitenska- 
pelige arbeider. 

Den franske filosofen Paul Ricoeur (1913-2005) hevder derimot at 
det ikke er noen uforenlig motsetning mellom naturvitenskapene og 
humanvitenskapene, men at de heller utgjør en ubrutt enhet. Derfor ser 
han ingen motsetning mellom forståelse og forklaring. Han argumente- 
rer for at det i tillegg til den umiddelbare naive meningen som dannes i 
møtet mellom en leser og en tekst, finnes en annen mening kjennetegnet 


88 


VITENSKAPSFILOSOFISK FORANKRING 


av at den på samme tid er både gitt og skjult, og at den siste kun kan nås 
gjennom den første. Det er viktig å være oppmerksom på at den formen 
for forklaring Ricoeur her sikter til, ikke handler om kausalitet. Han ser 
på forståelse og forklaring som to komplementære ledd som følger etter 
hverandre i en stadig pågående fortolkningsprosess. Forklaringen forut- 
setter forståelse, og forståelsen blir dypere av forklaring (Rendtorff, 2000; 
Ricoeur, 1981). 


Betydningen av symboler, metaforer 
og fortellinger 


På samme måte som Gadamer mener også Ricoeur at de fortolknings- 
mulighetene som åpner seg i møtet mellom en leser og en tekst, er avgjø- 
rende for hvilke forståelser som blir dannet. Han hevder imidlertid at 
ontologien ikke er utgangspunktet, men målet for en fortolkning. Fordi 
vi mennesker gjør våre erfaringer og former livet vårt i sosiale og kultu- 
relle sammenhenger, finnes det ingen direkte og uformidlet vei til forstå- 
else av verken oss selv eller andre. For å kunne gripe det som berører oss 
eksistensielt, må vi gå veien om fortolkning av de kulturelle tegnene vi 
forstår og uttrykker oss ved hjelp av (Ricoeur, Hermansen & Rendtorff, 
2002). Det mest betydningsfulle av disse tegnene er språket. I likhet med 
Gadamer mener også Ricoeur at forståelsen er språklig betinget (Ricoeur, 
1981; Ricoeur et al., 2002). Fordi språket blir til i menneskenes verden, vil 
det samtidig være bærer av en flertydighet. Et ord kan bety mer enn én 
ting. Ricoeur ser på dette som en positiv egenskap ved språket. Han sier 
at den åpner for en rikere og mer mangfoldig forståelse (Rendtorff, 2000; 
Ricoeur, 1981). 

Ricoeur skiller mellom begrepene språk og diskurs i sin redegjørelse 
for språkets betydning. Han sier at språket svarer til tegnenes verden, 
og diskursen svarer til setningenes. En diskurs er det samme som at 
noen bruker språket til å si noe om noe til noen. Ricoeur sier at dis- 
kursen er kjennetegnet av fire trekk. Det første er at den er temporær; 
den realiseres her og nå. Det andre er at den viser tilbake til den som 
snakker. Det tredje er at den alltid omhandler noe; den som snakker, 
ønsker å oppnå noe med det han eller hun sier. Det fjerde er at den alltid 

er rettet mot en tilhører. På denne måten framstår diskursen som en 
hendelse. Den virkeliggjøres i nåtid og utsies av noen. Samtidig handler 
den om noe, og den er henvendt. I diskursen overskrider derfor språket 
seg selv som et system av tegn. Det blir del av en dialogisk prosess hvor 
det er mulig å uttrykke noe annet og noe mer enn det vi kan lese ut av 
tegnene (Ricoeur, 1981). 

Ifølge Ricoeur (1981) kan en diskurs analyseres på to ulike måter. Den 
ene måten dreier seg om å få fram diskursens objektive aspekt, altså hva 
setningene betyr. Fordi ordene er flertydige, får de sin mening gjennom 
setningen de inngår i. Setningen på sin side relaterer alltid til noe, til 
den verdenen som befinner seg utenfor språket. Det er fra denne ver- 
denen setningene henter sin mening. Den andre måten å analysere dis- 
kursen på er å få tak i hva den som snakker, mener med det han eller 
hun sier. Dette innebærer å bevege seg fra det teksten sier, til det den sier 
noe om. For at dette skal bli mulig, er det nødvendig å se teksten som 
et hele, og ikke redusere den til enkeltsetninger. Ved å sette setningene 
sammen på nye måter kan vi avdekke en mening vi ikke umiddelbart 
har fått øye på. 

Ved hjelp av sitt diskursbegrep peker Ricoeur på to forhold som har 
vært viktige for meg i mitt forskningsarbeid. Det ene er at det å bruke 
språket alltid er en meningsfull handling. Uggla (1994, s. 294-295) sier at 
den som snakker, skal ses på som et talende subjekt, som en som aktivt 
velger ut ord og begreper og setter dem sammen. Det andre er at diskur- 
sen er henvendt. På den måten understreker han forståelsens kommuni- 
kative karakter. 


Å bevare meningsfulle handlinger som tekster 

Ricoeur ser ikke på lesning av tekster som et samtaleforhold på den 
måten Gadamer gjør. Han skiller tydeligere mellom tale og tekst. Han 
sier at en umiddelbar kontakt mellom avsender og mottaker kjenne- 
tegner det talte språket. Teksten er koblet fri fra en slik umiddelbarhet. 
Dette gjør at den har andre kvaliteter enn talehendelsen. Forskjellen 
på diskursen som tale og diskursen som tekst er tema for en artikkel 
Ricoeur skrev i 1970, som på norsk har fått tittelen «Hva er en tekst? Å 

forstå og forklare» (Ricoeur, 2001). Her argumenterer han for at når den 
muntlige talen skrives ned, skjer det en form for distansering som antar 
fire ulike former. 

For det første er talehendelsen flyktig. Den er over i det øyeblikket 
ordene er sagt. Den eneste måten vi kan gjenkalle den på, er ved å gjen- 
fortelle den eller skrive den ned. Det som da blir bevart, er ikke selve 
hendelsen, men det den dreiet seg om. Samtidig gir nedtegnelsen hendel- 
sen en varig form som gjør at den blir tilgjengelig på en annen måte enn 
talen. 

For det andre vil det den som snakker har til hensikt å si i en munt- 
lig tale, og meningen med det som sies, være sammenfallende. Idet 
ordene skrives ned, løsrives de fra talerens intensjoner. Det som blir 
bevart, er meningen med det som ble sagt. En viktig forskjell på munt- 
lig tale og tekst er derfor at tekstens meningsinnhold ikke på samme 
måte som talen viser tilbake til den som snakket. Dette gjør at tek- 
stens mulighet for meningsfortolkning er mye større enn den muntlige 
talen. 

For det tredje har den muntlige samtalen en felles referanseramme. 
De som snakker, er del av en kontekst som gjør at det som blir ytret, 
framstår som meningsfullt på en bestemt måte. Teksten overskrider hen- 
vendelsen til et gitt publikum eller en gitt samtalepartner. I prinsippet er 
den tilgjengelig for alle som kan lese. Den åpner for et ubegrenset antall 
lesemåter. 

For det fjerde skjer en muntlig samtale mellom taler og tilhører. Begge 
er til stede. En tekst har ikke noen tilstedeværende adressat. Når den blir 
lest, finnes det ingen delt virkelighet. Tekstens forhold til verden er visket 
ut. Det er opp til leseren å gjenskape den. Dette gir teksten en åpenhet 
som gjør at noe av den meningen som ligger skjult i eller mellom ordene, 
kan gjøres til gjenstand for nærmere undersøkelse. 

En tekst er således ikke bare en nedtegnelse av det noen har sagt. Den 
er en annerledes måte å realisere en diskurs på. Uggla (1994, s. 299-301) 
sier at det å skrive handler om å utvikle et kommunikasjonsfelleskap 
som også kan inkludere de som ikke er nærværende i tid og rom. Han 
sier også at Ricoeur mener at diskursens dialektikk mellom hendelse og 
mening blir tydeligere og mer åpenbar gjennom skrift enn gjennom tale. 

Dette henger sammen med den måten teksten framhever distanseringens 
produktive betydning på. Det gjelder både den distanseringen teksten 
selv representerer, og det forklarende momentet tekstfortolkeren bringer 
inn. Uggla sier at dette gjør teksten til noe annet enn en stedfortreder for 
den muntlige talen. Når diskursen skrives ned, er forfatterens mentale 
intensjon og tekstens egen verbale mening ikke lenger identiske. Å lese 
en tekst er derfor ikke det samme som å prøve å forstå en samtalepartner. 
Mens dialogen utgjør en forbindelse som holder de samtalende sammen, 
skjuler teksten forfatteren og leseren for hverandre. Det er den positive 
betydningen av denne avstanden som blir utnyttet i litteraturen. Det at 
teksten overskrider forfatterens horisont, gjør at den har mulighet til å si 
noe mer og annet enn det som opprinnelig fantes i bevisstheten til den 
som skrev. 

Ut fra det Ricoeur sier, ligger ikke tekstens mulighet i dens direkte 
referanse til det den beskriver, men i dens kapasitet til å brette ut en ver- 
den som kan åpne for noe nytt. Avstanden mellom den som har skrevet 
og den som leser teksten, gjør at leseren vil erfare noe annet i sitt møte 
med teksten, enn det forfatteren gjorde da han eller hun skrev den ned. 
Ricoeur sier at i det øyeblikket en tekst er skrevet ferdig, mister forfat- 
teren kontrollen over den. I møte med ulike lesere kan den bli tilført et 
overskudd av mening som forfatteren ikke hadde mulighet til å se. Han 
viser til at det i lesning av skjønnlitteratur finnes mange eksempler på at 
en kritisk leser har forstått tekstens mening bedre enn forfatteren selv. 
Leseren har fått øye på betydninger forfatteren ikke orket å møte, eller 
har sett sammenhenger med samfunnsmessige forhold som forfatteren 
ikke hadde kjennskap til (Uggla, 1994). Dette betyr ikke at Ricoeur ikke 
ser på forfatteren som et subjekt. Han hevder imidlertid at når forfat- 
teren har skrevet teksten ferdig og vender tilbake for å lese den, gjør 
ikke han eller hun det i egenskap av forfatter, men som en hvilken som 
helst leser. 

En viktig årsak til at jeg har valgt å forholde meg til de notatene jeg 
skrev i etterkant av deltakende observasjon, som tekster, er det Ricoeur 
sier om forskjellen på diskursen som tale og diskursen som tekst. Det 
jeg skal prøve å få tak i når jeg fortolker dem, er ikke hva det jeg så og 
hørte i samtalegruppene, egentlig har betydd for de som var til stede, 

men den meningen som åpner seg i møtet mellom tekstenes verden og 
min. Dette kan være en mening verken jeg, gruppelederne eller barna i 
samtalegruppene i utgangspunktet har vært oppmerksomme på. Samti- 
dig er jeg ikke enig med Ricoeur i at jeg som forfatter av tekstene ikke er 
annet enn en tilfeldig leser. Det som er bevart i ordene og begrepene jeg 
bruker, er bare en liten del av alt det jeg erfarte som observatør. Lukter, 
lyder, ansiktsuttrykk og stemninger i rommet er eksempler på sanseinn- 
trykk som kommer til meg når jeg leser, og som er med på å forme den 
intensjonaliteten jeg møter tekstene med. Dette betyr at jeg leser tekstene 
på en måte som ingen andre kan. Jeg ser ikke dette som et problem, men 
som en mulighet. 

Tod Chambers, som er amerikansk professor i medisinsk etikk, peker 
på hvordan det blikket eller de forventningene vi møter tekster med, har 
mye å si for hva vi får ut av å lese dem (Chambers, 1999, s. 129-146). Med 
utgangspunkt i en tekst om en hardt skadet mann som ber sykehuset 
stoppe behandlingen og la ham reise hjem for å dø, viser Chambers hvor- 
dan fire ulike lesere selekterer og ekskluderer temaer i teksten på måter 
som gjør at mannens situasjon blir gjenfortalt og forstått på helt forskjel- 
lige måter. Han viser også hvordan de ulike forståelsene legger til rette 
for å diskutere dilemmaet knyttet til det å etterkomme mannens ønske, 
fra helt forskjellige perspektiver. Chambers sitt poeng er ikke at vi når vi 
leser skal prøve å få med oss alt som kan være av betydning. Han hevder 
tvert imot at det å lese tekster fra forskjellige perspektiver kan være frukt- 
bart fordi det bidrar til å rette oppmerksomheten mot ulike sider ved det 
fenomenet teksten handler om. Problemet med de forskjelligartede les- 
ningene av fortellingen om den hardt skadede mannen er ikke at noen 
lesninger er riktige og andre er gale, men at de ulike forståelsene hver 
for seg blir presentert som om de er resultater av en entydig og objektiv 
lesning. Dette gjør at det blir umulig å stille spørsmål til eller diskutere 
de fortolkningene som blir presentert. Det Chambers mener er det avgjø- 
rende skillet mellom en god og en dårlig lesning, er hvorvidt den som 
leser, formidler at lesningen har vært satt i perspektiv, og at han eller hun 
gjør rede for hvilket perspektiv det er lest fra. I denne boken har jeg prøvd 
å etterleve dette kravet ved å la mine egne tanker og vurderinger gå som 
en rød tråd gjennom den. 

Å strukturere tekster som fortellinger 


Ricoeur sier at det ikke er tilstrekkelig å lese en tekst ord for ord for å få 
tak i dens mening. Det er nødvendig å strukturere den på nye måter. Som 
jeg tidligere har forklart, ser han på fortellinger som en av de mest funda- 
mentale måtene vi mennesker strukturerer erfaringene våre på (Ricoeur, 
1981; Ricoeur et al., 2002). Han hevder at det som særlig gjør fortellingen 
fundamental, er at den menneskeliggjør tiden. Som mennesker lever vi 
ikke livet vårt bare her og nå. Det finnes ingen nåtid som ikke også er 
preget av det som har vært, og av en forestilling om det som skal komme. 
Ricoeur sier at han ser på det å fortelle som å befinne seg i en stadig 
pendling mellom fortid, nåtid og mulig framtid. Det er en bevegelse der 
de ulike tidsdimensjonene henter mening fra hverandre. Ifølge Ricoeur 
får den erfarte tiden innhold og mening for oss gjennom at vi organise- 
rer den som en fortelling. Samtidig er det gjennom å uttrykke noe som 
er erfart i tid, at fortellingen får mening: «[T]ime becomes human time 
to the extent that it is organized after the manner of a narrative; narra- 
tive, in turn, is meaningful to the extent that it portrays the features of 
temporal experience» (Ricoeur, 1984, s. 3). For å forklare hvordan fortel- 
lingen får sin struktur, har Ricoeur utviklet en tredelt modell inspirert 
av det aristoteliske begrepet mimesis, etterlikning. I fortellingen er det 
som etterliknes, menneskers levde liv (Rendtorff, 2000; Ricoeur, 1984 
s. 52-87). 

Det ene ytterpunktet i fortellingen kaller Ricoeur «mimesis 1», eller 
prefigurasjonen. Den omfatter det levde livet, våre hverdagslige erfarin- 
ger før de er fortalt. Det er dette som utgjør grunnlaget for «mimesis 2», 
konfigurasjonen. Den omfatter den skapende eller poetiske aktiviteten 
der enkelthendelser, som hver for seg kan framstå som kaotiske og ufor- 
ståelige, settes inn i en meningsfull sammenheng hvor de blir menings- 
bærende ut over seg selv. Gjennom mimesis 2 skapes det på denne måten 
en orden som i utgangspunktet ikke er. Denne helhetlige organiserin- 
gen gir fortellingen et poeng eller tema, det som ofte betegnes som 
dens plott. 

Samtidig er det ikke fortelleren, men fortellingens leser eller lytter 
som fullfører den. Fortellingens andre ytterpunkt kaller Ricoeur «mime- 
sis 3». Han sier at når vi leser en fortelling, ser vi den i relasjon til vårt 

eget liv. I lesningen fullføres fortellingens konfigurasjon samtidig som 
den føres tilbake til den virkelige verden. Dette krever et aktivt arbeid 
fra leserens side, der han eller hun må bruke forestillingsevnen sin. På 
denne måten er det ikke noen nøytral handling å lytte til eller lese for- 
tellinger. Ricoeur beskriver leserens tilbakeføring av fortellingen til den 
virkelige verden som en omfigurering av leserens verden. Med det mener 
han at når vi er ferdig med å bearbeide en fortelling, vil vår relasjon 
til vår egen verden ikke lenger være den samme. Dette gjør fortellinger 
spesielt godt egnet til å utforske det i eget og andres liv som bryter med 
det vi har tatt for gitt, det som framstår som mer eller mindre uforståelig 
(Hovland, 2011, s. 17). 


Sammenfatning 


Jeg har nå redegjort for den avdekkende hermeneutikken og knyttet den 
til Gadamer og Ricoeur. Hver på sin måte bidrar de med en filosofi om 
hva forståelse er, og om hva som skjer med oss når vi forstår. Begge knyt- 
ter forståelsen til en grunnleggende menneskelig egenskap. På den måten 
skiller forståelsesbegrepene deres seg fra det tradisjonelle vitenskapelige 
forståelsesbegrepet ved å være en forståelse som kommer forut for og 
danner grunnlaget for den vitenskapelige forståelsen. Det er en form for 
forståelse det ikke er mulig å se bort fra dersom vi vil ta oss selv og andre 
på alvor som selvstendige, meningssøkende og meningsskapende subjek- 
ter. I de neste kapitlene står jeg på deres skuldre. 

Gadamer og Ricour argumenterer begge for at fortolkningens fokus 
bør flyttes fra den verdenen som ligger bak teksten, til den verdenen som 
ligger foran den. Muligheten til ny innsikt ligger ikke i forfatterens opp- 
rinnelige intensjoner, men i de fortolkningsmuligheter som åpner seg i 
møtet mellom teksten og leseren. Karakteren av den hermeneutiske erfa- 
ringen er imidlertid forskjellig hos de to. For Gadamer er ikke forståelsen 
en ferdighet blant andre, men selve kjennetegnet på den menneskelige 
eksistens. Den vokser fram gjennom dialogiske prosesser mellom det for- 
trolige og kjente og det fremmede og ukjente. Ricoeur argumenterer for 
at sannheten bare kan nås gjennom metoden. For ham er ontologien ikke 
utgangspunktet, men målet for fortolkningen. Han sier at vi bare kan 

forstå verden og oss selv gjennom å gå veien om de kulturelle uttrykks- 
formene. Samtidig legger begge til grunn at forståelse er en relasjonell 
handling. Det er kun i møte med en annen forståelseshorisont at vi kan 
forstå noe nytt om oss selv. På denne måten bidrar de med et perspektiv 
på hva det vil si å være et menneskelig subjekt som bryter med den forstå- 
elsen som preger moderne tenkning. For dem er ikke subjektiviteten noe 
stabilt, indre og privat, men noe som kontinuerlig endres i kommunika- 
sjon med omgivelsene. Dette betyr at det ikke er mulig å ha noen direkte 
tilgang til forståelse, verken av oss selv eller av andre. Det betyr også at 
det ikke kan finnes noen ferdig etablert forståelse vi kan trekke ned over 
virkeligheten med tanke på å forklare den. Forståelse har først og fremst 
preg av å være en stadig pågående prosess. 

På hver sin måte framhever Gadamer og Ricoeur språket som den for- 
ståelseshorisonten vi mennesker vokser og utvikler oss fra. Det er først 
og fremst ved hjelp av de ordene og begrepene vi har til rådighet, at vi har 
mulighet til å orientere oss i verden. Samtidig er det også fenomener i livet 
vårt som ikke kan beskrives på en uttømmende måte, men som likevel 
har stor betydning for hvordan vi forholder oss til det som skjer. Derfor 
er også de fenomenologiske begrepene «livsverden» og «intensjonalitet» 
viktige. De bidrar til å understreke at det å søke forståelse ikke bare er 
en intellektuell eller rasjonell handling. Også sansene og følelsene spiller 
en betydningsfull rolle i forståelsesprosessen. Begrepene bidrar også til 
å understreke at vi som erfarende subjekter står i en umiddelbar kon- 
takt med den verdenen vi søker å forstå. Virkeligheten er ikke noe vi kan 
betrakte på avstand, eller noe som andre kan formidle til oss. Det er kun 
ved å bli rykket opp fra det vi opplever som fortrolig og kjent, at vi kan 
forstå noe nytt. 

En konsekvens av den avdekkende hermeneutikkens forståelse av at 
mennesket er språklig og historisk konstituert, er at når vi vil studere 
menneskelig erfaring, kan vi ikke starte med abstrakte analyser. Vi må 
ta utgangspunkt i enkeltmenneskers erfaringer slik de utspiller seg i sin 
konkrete sammenheng. Zahavi (2003) sier at våre erfaringer skal styre 
valg av teori, og at det ikke er forhåndsvalgte teorier som skal bestemme 
erfaringene. Hva som er eksakt og presist nok, kan ikke defineres abso- 
lutt. Det kommer an på den konkrete konteksten. 

Hermeneutikkens anvendelse innenfor 
beslektede studier 


Gadamer og Ricoeur legger føringer for en holdning å møte verden med. 
De gir imidlertid ingen praktiske handlingsanvisninger. For å kunne dra 
nytte av deres filosofier har jeg derfor også valgt å undersøke hvordan 
hermeneutikken mer praktisk og konkret har formet andre forskeres stu- 
dier av samhandlinger mellom profesjonelle og barn (Bae, 2004; Eide, 
2007; Foss, 2009; Løkken, 2000; Østrem, 2008). 

I det følgende vil jeg presentere tre doktorgradsstudier jeg særlig har 
fordypet meg i. Det er doktorgradsstudien til den norske teologen og 
barnehageforskeren Solveig Østrem, som er professor i pedagogikk ved 
OsloMet - storbyuniversitetet, doktorgradsstudien til den norske sosio- 
nomen Solveig Botnen Eide, som er professor ved institutt for sosiologi 
og sosialt arbeid ved Universitetet i Agder, og doktorgradsstudien til den 
norske pedagogen og barnehageforskeren Berit Bae, som er professor 
emeritus ved OsloMet - storbyuniversitet. I sine studier beskriver og for- 
tolker de observasjoner av samhandlinger mellom profesjonelle og barn 
innenfor kontekstene barnehage og barnevern. 

Grunnen til at jeg har valgt å rette oppmerksomheten mot deres arbei- 
der, er at de på hver sin måte gir verdifull innsikt i hva det kan bety å 
søke kunnskap om barns erfaringer av samhandlinger med profesjonelle 
gjennom å beskrive og fortolke det som foregår i konkrete samtaler og 
aktiviteter. Utgangspunktet for fortolkningene deres er ulike teoretiske 
perspektiver. På litt forskjellige måter representerer de en forståelse av 
at barn kun kan utvikle sin selvforståelse og identitet gjennom å inngå 
i et deltakende forhold til andre mennesker. De argumenterer også for 
at anerkjennelsen av barnet som subjekt først og fremst bør være etisk 
begrunnet, ikke pedagogisk eller psykologisk. Barn skal ikke møtes som 
fullverdige deltakere fordi det fører til at de lærer mer, eller fordi det øker 
deres selvfølelse, men fordi det innebærer å respektere og ivareta grunn- 
leggende menneskelige verdier. Det betyr ikke at det å møte barn med 
anerkjennelse ikke også kan ha pedagogiske og psykologiske konsekven- 
ser, men dette vil være sekundært. Disse perspektivene har vært anvendt 
i arbeidet med å fortolke de ni fortellingene i kapittel 5. 

Solveig Østrem 

I avhandlingen Barns subjektivitet og likeverd: et bidrag til en diskusjon 
om barnehagens pedagogiske innhold og etiske forankring (Østrem, 2008) 
argumenterer Østrem for at det å legge til rette for barns læring kan være 
en måte å fremme deres subjektivitet på. Argumentasjonen er forankret 
i et læringsbegrep som er tilnærmet synonymt med begrepene «sub- 
jektskaping» og «meningsskaping». Østrem sier at dersom pedagogisk 
virksomhet skal kunne bidra til å fremme barns deltakelse, må det som 
defineres som læringens objekt, være forankret i barnas egne erfaringer 
og interesser. 

Ifølge Østrem var doktorgradsstudien i utgangspunktet et teoretisk 
prosjekt som dreiet seg om å utforske prinsipielle spørsmål knyttet til 
barns deltakelse. På grunnlag av de prinsipielle drøftingene fikk hun 
imidlertid også lyst til å undersøke hvordan profesjonelle, rent praktisk 
og konkret, kan forholde seg til barn som selvstendige subjekter innenfor 
den formen for pedagogisk virksomhet barnehagen representerer. Hun 
bestemte seg for å gjennomføre en studie der hun var deltakende obser- 
vatør i en barnehage. Konkret gikk studien ut på at hun daglig var til 
stede med penn og notatblokk over en periode på tre uker. På slutten av 
hver dag skrev hun grundige referater på grunnlag av ferske minner og de 
notatene hun hadde gjort i løpet av dagen. De ansatte i barnehagen ble så 
invitert til å lese gjennom referatene og gi sine kommentarer. 

De ukene Østrem oppholdt seg i barnehagen, var barna involvert i et 
formingsprosjekt der en av avdelingene var gjort om til et verksted. Målet 
var at barna først skulle få hjelp til å bli kjent med ulike typer formings- 
materialer og -teknikker og deretter selv ta dem i bruk. Prosjektet ble 
introdusert gjennom en fortelling om alver. Østrem beskriver hvordan 
alvene hadde betydning for barna på mange forskjellige måter. Blant 
annet laget de hver sin alv. Noen laget også hus til alven. Det ble laget et 
eget rom for alvekunst inne i barnehagen. I samtaler barna imellom ble 
det stadig skapt nye fortellinger om alvene. Alvene var også tema i barnas 
fiksjonslek. 

Med utgangspunkt i den norske filosofen Hans Skjervheims essay «Del- 
takar og tilskodar» fra 1957 argumenterer Østrem for at det primært er 
gjennom de saksforholdene eller temaene barn og voksne engasjerer seg i 

sammen, at de har mulighet til å møte hverandre som likeverdige subjek- 
ter. Ifølge Østrem er Skjervheims poeng at et likeverdig møte mellom to 
subjekter kun kan finne sted dersom de kan møtes i noe som befinner seg 
utenfor relasjonen. Et gjensidig møte er ikke bare et møte mellom to indi- 
vider, men «ein treledda relasjon mellom den andre, meg og sakstilhøvet 
som er slik at vi deler sakstilhøvet med kvarandre» (Østrem, 2008, s. 11). 
Det tredje leddet, eller sakstilhøvet, blir etablert ved at begge engasjerer 
seg i den andres forståelseshorisont og tar den andres perspektiver på 
alvor. Dersom man i stedet retter oppmerksomheten mot personen, eller 
forstår det han eller hun sier som uttrykk for et underliggende motiv, gjør 
man vedkommende til et objekt for sin egen forutforståelse. Personen blir 
da redusert til en sak. Ifølge Østrem sier Skjervheim at vi inntar en tilsku- 
erholdning dersom vi objektiverer et annet menneske på denne måten. Vi 
stiller oss selv på utsiden av relasjonen og fratar med det også den andre 
muligheten til å være en aktiv deltaker. 

Østrem sier at det er særlig to sentrale forhold i forestillingen om at det 
er nødvendig å møtes i noe som befinner seg utenfor relasjonen. Det ene 
er subjektets intensjonalitet — at det alltid vil være rettet mot noe uten- 
for seg selv. Det andre er subjektets alteritet - at den andre pa grunnleg- 
gende måter alltid vil være fremmed. Et gjensidig forhold forutsetter at vi 
respekterer at vi ikke har noen direkte tilgang til det andre menneskets 
forståelseshorisont — vi kan aldri komme på innsiden av hans eller hen- 
nes subjektive perspektiver. Dette innebærer at vi bare kan få innsikt i 
det andre menneskets erfaringer gjennom en følsomhet for hva hans eller 
hennes oppmerksomhet er rettet mot. 

Østrem sier at det som særlig gir forestillingen om den treleddede rela- 
sjonen relevans når det gjelder spørsmålet om hvordan voksne kan legge 
til rette for barns læring, er at den bidrar til en bevisstgjøring om at det 
i relasjoner mellom barn og voksne ikke bare er et «jeg» og et «du», men 
også et «mellom». Det er ikke ved å rette oppmerksomheten mot barnet, 
men ved å prøve å få øye på hvor barnet retter sin oppmerksomhet, at 
den voksne kan få tilgang til hvordan verden ser ut fra hans eller hennes 
perspektiv. Voksne kan fremme barns deltakelse ved å støtte dem i deres 
engasjement for det tredje leddet («sakstilhøvet») og hjelpe dem til å gi det 
et meningsfullt innhold. 

Østrem hevder at selv om Skjervheim er opptatt av betydningen av det 
tredje leddet, sier han ikke så mye om hvordan vi rent praktisk kan gi 
mening til et saksforhold. Selv går hun langt i retning av å argumentere 
for det tredje leddet som noe eksplisitt, avgrensbart og konkret. Hun sier 
at når det tredje leddet gjøres eksplisitt, blir det mulig både å involvere 
seg i det og gjøre det til sitt eget, men samtidig også å kunne ta avstand 
fra det og kritisere det. Jo mer konkret det tredje leddet er, desto større er 
muligheten for å kunne ivareta flere og ulike subjektposisjoner. Samtidig 
understreker hun at selv om vi velger å se på det tredje leddet som noe 
konkret, er det ikke noe som i utgangspunktet finnes. Det kan heller ikke 
defineres en gang for alle, entydig og klart. Fordi forståelseshorisonten 
vår er i kontinuerlig endring, må det hele tiden skapes, fortolkes og gis 
mening. Hun argumenterer for at de fortellingene, materialene og for- 
mingsproduktene som ble brukt i forbindelse med alveprosjektet, hadde 
potensial til å fungere som et betydningsfullt tredje ledd barna som 
kunne innta en aktiv subjektposisjon i forhold til. Hun beskriver situa- 
sjoner der barna framstår som ivrige og engasjerte. De viser interesse og 
glede over å kunne utforske de ulike materialene. Østrem sier at barna 
i disse situasjonene opplevde seg som betydningsfulle subjekter i møte 
med de oppgavene de hadde fått. Gjennom å dele deres engasjement for 
oppgavene ble det også mulig for de voksne å ivareta barnas perspektiver 
på en måte som kunne bidra til å styrke selvopplevelsen deres. De voks- 
nes oppmerksomhet var ikke rettet mot barna, men mot de aktivitetene 
barnas oppmerksomhet var rettet mot. 

Østrem beskriver også hvordan fokuset på det tredje leddet bidro til å 
gjøre henne bevisst på hvilken betydning voksnes deltakelse i barns liv 
har for barns selvforståelse. Hun sier at det i mange situasjoner var en 
klar sammenheng mellom de voksnes engasjement for det tredje leddet 
og barnas muligheter til å oppleve seg som betydningsfulle subjekter. En 
tilstedeværende, entusiastisk og engasjert voksen kunne få et saksforhold 
barna i utgangspunktet ikke viste interesse for, til å framstå som inter- 
essant. Det som vekket barnas interesse, var at de voksne signaliserte at 
saksforholdet var viktig for dem. Østrem beskriver også situasjoner der 
barn tydelig signaliserte at de aktivitetene de voksne satte i gang, ikke 
var aktiviteter de fant det verdt å engasjere seg i. Dette skjedde særlig når 

barna ble satt i gang med noe som åpenbart ikke hadde annen funksjon 
enn å sysselsette dem. De voksne ga ingen ideer til hvordan formingsma- 
terialene kunne brukes, men signaliserte tvert imot at det ikke spilte noen 
rolle for dem hva barna gjorde og laget. Det ble klippet for klippingens 
skyld og limt for limingens skyld. Østrem omtaler dette som en instru- 
mentell forståelse av aktiviteten, som førte til at den mistet sin funksjon 
som det tredje leddet. De voksnes likegyldighet gjorde at det ble vanskelig 
for barna å oppleve seg som betydningsfulle subjekter i møte med den 
oppgaven de hadde fått. Østrem sier at når det tredje leddet manglet, 
skjedde det også noe med relasjonen. Når det ikke var noe å kommuni- 
sere om, truet den med å bryte sammen. 


Solveig Botnen Eide 


Eides avhandling Prinsipper og levd liv: samtaler om og oppfatninger av 
relasjonen mellom barn og mor i en barnevernkontekst (Eide, 2007) er en 
avhandling i etikk innenfor sosialt arbeid. Tema for avhandlingen er bar- 
nevernbarns muligheter for deltakelse i samtaler med ansatte i barne- 
vernet. Eide har studert dette både ved å undersøke hvordan de ansatte 
forholder seg til barna som samtalepartnere, og ved å se på hvilke posi- 
sjoner barna selv inntar i samtalene. Det empiriske grunnlaget for under- 
søkelsen er et materiale bestående av observasjoner av samtaler mellom 
ansatte i barnevernet og barnevernbarn samt oppfølgende intervjuer med 
barna og de ansatte. Seks sosialarbeidere og seks barnevernbarn i alderen 
12-18 år deltok i studien. 

Tema for samtalene Eide har studert, er barnevernbarnas forhold til sine 
biologiske mødre. Eide sier at for samtlige av barna som deltok i studien, 
hadde barneverntjenesten vurdert dette forholdet som så belastende at 
barna var plassert i fosterhjem. Samtidig var det bestemt at de skulle opp- 
rettholde en viss form for kontakt med den biologiske moren. Samtalene 
Eide beskriver og fortolker, handler om ulike aspekter ved denne kontak- 
ten. Det dreier seg om både praktiske spørsmål, for eksempel ordninger for 
samvær, og spørsmål knyttet til hvilken mening relasjonen til moren har 
for det enkelte barn. Eide sier at dette ga barna en dobbeltrolle i samtalene. 
De var både deltakere og saksforholdet som samtalene dreiet seg om. 

I motsetning til Østrem, som primært knytter barns muligheter for 
deltakelse til det som befinner seg utenfor de relasjonene barna deltar i, 
konsentrerer Eide seg om det som foregår i selve relasjonen. Et sentralt 
tyngdepunkt i avhandlingen hennes er samtalen som et møte mellom to 
forståelseshorisonter: en prinsippbasert og en erfaringsnær forståelse av 
barnevernbarnas forhold til sin biologiske mor. Eide sier at den prinsipp- 
baserte forståelsen er formet av barnevernets diskurser. Eksplisitt kom- 
mer den til uttrykk i lover og lovreformarbeid. Implisitt kommer den til 
syne innenfor ulike deler av den faglige forståelsen barnevernet baserer 
arbeidet sitt på. Det er en forståelse som er dannet på forhånd, forut for 
barnevernarbeidernes møter med konkrete barn. Den erfaringsnære for- 
ståelsen er formet av barnevernbarnas egne opplevelser av sitt forhold til 
den biologiske moren. I motsetning til den prinsippbaserte forståelsen 
er dette en forståelse som er kjennetegnet av midlertidighet. Den er ikke 
skapt ferdig en gang for alle, men blir stadig fortolket og forstått på nytt i 
lys av nye erfaringer. I samtalene mellom barnevernarbeiderne og barna 
kommer dette blant annet til uttrykk gjennom utsagn som «jeg vet ikke 
helt» og «jeg begynner å se det klarere». Ifølge Eide var det ikke gjennom 
å bli fortalt hvordan de burde føle og tenke, men gjennom å få muligheten 
til å fortelle om relasjonen til den biologiske moren gang på gang i lys av 
stadig nye erfaringer at barnevernbarna gradvis utviklet en forståelse de 
selv så på som hjelpsom. 

Eide sier at når samtalene dreiet seg om hendelsene som hadde ført 
til at mødrene mistet omsorgen for barna, syntes det stort sett å være 
samsvar mellom de to forståelseshorisontene. I slike situasjoner ble barna 
tilkjent en relativt omfattende og tydelig deltakerrolle. Blant annet ble de 
oppmuntret til å ta stilling til konkrete spørsmål knyttet til omfanget og 
organiseringen av samværsformen. Barnas rolle varierte fra at de fikk det 
avgjørende ordet, til at de var én av flere som ble hørt før beslutninger ble 
fattet. Når saksforholdet dreiet seg om hvilke konsekvenser hendelsene 
skulle ha for barnas forståelse av relasjonen til den biologiske moren, syn- 
tes det imidlertid ofte å være en konflikt mellom de to horisontene. Som 
regel vurderte barna relasjonen som mindre positiv enn det barnevernar- 
beiderne gjorde. Denne diskrepansen førte til at de ble tilkjent en svakere 
og mer utydelig subjektposisjon. Deres erfaringsbaserte forståelse ble i 

liten grad anerkjent. Spesielt var dette tilfellet når barnevernarbeiderne 
ville snakke med dem om de positive sidene ved relasjonen til den biolo- 
giske moren. Barna ble ikke oppfordret til å fortelle hvordan de opplevde 
relasjonen, men ble fortalt hvordan den var. Argumentet som ble brukt 
her, var den prinsippbaserte forståelsen. Samtidig sier Eide at dette var en 
forståelse barnevernbarna ikke alltid var villige til å godta. Hun beskriver 
flere situasjoner der barn på selvstendig initiativ tok til motmæle ved å gi 
uttrykk for at de har gjort erfaringer som viste at den ikke stemte. Eide 
sier at ut fra måten barna argumenterte på, framsto både de erfaringene 
de viste til, og de meningene de hadde, som rimelige og relevante. Likevel 
fikk det de formidlet, ingen konsekvenser for barnevernarbeidernes for- 
ståelse av det biologiske prinsipp. 

I sine fortolkninger knytter Eide barnas opplevelser av samtalene til 
hvordan forståelseshorisonten deres får komme til uttrykk og blir hånd- 
tert. Samtidig understreker hun at spørsmålet om hva som gjør barne- 
vernets praksis etisk god, ikke kan avgrenses til et spørsmål om hvorvidt 
barn får komme til orde. Med henvisning til Løgstrups begrep «urør- 
lighetssonen» argumenterer hun for at det også er knyttet en risiko til 
å gjøre barns erfaringer til tema i en samtale. Det er en grense for hvor 
langt inn i andres liv vi skal bevege oss. Det er ikke alt i livet vårt som 
tåler å bli blottstilt. Eide sier at det må være en form for rimelighet mel- 
lom det som profesjonelle tar initiativ til å snakke med barn om, og grun- 
nen til at de tar det opp. For å ivareta urørlighetssonen og samtidig hjelpe 
barna til å se nye muligheter og utvide de forståelsene de allerede har, sier 
Eide at de profesjonelle må ta utgangspunkt i det barna selv setter ord på, 
for deretter å komme med innspill som kan utvide forståelsen. På denne 
måten kan barn få ny innsikt i viktige sider ved livet sitt uten å miste eller 
gi fra seg grepet. 


Berit Bae 


I avhandlingen Dialoger mellom førskolelærer og barn - en beskrivende 
og fortolkende studie (Bae, 2004) har Bae studert samspill mellom barn 
og profesjonelle i to forskjellige barnehager. Målet har vært å identifi- 
sere kvalitative aspekter ved voksen-barn-relasjonen som kan skape 

forutsetninger for at barn får tillit til at egne tanker og erfaringer er gyl- 
dige. Bae sier at hun har vært spesielt opptatt av å belyse hvordan tilsy- 
nelatende trivielle og dagligdagse samspillsprosesser kan være med på å 
skape forutsetninger for barns opplevelser av egenverd. 

Framgangsmåten hun har benyttet, er deltakende observasjon. Obser- 
vasjonene er filmet med videokamera og senere analysert. Bae sier at 
hun ønsket å etablere et materiale for å kunne beskrive dialogen mellom 
barna og de ansatte i barnehagen som en prosess. Grunnen var at hun 
ønsket å synliggjøre barna som selvstendige, fortolkende subjekter. Hun 
ønsket også å tydeliggjøre at hun ikke ser på dialogen som en metode eller 
et middel til å nå bestemte mål, men som en kvalitet ved selve relasjonen, 
og dermed som et mål i seg selv. Hun understreker at det er viktig å ha øye 
for kompleksiteten når man skal utforske dialoger i praksis. En dialog vil 
alltid være preget av ulike væremåter som utfyller hverandre. 

Den teoretiske forståelsen er forankret i et anerkjennelsesbegrep 
utviklet på grunnlag av den norske psykologen Anne-Lise Løvlie Schib- 
byes dialektiske relasjonsforståelse. Ifølge Bae er anerkjennelse innen- 
for denne teorien forstått som en grunnleggende holdning vi kan møte 
andre mennesker med. Det å møte et annet menneske med anerkjen- 
nelse innebærer å forholde seg til ham eller henne som et likeverdig 
subjekt med en selvfølgelig rett til å være ekspert i egne erfaringer og 
egen forståelseshorisont. I dette ligger blant annet å ha en forståelse av 
at den andre har indre affektive opplevelser som tilsvarer, men samtidig 
er forskjellige fra ens egne. Bae sier at det å møte denne formen for aner- 
kjennelse er viktig, fordi det kan skape forutsetninger for at den enkelte 
får tillit til sine egne tanker og opplevelser og på den måten får styrket 
sin selvfølelse. En grunnleggende forutsetning for at barn skal kunne 
medvirke ut fra sine egne premisser, er derfor erfaringen av at det finnes 
mennesker rundt dem som deler deres engasjement, og som prøver å 
forstå hvordan verden ser ut fra deres perspektiv. Bae sier at anerkjen- 
nelse forstått på denne måten ikke kan reduseres til en metode, til en 
kommunikasjonsteknikk eller til utdeling av ros. Den skal heller forstås 
som et prosessuelt fenomen som kommer til uttrykk gjennom sentrale 
samspillsmåter, for eksempel gjennom å lytte til den andre og være villig 
til selv å skifte perspektiv. 

Bae sier at det hun særlig finner interessant ved teorien, er at opplevel- 
sessiden får en sentral plass når det gjelder forståelsen av likeverdighet 
mellom mennesker. Å se den andre som likeverdig er knyttet sammen 
med å vise respekt for hans eller hennes opplevelsesverden. Å møte et 
barn med anerkjennelse blir da å prøve å forstå hvordan en erfaring kan 
ha mening og være gyldig for barnet, uavhengig av hvordan den oppfattes 
utenfra, altså av andre. 

Samtidig understreker hun at dette ikke er det samme som en form for 
psykologisering, en tilgang til barnets indre. I relasjoner til omsorgsper- 
soner vil barn både nonverbalt og verbalt kommunisere hva som foregår 
inne i dem. Det er ved å fortolke disse handlingene vi kan forstå noe av 
det som finner sted i barnets opplevelsesverden. Samtidig er det viktig at 
den voksne er oppmerksom på at den forståelsen som blir skapt, aldri vil 
være identisk med barnets. Den vil imidlertid være den nærmeste vi kan 
komme. 

For å forstå barnas opplevelser av de samspillsprosessene hun har 
analysert, har Bae fortolket dem med tanke på å undersøke hvordan 
de bidrar til å la barna erfare at de egne opplevelsene er gyldige. Som et 
hjelpemiddel til kvalitativt å identifisere ulike måter å møte barn på har 
hun skapt metaforene «romslige» og «trange» samspillsprosesser. Med 
romslige samspillsprosesser mener hun dialoger der barn får rom til å 
uttrykke seg og bli møtt ut fra sine egne forutsetninger. Hun sier at disse 
samhandlingene er preget av at den voksne forholder seg til barnet på en 
måte som oppmuntrer ham eller henne til aktivt å stå fram med sine egne 
erfaringer og sin egen forståelseshorisont. I dette ligger også at barnet 
skal få mulighet til å erfare at det er legitimt å forstå en og samme hen- 
delse forskjellig. Det legges vekt på å kommunisere til barnet at det ikke 
finnes én riktig måte å forstå erfaringen på. Både opplevelser av positive 
følelser, som nysgjerrighet, tilfredshet, glede, fryd, undring, humor og 
stolthet, og mer negative følelser, som slitenhet, frustrasjon, usikkerhet 
og glemsel, får komme til uttrykk og blir tatt imot i den samme aksepte- 
rende atmosfæren. 

Bae beskriver hvordan en slik åpen og aksepterende holdning kom- 
muniseres blant annet gjennom lyttende samspillsmåter fra den voksnes 
side, der det barnet formidler, blir tatt imot med forståelse og blir velvillig 

fortolket. Den kan også komme til uttrykk ved at den voksne støtter bar- 
net i å tre fram for de andre barna som en som har noe interessant å 
fortelle. Den voksne tar heller ikke for gitt at han eller hun forstår barnet, 
men stiller oppfølgende spørsmål med tanke på å undersøke om det bar- 
net har formidlet, har blitt oppfattet slik barnet ønsket. Samspillet vil på 
denne måten være preget av bevegelighet og skifte av posisjon. Både den 
voksne og barnet deltar aktivt, og de veksler på hvem som deler kunn- 
skap. Bae sier at denne kommunikasjonsformen legger til rette for at også 
den voksne kan tre fram som et tydelig subjekt ved å dele sin opplevelse 
av situasjonen, uten at det kommuniseres noen nedvurdering av barnet. 
Den bidrar heller til å skape et dialogisk rom preget av nærhet og tillit til 
egne opplevelser. 

Trange samspillsprosesser beskriver Bae som en motsetning til denne 
åpne og aksepterende holdningen. Sett fra barnets perspektiv er disse 
prosessene preget av å ha snevrere rammer for hva som kan bringes fram 
og bli møtt med forståelse. Bae sier at det i slike prosesser ikke behøver å 
foregå noen klar avvisning eller nedvurdering av barnet fra den voksnes 
side. Også her kan den voksne framstå som aktiv og vise interesse ved 
å stille barnet spørsmål. Forskjellen er at oppmerksomheten rettes mot 
faktaaspekter, ikke mot barnets opplevelser. Den voksnes respons er også 
preget av en forventning om spesifikke reaksjoner eller svar. På denne 
måten blir det mindre viktig å forstå meningen med det som blir fortalt, 
fra barnets perspektiv. Det barnet formidler, kan umerkelig bli dreiet i 
retning av den voksnes intensjoner med samtalen. Ifølge Bae fører dette 
til at egne tanker og opplevelser blir mer utydelige og mindre tilgjenge- 
lige for barnet. Han eller hun får også færre muligheter til å erfare seg 
selv som et selvstendig subjekt som er i stand til å forfølge egne intensjo- 
ner eller bruke andre menneskers forståelseshorisont til å forstå mer om 
seg selv og sin verden. Bae sier at i trange mønstre framtrer den voksne 
ofte som språklig aktiv. Observasjonene hennes gir også et inntrykk av at 
barna i utgangspunktet anstrenger seg for å komme den voksne i møte. 
Sammenliknet med de romslige mønstrene får samhandlingene imidler- 
tid noe slitsomt og ulystbetont over seg. 

Bae understreker at det er viktig å være oppmerksom på at betegnel- 
sene «romslige» og «trange» refererer til kvaliteter ved samspillsprosesser, 

ikke til individuelle egenskaper hos personene som deltar. Hun sier at 
alle barna som deltok i hennes undersøkelse, i varierende grad erfarte 
både romslige og trange samspill. Derfor kan ikke kvaliteten på sam- 
handlinger mellom voksne og barn beskrives ut fra statiske egenskaper 
hos den enkelte voksne eller det enkelte barnet. Hvis man vil forstå hvor- 
dan samhandlinger har betydning for barns selvforståelse, må prosesser 
i samspillet legges til grunn. En konklusjon Bae trekker av studien, er 
at rommet for barnehagebarns medvirkning og innflytelse i stor grad er 
avhengig av de voksnes samspillsmåter. 


Den avdekkende hermeneutikkens 
betydning for denne boken 


Så langt i kapitlet har jeg arbeidet med å etablere et solid teoretisk fun- 
dament som kunne hjelpe meg å forstå både mitt eget forskningsarbeid 
og det som foregikk i samhandlingene mellom gruppelederne og barna. 
I det følgende vil jeg først forklare hvilken betydning dette fundamentet 
har hatt for min egen forståelse av forskningsprosessen. Deretter vil jeg 
forklare hvordan det har formet min forståelse av hva slags type kunn- 
skap avhandlingen bidrar med og hvordan det har vært med på å legge 
føringer for min forståelse av hva det bør bety å forholde seg til barn som 
selvstendige, meningssøkende og meningsskapende subjekter. 


Min forståelse av forskningsprosessen 
Gadamer (2010) argumenterer for en holdning å møte verden med hvor 
det er umulig å skille den vitenskapelige kunnskapen fra den som skaper 
den. Det er kun gjennom å inngå i et engasjert og deltakende forhold til 
andre mennesker at vi har mulighet til å forstå noe om hvordan verden 
ser ut fra deres perspektiver. Min rolle som observatør kunne derfor ikke 
være å sitte stille og registrere. Jeg måtte gå aktivt inn i samtalegruppene 
med tanke å la meg berøre og bevege av det som foregikk. 

Rent praktisk innebar dette at jeg alltid deltok i måltidene. Jeg deltok 
også i mange av de organiserte lekene og aktivitetene, og jeg gjorde meg 
nyttig ved å hjelpe til med praktiske ting, som å dele ut oppgavebøker 

og tegneark, følge barn på do, skjenke drikke, rydde av bordet og hjelpe 
barn på med yttertøy. I skolegruppene var kontakt med dyr en viktig 
del av aktiviteten. Jeg er vant med dyrestell, og i en del situasjoner falt 
det seg naturlig å veilede barna i hvordan de kunne omgås dyrene på en 
respektfull måte. Jeg opplevde at alt dette bidro til å skape god kontakt 
mellom barna og meg. Flere av gruppelederne ga også uttrykk for at de 
likte måten jeg var til stede i samtalegruppene på. De sa at det var positivt 
å ha meg der. 

Nærheten til barna gjorde at jeg i mange situasjoner ble sterkt følelses- 
messig berørt. Jeg ble lei meg når jeg så hvor ustelt og dårlig kledt noen 
av dem var når de kom til gruppesamlingene. Jeg ble rystet over ting de 
fortalte fra hverdagslivet sitt. Samtidig ble jeg rørt over den omtanken 
og omsorgen gruppelederne viste dem i mange situasjoner, som da en 
gruppeleder la hånden varsomt på armen til en urolig gutt og hvisket 
noe beroligende inn i øret hans, eller da en annen pyntet bordet med vår- 
blomster hun hadde tatt seg tid til å plukke på vei til gruppesamlingen. 

I ett tilfelle satt en gutt som het Morten og jeg på gulvet med hver vår 
kattunge i fanget. Ungene var nesten nyfødt, og jeg viste Morten hvordan 
han skulle holde dem. Han fortalte at han aldri hadde holdt en kattunge 
før. Vi satt stille sammen. Etter en stund spurte Morten hva som var den 
egentlige grunnen til at jeg med var med i gruppen. Jeg minnet ham på 
at jeg er forsker, og at jeg ønsket å finne ut hvordan det er for barn å delta 
i samtalegrupper. Morten satt stille lenge. Han strøk den ene kattungen 
forsiktig over ryggen. Så trakk han pusten dypt. Han så opp på meg og sa 
at hvis jeg skulle greie å finne ut av det, måtte jeg være klar over at det kan 
være veldig slitsomt for et barn å bo sammen med en som er psykisk syk. 
Derfor trenger barnet noen ganger å komme vekk og hvile. Da han hadde 
sagt dette, satt han stille og så ut i luften en god stund. Så pustet han igjen 
dypt og begynte å stryke kattungen over ryggen. 

Hendelsen gjorde dypt inntrykk på meg. Stemmen til Morten ga inn- 
trykk av en oppgitthet og slitenhet som gjorde meg trist. Fordi vi satt så 
tett inntil hverandre, var det også som om sukkene hans flyttet seg over 
i kroppen min. Dette gjorde meg enda tristere. Samtidig var jeg rørt over 
at han hadde valgt å sette seg så tett inntil meg, og over den åpenheten og 
tilliten han viste. Ikke alle situasjoner jeg har deltatt i, har vært så åpne 

og nære som denne. Måten jeg har vært til stede i de forskjellige samta- 
legruppene på, har også variert. Når jeg kom til en ny gruppe, syntes jeg 
alltid det var utfordrende å finne ut hva som ville være den beste måten å 
delta i akkurat denne gruppen på. I begynnelsen var jeg forsiktig. Jeg følte 
meg fram og brukte den tiden som var nødvendig til å finne min plass. I 
noen grupper tok gruppelederne det som en selvfølge at jeg var med på 
mest mulig. De ba om hjelp til praktiske ting, og de spurte om jeg ville 
si noe når de snakket med barna om forskjellige temaer. I andre grupper 
var de mer tilbakeholdne. Da måtte jeg i større grad selv ta initiativ til å 
skape meg en plass. 

Målet med observasjonene og de oppfølgende samtalene var å under- 
søke hva som foregikk i de forskjellige samhandlingssituasjonene, og å få 
en forståelse av hvilken mening dette hadde for barna som deltok. Sam- 
tidig er ikke meningen i en situasjon et kjennetegn som kan observeres, 
men noe som tillegges situasjonen av dem som erfarer den. 

Samtalen med Morten er et godt eksempel på hvordan jeg i mange 
situasjoner fikk en umiddelbar forståelse av det som foregikk. Denne 
forståelsen var sikkert ikke identisk med barnas. Som voksen - og som 
forsker - hadde jeg en annen måte å være til stede i gruppene pa enn de 
hadde. Vi kom også til gruppene med helt forskjellig erfaringsbakgrunn. 
Selv om vi befant oss i den samme sosiale konteksten og var engasjert 
i de samme aktivitetene, var vi derfor ikke rettet mot det samme. Det 
som gjør at jeg likevel mener at jeg har mulighet til å si noe om hvilken 
mening det som foregikk i samtalegruppene kan ha hatt for barna som 
var der, er at vi, gjennom å være til stede i samtalegruppene, delte en 
meningsfull verden. Det er denne tilhørigheten til en felles verden, der 
vi både påvirket og ble påvirket av hverandre, som er utgangspunktet for 
min videre utforskning av de ulike samhandlingssituasjonene. 

I den forbindelse er det viktig å merke seg det Zahavi (2014) sier om 
den rollen empatien spiller for forståelsen vår. Hos Zahavi er empati en 
grunnleggende evne vi mennesker er utrustet med. Den gjør at vi blir 
påvirket av andres følelser, og at det vi da kjenner ikke kan reduseres til 
en subjektiv følelse inne i oss. Utgangspunktet for empatien er at det fin- 
nes et annet menneske utenfor meg, og at dette mennesket er i en relasjon 
til meg på konkret, kroppslig vis. Utgangspunktet for min forståelse av 

hvordan det er å være den andre, er nettopp denne konkrete og sanselige 
erfaringen av en annen, en som ikke er meg. Det er en spesiell form for 
intensjonalitet som gjør seg gjeldende før kognitiv tale og språklig artiku- 
lasjon. Samtidig sier Zahavi at vi må erkjenne at vi aldri vil kunne forstå 
den andre fullt ut. Vi har ikke tilgang til andre menneskers erfaringer av 
seg selv på den måten vi har til våre egne, men for Zahavi er ikke dette 
et problem. Det som er poenget hans, er at det er mulig å forstå noe om 
hvordan det er å være et annet menneske ved å oppholde seg sammen 
med vedkommende, og fordi det andre mennesket ikke er meg, vil erfa- 
ringen være annerledes og begrenset. Zahavi sier at det er nettopp denne 
utilgjengeligheten, denne grensen jeg kan erfare, som blir til en erfaring 
av den andre. Dette betyr at jeg, da jeg som deltakende observatør var 
kroppslig til stede i den samme sosiale konteksten som barna, kunne for- 
stå betydningen av deres ansiktsuttrykk, stemmeleier og kroppsspråk, 
selv om vi var forskjellige. Jeg kunne gjenkjenne gleden i et smil, oppgitt- 
heten i en sammensunket kropp og fortvilelsen i gråt. 

Gjennom å skrive ned det jeg erfarte da jeg var til stede i de ulike sam- 
handlingssituasjonene, har jeg løftet det konkrete og sanselige ut av dets 
bundethet til tid og sted og skapt en avstand som har gjort at det blir 
meningsfullt å utforske erfaringene uten å prøve å forstå barnas subjek- 
tive mening. Jeg har brakt samhandlingssituasjonene inn i et kommuni- 
kativt fellesskap der andre kan lese og kommentere dem og på den måten 
utvide min forståelse. Som leser av tekstene vil jeg også selv tilføre dem 
noe annet og noe mer enn jeg gjorde som forfatter (Ricoeur, 1981). 


Bokens kunnskapsbidrag 

Den avdekkende hermeneutikken bidrar med et annerledes erfaringsbe- 
grep enn det tradisjonelle vitenskapelige erfaringsbegrepet. Det er ikke 
gjennom planlagte og formålsrettede eksperimenter, men gjennom å 
bli røsket opp fra det fortrolige og kjente at vi kan forstå noe nytt. Den 
grunnleggende hermeneutiske erfaringen er en opplevelse av menings- 
sammenbrudd. Dette sammenbruddet er opphavet til spørsmålene som 
stilles, som igjen er utgangspunktet for ny forståelse. Dette betyr at det 
ikke kan finnes kontekst- eller tradisjonsfri kunnskap. Den vil alltid vil 

være preget av de forholdene som utgjør den verdenen forskeren forstår 
og tenker innenfor. Fordi vi hele tiden gjør nye erfaringer, er vår forstå- 
else også i kontinuerlig endring. Vi kan aldri oppnå den fulle og hele 
sannheten om noe. Vår forståelse av verden vil være basert på et åpent og 
uavsluttet mangfold av perspektiver. 

Uggla (2005) peker nettopp på betydningen av perspektivmangfold. 
Han hevder at utfordringen for vitenskapen ikke bør være å samle mest 
mulig kunnskap om et fenomen, men flest mulige perspektiver, for så 
aktivt å kunne bryte de ulike perspektivene mot hverandre. Han sier at 
det kun er gjennom tolkningskonflikter at vi kan komme fram til en for- 
ståelse av den menneskelige helheten. 

Den formen for kunnskap boken bidrar med, er således en annen form 
for kunnskap enn den naturvitenskapene kan gi. Kvaliteten på denne kan 
derfor heller ikke vurderes ut fra de kriteriene som vanligvis blir benyttet 
til å vurdere vitenskapelig kunnskap. Begrepet «evidens» er mye brukt i 
slike vurderinger. Ifølge den norske filosofen og sykepleieforskeren Kari 
Martinsen (2005) betyr evident kunnskap «kunnskap som kan bevises», 
og som derfor er ubestridelig. Hun sier at den forståelsen av evidens som 
i dag dominerer innenfor helse- og sosialfagene, er en forståelse som er 
hentet fra medisinen. Den er preget av et hierarki der randomiserte, kon- 
trollerte, eksperimentelle studier, som inkluderer et stort antall enheter, 
blir forstått som det som gir de beste bevisene. Nederst i hierarkiet fin- 
nes den typen praktiske erfaringer som denne boken bygger på. Mar- 
tinsen sier at disse blir sett på som subjektive, vilkårlige og upålitelige. 
Hun (Martinsen, 2005, s. 53) hevder at det er uakseptabelt å overføre de 
kravene som blir stilt til evidens innenfor ett område, til et annet område 
der de umulig kan bli oppfylt. Hun argumenterer for at vi i tillegg til 
det medisinske evidensbegrepet derfor trenger et humanvitenskapelig 
begrep der det evidente er det som trer fram som gyldig på et bestemt 
sted til en bestemt tid. Hun sier at det evidente ved en gjenstand, en sak 
eller en person ikke er at de er entydige, men at de viser seg perspektivis- 
tisk. Målet med forskningen bør derfor ikke være å komme fram til én 
sann forståelse, men å få tak i mangfoldet. Vi skal ikke være tilfreds med 
den ene måten som gjenstanden, saken eller personen viser seg på, men 
utforske stadig flere sider. Jo flere sider vi kan få øye på, desto mer øker 

vår erkjennelse. Verden er mangedimensjonal, og det er kun gjennom å 
legitimere forekomsten av ulike dimensjoner at vi har mulighet til å forstå 
den. Det er i lys av denne forståelsen denne bokens kunnskapsbidrag må 
vurderes. 


Bokens normative grunnlag: å holde noe 
av et barns liv i sin hånd 


Den avdekkende hermeneutikken legger føringer for en forståelse av hva 
det grunnleggende sett vil si å være et menneskelig subjekt, og hva som er 
menneskets grunnleggende behov. På den måten representerer den ikke 
bare en filosofi om vitenskap, men også et verdigrunnlag som kan peke i 
retning av hva det bør bety å ta barn på alvor som selvstendige, menings- 
søkende og meningsskapende subjekter i den formen for praksis jeg har 
observert. 

Slik Gadamer (2010) beskriver det, er det mest grunnleggende vi kan 
si om et menneske, at det er fortolkende. I sitt fortolkningsarbeid er 
mennesket samtidig avhengig av å bli sett, hørt og tatt på alvor av dem 
som befinner seg rundt det. Ifølge Gadamer er det først og fremst gjen- 
nom samtalen vi kan forstå oss selv og andre. En hermeneutisk samtale 
kjennetegnes ved at den er preget av åpenhet og vilje til å ta den andres 
perspektiver på alvor. Et likeverdig møte er et møte mellom to forståelses- 
horisonter som i utgangspunktet er fremmede for hverandre, der målet er 
å oppnå en gjensidig forståelse gjennom en gradvis tilnærming i dialog. 
I den formen for samtalegrupper jeg har observert, innebærer dette at 
barna og gruppelederne må møte hverandre med en innstilling om at den 
andre er bærer av en sannhet de selv ennå ikke kjenner. Muligheten for 
ny innsikt ligger i dialektikken mellom det kjente og nære og det ukjente 
og fremmede. 

Relasjonen mellom barna og gruppelederne vil samtidig ikke være 
symmetrisk. Det at makten mellom dem er så ulikt fordelt, gjør at grup- 
pelederne har et mye større ansvar for å sette sin forståelseshorisont i 
spill i møte med barnas, enn det barna har i møte med gruppeleder- 
nes. Samtidig har gruppelederne også et ansvar for å ha sitt eget fag- 
lige perspektiv på barnas livssituasjon. Dette gir dem en dobbeltrolle i 

fortolkningsprosessen. De skal være både en åpen og deltakende dia- 
logpartner, underlagt den meningen som dannes i dialogen, og en 
kunnskapsbasert fortolker av barnas hjelpebehov. Dette setter dem i en 
posisjon med svært stor makt, og det gjør den kommunikative kontek- 
sten samtalegruppene skal framstå i, svært utfordrende. 

Knud E. Løgstrup (2008a) sier at det å leve består i å våge seg fram. 
Når vi henvender oss til et annet menneske, gjør vi det alltid med en 
forventning om at det vi uttrykker, kommer til å bli tatt imot og forstått. 
Vi appellerer til den andre om å bli sett på som betydningsfull, også i 
situasjoner der vi ikke kjenner hverandre på forhånd. Samtidig kan vi 
aldri være sikre på at dette vil skje. Løgstrup sier at den andre enten kan 
ta imot oss på en måte som bidrar til å underbygge, støtte og fremme livet 
vårt, eller på en måte som bidrar til å ødelegge det. Et grunnleggende 
trekk ved mellommenneskelige relasjoner er derfor at vi har makt over 
hverandre. Fordringen til å ta vare på det i den andres liv som blir lagt 
i våre hender, ligger nettopp i denne makten. Hos Løgstrup (2008a) er 
dette et grunntrekk ved den menneskelige tilværelsen. Han sier at det er 
en fordring vi ikke selv har skapt, men som bidrar til å skape oss. Den er 
absolutt, og den er alltid til stede. Vi kan ikke velge den bort, men vi kan 
velge hvordan vi vil forholde oss til den. Uansett hva vi velger, vil den 
være der. 

Samtidig er fordringen taus. Med dette mener Løgstrup at det ikke er 
mulig å definere entydig og klart hva det betyr å svare på den. Det kom- 
mer an på den konkrete situasjonen, og på hvilke aspekter ved det andre 
menneskets ve og vel som står på spill. På samme måte som livet selv er 
fordringen kompleks og variert (Eide, 2007, s. 34). Løgstrup sier at vi kan 
fa tak i den ved å skape rom for det andre menneskets fremmedhet, for 
det hos den andre vi ikke er kjent med eller umiddelbart forstår, men som 
vi likevel har en moralsk plikt til å respektere. 

Den etiske fordringen springer således ikke ut av ferdig etablerte regler 
og normer, men ut av det som skjer i konkrete mellommenneskelige 
møter. Samtidig er den universell. Den gjelder uavhengig av tid og sted, 
kultur og historisk sammenheng. Den norske teologen Svein Aage Chris- 
toffersen (2011b, s. 106) sier at moralen ikke kan begynne i normene. For 
at vi skal kunne formulere, diskutere og rette oss etter moralske normer, 

må det være noe i livet vårt som kommer forut for og kan begrunne dem. 
Christoffersen knytter dette til en fundamental likhet hvor alle mennes- 
ker har den samme retten til å leve et menneskeverdig liv. Han sier at 
dette er en form for likhet ingen har funnet på. Den bare er. Vi kan ikke 
forstå den, men vi kan gripes av den. Vi kan respektere den og bøye oss 
for den. Christoffersen sier at den representerer et eiendommelig trekk 
ved tilværelsen som verken lar seg beskrive eller begripe uttømmende, 
men som vi forsøker å komme til rette med gjennom teologi og filosofi, 
religion og livssyn. Det er dette trekket som gjør tilværelsen menneskelig, 
og som etikken grunnleggende sett handler om: alle menneskers grunn- 
leggende likeverd. 

Løgstrups filosofi er mye mer mangfoldig og kompleks enn det jeg har 
redegjort for nå. Den er også kritisert. Det er utenfor denne bokens ramme 
å gi en grundigere redegjørelse for filosofien hans eller å gå nærmere inn 
på kritikken som er reist. Grunnen til at jeg har valgt å bringe den inn i 
bokens normative fundament, er at Løgstrup på en tydelig måte synlig- 
gjør at det først og fremst er som erfarende subjekter vi mennesker angår 
hverandre. Ved også å understreke betydningen av de etiske utfordrin- 
gene som viser seg i konkrete samhandlingssituasjoner, mener jeg at han 
bidrar med et perspektiv som kan utdype den forståelsen av mennesket og 
menneskelig samhandling som den avdekkende hermeneutikken legger 
føringer for. Jeg opplever også Løgstrups metafor «å holde noe av et annet 
menneskes liv i sin hånd» som et godt bilde på det jeg mener står særlig på 
spill i de samhandlingssituasjonene jeg vil beskrive og fortolke i det neste 
kapitlet. Å holde noen i sin hånd er en aktiv handling. Handlingen skjer 
her og nå, og den bringer oss tett på den vi holder. Verken den som holder, 
eller den som blir holdt, kan unngå å bli berørt. Med hånden har gruppele- 
derne mulighet til å lukke barna forsiktig inne, beskytte og verne dem, og 
de har mulighet til å åpne hånden varsomt og lede barna inn på nye veier. 
De kan imidlertid også holde barna så hardt at barna mister grepet om seg 
selv og livet sitt, eller de kan skyve dem vekk så de blir overlatt til seg selv. 
Samtidig vil en barnekropp alltid være mye større enn det en voksen hånd 
kan romme. På den måten kan metaforen også være en viktig påminnelse 
om at gruppeledernes oppgave ikke er å overta styringen, men å ivareta 
det i barnas liv som barna ikke greier å ivareta selv. 

Beskrivelse og fortolkning av de 
ni fortellingene 


Kapittelets struktur 


Kapitlet består av ti underkapitler som er organisert ved at jeg beskriver 
og fortolker én fortelling i hvert av de første ni underkapitlene. Hvert 
underkapittel består av tre avsnitt. I det første avsnittet blir fortellingen 
beskrevet. For å bevare barnas anonymitet har alle fått nye navn. Der det 
ikke har hatt betydning for meningsinnholdet, kan også biografiske kjen- 
netegn være endret. Dette betyr at en gutt kan være framstilt som ei jente, 
eller omvendt. På samme måte kan en mor være gjort om til en far og en 
far til en mor. Det samme barnet kan være beskrevet i flere fortellinger 
med forskjellig navn. I og med at det bare var én mannlig gruppeleder, er 
alle gruppelederne omtalt som «hun». 

I det andre avsnittet blir den første lesningen av fortellingen presentert. 
Formålet er å få en forsiktig forståelse av det som har foregått i samhand- 
lingssituasjonen. Lesningen vil være basert på mine egne erfaringer fra del- 
takende observasjon og de oppfølgende samtalene med gruppelederne og 
barna. Dette betyr at den meningen som blir dannet, vil være uttrykk for 
en umiddelbar og naiv mening som har oppstått i møtet mellom tekstens 
verden og min. Jeg vil benytte delspørsmålene til å gi lesningen retning. 

I det tredje avsnittet blir andrelesningen av fortellingene presentert. 
Målet er å få en dypere forståelse av de aspektene ved samhandlingene 
jeg fant særlig betydningsfulle etter den første lesningen. Jeg vil i denne 
sammenheng bringe et forklarende moment inn i fortolkningsproses- 
sen (Ricoeur et al., 2002). Dette betyr at jeg i tillegg til erfaringene fra 
deltakende observasjon, vil trekke veksler på elementer fra de teoretiske 
perspektivene jeg har redegjort for i tidligere kapitler. De aspektene ved 

samhandlingene som framstår som mest betydningsfulle etter den andre 
lesningen av de første ni underkapitlene, ligger til grunn for konklusjo- 
nen jeg vil trekke i det tiende og siste underkapitlet. De teoretiske analy- 
sene som følger i kapittel 6 og 7, har sitt fundament her. 


«Det alle som er her, har felles, er at dere har 
foreldre som har det vanskelig» 


Fortellingen beskriver første samling i en samtalegruppe, slik disse sam- 
lingene stort sett foregikk. Den skiller seg fra de andre fortellingene ved 
at den består av flere mindre fortellinger satt sammen til et hele. Formå- 
let er å gi leseren en forståelse av hva som foregikk i samtalegruppene 
jeg har observert. Dette gjelder både hvordan gruppene var organisert, 
hva barna og gruppeledere snakket sammen om, og hvilke aktiviteter de 
holdt på med. De andre fortellingene er analysert ut fra den konteksten 
som blir etablert i denne fortellingen. Fortellingen er også egnet til å gi 
leseren en dypere forståelse av det jeg erfarte da jeg i sin helhet leste tek- 
stene jeg hadde skrevet i etterkant av deltakende observasjon, noe som 
førte til at jeg valgte å avgrense studiens fokus til situasjoner der barn 
forteller om erfaringer, tanker og følelser som ikke blir gjort til tema i den 
videre samhandlingen (kapittel 3). 


Fortellingen 

Seks barn og to gruppeledere sitter sammen rundt et bord. Bordet er pent 
dekket med kuvertbrikker, tallerkener, glass og bestikk. Der er lys og far- 
gerike servietter. Ved hver tallerken ligger det en navnelapp. På bordet 
står det ulike sorter pålegg og en kurv med nystekte rundstykker. Den 
ene gruppelederen reiser seg og ønsker barna velkommen. Hun sier at 
hun har gledet seg til å treffe dem. Den andre gruppelederen reiser seg 
også. Hun sier at det alle barna i denne gruppen har til felles, er at de har 
foreldre med noen helt bestemte typer problemer. De er enten psykisk 
syke, eller så ruser de seg. «Å være psykisk syk, er det samme som å være 
syk i tankene eller følelsene», sier hun. «Derfor oppfører psykisk syke seg 
ofte annerledes enn vanlig. Noen kan bli veldig triste, andre orker ikke 

å gjøre noen ting, og noen kan bli veldig lett sinte.» Hun sier at vi ikke 
alltid vet hvorfor folk blir psykisk syke. «Noen kan ha opplevd vanskelige 
ting da de var barn, eller de kan ha opplevd vonde og vanskelige ting som 
voksne. Folk kan også få psykiske sykdommer uten at de har opplevd 
noe spesielt.» Gruppelederen sier at mange barn med psykisk syke for- 
eldre tror at det er deres skyld at foreldrene har blitt syke. «Men det er det 
ikke», sier hun. «Det er aldri barns skyld at foreldrene deres er syke.» Hun 
sier også at mange barn synes at det foreldrene sier og gjør, er flaut eller 
dumt, og at de skammer seg over dem. «Men det trenger dere ikke å gjøre. 
Når det ikke er deres skyld at foreldrene deres er syke, trenger dere heller 
ikke å skamme dere. Det at foreldrene deres er syke, betyr ikke at det er 
noe i veien med dere. Dere er sunne og friske barn som er i full fart.» 

En gutt rekker en hånd i været. Han sier at han er med i gruppen fordi 
faren hans drikker alkohol. Gruppelederen ser på ham og nikker. Hun 
sier at hun synes det var fint av gutten å fortelle dette. Ei jente rekker 
hånden i været. Hun sier at hun er med i gruppen fordi moren hennes er 
psykisk syk. Igjen smiler gruppelederen og nikker. Den andre gruppe- 
lederen peker på et ark som henger på veggen. Der har hun skrevet opp 
dagens program. Hun går nøye gjennom alle postene og sier til barna at 
de skal være i gruppen i to og en halv time. 

Barna får et kubbelys hver med navnet sitt på. Gruppelederne sier at 
de skal ha lyset stående foran plassen sin. Så lenge de er i gruppen, skal 
lyset være tent. Den ene gruppelederen henter en fyrstikkeske. Hun sier 
at nå skal ett og ett barn få tenne sitt lys. Når lyset er tent, skal de si hva 
de heter, hvor gamle de er, og hvilken skole de går på. Når alle har gjort 
dette, spør gruppelederne barna om de er sultne. Barna nikker og svarer 
ja. En gutt sier at han nesten har sultet i hjel. Gruppelederne ser på ham 
og smiler. De sier til gutten at her i gruppen kan han spise så mye han 
bare vil. Det er viktig å ha godt med mat i magen når man skal snakke 
om vanskelige ting. Den ene gruppelederen går bort til kjøleskapet. Hun 
tar ut melk og juice og litt mer pålegg. Så skjenker hun drikke og ber 
barna forsyne seg. Barna tar et rundstykke hver fra kurven som blir sendt 
rundt, og de velger det pålegget de vil ha. 

Under måltidet sørger gruppelederne for å holde praten i gang. En av 
dem sier at alle barna går på forskjellige skoler. Fordi de bor i en ganske 

stor by, er det ikke sikkert at alle vet hvor skolene ligger. Derfor hadde det 
vært fint om barna kunne fortalt hverandre litt om skolen sin. Den andre 
gruppelederen sier at det snart er vår. Hun spør om barna har fått lov til å 
ta ut sykkelen sin. Hun spør også om de sykler til skolen. Barna svarer på 
gruppeledernes spørsmål. De er raske til å ta ordet. De stiller også spørs- 
mål til hverandre. Mens barna prater og spiser, passer gruppelederne på 
at de hele tiden har det de trenger av mat og drikke. 

En gutt sitter veldig urolig. Han reiser seg stadig fra stolen og går en 
runde i rommet. To ganger velter han melkeglasset sitt så det renner melk 
ut over hele bordet. Gruppelederne tørker opp og sier at det er helt greit. 
Gutten mister et rundstykke med egg og majones ned i fanget. Han suk- 
ker høyt og spør hvor lenge han må sitte der. Gruppelederne svarer at han 
kan få lov til å gå fra bordet med en gang. De hjelper ham med å tørke 
vekk det han har sølt, og sier at han kan sette seg i sofaen i den andre 
enden av rommet. Der kan han sitte i fred og ro og bla i en bok. 

Etter en stund sier barna at de er mette. Gruppelederne setter pålegg og 
drikke tilbake i kjøleskapet. De ber barna om å bære glasset og tallerke- 
nen sin bort på benken. Ryddingen går raskt. Alle hjelper til. Så får barna 
beskjed om å stille seg i en ring på gulvet. Den ene gruppelederen har en 
ball i hånden. Hun forklarer at de skal leke en lek som skal hjelpe barna 
med å lære navnet til de andre i gruppen. Hun sier sitt eget navn og navnet 
til en av guttene. Så kaster hun ballen til gutten hun sa navnet på. Gutten 
tar imot. Gruppelederen sier at han skal si sitt eget navn og navnet til 
det barnet han vil kaste ballen til. Leken går lett. Barna og gruppelederne 
kaster ballen fram og tilbake mellom seg. Alle husker hverandres navn. 

Når de har holdt på med leken en stund, får barna beskjed om å sette 
seg i sofaen, som står i den andre enden av rommet. De må sitte tett for 
at alle skal få plass. Den ene gruppelederen henter en eske med lokk. Det 
er en ganske liten eske. Den er kledt med et pent papir. Gruppelederen 
forteller at det ligger en helt spesiell stein inne i esken. Barna skal få holde 
den etter tur. Det barnet som har steinen, skal fortelle de andre om en 
bra og en dårlig ting som har skjedd den siste tiden. Hvis det er noen 
som ikke har noe å fortelle, er det lov å la være. «Det er det alltid i denne 
gruppen», sier gruppelederen. Barna får steinen etter tur. En gutt fortel- 
ler at han skal besøke besteforeldrene som bor i et annet land. En annen 

forteller at han har skutt mål i en fotballkamp. Ei jente forteller at hun 
snart har bursdag. Det gleder hun seg veldig til. Hun sier at moren har 
lovet henne at de skal kjøpe sjokoladefontene. En gutt forteller at han 
skulle ha «skypet» med moren sin for noen dager siden. Det ble det ikke 
noe av. Hun hadde glemt å logge seg på. Gutten forteller at moren bor i 
Sverige, og at hun har fått seg ny kjæreste. Det gjør at hun har mye å tenke 
på. Han sier at han ikke tror at han kommer til å få lov til å besøke henne 
mer. Hun bor veldig trangt. Det er ikke plass til både ham og kjæresten 
i leiligheten. Flere av barna sier at de ikke har noe dumt å fortelle. De 
kan ikke huske at de har opplevd annet enn ting som er bra. Hver gang 
et barn er ferdig med å snakke, sier gruppelederen «takk». Så gir hun 
steinen videre til barnet som sitter ved siden av. Når alle er ferdig med å 
fortelle, legger hun steinen tilbake i esken og setter lokket på. 

Gruppelederne finner fram en bunke med grønne kort og ber barna 
sette seg i en ring på gulvet. De sier at de skal leke en lek som skal hjelpe 
dem til å bli enda bedre kjent med hverandre. De forklarer at ett og ett 
barn skal trekke et kort og lese opp navnet som står på kortet. Den som 
får navnet sitt lest opp, skal fortelle de andre litt om seg selv og hvorfor 
han eller hun er med i gruppen. Barna ser på hverandre. De sitter helt 
stille. Ei jente sier at hun ikke forstår hva hun skal gjøre. Gruppelederne 
sier at de kan vise barna hvordan leken skal lekes. Den ene gruppelede- 
ren trekker et kort. Der står navnet til den andre gruppelederen. Hun får 
kortet og begynner å snakke. Hun sier hva hun heter, at hun er gift, og 
at hun har tre barn. Hun forteller også hva hun liker å gjøre på fritiden. 
Så finner hun fram et kort der navnet til den andre gruppelederen står. 
Gruppelederen får kortet. Hun forteller hva hun heter, og hvor hun bor. 
Hun sier at hun også er gift, men at hun ikke har noen barn. Men hun 
har en søt liten hund som hun kanskje kan ta med på en av gruppesam- 
lingene. Så sier hun at hun ikke har hatt en psykisk syk mor eller far, eller 
en mor eller far som ruser seg, men at faren hennes har hatt kreft. Derfor 
vet hun ganske mye om hvordan barna har det. Den andre gruppelederen 
forteller at faren hennes også har hatt kreft, så hun vet også mye om hva 
barna strever med. Noen av barna spør om faren henne døde av kreften. 
«Nei», svarer gruppelederen, «det gjorde han heldigvis ikke. I dag er han 
helt frisk». 

Gruppelederne sier at nå er det barnas tur til å leke. Et av barna trekker 
et kort. Der står det Emma. Emma får kortet i hånden. Hun flytter urolig 
på seg. Så sier hun at hun ikke vet hva hun skal si. Den ene gruppelede- 
ren sier at hun kan begynne med å si hva hun heter. «Men det vet dere jo 
allerede», sier Emma. «Du kan godt si det en gang til», sier gruppelederen. 
Emma sier navnet sitt. Hun forteller at hun bor rett ved siden av skolen, 
og at det hun liker aller best å gjøre på fritiden, er å turne. Så sier hun at 
hun er med i gruppen fordi moren hennes er i fengsel. Den ene gruppele- 
deren roser Emma for at hun fortalte det. 

På den neste lappen står det Knut. Knut sier navnet sitt og forteller at 
han også bor rett ved siden av skolen. Han har to eldre brødre. På fritiden 
liker han å spille fotball. En av gruppelederne spør Knut hvorfor han er 
medi gruppen. Knut svarer ikke. Gruppelederen spør om han vet hvorfor 
han er der. Knut nikker med hodet. Gruppelederen spør igjen om han vil 
si det til de andre. Knut rister på hodet. Han ser ned i bordet. Han er rød i 
ansiktet og ser varm ut. Gruppelederen foreslår at Knut kan si det senere, 
når barna har blitt bedre kjent. 

På det neste kortet står det Raymond. Raymond ligger på ryggen. Han 
vrir seg fram og tilbake mens han snakker. Han sier navnet sitt og adres- 
sen sin høyt. Han forteller at han også liker å spille fotball, og at han er 
med i gruppen fordi faren hans drikker alkohol og er psykisk syk. Den 
ene gruppelederen ber Raymond om å sette seg opp og trekke et kort. På 
kortet står det Victor. Victor sier at han er med i gruppen fordi faren er 
psykisk syk, og fordi moren er allergisk for ordet «pappa». Han ser sint 
ut mens han snakker. Han puster tungt. Gruppelederne nikker og takker 
Victor for det han fortalte. De sier at nå er det hans tur til å trekke et kort. 
På det kortet står det Fillip. Fillip forteller hva han heter og hvor han bor. 
Han sier at det han liker aller best å gjøre på fritiden, er å være med ven- 
ner. Det var derfor han holdt på å komme for sent til gruppesamlingen 
i dag. Han hadde vært hos en venn og glemte å passe tiden. I siste liten 
hadde moren hentet ham og kjørt ham til gruppen i full fart. Den ene 
gruppelederen nikker og smiler. Hun sier at det var nære på at Fillip gikk 
glipp av hele gruppesamlingen. Hun spør om han ofte er sammen med 
venner. Fillip nikker. Så forteller han at han er med i gruppen fordi faren 
hans drikker alkohol og ikke vil leve lenger. «Ikke vil leve lenger», sier 

Raymond og ruller igjen rundt på gulvet. «Da kan han jo bare slutte å 
leve da. Hvordan tror du han vil gjøre det?» Fillip svarer ikke. Han er hvit 
i ansiktet. Han reiser seg opp og begynner å gå rundt i rommet. Den ene 
gruppelederen ber ham om å komme og sette seg. Hun sier at hun tror at 
faren til Fillip egentlig vil leve. Han kommer ikke til å dø. 

Når alle barna er ferdig med å fortelle, ber gruppelederne dem om å 
sette seg rundt det store spisebordet. De deler ut en tegneblokk til hver 
og setter fram en eske med fargeblyanter. De sier at barna skal tegne to 
tegninger. Den ene skal forestille en person som er helt vanlig. Den andre 
skal forestille en person som er psykisk syk. Etterpå skal barna vise teg- 
ningene til hverandre og fortelle hva de har tegnet. Gruppelederne setter 
en bolle med oppskåret frukt på bordet og sier at barna kan kose seg med 
frukten mens de tegner. Etter en stund er alle ferdig. Bollen med frukt er 
tom. I tur og orden presenterer barna tegningene sine for hverandre. De 
fleste har tegnet en glad og en trist person, og et barn som henvender seg 
til den glade og den triste personen. Barna forklarer hvordan den som er 
glad, svarer hyggelig på det barnet har å si, mens den som er trist, svarer 
enten surt eller sint eller ikke i det hele tatt. Hver gang et barn er ferdig 
med å presentere tegningene sine, sier gruppelederne «takk». 

Barna får en mappe med navnet sitt på. De får beskjed om at de kan 
legge tegningene inn i den. Gruppelederne sier at her skal de samle alt 
de gjør i gruppen. Inne i mappen ligger det allerede to ark. Det ene er 
et sammendrag av det de har gjort denne første gangen. Det andre er en 
hjemmelekse. Barna kan velge om de vil ha mappene med hjem eller ha 
dem liggende i grupperommet. Barna sier at de vil ha dem med hjem. 
Gruppelederne sier at da må de huske på å ta dem med tilbake neste gang. 
Barna svarer at det skal de gjøre. Den ene gruppelederen sender en eske 
med klistremerker rundt. Hun sier at barna kan ta noen merker hver til å 
pynte mappen sin med. 

Mens barna forsyner seg med klistremerkene, går den andre gruppe- 
lederen fram til en tavle som henger på veggen. Hun sier at det de skal 
snakke om når de er i denne gruppen, er vanskelighetene til foreldrene. 
«For å kunne gjøre det er det viktig at alle prøver å være ganske person- 
lige og private», sier hun. Hun sier at de fleste barn ikke vil at så mange 
skal vite at de har en psykisk syk mor eller far, eller en mor eller far som 

ruser seg. «Derfor er det sånn at det vi snakker om her i gruppen, er noe 
dere ikke skal snakke med andre om», sier hun. «Bortsett fra foreldrene 
deres, da. Til foreldre må man kunne si alt mulig.» Gruppelederen sier at 
det er helt naturlig at det ikke er alt man vil si til alle. «Det er ikke sikkert 
at andre vil forstå det dere forteller, heller, hvis de ikke vet hva psykisk 
sykdom er», sier hun. «Derfor er det fint at dere kan treffe hverandre her 
i gruppen. Her vil alle forstå hva dere snakker om. Samtidig er det altså 
viktig at det som blir sagt her, ikke blir fortalt videre til andre. Derfor skal 
vi lage noen grupperegler.» Gruppelederen sier også at hun og den andre 
gruppelederen har snakket med hver eneste en av foreldrene, og at de har 
sagt at barna kan snakke om det de vil når de er i gruppen. Det er ingen 
ting de ikke kan si. Dette betyr at hvis noen barn vil fortelle om noe som 
har skjedd med foreldrene, er det er helt greit. Barna og gruppelederne 
blir enige om følgende grupperegler: 


Det som det snakkes om i gruppen, blir i gruppen. 
Dersom du ikke kan komme, må foreldrene dine gi beskjed. 
Det er ikke lov med mobiltelefon. 


BW NY 


Ikke snakk i munnen pa hverandre eller avbryt den som snakker. 


Det er på tide å avslutte. Gruppelederne sier at de først vil si noe om hjem- 
meleksen barna skal ha til neste gang. De skal tegne familien sin. Flere av 
barna rekker hånden i været og spor hva de skal gjøre når de bor to steder. 
Hvilken familie skal de tegne da? Noen spør også hva de skal gjøre når de 
ikke bor sammen med den som er psykisk syk eller ruser seg. Gruppen 
avsluttes fem minutter etter planen. Det blir hastig. Det står drosjer og 
venter på noen av barna. 


Et godt sted å være 

Noe av det første jeg la merke til da jeg var til stede i samtalegruppene 
som observatør, var alt det gruppelederne gjorde for at barna skulle ha det 
bra mens de var der. Det hvilte en slags vennlighet over alt som foregikk. 
I samtalene jeg hadde med dem i etterkant av gruppesamlingene, var det 
flere gruppeledere som fortalte at de la mye arbeid i å gjøre samlingene så 

hyggelige som mulig. De sa at mange av barna kom fra hjem der det var 
mye krangel og bråk. Andre fikk lite omsorg fra foreldrene og var mye 
overlatt til seg selv. En gruppeleder sa at det var en gutt i hennes gruppe 
som pleide å spise maten sin alene foran et dataspill. En annen sa at hun 
opplevde at flere av barna som deltok i hennes gruppe, hadde mye angst 
og uro inne i seg. De slet også med kroppslige plager som magesmerter, 
hodepine, søvnløshet og konsentrasjonsvansker. Gruppelederen sa også 
at hun trodde at de fleste barna hadde det så vanskelig i hverdagslivet sitt 
at de kom til å slite med disse plagene bestandig. En annen gruppeleder 
sa at hun kunne merke at flere av barna som deltok i hennes gruppe, ikke 
hadde det bra hjemme. De var alltid veldig urolige og ukonsentrerte når 
de kom til gruppesamlingene. De bråket, kranglet og sloss. Gruppelede- 
ren sa at hun gjorde alt hun kunne for at de skulle ha det godt mens de var 
hos henne. Hun håpet at hun greide å få det til. Hun håpet også at barna 
ville greie å ta den gode følelsen med seg hjem og hente den fram når ting 
ble for vanskelige der. 

Flere gruppeledere sa at de trodde at det aller viktigste for barna, var 
å bli sett. Derfor la de stor vekt på å møte hver enkelt av dem på en varm 
og aksepterende måte. Når jeg spurte hvordan de rent praktisk gjorde det, 
svarte gruppelederne at de passet på at barna fikk mulighet til å snakke 
om det de var mest opptatt av. De passet også på å vise hver enkelt av 
dem at de var interessert i det han eller hun hadde å si. Dette gjorde de 
blant annet ved å stille oppfølgende spørsmål. De passet også på ikke å 
spørre bare etter det faktiske og konkrete som hadde hendt, men også 
etter hvilke følelser hendelsen hadde framkalt hos barna. En god måte å 
gjøre dette på kunne være å si: «Hvordan var det for deg?» 

Måltidene var en annen måte gruppelederne viste omtanke for barna 
på. I de fleste gruppene startet samlingene med at barna og gruppele- 
derne spiste sammen. Bordet var alltid pent dekket med lys og servietter. 
I forbindelse med jul og påske var det pyntet ekstra fint. Det var advents- 
staker og små hjerter, påskekyllinger og påskeegg. Det ble servert blant 
annet rundstykker og pålegg, suppe og pannekaker, taco, lasagne, kjøtt- 
kaker, pizza, vafler og varm sjokolade med krem. I en gruppe ble det til 
og med servert lutefisk. I forbindelse med avslutninger og gjensynstreff 
fikk barna som oftest ekstra god mat og gjerne også godteri, is eller kaker. 

Under måltidene gikk praten lett. Gruppelederne passet på at alle fikk 
komme til orde ved å henvende seg til hver enkelt etter tur. Tema for 
samtalene var gjerne hverdagslige ting voksne pleier å snakke med barn 
om. Når det hadde vært ferie, spurte gruppelederne om barna hadde gjort 
noe morsomt. De snakket også med dem om hvordan det var på skolen, 
og om hva de hadde gjort på fritiden. Barna svarte variert og detaljert. 
De tok også selv initiativ til å fortelle om hyggelige og morsomme ting. 
De fortalte også om mer dramatiske ting, som at det sto en mann i en bil 
utenfor skolen og kikket på dem når de skulle gå hjem, eller at de hadde 
skadet seg i forbindelse med lek. I en gruppe var det en gutt som hadde 
akt inn i et tre og slått seg bevisstløs. Han fortalte levende og engasjert om 
hvordan han hadde blitt hentet av sykebil. Gruppelederne stilte mange 
spørsmål. De sa til de andre barna at det var viktig at gutten fikk mulig- 
het til å snakke ordentlig ut om hendelsen. Det trenger alle som har vært 
utsatt for alvorlige og skremmende ting. 

Under måltidene fortalte gruppelederne også om ting fra sitt liv. De 
fortalte om turer med familie og venner, bursdagsfeiringer, sondagsmid- 
dager og vaffelsteking på en solvarm terrasse. I samtalene jeg hadde med 
dem, var det flere som sa at de valgte disse temaene bevisst. De ønsket å 
vise barna at voksenlivet ikke bare er vanskelig, men også kan være godt. 
Grunnen var at mange av barna ga uttrykk for at de gruet seg til å bli 
voksne. De forbandt ikke voksenlivet med annet enn problemer og slit. 

Gruppelederne sa også at de la stor vekt på måltidene. Flere fortalte at 
de hadde utvidet tiden for gruppesamlingen for at barna skulle få mulig- 
het til å spise i fred og ro. Det var ikke alle barn som fikk nok mat hjemme. 
Gruppelederne sa også at den uformelle praten rundt bordet var viktig. 
Den ga barna mulighet til å oppleve at det de fortalte, ble lagt merke til, 
og at andre ønsket å lytte til det de hadde å si. Noen gruppeledere argu- 
menterte for at måltidene også kunne ha en oppdragende effekt. De sa 
at det å sitte sammen rundt et bord og spise og prate med hverandre om 
hyggelige ting er noe som er vanlig i de fleste familier, men som barna i 
samtalegruppene ikke var vant til fra sine hjem. Gruppelederne håpet at 
barna ville ta den gode erfaringen med seg og bruke den i sine familier. 

De fleste barna ga inntrykk av at de satte pris på måltidene. Mange 
spiste svært godt. I samtaler med meg sa de at de likte å sitte sammen 

rundt bordet og spise og prate. Det ga dem en god indre følelse. Det 
gjorde også at de lettere ble kjent med hverandre. Ei jente sa at hun trodde 
måltidene var spesielt viktige for de barna som ikke hadde venner. Sam- 
tidig var det også barn som så ut til å ha vanskeligheter med å delta på 
den måten det var lagt opp til. De strevet med å holde kniv og gaffel, sølte 
mye, satt urolig på stolen og var stadig på vandring rundt i rommet. Noen 
bråket og sa at de ikke likte maten. Gruppelederne ba dem som oftest om 
å prøve å sitte stille og spise litt til. Noen gjorde det, andre sa at de ikke 
orket. Da fikk de lov til å gå fra bordet. 


Et sted med orden og struktur 

Noe annet jeg la merke til da jeg var til stede i samtalegruppene som 
observatør, var hvor velorganisert alt virket. Det var nøye planlagt hva 
barna til enhver tid skulle holde på med, og hva de skulle snakke om. 
Med til strukturen hørte en form for åpningsseremoni. Gruppelederne 
ønsket barna velkommen og presenterte dagens program. I noen grupper 
gjorde de dette ved å fortelle om hva som skulle skje. I andre grupper 
hadde de skrevet en plan for samlingen på et ark som hang på veggen. 
Programmet besto av en veksling mellom læring, lek og fritid. 

Et annet fast innslag var at barna ble oppfordret til å fortelle om en 
bra og en dårlig ting som hadde hendt siden sist. Aktiviteten ble kalt 
«ukens topp og bunn», «ukens opptur og nedtur» eller «det beste og det 
verste som har skjedd siden sist». Den fant enten sted i forbindelse med 
måltidet eller rett etterpå. Barna fortalte stort sett om hverdagslige ting. 
Som oppturer fortalte de at foreldrene hadde kjøpt ny TV, at de hadde 
fått ny sykkel, at de hadde skåret mål i en fotballkamp, at de hadde fått 
en ny venn, eller at de hadde vært i en morsom bursdag. Som nedturer 
fortalte de at de hadde falt og slått seg, at de hadde vært syke, at de hadde 
mye lekser, eller at de hadde kranglet med en venn. Også gruppelederne 
deltok i denne aktiviteten. Som oppturer fortalte de om hyggelige ting 
som hadde hendt i familien, eller at de hadde vært på en spennende 
reise. Som nedturer fortalte de at de var forkjølet, at de hadde vært 
sinte på barna sine, eller at de var slitne fordi de hadde for mye å gjøre 
på jobben. 

På samme måte som måltidene var også «ukens topp og bunn» en akti- 
vitet mange av barna ga uttrykk for at de satte pris på. De sa at den var bra 
fordi den ga dem anledning til å prate. De sa også at de likte å høre hva 
som hadde skjedd med andre. Det var noen barn som sa at de syntes det 
var vanskelig å vite hva de skulle si. Derfor pleide de å fortelle det samme 
som barnet før dem hadde fortalt. I de fleste gruppene var det også ett 
eller to barn som aldri fortalte noe. De sa at de verken hadde opplevd 
noe bra eller noe dårlig, eller at de ikke kunne huske noe. Gruppelederne 
spurte som oftest om de ville tenke seg om mens de andre barna snakket. 
Det sa de ja til, men det ble nesten aldri til at de sa noe. 

I de fleste samtalegruppene var det lagt inn pauser i programmet så 
barna skulle få anledning til å røre seg. Barna sa at de syntes pausene var 
for korte. De ønsket mer tid til bare å leke og være sammen. Gruppele- 
derne svarte at de forsto dette, men at pausene ikke kunne være lengre. 
Da ville de ikke greie å komme gjennom det planlagte programmet. 


Et sted for å få kunnskap og råd 
Et tredje forhold jeg la merke til da jeg deltok i gruppene som observatør, 
var at gruppesamlingene hadde preg av å være en form for undervisning. 
Mye av tiden ble brukt til å lære barna forskjellige ting som skulle hjelpe 
dem å mestre livssituasjonen sin. I tillegg til de faste aktivitetene inne- 
holdt hver gruppesamling et eget tema som var forberedt av gruppele- 
derne på forhånd. Et eksempel på dette var hvordan barna skulle forholde 
seg hvis de ble utsatt for mobbing eller negative kommentarer. Et annet 
eksempel var kunnskap om psykisk sykdom. Dette var et tema det ble 
brukt mye tid på å snakke om. I de fleste gruppene kom det da også en 
fagperson fra voksenpsykiatrien på besøk. Det kunne være en lege, en 
psykolog eller en psykiatrisk sykepleier. I to av gruppene kom det unge 
voksne som selv hadde hatt foreldre som var psykiske syke eller ruset seg. 
Flere av gruppelederne ga uttrykk for at de trodde at dette var det temaet 
barna hadde størst behov for å snakke om. 

Et annet tema som ble viet mye oppmerksomhet, var følelser. I samtaler 
med meg sa gruppelederne at mange av barna hadde dårlig kontakt med 
sitt eget følelsesliv. De skjønte ikke hva som skjedde med dem når de ble 

følelsesmessig berørt. Gruppelederne sa at det var viktig at barna lærte seg 
hvilke typer følelser som finnes, og hva slags situasjoner som framkaller 
dem. De sa også at det var viktig at barna fikk hjelp til å kvitte seg med 
følelser som er lite hensiktsmessige å ha, spesielt følelser av skyld og skam. 


En praksis som er preget av både «romslige» 

og «trange» samspillsformer 

Gjennom beskrivelsen av fortellingen og den første lesningen av den er 
det skapt et bilde av at samtalegruppene jeg har observert, represente- 
rer en variert og sammensatt form for praksis. Barna og gruppelederne 
holder på med mange forskjellige typer aktiviteter og snakker sammen 
om mange forskjellige ting. Fordi hver enkelt aktivitet er med på å gi 
mening til gruppesamlingen som helhet, samtidig som gruppesamlingen 
som helhet er med på å gi mening til hver enkelt aktivitet, framstår ikke 
de ulike samhandlingssituasjonene som en rekke enkelthendelser som 
finner sted uavhengig av hverandre, men som deler av en prosess (Bae, 
2004). Ut fra det jeg så og hørte da jeg var til stede i gruppene, mener jeg 
at det er rimelig å anta at de fleste barna som deltok, har fått både positive 
og negative erfaringer i løpet av denne prosessen. 

Samtidig er det ett kjennetegn ved prosessen som har gjort særlig 
inntrykk på meg. Det er at det kvalitative aspektet ved de ulike sam- 
handlingssituasjonene synes å være svært forskjellig, avhengig av hva 
samhandlingene dreier seg om. Når de dreier seg om hverdagslige temaer 
som skole, fritid og venner, framstår de på mange måter som preget av 
det Bae (2004) kaller «romslige» samspillsformer. Selv om det stort sett 
er gruppelederne som bestemmer hva samhandlingene skal dreie seg om, 
gir de inntrykk av å være preget av gjensidighet og skifte av posisjoner. 
Både barna og gruppelederne bidrar med erfaringer fra sine egne liv. De 
viser også interesse for det de andre bringer inn. Ved hjelp av forskjellige 
typer aktiviteter, som at barna skal tenne hvert sitt lys og fortelle hva de 
heter og hvilken skole de går på, og at de skal fortelle hverandre om en 
bra og en dårlig ting de har opplevd den siste tiden, legger gruppelederne 
også til rette for at hver enkelt skal få mulighet til å tre fram som en som 
har noe betydningsfullt å dele. 

Når samhandlingene dreier seg om alminnelige eller hverdagslige 
temaer, gir gruppelederne også inntrykk av at de har mye av oppmerk- 
somheten sin rettet mot det opplevelsesmessige innholdet i det barna 
formidler. Eksempler er det varme smilet de sender gutten som sier at 
han nesten har sultet i hjel, og den oppmerksomheten de gir gutten som 
forteller at han ble kjørt bort i sykebil. De irettesetter heller ikke gutten 
som søler melk og mister brødskiven med egg og majones, men beroliger 
ham og hjelper ham til å komme ut av situasjonen med verdigheten i 
behold. Gjennom sine handlinger skaper gruppelederne på denne måten 
en atmosfære som er preget av gjensidighet, og som åpner for at barna 
kan erfare at de tar imot dem slik de våger seg fram, og at de ser på tan- 
kene og følelsene deres som gyldige. 

Når samhandlingene dreier seg om erfaringer barna har gjort i for- 
bindelse med foreldrenes psykiske sykdommer og rusavhengighet, synes 
imidlertid den formen for «romslighet» jeg nettopp har beskrevet, å være 
nesten fraværende. Også i disse situasjonene benytter gruppelederne for- 
skjellige typer aktiviteter for å legge til rette for at barna skal få mulig- 
heten til å stå fram som personer som har noe betydningsfullt å dele. Et 
eksempel er aktiviteten der de skal fortelle om seg selv og hvorfor de er 
med i samtalegruppen. Et annet eksempel er aktiviteten der de skal tegne 
en tegning av en frisk og en syk person og presentere tegningene for hver- 
andre. I disse situasjonene stiller gruppelederne imidlertid få eller ingen 
oppfølgende spørsmål. De sier heller ikke noe til barna om hvilke tanker 
og følelser det de formidler, vekker i dem. I det store og hele får barna 
ingen annen respons enn et smil eller en takk. 

Når samhandlingene dreier seg om erfaringer barna har gjort i for- 
bindelse med foreldrenes psykiske sykdommer og rusavhengighet, er det 
også beskrevet noen situasjoner der gruppeledernes måte å forholde seg 
til barna på gir inntrykk av at de mener at de kan vite hva slags problemer 
barna strever med, og hva de føler og tenker, allerede før de har snakket 
med dem. Et eksempel er når gruppelederne uten videre slår fast at barna 
er sunne og friske barn som er i full fart. Et annet eksempel er når de sier 
til barna at de tilhører en gruppe som har lett for å skamme seg, og at 
dette er en følelse det ikke er noen grunn til at de skal ha. I disse situasjo- 
nene synes gruppelederne å gjøre lite for å finne ut om de oppfatningene 

de har dannet seg av barna på forhånd, stemmer overens med hvordan 
barna de har foran seg, ser på seg selv og livet sitt. De spør for eksempel 
ikke hvilke forståelser barna har av fenomenene skyld og skam, eller hvil- 
ken betydning fenomenene har for dem i deres hverdagsliv. 

Når samhandlingene dreier seg om erfaringer barna har gjort i til- 
knytning til foreldrenes psykiske sykdommer og rusavhengighet, gir 
gruppelederne heller ikke inntrykk av at de har oppmerksomheten ret- 
tet mot det opplevelsesmessige innholdet i det barna formidler, på den 
måten som de gir inntrykk av når samhandlingene dreier seg om mer 
alminnelige ting. For eksempel får ikke den fysiske uroen Fillip viser når 
barna blir bedt om å fortelle hvorfor de er med i samtalegruppen, annen 
respons enn at han blir bedt om å sette seg ned. Gutten som sier at han 
tror at han ikke vil få lov til å besøke moren sin mer fordi hun har fått seg 
ny kjæreste, får ikke annen respons enn en takk. 

På denne måten framstår de samhandlingssituasjonene som dreier 
seg om barnas erfaringer knyttet til foreldrenes psykiske sykdommer og 
rusavhengighet, i det store og hele som preget av det Bae (2004) kaller 
«trange» samspillsmønstre. Målet med samhandlingene synes ikke å være 
å gjøre seg kjent med det enkelte barnets liv og livsforståelse, men å legge 
til rette for at barna skal gjennomføre ulike former for aktiviteter. En kon- 
sekvens er at barna ikke får mulighet til å erfare at de blir tatt imot som 
enkeltpersoner som har noe verdifullt å dele, slik som når samhandlin- 
gene dreier seg om mer hverdagslige ting. De får heller ikke den samme 
bekreftelsen på at andre ser på tankene og følelsene deres som gyldige. 


«Det er ingen ting som nytter, jeg har prøvd alt» 


Som jeg beskrev i den forrige fortellingen, ble mange av aktivitetene i 
samtalegruppene organisert som forskjellige typer leker. I fortellingen 
som nå følger, vil jeg beskrive hvordan gruppelederne bruker en lek som 
hjelpemiddel for å få barna til å fortelle om noe de synes er vanskelig i 
forbindelse med at foreldrene deres er psykisk syke eller ruser seg. Tema 
for gruppesamlingen fortellingen er hentet fra, er sosiale ferdigheter. I 
manualen gruppelederne arbeidet etter, står det at målet med aktiviteten 
er å utvide barnas repertoar av handlemåter ved å hjelpe dem til å se at det 

finnes forskjellige måter å håndtere vanskelige situasjoner på (Voksne for 
Barn, 2008, s. 35-36). Det fortellingen særlig bidrar til å belyse, er hvordan 
den rammen som blir skapt rundt aktiviteten, synes å gjøre det vanskelig 
å etablere en gjensidig meningsskapende dialog. 


Fortellingen 


Gruppelederen spør om det er noen av barna som vet hva et «gyllent tips» 
er. Amir rekker hånden i været. Gruppelederen gir ham ordet. Amir sier 
at et gyllent tips er noe som er lurt å gjøre. «Hører dere det?» sier grup- 
pelederen til de andre barna. «Hører dere hva Amir sier? Noe som er 
lurt å gjøre. Det er nettopp det vi skal snakke om nå. Vi skal snakke om 
hva som er den beste måten å takle problemene med moren eller faren 
deres på.» Hun forklarer at barna skal få et stort ark hver. Øverst på arket 
skal de skrive om en situasjon de synes er vanskelig i forbindelse med at 
moren eller faren deres er psykisk syk eller ruser seg. Når de har gjort 
det, skal gruppelederne henge ett og ett ark opp på veggen. Så skal barna 
gi hverandre råd om hva som er lurt å gjøre med problemet. Det er disse 
rådene som er de «gylne tipsene». Gruppelederen sier at hun skal skrive 
tipsene opp på arket, så barna kan få dem med seg hjem. 

Barna sier at de ikke forstår hva hun mener. Gruppelederen sier at det 
kanskje kan være til hjelp hvis hun beskriver et eksempel fra den forrige 
gruppen hun var med på å lede. Der var det ei jente som skrev på arket 
sitt at hun syntes det var vanskelig å gå på skolen fordi hun var bekymret 
for hva som kunne skje med moren når hun var borte. Hun var redd for 
at moren skulle bli dårligere eller skade seg når hun ikke var hjemme og 
passet på henne. Som et gyllent tips hadde de andre barna foreslått at 
jenta kunne snakke med læreren eller rådgiveren på skolen og spørre om 
å få lov til å ha med en mobiltelefon. Da kunne hun ringe moren i løpet av 
dagen og høre hvordan det gikk. Gruppelederen sier at jenta gjorde dette. 
Hun avtalte med skolen hvordan hun skulle bruke mobiltelefonen sin i 
skoletiden. På den måten ble det mye lettere for henne å være på skolen 
uten å bekymre seg for hvordan moren hadde det. 

Barna får utdelt et stort ark og en tusjpenn med beskjed om å skrive 
hver sin setning. Gruppelederne foreslår at de kan sette seg på gulvet. 

Arne tar arket sitt og går inn i rommet ved siden av. Han lukker døren 
bak seg. Line blir sittende ved bordet. Det samme gjør Hannah og Aisha. 
Amir finner en plass på gulvet. Etter en stund er alle ferdig. Gruppele- 
derne samler barna rundt bordet og sier at nå skal en og en få komme 
fram med arket sitt, så de andre kan se hva han eller hun har skrevet. De 
bestemmer at Line skal være først. Line kommer fram. Den ene gruppe- 
lederen tar arket hennes og henger det opp. Hun spør om hun skal lese 
det som står der, eller om Line vil gjøre det selv. Line sier at hun godt kan 
lese selv. Hun leser: «Jeg er redd for at mamma skal drikke seg full og bli 
banket opp av kjæresten sin.» Gruppelederen gjentar det Line har sagt, og 
så spør hun de andre barna om de har noen gylne tips å gi henne. 

Amir rekker hånden i været. Han foreslår at Line skal si til moren at 
det ikke er lurt å drikke, for da kan hun bli alkoholiker. Gruppelederen 
gjentar det Amir har sagt. Line svarer at det har hun prøvd mange gan- 
ger, men at det ikke nytter. Moren hører ikke på henne. Aisha rekker opp 
hånden. Hun foreslår at Line kan si til moren at hun ikke vil snakke med 
henne når hun har drukket. Hvis moren vil ringe, kan hun ikke gjøre det 
når hun er full. Line svarer at hun har prøvd det også, men at moren ikke 
bryr seg om det. Hun synker sammen i kroppen og støtter seg til stolen 
som står ved siden av henne. Hun sier at når moren ringer, kan hun ofte 
høre på stemmen hennes at hun har drukket, eller at kjæresten har vært 
slem mot henne. Da blir hun veldig bekymret. En av gruppelederne sier at 
det nok er ekstra vanskelig for Line fordi moren bor så langt unna. Hun 
kan ikke oppsøke henne for å se hvordan det går når hun blir bekymret. 
Gruppelederen spør Line om det er noen andre slektninger som bor i 
nærheten av moren, som hun kan ringe til. Line svarer at det er en onkel 
som bor i nærheten. Han er broren til moren, men de liker ikke hver- 
andre særlig godt. Hun tror ikke at det er noen idé å spørre ham. Hun sier 
også at hun ikke kan snakke med kjæresten til moren om problemet, for 
det er han som banker henne. 

Aisha rekker opp hånden en gang til. Hun sier at hun har et tips som 
kanskje kan virke, men som er veldig slemt. Tipset er at Line skal si til 
moren at hvis hun drikker seg full en gang til, vil Line aldri se henne 
igjen. «Men det er veldig vanskelig», sier Aisha. «Og jeg ville aldri greid 
å si det selv.» Line sier at hun har tenkt på muligheten, men at hun ikke 

greier å gjøre det. En av gruppelederne gjentar forslaget til Aisha og sva- 
ret til Line. Hun sier at hun godt kan forstå at Line og Aisha ikke greier 
å si noe sånt. Amir foreslår at Line kan snakke med noen andre voksne, 
og be dem om å snakke med moren om at hun ikke må drikke. Line sier 
at hun har prøvd det også, men at det ikke nytter. Hun virker oppgitt og 
fortvilet. Et av barna foreslår at hun kan si til moren at hun vil si fra til 
barnevernet dersom hun ringer henne når hun er full. Line sier at det 
vil hun ikke gjøre. Da kommer det til å ta enda lengre tid før hun får se 
moren igjen. Det kommer også til å bli enda vanskeligere å lage en fast 
ordning for at de kan være sammen. Gruppelederen tar arket ned og gir 
det til Line. Hun tar det med seg og går tilbake til plassen sin. 

Den neste som får komme fram med arket sitt, er Arne. Han har gått 
fram og tilbake på gulvet foran Line hele tiden mens hun har snakket. 
Arne gir arket til gruppelederen og sier med kraftig stemme at han vil 
lese det som står der selv. Han leser: «Jeg synes det er vanskelig når 
mamma ringer og vil treffe meg.» Gruppelederen spør om det er noen 
av barna som har et tips til hva Arne kan gjøre når moren ringer. Aisha 
foreslår at han kan si at han ikke har tid til å treffe henne. Arne svarer 
at det ikke nytter. Moren vil ikke tro på det. Han forteller at hun ikke 
har lov til å ringe ham, og at han vet at faren blir veldig sint hvis han 
oppdager at hun likevel har gjort det. Amir rekker hånden i været. Han 
foreslår at Arne kan si til moren at han ikke har lov til å være sammen 
med henne. Arne sier at det kan han ikke, for da sier moren at det er 
faren som har bestemt det, og så blir det krangel og bråk. Amir foreslår 
at Arne kan la være å ta telefonen når moren ringer. Arne sier at det hel- 
ler ikke nytter, for da ringer hun bare til bestemor og bestefar, og det skal 
hun ikke gjøre. De andre barna har liknende forslag som på forskjellige 
måter dreier seg om å avvise moren, som ikke å svare på anropene hen- 
nes, å si at han allerede har en avtale, eller at han kan få faren til å snakke 
med henne. Arne avviser dem alle som nytteløse. Han sitter på en stol 
og støtter hodet i den ene hånden. Det ser ut som om han skal til å gråte. 
En av gruppelederne spør om det er noen andre voksne han kan snakke 
med. Arne svarer irritert at det har han prøvd. «Ingen ting nytter», sier 
han. Han reiser seg fra stolen og løper inn i naborommet. Den ene grup- 
pelederen følger etter ham. 

Resten av gruppen fortsetter med arket til Amir. Amir har skrevet at 
han synes det er vanskelig når moren blir lei seg. Da går hun ofte alene 
inn på et rom og gråter. Amir sier at han ikke vet hva han skal gjøre da. 
En av gruppelederne spør Amir om det er sånn at moren lett blir trist. 
Amir nikker. Han forteller at hun ofte blir lei seg, uten at han forstår 
hvorfor. Hannah foreslår at Amir kan si fra til moren at han ikke liker 
at hun blir sånn. Amir sier at det har han prøvd. Line foreslår at Amir 
skal legge bedre merke til når moren blir lei seg, og så forsøke å unngå å 
gjøre ting som gjør henne trist. Amir svarer ikke. Gruppelederen spør om 
det er noe Amir kan gjøre for moren som han vet gjør henne glad. Amir 
svarer at han kan gi henne en kopp te og massere føttene hennes. Det vet 
han at hun liker. Gruppelederen tar arket ned og gir det til Amir. Han tar 
imot arket og setter seg på plassen sin. 

Det er Aishas tur. Hun kommer fram med arket sitt, og gruppelede- 
ren henger det opp. Aisha sier at hun synes det er vanskelig når hun har 
lyst til å være sammen med faren, men ikke kan, fordi han blir syk av at 
hun kommer for nær ham. Hun forteller at når faren er syk, må ingen 
komme nær ham. Da begynner han å vaske seg og dusje altfor mye. Aisha 
forteller at faren flere ganger har dusjet og vasket seg så mye at politi og 
ambulanse har kommet og hentet ham. Barna har forskjellige forslag til 
hvordan Aisha likevel kan ha kontakt med faren. Hun kan for eksem- 
pel stå litt unna og rope. Aisha avviser dem alle. Hun sier at hun tror at 
faren vil oppfatte ethvert forsøk på kontakt slik at han begynner å dusje 
og vaske seg. En av gruppelederne foreslår at Aisha kan skrive et brev 
til faren der hun forteller hvor glad hun er i ham, og at hun lengter etter 
at de kan være sammen. Med en gang virker Aisha litt lettet. Så ser hun 
trist ut igjen. Hun sier at det ikke nytter. Hun tror at også et brev kan få 
faren til å begynne å dusje og vaske seg. Hun tror heller ikke at faren vil 
forstå det som står i brevet. Hun sier at når han er syk, er det vanskelig å 
få kontakt med ham. 

Til slutt er det Hannahs tur. Hun kommer fram med arket sitt. Grup- 
pelederen henger det opp. Hannah sier at hun er redd for at det skal skje 
noe med moren eller faren når hun ikke er hjemme. Aisha, som er Han- 
nahs søster, sier at det bare er tull. Det kommer ikke til å skje noe. Den 
ene gruppelederen sier at dette er Hannahs bekymring, og den må hun få 

lov til å snakke om. I munnen på hverandre begynner så de to søstrene å 
fortelle hvordan det er for dem når faren er syk. De forteller at politi og 
ambulanse flere ganger har kommet og hentet ham. En av gruppelederne 
spør Hannah om hun kan snakke med moren om hvor redd hun er for 
at det skal skje noe med faren. Hannah sier at det går ikke, fordi moren 
flere ganger har løyet til henne om faren. Aisha bekrefter det Hannah 
forteller. Hun sier at når det gjelder farens sykdom, kan de ikke stole på 
moren. Da lyver hun for dem. Jentene forteller om en gang de skulle sove 
og hørte bråk utenfor huset. De spurte moren hva det var. Hun sa at det 
ikke var noen ting. Neste morgen var faren borte. Jentene sier at de forsto 
at det var ambulanse og politi de hadde hørt, og at de hadde tatt faren 
med. De kommer også med andre eksempler på at moren ikke har fortalt 
dem sannheten om faren. «Hun har jugd for oss», sier de. De snakker fort 
og bruker mange ord. De stopper ikke opp for å høre hva de andre barna 
har å si. De andre barna prøver heller ikke å gi dem råd, men sitter stille 
og lytter til det søstrene forteller. En av gruppelederne sier til Hannah at 
hun skjønner at situasjonen er vanskelig, men at det ikke er noe Hannah 
kan gjøre for å forandre den. Det beste tipset hun har, er at Hannah må 
passe på å ha det litt gøy. Gruppelederen sier at vi ofte bruker mye tid og 
krefter på å bekymre oss for ting vi ikke kan få gjort noe med. Da er det 
bedre å ha det litt moro. Hun forteller at når hun er lei seg, synes hun ofte 
det hjelper å trene. Hun sier at voksne ikke leker sånn som barn gjør, men 
at for voksne fungerer trening sånn som lek fungerer for barn. 

Mens jentene snakker, kommer faren til Arne for å hente ham. Det blir 
en brå avslutning på aktiviteten. Arne går ut i bilen. Line får det travelt. 
Hun skal hjem og gjøre seg klar til klassefest. Idet barna er på vei ut, sier 
Aisha: «Dette ble en forferdelig trist dag.» 


Følelsesmessig distanse og nøytralitet 

Gruppelederne inviterer barna til å delta i en lek der de skal få hjelp til å 
finne løsninger på problemer de har i forbindelse med at foreldrene deres 
er psykisk syke eller ruser seg. Barna bruker lang tid på å formulere det 
de vil presentere. De venter utålmodig på at det skal bli deres tur til å lese 
opp det de har skrevet, og de beskriver problemet de strever med, grundig 

og detaljert. De lytter også oppmerksomt til det de andre barna har å si, 
og prøver å gi dem råd. 

Det barna forteller, dreier seg imidlertid ikke om små, velavgrensede 
problemer det er lett å finne løsninger på, men om erfaringer knyttet til 
eksistensielle fenomener som omsorgssvikt, utrygghet, ensomhet, svik 
og savn. Etter som leken utvikler seg, oppdager de da også at det ikke er 
mulig for dem å gi hverandre råd. Det finnes ingen enkle tips som kan 
endre den livssituasjonen de er i. Leken bidrar heller til å synliggjøre 
hvor håpløst vanskelig de har det, og hvor alene de er med problemene 
sine. Ikke engang de profesjonelle hjelperne ser ut til å ha noe å tilby. Ut 
over å stille enkelte oppfølgende spørsmål og komme med noen enkle 
råd, forholder de seg ikke til det barna formidler. De gir heller ingen 
respons som kan vise barna at det alvoret som preger livssituasjonen 
deres, berører dem. 

Da gruppelederne introduserte «gylne tips»-leken for barna, var min 
umiddelbare oppfatning at de innledet en aktivitet der barnas erfaringer 
ville bli tatt på alvor og sett på som en ressurs. Gjennom å dele proble- 
mene sine med hverandre kunne de få hjelp til å se seg selv og eget liv 
på nye og kanskje uventede måter. De kunne lytte, spørre, reflektere og 
diskutere. Slik leken blir gjennomført, framstår den imidlertid ikke som 
den gjensidig meningsskapende aktiviteten jeg hadde sett for meg at den 
skulle være. De rammene gruppelederne skaper, er så «trange» at det blir 
vanskelig for barna å utforske både sine egne og de andres problemer. Ved 
hjelp av enkle råd og tips skal de løse utfordringer som er så sammensatte 
og store at heller ikke voksne vet hvordan de skal forholde seg til dem. 
Leken får et overflatisk preg som kan gi barna inntrykk av at gruppe- 
lederne ikke har forstått alvoret i livssituasjonen deres, eller at de ikke 
ønsker å engasjere seg så mye i den. 

Når Amir forteller hvor utrygg han blir når moren går alene inn på 
et rom og gråter, oppfatter jeg det ikke slik at han forteller om et enkelt 
og praktisk problem, men om en skremmende erfaring. En person han 
er sterkt knyttet til i sitt dagligliv, trekker seg jevnlig bort fra ham. Han 
forstår ikke hvorfor hun gjør det, og han kan derfor heller ikke forutse 
når det kommer til å skje igjen. Amir formidler en opplevelse av uforut- 
sigbarhet som ikke bare han, men også de andre barna i gruppen forteller 

at de har erfart. Likevel forholder ikke gruppelederne seg til dette aspek- 
tet ved fortellingen hans. I stedet foreslår de at Amir skal tenke over hva 
han kan gjøre for at moren skal bli glad. På denne måten blir det morens 
følelser, og ikke Amirs opplevelse av situasjonen, som gjøres til gjenstand 
for oppmerksomhet. 

Heller ikke det Hannah og Aisha forteller at de strever med i forbin- 
delse med farens psykiske sykdom, er problemer som kan løses ved hjelp 
av enkle råd og tips. Søstrene beskriver en hverdag der sykdommen pre- 
ger nesten hele deres eksistens. Når de er på skolen, føler de en konstant 
uro for at det skal skje noe galt med faren der hjemme. Når de er hjemme, 
må de passe på å holde seg på avstand for ikke å forårsake at han blir 
tvangsinnlagt. Selv ikke når de sover, føler søstrene seg trygge på hva som 
kan skje. Familien til Hannah og Aisha kom til Norge som flyktninger 
fra et annet land for få år siden. De kjenner ikke mange. Det er stort sett 
foreldrene søstrene har å støtte seg til. Fordi faren er den eneste voksne 
i familien som snakker norsk, lever de også svært isolert i de periodene 
han er syk. Hannah og Aisha går på skolen, men må ellers være hjemme. 
Moren tør ikke å slippe dem ut. Særlig Aisha forteller flere ganger om 
situasjoner som kan gi inntrykk av at hun føler seg svært ensom. Hun sier 
også at hun ikke har noen å dele problemene sine med. Gruppeledernes 
respons på all denne smerten er å råde søstrene til å ha det mer gøy. Det 
er et råd som nok er gitt i beste mening, ut fra et ønske om å vise Hannah 
og Aisha at det også er ting i jentenes liv som kan være bra. Rådet er 
imidlertid også egnet til å gi søstrene inntrykk av at gruppelederne enten 
ikke tar fortvilelsen deres på alvor eller ikke orker å ta den inn over seg. 

Det samme skjer når Line forteller hvordan det er for henne at moren 
ringer og vil ha trøst fordi hun har blitt banket opp av kjæresten. Grup- 
pelederne gir ingen respons som kan gi henne en bekreftelse på at den 
fortvilelsen og maktesløsheten hun beskriver, berører dem. De tar heller 
ikke moralsk stilling til det moren gjør. I stedet oppfordrer de barna i 
gruppen til å komme med forslag til hvordan Line kan håndtere et pro- 
blem som mest av alt framstår som uhåndterlig. De sier også at de tror at 
det ville ha vært lettere for henne å håndtere telefonene fra moren dersom 
de hadde bodd nærmere hverandre. Da kunne hun ha stukket innom 
moren når hun ringte, for å sjekke om alt var bra. Dette får det til å høres 

ut som om gruppelederne mener at det er den fysiske avstanden mellom 
Line og moren, og ikke det at moren uroer og skremmer henne, som er 
Lines største problem. 

Heller ikke når Arne forteller hvor vanskelig han synes det er at moren 
ringer og vil treffe ham, gir gruppelederne noen respons som kan vise hva 
de føler og tenker om det moren hans gjør. Ut fra det Arne sier, framstår 
telefonene fra moren som en stor belastning. Uansett hva han gjør, blir 
det feil. Dersom han avviser henne, slik barnevernet har bestemt at han 
skal, blir hun lei seg og såret. Det fører ofte til at det blir krangel og bråk 
i familien. Dersom han er imøtekommende mot henne, gjør han noe han 
ikke skal. Arne beskriver et dilemma som det er urimelig å forvente at 
barn på mellom åtte og ni år skal greie å håndtere. Likevel oppfordrer 
gruppelederne de andre barna til å gi ham råd. De oppfordrer også Arne 
til å tenke over om han kjenner andre voksne han kan snakke med. Det 
kan se ut som om Arne erfarer noe av det samme når han er i samtale- 
gruppen, som det han forteller at han erfarer hjemme. Når det gjelder 
problemene knyttet til morens rusmisbruk, er han overlatt til seg selv. 
Det er ingen voksne som skjønner hvor vanskelig han har det, og det er 
ingen som vet hva de skal gjøre for å hjelpe. 

Etter siste gruppesamling ba jeg barna om å beskrive «gylne tips»-le- 
ken for meg. De sa at det var en lek som gikk ut på at de skulle fortelle 
hverandre ting og gi hverandre råd. Jeg spurte hvordan leken hadde vært. 
Barna svarte at det er en bra ting at barn kan hjelpe hverandre, men de 
syntes ikke at leken hadde hjulpet dem. De sa at rådene de hadde fått, ikke 
var særlig gode. 

I samtalen jeg hadde med gruppelederne i etterkant av gruppesamlin- 
gen, ga de uttrykk for at de hadde opplevd «gylne tips»-leken som van- 
skelig og tung. Den ene gruppelederen sa at hun satt igjen med en følelse 
av at den bare hadde ført til at barna fikk det verre. Spesielt trakk hun 
fram det Line hadde fortalt. Hun sa at mens Line snakket, gikk det opp 
for henne at barna som deltok i samtalegruppen, sliter med problemer 
det ikke er mulig å gjøre noe med. Den andre gruppelederen sa at hun 
heller ikke tidligere hadde tenkt på at barna lever med vanskeligheter det 
ikke finnes løsninger på. Hun sa at den følelsen hun satt igjen med etter 
aktiviteten, var en følelse av å ha kommet til kort. Den håpløsheten barna 

formidlet, kunne hun kjenne hos seg selv. Samtidig sa hun at hun var 
overrasket over hvordan leken hadde utviklet seg. Hun fortalte at hun 
tidligere hadde hatt den i andre grupper. Da hadde hun opplevd den som 
veldig grei. Problemene barna hadde presentert, hadde vært mye enklere. 
De hadde også virket glad for rådene de fikk. 


Et håpefullt prosjekt - og et stort vågestykke 

En aktivitet hvis formål er å gi barna håp gjennom å vise dem at proble- 
mene de strever med, lar seg håndtere, ser i stedet ut til å ha ført til en 
opplevelse av håpløshet hos både barna og gruppelederne. Det er nærlig- 
gende å stille spørsmål ved hvorfor det blir sånn. Hvordan er det mulig 
forstå at en aktivitet som blir gjennomført ut fra gode intensjoner om å 
hjelpe, tilsynelatende får motsatt virkning? 

Det aspektet ved denne samhandlingssituasjonen som har gjort særlig 
inntrykk på meg, er den diskrepansen det ser ut til å være mellom det 
opplevelsesmessige innholdet i det barna formidler, og gruppeledernes 
respons. Når barna står fram med arkene sine og leser opp det de har 
skrevet, gir de innblikk i en verden som blant annet er formet av en nær- 
mest vedvarende frykt for å bli avvist eller forlatt, av en dyp lengsel etter 
nærhet og omsorg og av erfaringer med at voksne som skulle ha dem gitt 
den nærheten og omsorgen de savner, i stedet bruker dem som et middel 
til å dekke egne behov. Både innholdet i det barna formidler, og den kon- 
teksten «gylne tips»-leken finner sted innenfor, gjør det rimelig å anta at 
når barna står fram og leser opp det de har skrevet, gjør de det med en 
forventning om at gruppelederne kommer til å forstå hvor vanskelig de 
har det, og at de vil gjøre det som står i deres makt for å hjelpe. I barnas 
henvendelse ligger det således en sterk moralsk appell. Det er imidlertid 
en appell som ikke blir besvart. Selv etter at gruppelederne har fått høre 
hvor håpløst vanskelig livet er for disse barna, fortsetter de å forholde seg 
til problemene de beskriver, som om det dreier seg om bagatellmessige 
saker de selv kan finne løsninger på. 

En slik mangel på samsvar mellom gruppeledernes respons og det 
opplevelsesmessige innholdet i det barna formidler, synes også å ha 
vært med å prege andre samhandlingssituasjoner jeg har observert. I en 

samtalegruppe ble «gylne tips»-leken gjennomført på den måten at det 
barnet som ga flest gylne tips, skulle få en premie. Ei jente fortalte at det 
som var vanskelig for henne, var at hun ble så redd når faren drakk alkohol. 
De andre barna kom med forslag til ting hun kunne si for å overbevise 
faren om at han måtte slutte å drikke. Jenta svarte at det meste av det de 
foreslo, var ting hun allerede hadde prøvd. Hun satt stille en liten stund. 
Så sa hun at det var ett problem til hun gjerne ville snakke om. Det var 
at hun syntes det var så vanskelig å la være gråte når foreldrene kranglet. 
Igjen kom de andre barna med forslag til hva hun kunne si til foreldrene 
for å få dem til å forstå at de ikke måtte krangle. Jenta takket for rådene. 
Hun sa at hun skulle tenke over dem. Så ble hun igjen sittende stille. Den 
ene gruppelederen minnet henne på at reglene for leken var sånn at hun 
skulle velge hvilket råd som hadde vært best. Jenta svarte at det var veldig 
vanskelig. Gruppelederne sa at hun måtte gjøre det. Jenta satt stille litt til. 
Så løftet hun armen. Hun pekte på en gutt og sa at det rådet han hadde 
gitt, var det beste. Den ene gruppelederen nikket og noterte at gutten 
hadde fått ett poeng. Så sa hun til en av de andre guttene at nå var det 
hans tur til å presentere sitt problem. Den opplevelsen av maktesløshet 
som jenta hadde formidlet, ble ikke kommentert. 

I en annen gruppe var det en gutt som sa til gruppelederne at det hadde 
hendt noe hjemme som han gjerne ville fortelle om. Den ene gruppelede- 
ren spurte hva det var. Gutten så ned i gulvet og sa at i går hadde moren 
sagt til ham at hun hadde begynt å ruse seg igjen. Gruppelederen spurte 
hvordan det hadde vært for gutten å høre det. Han svarte at han ble veldig 
lei seg. Han sa også at faren ble veldig sint. Han hadde flere ganger smelt 
hardt med et vindu. Gruppelederen sa at hun godt kunne forstå at gutten 
ble lei seg. Så ba hun barna sette seg rundt bordet, for nå var det tid for å 
spise. 

Samtidig var gruppelederne på ingen måte så uberørt av livssituasjo- 
nen til barna som responsen deres kunne gi inntrykk av. I samtaler med 
meg ga de tvert imot uttrykk for at de var sterkt følelsesmessig berørt. De 
formidlet også mye av den samme opplevelsen av håpløshet som gruppe- 
lederne som reflekterte over «gylne tips»-leken, ga uttrykk for. En grup- 
peleder sa at hun jevnlig spurte seg om samtalegruppene egentlig var et 
godt sted for barna å være. En annen sa at hun hadde tenkt på om det hun 


139 


KAPITTEL 5 


gjorde, kanskje bidro til mer skade enn godt. En tredje sa at hun var vant 
til å se på seg selv som flink til å løse andres problemer. Det greide hun 
ikke når det gjaldt barna som deltok i gruppen hun var med på å lede. Det 
hun skulle hjelpe dem med, var altfor sammensatt og stort. Gruppelede- 
ren sa at dette fikk henne til å føle seg veldig motløs. 

I kapittel 3 har jeg redegjort for hvordan det å være i verden som barn, 
skiller seg på grunnleggende måter fra det å være i verden som voksen. 
Barn er ikke bare aktive deltakere og kompetente aktører i eget liv. De 
er også sårbare individer med et særskilt behov for å bli beskyttet mot 
erfaringer som kan true deres utvikling og velferd. En sentral forståelse i 
FNs barnekonvensjon er at det er voksnes ansvar å sikre dette (Barne- og 
familiedepartementet, 2003). I artikkelen «Moral og børnebøger» knytter 
Løgstrup (1969) dette ansvaret til et ansvar for å bevare barns forvent- 
ninger til livet. Han forklarer hva han mener ved å vise til forskjellen 
på voksenlitteratur og barnelitteratur. Løgstrup sier at i voksenlitteratu- 
ren trenger ikke forfatteren å bekymre seg for hvordan det han skriver, 
påvirker leseren. Voksne går til teksten på eget ansvar, og med en godt 
utviklet evne til å skape en nødvendig avstand til det som står der. Derfor 
kan forfattere av voksenlitteratur skrive både realistisk og inntrengende 
om fornedrelse, nederlag og skuffelse uten å ta hensyn til leserens livs- 
håp. Med barn er det annerledes. Deres begrensede livserfaringer gjør at 
de ikke kan distansere seg på samme måte som voksne fra det som står 
skrevet. Når avstanden til teksten blir mindre, vil identifikasjonen med 
bokens hovedperson bli større. Løgstrup sier at også bøker for barn kan 
være realistiske, men forfatteren må sørge for at de ikke er så realistiske at 
de tar livsmotet og forventningene til livet fra barna. For at livsmotet hos 
barn ikke skal slukkes, må hovedpersonens liv lykkes. Løgstrup sier at det 
å ta hensyn til barns sårbarhet på denne måten, er noe de fleste voksne 
gjør helt av seg selv, uten å tenke over det. Når gruppelederne som organi- 
serer «gylne tips»-leken fortsetter å forholde seg til barnas problemer som 
om det kun dreier om små og bagatellmessige ting de selv kan ordne opp 
i, skal det derfor kanskje ikke først og fremst leses som uttrykk for at de 
ikke tar barnas livssituasjon på alvor, men som uttrykk for at de forsøker 
å ta vare på livsmotet deres ved å overbevise dem om at de kommer til å 
lykkes? 

Et slikt ønske om å bevare barnas livsmot gjennom å synliggjøre for 
dem at alt kommer til å bli bra, synes også å ha preget andre samhand- 
lingssituasjoner jeg har observert. I noen samtalegrupper fikk barna 
besøk av en ung voksen som selv hadde vokst opp med en mor eller far 
som var psykisk syk. Den unge voksne fortalte om livet sitt fra han eller 
hun var barn og fram til vedkommende nå, som voksen, greide seg veldig 
fint. Gruppelederne sa at hensikten med å invitere slike unge voksne var 
at de skulle fungere som en slags rollemodeller. Barna skulle se at det var 
andre som hadde hatt det som dem, og at vanskelighetene kom til å gå 
over. I andre grupper var «mening, håp og framtid» et eget tema i en av de 
siste gruppesamlingene. I en gruppe fikk barna utdelt hvert sitt store ark 
med beskjed om at de skulle tegne drømmeframtiden sin. Gruppelederne 
sa at arket skulle forestille livet til barna. I den ene enden skulle de skrive 
årstallet da de var født. I den andre enden skulle de skrive hvor gamle 
de trodde at de kom til å bli. Deretter skulle de tegne en strek tvers over 
arket, omtrent på midten. På den siden av streken, der fødselsdatoen sto, 
skulle de tegne ting som hadde skjedd dem så langt i livet. På den andre 
siden skulle de tegne ting de håpet kom til å skje en gang i framtiden. 

Som fenomen er ikke håpet entydig og klart. Det kan beskrives på for- 
skjellige måter. Løgstrup (2008b) beskriver det som et eksistensielt feno- 
men, som en spontan livsytring. På samme måte som tillit er håpet et 
aspekt ved tilværelsen vi ikke kan greie oss uten. Samtidig er det ikke noe 
vi selv kan skape. Det er heller ikke noe vi kan gi til andre eller bruke som 
et verktøy for å oppnå bestemte ting. Håpet står der i kraft av at vi er til, og 
det trenger ingen annen begrunnelse. Med håpløsheten er det annerledes. 
Den er sekundær i forhold til håpet, og den trenger argumenter. 

Med henvisning til Løgstrup beskriver Eide (2007, s. 242) håpet som 
den meningshorisonten som gjør det mulig å se framover, også i situasjo- 
ner der vi har det veldig vanskelig. Hun sier at det er en dramatisk for- 
skjell mellom håp og håpløshet. Vi kan leve uten håpløsheten, men ikke 
uten håpet. Eide sier at selv om vi ikke kan skape håpet, kan vi styrke det. 
Den måten vi kan gjøre det på, er ved å vise til erfaringer som kan nære 
håpet. Hvilke erfaringer dette er, vil variere fra menneske til menneske og 
fra situasjon til situasjon. Dersom vi vil styrke et annet menneskes håp, 
må vi derfor først gjøre oss kjent med dette menneskets livsbetingelser og 

de tankene han eller hun har om livet sitt. Eide (2007) sier at dette må skje 
i personens eget tempo. Håpet er ikke noe vi kan presse fram. 

Ut fra det Eide sier, hadde «gylne tips»-leken potensial til å styrke bar- 
nas håp. En forutsetning var imidlertid at rådene og tipsene de fikk, var 
i samsvar med egne erfaringer barna hadde gjort seg i livet. Sett i lys av 
det barna forteller, synes imidlertid de rådene og tipsene som blir brukt 
som argumenter for å styrke håpet deres, heller å være basert på noe som 
barna av erfaring visste var håpløst. De framstår på mange måter som 
forsøk på å skape håp av ingen ting. 

Gjennom å omdefinere noe som barna av erfaring visste var håpløst, til 
noe håpefullt, kan det se ut til at gruppelederne har tatt fra barna styrin- 
gen over sine egne erfaringer. Eide (2007, s. 244) sier at det å prøve å skape 
håp av ingenting er problematisk fordi det i stedet kan forsterke en følelse 
av håpløshet. Hun sier at et håp som ikke er begrunnet, fremdeles kan 
være et håp, mens et håp begrunnet med noe håpløst ikke er annet enn 
et pervertert håp, en grunninnbilning. Det kan være grunn til å tenke 
over om barna fra sitt perspektiv hadde opplevd det som mer hjelpsomt at 
gruppelederne hadde bekreftet at de forsto hvor vanskelig barnas liv var, 
men ikke visste hva de kunne gjøre for å hjelpe. 


«Jeg ville blitt inne og trøstet mamma 
til hun var frisk» 


I det følgende vil jeg beskrive en fortelling der gruppelederne bruker en 
lek som hjelpemiddel for å lære barna hvordan de kan ivareta sine egne 
interesser og behov. Det fortellingen særlig bidrar til å belyse, er at den 
kunnskapen gruppelederne forut for gruppesamlingene har tilegnet seg 
om barn med psykisk syke eller rusavhengige foreldre, ser ut til å stå i 
veien for at de kan engasjere seg i perspektivene til de konkrete barna de 
møter. 


Fortellingen 


Gruppelederne deler ut ark og fargeblyanter. De sier at barna skal få være 
med på en lek som handler om å gjøre valg. Hvis barna har lyst, kan 

de få lov til å tegne mens de snakker. Den ene gruppelederen spør om 
barna vet hva et valg er. Ei jente som heter Sofie, sier at det er noe som 
heter politiske valg. Gruppelederen sier at det er riktig, men at det ikke 
er sånne valg denne leken skal handle om. Den skal handle om de val- 
gene vi gjør til daglig, i vårt eget liv. Hun sier at hun skal lese opp noen 
spørsmål som handler om sånne valg. Til hvert spørsmål hører det fire 
forskjellige ting man kan velge å gjøre. Barna skal bestemme seg for én 
av disse tingene. 

Det første spørsmålet lyder: «Du har bestemt deg for å ha de nye hvite 
buksene dine på deg på skolen. Når du våkner om morgenen, ser du at 
det regner. Hva vil du gjøre? Ta på buksene likevel? Vente til en annen 
dag med å bruke dem? Ta buksene på og ta en regnbukse over? Finne på 
noe selv?» De fleste barna sier at de ville ha ventet til en annen dag med 
å bruke de hvite buksene. Noen sier at de ville ha tatt dem på, men at de 
ville ha tatt en regnbukse over. Den ene av gruppelederne sier at hun ville 
ha brukt buksene selv om det regnet. Hun ville ha tatt med seg en paraply 
og tatt sjansen på at buksene ikke ble møkkete. 

Det andre spørsmålet lyder: «Du oppdager at det er et hull i genseren 
din. Hva vil du gjøre? Spørre en voksen om hjelp til å reparere den? Repa- 
rere den selv? Kaste genseren? Finne på en løsning selv?» Mange av barna 
sier at de ville ha valgt å spørre en voksen om hjelp. Når gruppelederne 
spør hvilken voksen de ville ha henvendt seg til, svarer de fleste at de ville 
ha spurt mamma. En gutt sier at han ville ha spurt moren, men hvis hun 
ikke kunne reparere genseren, ville han ha kastet den. Ei jente sier at hun 
ville ha brukt genseren selv om det var et hull i den. Hun ville ha brukt 
den helt til hullet var så stort at det var mulig å ha den på. 

Det neste spørsmålet lyder: «Du er på vei ut for å leke og oppdager at 
mamma ligger i sengen og er lei seg. Mamma sier at det er greit at du går 
ut. Hva ville du gjort? Gått ut? Blitt inne hos mamma? Bedt mamma om 
å ringe en venninne? Funnet på noe annet?» Barna tenker lenge. De sier 
at det er et vanskelig spørsmål. En gutt som heter Kaj, spør om gruppele- 
derne kan lese valgmulighetene en gang til. En gutt som heter Ola, reiser 
seg fra stolen og går ut på gulvet. Der legger han seg ned. Han sier at han 
gjør det fordi det er umulig å velge. Etter en stund sier Kaj at han ville ha 
blitt inne og trøstet moren. Han ville ha blitt hos henne helt til hun var 

frisk. Ei jente som heter Marit, sier at hun ville ha prøvd å få moren til 
å ringe til en venninne som kunne ha kommet for å være hos henne. Så 
ville hun ha spurt om det var helt sikkert at hun kunne gå ut. Hvis svaret 
var ja, ville hun ha gått. Den ene gruppelederen spør den andre hva hun 
ville ha gjort. Den andre gruppelederen svarer at hun ville ha gått ut for å 
leke. «Mamma sa jo at det var greit», sier hun. 

Sofie sier at hun ville ha ringt til faren og fortalt ham hvordan moren 
hadde det. Så ville hun ha prøvd å muntre moren. Hvis hun greide å få 
henne glad, ville hun ha gått ut. Hvis hun ikke greide det, ville hun ha 
bedt moren ringe en venninne eller «snakke med en psykopat». «Nei, psy- 
kolog», sier Sofie og ler. «Jeg tar alltid feil av de ordene.» Den ene grup- 
pelederen sier at det Sofie foreslår, er veldig lurt. Hun minner barna på 
noe de har snakket om før. Barna kan godt hjelpe foreldrene med å rydde 
rommet og bære ut søppel og sånt. «Og med å lage mat», sier Ola. «Ja», 
sier gruppelederen. «Barn kan godt hjelpe voksne med å lage mat, men 
det er ikke barna som skal ha ansvaret for å lage maten. Og barn kan aldri 
gjøre foreldrene sine friske. Det er det andre voksne som skal gjøre. Det er 
ikke barns ansvar at foreldrene skal være friske.» 

Marit sier: «Men det er ikke alltid at de som er syke, blir glade inne i 
seg selv om det ser sånn ut på overflaten. Noen ganger kan de også bli sin- 
tere av at man prøver å muntre dem. Det er fordi de helst vil være i fred og 
ikke ønsker å bli muntret.» Hun sier at når det er sånn, kan det være lurt 
å holde seg litt unna den som er syk, og å overlate ham eller henne til seg 
selv. Hun forteller at når hun kommer hjem fra skolen, ser hun alltid etter 
hvordan gardinene på kjøkkenet henger. Hvis de er trukket for, vet hun 
at moren helst vil være i fred. Da roper hun ikke «hei» når hun kommer 
inn i gangen, men går raskt inn på rommet sitt og blir der. 

Den ene gruppelederen sier at det Marit forteller, er veldig viktig. Hun 
minner barna på en annen ting de også har snakket om før, nemlig at de 
har rett til å ha det bra, selv om foreldrene har det vanskelig. «Dere har 
rett til å være glade selv om foreldrene deres er triste», sier hun. Barna er 
stille en stund. Så spør de Marit hvordan hun kan vite at folk er triste inne 
i seg når de ser ut som om de er glade. Marit sier at hun er veldig flink til 
å se sånt. Hun skjønner ofte hvordan folk har det. Hun sier at hun kan 
se det på øynene deres. Hun sier også at barn vil at foreldrene skal være 

glade. Gruppelederne nikker. De sier at det er bra observert av Marit at 
folk noen ganger smiler med munnen uten at de smiler med øynene. Men 
barna må huske på at det ikke er de som skal gjøre foreldrene friske. Den 
ene gruppelederen sier at hun tror at det beste barn kan gjøre for forel- 
drene sine, er å si til dem at de er glad i dem. Det liker foreldre godt å høre. 

Anna har sittet stille og tegnet mens de andre har snakket. Nå holder 
hun tegningen hun har laget, høyt i været så alle kan se. Hun har teg- 
net huset hun bor i, med flere rom og flere etasjer. I alle rommene har 
hun tegnet mennesker som holder på med forskjellige ting. Hun har teg- 
net faren som sitter i en stol og ser på TV. Utenfor huset har hun tegnet 
seg selv som hopper tau, og en dame som står litt unna. Gruppelederen 
spør hvem de forskjellige er, og Anna forklarer. «Men mamma bor ikke 
hos dere», sier gruppelederen. Anna rister på hodet. «Det er derfor jeg 
har tegnet henne litt borte», sier hun. Anna forteller at når hun besøker 
moren, er moren ofte veldig lei seg. Da synes Anna at det er vanskelig 
å vite hva hun skal gjøre. Hun vil gjerne hjelpe henne til ikke å være så 
trist. Noen ganger tar hun med seg blomster. Gruppelederen svarer at det 
er riktig at psykisk syke blir glade når noen gjør hyggelige ting for dem. 
Derfor er det fint at Anna gir moren blomster. Men hun må aldri glemme 
at hun ikke kan gjøre henne frisk. 


Ferdig formulerte løsninger 


Gruppelederne presenterer et etisk dilemma for barna som godt kunne 
ha vært hentet fra deres eget liv. Dersom en person som står deg nær, 
er lei seg og syk, hva ville du ha tatt mest hensyn til? Den sykes behov 
for omsorg og hjelp eller ditt eget behov for lek og samvær med venner? 
Barna tenker seg grundig om. De gir inntrykk av å være berørt av den 
syke morens situasjon. De skjønner at hun har det vanskelig, og at hun 
har behov for støtte og hjelp. De kommer også med konkrete forslag til 
ting de kan gjøre. Det dreier seg både om å ordne praktiske ting og om 
å vise omsorg og sympati. Samtidig sier de at de synes det er vanskelig å 
vite hva som er den beste måten å hjelpe en som er psykisk syk på. De har 
erfart at det ikke alltid er lett å forstå hvordan den syke egentlig har det. 
De har også erfart at det ikke er alle psykisk syke som ønsker hjelp. 

Gruppelederne lytter til det barna har å si, men gir liten respons på det 
de formidler. Det gruppelederne stort sett svarer, er at barna må huske på 
at det ikke er noe de kan gjøre for at foreldrene skal bli friske. De min- 
ner også barna på at de er selvstendige individer med egne rettigheter og 
behov, og de oppfordrer dem til å tenke mindre på foreldrene og mer på 
seg selv. Barna har rett til å ha det bra, selv om foreldrene har det vanske- 
lig. Det Marit sier om at det ikke alltid er lett å vite hva som er den beste 
måten å hjelpe en som er psykisk syk på, blir ikke utdypet eller utforsket 
nærmere. Det samme er tilfellet når det gjelder det hun sier om at psykisk 
syke noen ganger blir sinte når man prøver å hjelpe dem. Samtidig er 
dette fenomener som mange som lever nær psykisk syke, strever med å 
vite hvordan de skal forstå og håndtere. 

Da gruppelederne ba barna om å ta stilling til hvordan de ville ha for- 
holdt seg til moren som lå i sengen og var lei seg, oppfattet jeg det som et 
spørsmål som var godt egnet som utgangspunkt for en samtale om bar- 
nas opplevelser av relasjonen til egne syke foreldre. Det åpnet for en dia- 
log om ulike handlingsalternativer i en tenkt situasjon, noe som samtidig 
ga barna muligheter til å trekke veksler på erfaringer fra sitt eget liv. Jeg så 
også det å ta utgangspunkt i et tenkt eksempel, og ikke i erfaringer barna 
selv hadde gjort, som en god måte å ivareta barnas integritet og verdighet 
på. Gruppelederne kunne engasjere seg i synspunktene barna formidlet, 
uten at de behøvde å ta stilling til motivene deres. 

Etter som leken utvikler seg, framstår det imidlertid stadig tydeligere 
at formålet ikke er å utforske de tankene og erfaringene barna formidler, 
men å lære dem bestemte måter å tenke og handle på. Når Kaj sier at han 
ville ha vært inne hos den syke moren så lenge hun hadde det vanskelig, 
svarer gruppelederne ham som om han sier at han påtar seg et ansvar for 
å gjøre henne frisk. Det samme skjer når Anna forteller at hun gjerne vil 
gi moren blomster. Det Kaj og Anna sier, blir ikke møtt med åpenhet og 
undring, men med ferdig formulerte løsninger. Barna må huske på at det 
ikke er deres oppgave å gjøre foreldrene friske, og at de har rett til å ha det 
bra, selv om foreldrene har det vanskelig. 

Implisitt i de ferdig formulerte løsningene synes det å ligge en forstå- 
else av at det er noe galt med måten barna forholder seg til de syke forel- 
drene på. Da jeg i etterkant av gruppesamlingen ba gruppelederne om å 

fortelle meg om aktiviteten, ga de inntrykk av at dette var en oppfatning 
de også hadde. De sa at det som særlig kjennetegner barn med psykisk 
syke eller rusavhengige foreldre, er at de tenker for mye på foreldrene 
og for lite på seg selv. De sa også at barna er mestere til å forstå hvordan 
andre har det, men at de har dårlig kontakt med sitt eget følelsesliv. Grup- 
pelederne viste til forskning som sier at dette er en egenskap som gjør at 
barna får problemer med å inngå i nære og gjensidige relasjoner når de 
blir voksne. Derfor er det viktig å lære dem hvordan de skal lytte til sine 
egne følelser, og hvordan de skal ivareta sine egne interesser og behov. 
Den ene gruppelederen sa: 


Vi er veldig opptatt av følelser. Hvis barna kan få lære å kjenne igjen det som 
skjer inne i dem og uttrykke det til andre, vil de komme seg lettere gjennom 
krisene. Det blir lettere for dem å forstå seg selv, og det blir lettere for dem å 


forstå andre. 


Verken Kaj eller Anna eller noen av de andre barna som deltok i aktivi- 
teten, sa imidlertid at de trodde at foreldrene deres kom til å bli friske av 
at de var gode mot dem. De ga heller ikke inntrykk av at de var så ensi- 
dig opptatt av å dekke foreldrenes behov som det gruppelederne syntes å 
legge til grunn. Flere av barna sa at dersom det hadde kommet en voksen 
og overtatt ansvaret for den syke moren, ville de ha gått ut for å leke med 
vennene. 

Det kan være grunn til å tenke over om deres største problem kanskje 
ikke var at de hadde dårlig kontakt med sitt eget følelsesliv, men at det 
ikke kom noen og avlastet dem? Det som ble forstått som uttrykk for 
at barna ikke var i stand til å ivareta sine egne interesser og behov, kan 
kanskje like gjerne forstås som uttrykk for at de opplevde seg sviktet av 
voksne. 

Da jeg snakket med barna om leken i forbindelse med samtalen vi 
hadde i etterkant av gruppesamlingene, beskrev de den på en måte som 
ga inntrykk av at også de hadde tatt til seg den forståelsen som synes å 
ligge implisitt i de ferdig formulerte løsningene. Etter at de hadde fortalt 
meg hva leken gikk ut på, spurte jeg barna hva de hadde lært av å være 
med på den. De svarte at de hadde lært at det finnes noen følelser som er 
gode, og noen som er dårlige. De sa også at de hadde lært at de dårlige 

følelsene er følelser vi bør kvitte oss med. Jeg spurte om det hadde vært 
en viktig lek. Barna svarte at de trodde det, «for hvis vi brenner inne med 
feil følelser, kan vi bli psykisk syke». 


En forståelse som synes å mangle forankring 

i barnas livsverden 

Det gjør inntrykk å høre barn som har deltatt i et profesjonelt hjelpetiltak, 
si at noe av det de har fått ut av det, er en forståelse av at de har følelser 
de bør kvitte seg med. Samtidig er dette en forståelse som ikke bare kom 
til uttrykk i samtalegruppen denne fortellingen er hentet fra, men også i 
andre grupper jeg var til stede i. I samtalene jeg hadde med barna i etter- 
kant av gruppesamlingene, var det flere som sa at noe av det de hadde 
lært av å være med i gruppene, var at det er viktig å ha et bevisst forhold 
til følelseslivet sitt. De sa også at grunnen til at det er viktig, er at hvis 
barn ikke tenker over hvilke følelser de har, kan de bli gående med følel- 
ser som gjør at de blir psykisk syke. Det var også barn som sa at de hadde 
lært at barn må passe på at de har riktige følelser. I en gruppe var det en 
gutt som pekte på en tegning jeg hadde laget av ansikter som uttrykte tre 
forskjellige følelser. Han sa at to av følelsene jeg hadde tegnet, er det viktig 
å få bort, mens den tredje kan vi beholde. 

I de fleste gruppene jeg observerte, ble det organisert flere forskjellige 
typer aktiviteter som hadde som formål å gjøre barna bevisste på hvilke 
følelser som er hensiktsmessige å ha, og hvilke som ikke er det. Da jeg 
snakket med gruppelederne om aktivitetene i etterkant, sa de at formålet 
med dem var å gjøre barna mer bevisste på hva følelser er, og hvordan 
følelsene påvirker handlingene våre. 

I en gruppe viste gruppelederne barna en tegning av en hånd. På 
tommelen sto det skrevet «Det skjer en hendelse». På pekefingeren sto 
det «Det oppstår en følelse». På langfingeren sto det «En rød tanke». På 
ringfingeren sto det «En grønn tanke». På lillefingeren var teksten «En 
handling». Gruppelederne minnet barna på at de hadde snakket om røde 
og grønne tanker før, og om hvordan disse tankene får oss til å velge å 
gjøre forskjellige ting. Barna nikket. De sa at de husket det. De sa at de 
røde tankene er de som får oss til å gjøre dumme ting, mens de grønne 

tankene er de som får oss til å gjøre lure ting. Gruppelederen holdt opp en 
tegning av to gutter. Den ene sto med knyttede never. Han så ut som om 
han var klar til å slå. Den andre så ut som om han lo av gutten som var 
sint. Gruppelederne snakket med barna om at det kan være lett å bli sint 
og ville slå dersom noen erter oss eller ler av oss, men at det ikke er lurt. 
De spurte barna om det er noe man kan gjøre i stedet. Barna sa at det går 
an å gå sin vei, eller man kan la være å vise at man blir lei seg eller sint. 
Gruppelederne sa at det var helt riktig, og at det barna nå hadde gjort, 
var å tenke grønne tanker. Et av barna sa at det går an å tenke at gutten 
som erter, gjør det fordi han er lei seg. Et annet barn foreslo at grunnen 
tilat han var lei seg, var at han hadde en mor som var syk. Gruppelederne 
sa at dette var veldig fine grønne tanker. De sa at hvis barna passet på å 
tenke sånn, ville de ikke få lyst til å sloss med de som ertet. Da jeg senere 
snakket med barna om aktiviteten, beskrev de hånden gruppelederne 
hadde tegnet, som en hjelpehånd. De sa at den skulle få dem til å velge de 
riktige tankene. De sa også at de røde tankene er tanker som ikke er bra 
for oss. Derfor må vi prøve ikke å ha dem. Ei jente sa at barn må øve seg 
på å tenke bare gode tanker. Hvis de greier det, kommer de til å bli veldig 
snille. 

I flere av gruppene ble det også organisert en aktivitet der barna fikk 
utdelt hver sin ballong. Gruppelederne sa at de skulle blåse opp ballon- 
gene. Mens de gjorde det, skulle de tenke at de blåste alle de vanskelige 
følelsene sine inn i ballongen. Etter hvert som barna hadde blåst opp bal- 
longene sine, fikk de hjelp til å knyte dem igjen. Da alle var ferdig, fikk 
de beskjed om å sette seg på ballongene. Gruppelederne sa de måtte sitte 
veldig lett og forsiktig, ellers kom ballongen til å sprekke. Da alle barna 
hadde satt seg på ballongen sin, leste den ene gruppelederen en tekst høyt 
for dem. Barna fikk beskjed om å konsentrere seg og prøve å huske alt 
som ble sagt. Samtidig skulle de passe på å sitte så lett og forsiktig på 
ballongen at den ikke sprakk. Etterpå snakket gruppelederne med dem 
om hvor vanskelig det hadde vært å konsentrere seg om både innholdet i 
teksten som ble lest, og på å sitte forsiktig. De sa at hvis barna hadde for 
mange vonde følelser inne i seg som de var redde for å slippe ut, kunne de 
bli så opptatt av disse følelsene at det tok oppmerksomheten deres bort fra 
undervisningen på skolen og lekser og sånt. 

Et trekk som ser ut til å være felles for de aktivitetene jeg nå har beskre- 
vet, er at gruppelederne synes å forholde seg til barnas følelser som noe 
som finnes ferdig inne i dem, og som de kan lære seg å kontrollere. Det 
er tankevekkende å legge merke til at det er gruppelederne som definerer 
hvilke følelser som er hensiktsmessige for barna å ha, og hvilke som ikke 
er det. På den måten gir de inntrykk av å mene at de forstår barna bedre 
enn barna forstår seg selv. 

I avhandlingen sin knytter Eide (2007) barnevernbarnas opplevelser 
av egne perspektivers gyldighet til måten forståelseshorisonten deres får 
komme til uttrykk og blir tatt imot på i samtalene med de ansatte i barne- 
vernet. For å få en dypere forståelse for betydningen det kan ha for barn 
i samtalegrupper å bli møtt med den typen ferdig formulerte forståelser 
som barna som reflekterte over eksemplet med den syke moren, ble møtt 
med, vil jeg i likhet med Eide forholde meg til aktiviteten som et møte 
mellom to forståelseshorisonter, det vil si en erfaringsbasert og en prin- 
sippbasert forståelse av at barn gir omsorg. 

Med den erfaringsbaserte horisonten mener jeg det som kommer til 
uttrykk i barnas egne refleksjoner over eksemplet med den syke moren. 
Det er en horisont som er formet av de erfaringene barna selv har gjort i 
sitt daglige liv. På den måten er det en horisont ingen kjenner bedre enn 
dem. For gruppelederne er den i utgangspunktet ukjent og fremmed. Ut 
fra det barna forteller, framstår den som formet av mange forskjellige 
typer erfaringer, som barna også knytter forskjellige typer følelser til. Det 
er en horisont som ikke er dannet ferdig, men som er i kontinuerlig end- 
ring etter som barna gjør nye erfaringer. Et sentralt aspekt ved denne 
horisonten synes å være erfaringer knyttet til det å bli grepet av et annet 
menneskes smerte og lidelse, og en opplevelse av seg selv som en kompe- 
tent moralsk aktør. 

Med den prinsippbaserte horisonten mener jeg den kunnskapen om 
barn med psykisk syke eller rusavhengige foreldre som gruppelederne 
hadde tilegnet seg forut for gruppesamlingen. Det er en horisont formet 
av det som kommer til uttrykk i ulike typer faglitteratur og i manua- 
len gruppelederne arbeidet etter. Den forholder seg ikke til barna som 
enkeltindivider, men som abstrakte representanter for en kategori. Det 
enkelte barnets tanker og følelsesmessige reaksjoner har derfor ikke noen 

naturlig plass. Et sentralt aspekt ved denne horisonten synes å være at 
barn med psykisk syke og rusavhengige foreldre har dårlig kontakt med 
eget følelsesliv. Det at barna gir omsorg, blir sett på som et problem. 

Eide (2007) sier at det at en forståelse er dannet ferdig forut for møtet 
med enkelttilfeller, ikke behøver å bety at den ikke kan ha noe verdifullt 
å tilføre enkelttilfellene. Det som er det springende punktet, er det som 
skjer når den abstrakte og generelle forståelsen bringes inn i en relasjon 
der den ikke samsvarer med enkeltindividers erfaringsbaserte horisont. 

I relasjonen mellom gruppelederne og barna som reflekterte over 
eksemplet med den syke moren, ser det ikke ut til å være et slikt samsvar. 
De to horisontene gir inntrykk av å være formet av helt forskjellige virke- 
lighetsoppfatninger og helt forskjellige verdier. 

Selv om gruppelederne i utgangspunktet skaper rom for begge horison- 
tene ved å oppfordre barna til å ta stilling til hvordan de ville ha forholdt 
seg til den syke moren, oppstår det ingen gjensidig dialog. Barnas erfa- 
ringsbaserte forståelse blir ikke tilkjent gyldighet på linje med gruppele- 
dernes prinsippbaserte forståelse. I stedet for å lytte til og la seg bevege av 
de tankene og erfaringene barna gir uttrykk for, prøver gruppelederne å 
overtale barna til å overta deres prinsippbaserte horisont. De tilbyr enty- 
dige og klare løsninger på spørsmål de umulig kan ha kunnskap om når 
det gjelder det enkelte barnet og hans eller hennes livssituasjon. På denne 
måten får barna liten mulighet til å påvirke innholdet i en samtale som 
dreier seg om noe så nært og personlig som forholdet til deres nærmeste 
omsorgsgivere. Det kanskje mest alvorlige er at gruppelederne skaper et 
inntrykk av at det å ha moralske følelser for andre er noe barna bør være 
forsiktige med. 


«Jeg ble glad fordi det aldri er noen som spør 
om å få bli med meg hjem» 


Som jeg har beskrevet i den første fortellingen, inneholdt de fleste grup- 
pesamlingene jeg har observert, et eget tema som var forberedt av grup- 
pelederne på forhånd. Tema for gruppesamlingen denne fortellingen 
er hentet fra, er følelser. Målet med aktiviteten som blir beskrevet, er 
at barna skal lære å vise følelser, og at de skal lære å se sammenhengen 

mellom forskjellige typer hendelser og forskjellige følelser. På samme 
måte som den forrige fortellingen bidrar også denne til å belyse hvordan 
den generelle kunnskapen gruppelederne har tilegnet seg forut for grup- 
pesamlingen, ser ut til å stå i veien for at de kan engasjere seg i erfaringene 
til de konkrete barna de møter. 


Fortellingen 


Barna får beskjed om å sette seg rundt bordet. Ved hver plass ligger det 
fire tegneark. Den ene gruppelederen sier at det de skal snakke om nå, er 
følelser. «Det må vi snakke om nesten hver gang», sier hun. «Det er noe av 
det viktigste vi snakker om i denne gruppen.» Hun spør om barna husker 
hva følelser er. Barna rekker en hånd i været. De kommer med eksempler 
som «sint», «lei seg» og «glad». Gruppelederen nikker og sier at det er 
riktig. Den andre gruppelederen minner barna på at de også snakket om 
følelser forrige gang. De snakket om hvor mange følelser som finnes, hvor 
i kroppen de sitter, og at det går an å ha flere følelser på en gang - i alle 
fall to. Hun viser barna en tegning av en menneskekropp, og med en tusj 
markerer hun hvor på kroppen de ulike følelsene sitter. 

Så sier hun at de nå skal ha en lek der barna skal lære å vise følelser. 
For at det skal bli lettere for dem å forstå hva leken dreier seg om, vil 
hun først be dem om å tenke over et eksempel. «Tenk at noen har invi- 
tert deg med på Tusenfryd», sier hun. «Eller det behøver ikke å være 
Tusenfryd, men noe du har gledet deg veldig til. I siste liten, like før dere 
skal dra, sier den som har invitert deg, at det ikke blir noe av. Hva ville 
du følt da?» Flere barn rekker en hånd i været. De sier at de ville ha blitt 
lei seg og sinte. «Men hva hvis den som avlyser i siste liten, er pappa?» 
spør gruppelederen. «Hvordan ville dere følt det da?» «Det skjer hele 
tiden med pappaen min», sier Martine. «Så da ville jeg ikke brydd meg 
om det. Jeg er vant til det.» «Hva med dere andre», sier gruppelederen. 
«Hvordan ville dere reagert?» Barna svarer ikke. «Men hvordan tror 
dere at det er å være den som avlyser i siste liten?» spør gruppelederen. 
«Hva tror dere pappa føler?» Barna gir ingen svar. «Hvis den som avlyser 
i siste liten, er pappa, hva tror dere han føler?» spør gruppelederen en 
gang til. Barna er helt tause. 

Gruppelederen viser barna tegnearkene de har foran seg. Hun gir dem 
en blyant hver og sier at de skal tegne fire forskjellige ansikter som uttryk- 
ker fire forskjellige følelser. De skal tegne ett ansikt som viser en person 
som er glad, ett som viser en person som er trist, ett som viser en person 
som er sint, og ett som viser en person som er redd. Gruppelederen sier at 
det er viktig at barna tegner litt raskt. De skal ikke være så nøye. Hvis de 
bruker for lang tid, rekker de ikke det de egentlig skal gjøre. Personene de 
tegner, trenger for eksempel ikke å ha hår. Gruppelederen viser barna fire 
forskjellig plansjer med tegninger av ansikter som uttrykker de følelsene 
de skal tegne. Hun sier at barna godt kan herme etter plansjene hvis de 
vil. Barna setter i gang. For noen går det raskt. Andre bruker lang tid. 
De tegner langsomt og er nøye med detaljene. Gruppelederen gjentar at 
de ikke trenger å gjøre det så nøye. Det er ikke det som er viktig her. Hun 
sier til barna at de skal tråkke på tegningene sine når de er ferdig. Barna 
spør hva det betyr. De sier til hverandre at gruppelederen sikkert tuller. 
Hva er vitsen med å tråkke på en tegning man har laget? Gruppelederen 
svarer at de får vente litt, så skal de få se. 

Så fort barna er ferdig, får de beskjed om å ta med seg tegningene sine 
ut på gulvet. Gruppelederne hjelper dem med å finne hver sin plass og 
taper tegningene deres fast, to bortover og to nedover. Deretter får barna 
beskjed om å stille seg bak tegningene sine. Den ene gruppelederen har 
en eske i hånden. I den ligger det mange små lapper. Hun sier at hun skal 
trekke en og en lapp og lese høyt det som står der. Deretter skal barna 
tråkke på ansiktet som viser den følelsen de får når de hører det hun leser. 
Barna ser på hverandre. De snakker sammen om hva de skal gjøre hvis 
de får flere følelser på en gang. En gutt viser de andre at det går å stå på to 
ansikter samtidig. En annen viser at det er mulig å sette seg ned på huk 
og også bruke hendene. På den måten kan de komme i kontakt med alle 
fire de følelsene på en gang. 

Gruppelederen trekker en lapp fra esken. På den står det: «Du får en 
presang av din far.» Alle barna stiller seg på tegningen som viser et ansikt 
som er glad. Gruppelederen ber dem om å si høyt hvilket ansikt de har 
valgt å tråkke på. Barna svarer tydelig og greit. Gruppelederen nikker. 
Hun sier at svarene de gir, er helt riktige. På den neste lappen står det: 
«Katten din har blitt påkjørt av en bil.» Barna stiller seg på forskjellige 

ark. Gruppelederen ber dem om å si hvilke følelser de har valgt å tråkke 
på. Barna svarer «sint», «lei seg» og «redd». «Hvorfor har noen tatt ‘redd’?» 
spør Johan. «Hva er det å bli redd for at katten er overkjørt?» Gruppele- 
deren sier at det er viktig å finne ut av det Johan sier. Hun ber de barna 
som har valgt å tråkke på «redd», om å fortelle hvorfor de har gjort det. 
Ei jente sier at hun ville ha blitt redd fordi hun ikke visste hvorfor katten 
ble påkjørt. Hun tenker at den som kjørte på katten, kan ha gjort det med 
vilje og også kan komme til å kjøre på henne. En gutt sier at han ville ha 
blitt redd fordi det kunne ha vært en venn som hadde kjørt på katten. Da 
ville han ikke ha visst hva han skulle si til vennen. 

Gruppelederen nikker og trekker en ny lapp. På den står det: «Lære- 
ren din er sint fordi du ikke har gjort leksene.» Barna sier at de blir 
redde og lei seg på en gang. Gruppelederen ser på dem og nikker igjen 
med hodet. Hun sier at det er fine svar. Hun synes barna er flinke. På 
den neste lappen står det: «Du hører at mamma og pappa krangler.» 
Barna tråkker på lappene der det står «lei seg» og «sint». Igjen nikker 
gruppelederen og sier at det er bra. Hun tar en ny lapp og leser: «En venn 
har lyst til å leke hjemme hos deg, men du får ikke lov av mamma eller 
pappa å ha vennen med hjem.» Barna sier at de enten ville ha blitt lei 
seg eller sinte. Gruppelederen sier at det er gode svar. Marie rekker opp 
hånden. Hun sier at hun har tråkket på tre ark. Hun har tråkket på både 
«lei seg», «sint» og «glad». Gruppelederen spør hvorfor hun ville ha blitt 
glad. Hun sier at hun synes det er en rar følelse å få når man ikke får lov 
å ha med en venn hjem. «Jeg ville blitt glad fordi vennen spurte om å få 
leke hos meg», sier Marie. «Det er det aldri noen som gjør.» «Da så», sier 
gruppelederen. «Jeg har aldri tenkt på det som en mulighet at noen ville 
bli glad når de ikke fikk lov til å ha med en venn hjem.» Hun sier at nå 
er det på tide å avslutte leken, ellers rekker de ikke å gjøre det andre som 
står på programmet. 


Jakten på det riktige svaret 

På samme måte som den forrige fortellingen beskriver også denne fortel- 
lingen en samhandlingssituasjon som er knyttet til det som framsto som 
en av kjerneaktivitetene i samtalegruppene jeg har observert: Å hjelpe 

barna til å bli bedre kjent med sine egne følelser og til å ta kontroll over 
følelseslivet sitt. Den måten barna blir bedt om å uttrykke følelsene på, er 
ved å tråkke på ark der de har tegnet fire ansikter som illustrerer følelsene 
«glad», «trist», «sint» og «redd». 

Leken går tilsynelatende slik den skal. Barna lytter til eksemplene 
gruppelederne leser opp, og de bestemmer seg raskt for hvilke ansikter de 
vil tråkke på. Som observatør opplevde jeg imidlertid også at leken hadde 
noe ubestemmelig eller ulystbetont over seg. Samtidig som den handlet 
om et så personlig fenomen som følelser, ble den gjennomført nesten 
uten synlig engasjement fra gruppeledernes side. Spørsmålene de stilte, 
ga ikke inntrykk av å ha annet formål enn å få barna til å tråkke på de fire 
følelsene de hadde tegnet. Så fort de hadde bestemt seg for hvilke ansikter 
de ville tråkke på, og hadde gitt en begrunnelse for valget, trakk grup- 
pelederne en ny lapp. De stilte få eller ingen oppfølgende spørsmål som 
kunne gi barna mulighet til å fortelle hvilken betydning de ulike følelsene 
hadde for dem, eller hvilke erfaringer i livet sitt de knyttet følelsene til. 
Gruppelederne sa heller ikke noe om hvilke betydninger følelsene hadde 
for dem. Heller enn å framstå som en gjensidig meningsskapende dialog 
framsto leken som en spørrekonkurranse der målet var å komme fram 
til rett svar. 

På samme måte som gruppelederne i den forrige fortellingen gir også 
gruppelederne som organiserer denne leken, inntrykk av at de ser på bar- 
nas følelser som noe som er dannet ferdig inne i dem, og som barna kan 
bli kjent med gjennom å artikulere dem. Dette kommer kanskje ekstra 
tydelig til uttrykk når gruppelederen markerer med en tusj hvor på men- 
neskekroppen de forskjellige følelsene sitter. 

Gruppelederne formidler også en forståelse av at det er en logisk og 
forutsigbar sammenheng mellom bestemte typer hendelser og bestemte 
følelser. For eksempel vil det at et barn får en gave, føre til at barnet blir 
glad. Det at voksne ikke holder det de har lovet, fører til at barn blir skuf- 
fet og lei seg. Det samme er tilfellet dersom et barn ikke får lov til å ha 
en venn med hjem. På denne måten synes leken å bidra til at det blir 
skapt et bilde av barns følelsesliv som noe forutsigbart og enkelt. Det blir 
også skapt et bilde av at mellommenneskelige relasjoner kan forstås ut fra 
kausale sammenhenger. 

Forståelsen av at følelser er noe som er dannet ferdig inne i oss, og at 
den måten barn kan få hjelp til å bli bedre kjent med følelsene sine på, er 
ved å sette ord på dem, ser også ut til å ha preget andre aktiviteter i samta- 
legruppene jeg har observert. I en gruppe startet alle gruppesamlingene 
med at barna fikk utdelt et ark der det var listet opp en rekke forskjel- 
lige følelser. Den ene gruppelederen leste opp det som sto på arket. Hun 
gjorde det på en levende og morsom måte som vakte mye munterhet. Da 
hun var ferdig, fikk barna beskjed om å sette kryss ved den følelsen de 
hadde hatt da de kom. Etter at alle barna hadde satt et kryss, ble listene 
samlet inn. Deretter introduserte gruppelederne en ny aktivitet. En gang 
satte gutten ved siden av meg kryss ved «rasende». En annen gang var det 
ei jente som satte kryss ved «lei meg». Som vanlig samlet gruppelederne 
inn listene. De snakket ikke med gutten om at han hadde satt kryss ved 
«rasende», eller med jenta om at hun hadde satt kryss ved «lei meg». 

I en annen gruppe startet samlingene med at barna fikk utdelt et ark 
der det var tegnet ansikter som illustrerte forskjellige følelser. Barna fikk 
beskjed om å sette ring rundt ansiktet som viste den følelsen de hadde 
hatt da de kom. Deretter ble arkene samlet inn. Gruppelederne la dem i 
en skuff uten ytterligere kommentarer. Da jeg spurte hva formålet med 
aktiviteten var, svarte de at det var viktig for barna å lære seg å kjenne 
etter hvilken følelse de hadde. Gjennom å sette ring rundt ansiktet som 
viste den følelsen de hadde da de kom, kunne barna synliggjøre følelsen 
for seg selv. På den måten ville de bli mer bevisste på sitt eget følelsesliv. 

I en tredje gruppe organiserte gruppelederne en lek der barna enkelt- 
vis skulle komme fram og trekke en lapp fra en tøypose. Deretter skulle 
de mime den følelsen som sto på lappen. De andre barna skulle gjette 
hvilken følelse som ble mimet. Den som gjettet riktig, var nestemann til 
å trekke en lapp. Da alle barna hadde mimet en gang hver, lukket gruppe- 
lederne tøyposen og introduserte en ny aktivitet. 

Det de forskjellige aktivitetene har felles, er at de synes å være foran- 
kret i en forståelse der det som skjer inne i hvert enkelt barn, blir tillagt 
større betydning enn det som skjer i relasjonen mellom barna og gruppe- 
lederne. På denne måten blir det rettet lite oppmerksomhet mot å forstå 
hvilken mening de ulike følelsene har for barna. Barna får få mulighe- 
ter til å forfølge sine egne intensjoner eller til å bruke gruppeledernes 

forståelseshorisonter til å forstå mer om seg selv. I leken der barna skal 
tråkke på ansiktene de har tegnet, blir de barna som yter motstand mot 
gruppeledernes forståelser av hvilke følelser som passer til hvilke situa- 
sjoner, møtt med taushet. 

Da jeg ba barna om å fortelle meg om aktiviteten i forbindelse med 
samtalen vi hadde i etterkant av gruppesamlingene, beskrev de den først 
som en fysisk øvelse. De sa at det hadde vært moro å tråkke på ansiktene 
de hadde tegnet. Det de hadde likt aller best, var å se hvor mange ansikter 
de greide å tråkke på samtidig. Da jeg spurte om de visste hvorfor de 
hadde hatt leken, var det en gutt som sa at han trodde at de hadde hatt 
den fordi det er viktig at barn lærer seg å vise følelser. Han så på tegnin- 
gen jeg hadde rullet ut på gulvet. Der hadde jeg illustrert aktiviteten ved 
å tegne ansikter som uttrykte de fire følelsene som hadde vært på arkene 
barna skulle tråkke på. Gutten pekte på to av ansiktene og sa at han ofte 
ble sint eller lei seg når foreldrene hans ikke kom når de hadde lovet det. 
I tur og orden tok også de andre barna initiativ til å peke på en eller to 
følelser og knytte dem til situasjoner i sitt eget liv. En annen gutt pekte på 
de samme ansiktene som gutten før ham hadde gjort, og sa at han ble lei 
seg og sint når foreldrene kranglet. Noen av barna pekte på ansiktet som 
illustrerte «glad», og sa at de ble veldig glade når de fikk se moren eller 
faren sin. Ei jente sa at hun ble veldig lei seg da moren kom i fengsel. Flere 
av barna pekte på det samme ansiktet som jenta hadde pekt på, og sa at 
de ofte begynte å gråte når de snakket om foreldrene sine. En gutt pekte 
på ansiktet som illustrerte følelsen «redd», og sa at han ofte følte det sånn 
når faren drakk. Jeg spurte barna hvorfor det er viktig at barn lærer seg å 
vise følelser. Det var bare Marie som svarte. Hun sa at hvis vi ikke hadde 
hatt følelser, hadde vi verken hatet eller elsket noen. Hun sa også at det er 
ensomt og trist ikke å kunne kjenne på følelsene sine. 

Da jeg snakket med gruppelederne om aktiviteten, sa de at mange barn 
som har psykisk syke eller rusavhengige foreldre, får så lite respons på 
følelsene sine hjemme at de ikke forstår hva som skjer med dem når de 
blir følelsesmessig berørt. Derfor trenger de hjelp til å bli bedre kjent med 
følelsene sine og «komme på plass» i dem. Jeg spurte gruppelederne hvor- 
dan de hadde valgt ut situasjonene de hadde lest opp. Den ene gruppele- 
deren sa at esken med lapper hørte til manualen. Hun sa også at hun ikke 

hadde sett på lappene forut for leken. Derfor visste hun ikke hva som sto 
på dem før hun leste det høyt. Hun hadde gått ut fra at det som sto, var 
viktig, siden alt som har med manualen å gjøre, er ting det er forsket på. 
Jeg spurte hvorfor hun hadde valgt å fokusere på det som sto på lappene, 
og ikke på det barna selv brakte inn. Gruppelederen svarte at hun hadde 
gått ut fra at det som sto på lappene, var det som var vanligst, og at leken 
ville bli best hvis hun fulgte det. Samtidig hadde hun reagert på at noe av 
det som sto, var veldig rart. Ut fra det hun visste om barna og livssitua- 
sjonen deres, hadde hun lurt på om de hadde opplevd det som relevant. 

Jeg spurte hvordan hun trodde aktiviteten ville ha blitt dersom hun i 
større grad hadde lagt vekt på erfaringer barna selv brakte inn. Gruppe- 
lederen svarte at hun trodde at det kunne ha vært mulig, men at hun var 
engstelig for at det kunne ha blitt for privat. Hun sa også at hun var redd 
for at det kunne ha blitt for mye snakk om vanskelige følelser, og at det 
kunne ha blitt belastende for noen barn. Blant annet var hun redd for at 
vonde og vanskelige ting barna hadde fortrengt, skulle bli vekket til live. 
Gruppelederen sa at hun syntes dette var veldig vanskelig. På den ene 
siden var hun opptatt av at barna skulle få anledning til å sette ord på alt 
det vonde de opplevde i tilknytning til foreldrenes sykdommer. På den 
andre siden trodde hun ikke at det var riktig å gjøre det i gruppen. Hun 
sa at for henne var gruppen ikke først og fremst et sted for å snakke, men 
et sted for å kjenne etter. Barna skulle lære å tenke for seg selv: Hvor er jeg 
i dag? Hvilke følelser har jeg? 

Den andre gruppelederen sa at hun også kjente på en stor ambivalens 
rundt det å skulle snakke med barna om følelsene deres. For henne var 
det et viktig prinsipp at samtalegruppen ikke skulle være en terapigruppe. 
De innerste og mest personlige følelsene hørte ikke til her. Dersom barna 
hadde behov for å snakke om disse følelsene, mente hun at de fikk gå et 
annet sted. De kunne for eksempel gå til BUP. Hun sa også at for henne 
var det ingen vits i å lære barna å kjenne på følelser som hadde med forel- 
drenes «greier» å gjøre. Det var følelser knyttet til sitt eget de hadde behov 
for å komme på plass i. Derfor syntes hun at det var best å snakke med 
dem om fotball og lekser og venner og sånt. Noen ganger handlet det om 
noe barna syntes var bra. Andre ganger handlet det om noe de syntes var 
dumt. På den måten lærte de seg å kjenne igjen en god og en dårlig følelse. 

Gruppelederen sa at dersom hun greide å hjelpe barna med dette, hadde 
hun gjort en god jobb. 


En toleddet relasjon 

En lek hvor målet er å hjelpe barna til å bli bedre kjent med sitt eget følel- 
sesliv, blir gjennomført på en måte som gjør at barna i etterkant umid- 
delbart beskriver den som en fysisk øvelse. Det særlig tankevekkende ved 
måten aktiviteten blir gjennomført på, er at den verdenen der barna lever 
og gjør sine følelsesmessige erfaringer, blir holdt nesten fullstendig uten- 
for samtalen. Dette kommer spesielt tydelig til uttrykk når Martine sier 
at hun ikke ville ha blitt lei seg dersom faren avlyste turen til Tusenfryd, 
og når Marie sier at hun ville ha blitt glad dersom hun ikke fikk lov til å 
ha med en venn hjem. 

Ifølge Jakob Wolf (2017) er ikke følelsene abstrakte og generelle feno- 
mener som det er mulig å forholde seg til på avstand. Fordi følelsene alltid 
handler om noe, vil de alltid være forbundet til noe i den verdenen der vi 
lever vårt daglige liv. Det viktigste med følelsene er derfor ikke det som 
skjer inne i oss, men det som skjer i kommunikasjonen mellom oss og 
verden. Wolf sier at utgangspunktet for vår forståelse av følelsene er våre 
egne erfaringer. Barna som deltok i leken der de skulle tråkke på ansikter, 
kunne ikke vite hva redsel var hvis de ikke selv hadde opplevd noe skrem- 
mende. De kunne heller ikke vite hva det betød å være lei seg hvis de ikke 
hadde opplevd noe trist. Det samme gjaldt barna som skulle sette et kryss 
ved siden av den følelsen de hadde da de kom, og barna som skulle sette 
ring rundt et ansikt. Det var først og fremst disse erfaringene, og ikke 
eksemplene gruppelederne leste opp, som fikk de følelsene de valgte, til å 
framstå som meningsfulle for dem. 

En sentral forståelse i avhandlingen til Østrem (2008) er at det å legge 
til rette for barns læring innebærer å støtte dem i å orientere seg og finne 
mening i den verdenen de lever i. En konsekvens av dette er at lærin- 
gens objekt verken kan være barnet eller relasjonen mellom barnet og 
den voksne, men noe tredje utenfor dem selv, noe som de to er sammen 
om. Østrem sier at en forutsetning for at det skal kunne etableres et tredje 
ledd som oppleves relevant, er at det er forankret i barnets erfaringer og 

interesser. Østrem argumenterer for at de fortellingene, materialene og 
formingsproduktene som ble brukt i forbindelse med alveprosjektet i 
barnehagen der hun var observatør, hadde potensial til å fungere som 
et betydningsfullt tredje ledd som barna kunne innta en aktiv subjekt- 
posisjon i forhold til. Det som gjorde det til et tredje ledd, var at det ble 
tilkjent verdi gjennom barnas og de voksnes engasjement. Det er viktig 
å merke seg at det var alvene som var i fokus, ikke barnas opplevelser av 
alvene. Alvene var viktige i seg selv, de var ikke et virkemiddel til å oppnå 
noe annet. 

Det er verdt å tenke over om ansiktene barna skulle tråkke på, og lap- 
pene gruppelederne hadde i esken, kan ha hatt potensial til å bli et tredje 
ledd. En forutsetning var at de ikke ble sett på som et middel til å få barna 
til å artikulere forskjellige følelser, men som noe både barna og gruppe- 
lederne fant det verdt å engasjere seg i. Slik leken er beskrevet, kan det se 
ut som om de mister sin funksjon som det tredje leddet fordi det ikke blir 
noen delt oppmerksomhet. Samtidig som gruppelederne legger til rette 
for at barna skal ha muligheten til å stå fram, sender de et tydelig signal 
om at det finnes riktige og gale svar på spørsmålene de stiller. Det åpnes i 
liten grad for en videre utforsking av erfaringene barna bringer inn. Sam- 
tidig står gruppelederne heller ikke selv fram som erfarende subjekter. På 
mange måter ser det ut til at barna og gruppelederne forholder seg til hver 
sin verden og hver sine fakta. 

I den forbindelse er det tankevekkende å legge merke til den tvilen 
og ambivalensen gruppelederne gir uttrykk for når det gjelder om det 
er riktig å la barnas erfaringer og følelser få komme for mye fram. De er 
redde for hvilke konsekvenser det kan ha, og de stiller spørsmål ved om 
det er riktig å snakke med barn om følelsesmessig belastende situasjoner i 
gruppe. Disse tankene har også andre gruppeledere jeg har snakket med, 
gitt uttrykk for. Noen har fortalt at de har begynt å snakke med barna i 
gruppene enkeltvis. De ønsket å snakke mer med dem om det de erfarte 
hjemme, og de syntes ikke dette var erfaringer som det passet å snakke 
om i en gruppe. Flere har stilt spørsmål ved hvor stor verdi det å samle 
barna i grupper egentlig har. 

I samtalene jeg hadde med barna, var det også noen av dem som ga 
uttrykk for at de var forsiktige med hva de delte i gruppene. Flere sa at det 

skjedde mye hjemme som de aldri fortalte om. Grunnen var at de ikke 
ønsket at andre skulle tenke dårlige tanker om dem. Noen sa også at de 
syntes det ble for privat. Ei jente sa at hun var redd for å begynne å gråte 
slik at de andre barna skulle se det. 


«Jeg vet ikke om faren min drikker fordi han er 
syk, men jeg vet at jeg savner ham veldig» 


Tema for gruppesamlingen denne fortellingen er hentet fra, er psykiske 
sykdommer og rusavhengighet. Ifølge manualen gruppelederne arbeidet 
etter, er målet med aktiviteten å gi barna mulighet til å snakke med andre 
voksne enn foreldrene om situasjonen i hjemmet. Det er også et mål at 
barna skal få kunnskap om hva psykiske sykdommer og rusavhengighet 
er, hvilke følger sykdommene har for livet i familien, og hvordan de kan 
takle problemene som oppstår (Nasjonalt kompetansesenter for læring 
og mestring, 2011; Voksne for Barn, 2008). Det fortellingen særlig bidrar 
til å belyse, er at den diskrepansen som synes å være mellom gruppeleder- 
nes abstrakte og generelle forståelse av psykisk sykdom og rusavhengig- 
het og det enkelte barnets erfaringer fra sitt eget hverdagsliv, gjør at det 
blir vanskelig å møtes i en gjensidig meningsskapende dialog. 


Fortellingen 

Den ene gruppelederen spør barna om de vet hva psykisk helse er. Barna 
svarer at det har med tanker og følelser å gjøre. Gruppelederen nikker. 
Så spør hun om de vet hva psykisk sykdom er. Barna svarer at det er det 
samme som å ha dårlig psykisk helse eller psykisk uhelse. Gruppelederen 
nikker og svarer at det kan man godt si. Hun sier at i dag har gruppen 
fått besøk av en dame som heter Else. Hun har kommet for å snakke med 
barna om psykiske sykdommer. Gruppelederen ser på Else og ber henne 
fortelle litt om seg selv. Else sier at hun er lege, og at hun arbeider på det 
lokale psykiatriske sykehuset. Det har hun gjort i mange år. «Så du kan 
mye om psykiske sykdommer, da?» spør gruppelederen. «Jeg kan veldig 
mye om psykiske sykdommer», svarer Else. 

Gruppelederne sier at de har laget lasagne. De spør om Else vil spise 
sammen med dem før hun begynner å svare på spørsmålene barna har 
forberedt. Else svarer at det kan hun godt. Alle setter seg rundt bordet. De 
spiser og prater. Når måltidet er over, rydder gruppelederne vekk maten. 
De ber barna om å sette seg i sofaen og sier at de nå skal ha «ukens topp 
og bunn». Else sier at hun også gjerne vil være med. Når det blir hennes 
tur, forteller hun at i forrige uke falt datteren hennes ned fra et tre og slo 
armen sin så hardt at de måtte ta henne med på sykehus. Det var ukens 
bunn for henne. «Men heldigvis var ikke armen brukket», sier Else. «Det 
var ukens topp.» Når alle er ferdig med å fortelle, sier gruppelederne at 
barna har sittet stille lenge. De synes det er på tide med en lek og foreslår 
«knutemor». Det vil barna gjerne. I tur og orden får alle prøve å løse opp 
knuten. Når de er ferdig, ser den ene gruppelederen på klokken. Hun sier 
at det er på tide å sette seg rundt det store bordet, for nå skal Else svare 
på alle spørsmålene. Gruppelederen sier at barna må skynde seg, ellers 
rekker ikke Else å komme gjennom alt før gruppesamlingen er slutt. 

Barna er raske til å finne plassene sine. Gruppelederen sier at Else ikke 
kjenner dem fra før. Derfor vet hun heller ikke hvorfor de er med i grup- 
pen. Hun foreslår at barna skal fortelle Else hvilken sykdom foreldrene 
deres har. På den måten kan hun bli litt bedre kjent med dem. Gruppe- 
lederen ber Mathilde fortelle først. Mathilde sier at det som er problemet 
til faren hennes, er at han røyker og snuser veldig mye. Roy, som er bro- 
ren til Mathilde, ser på henne og sier: «Han snuser virkelig ikke så mye, 
Mathilde.» «OK», sier Mathilde. «Men han drikker alkohol.» «Det er rik- 
tig», sier gruppelederen. «Og hva skjer når han drikker?» «Da kan han 
bli veldig sint», sier Mathilde. Gruppelederen spør Roy om han har noe 
å tilføye om faren. Han sier at det har han ikke. Gruppelederen spør om 
han tror at faren har en psykisk sykdom. Roy svarer at det tror han ikke. 
Han tror ikke at faren drikker fordi han er syk. Han vet egentlig ikke 
hvorfor faren noen ganger begynner å drikke veldig mye. Men han vet at 
når han gjør det, blir han så sint at han ikke kan bo hjemme. «En gang 
dyttet han mamma inn i et speil så det knuste», sier han. Roy sier at faren 
ikke bor hjemme nå, og at han savner ham veldig. De pleier å spille fotball 
sammen. Han vet ikke hvor han bor, men for noen dager siden møttes de 
tilfeldig på butikken. Faren hadde luktet vondt og hatt fillete og møkkete 

klær. Roy forteller at han var i butikken sammen med noen venner. Faren 
hadde kommet bort til dem og gitt ham femti kroner. Så hadde han gått 
sin vei. Roy er blank i øynene. Han reiser seg hele tiden opp og ned fra 
stolen mens han forteller. 

Mens Mathilde og Roy snakker om faren, reiser også Aksel seg flere 
ganger opp fra stolen sin og begynner å gå rundt i rommet. Han får 
beskjed om å komme tilbake til plassen sin og sette seg ned. Den neste 
som forteller, er Mari. Hun sier at faren hennes også drikker alkohol, og 
at han også blir veldig sint når han drikker. Hun tror ikke at han har 
noen sykdom. Men hun vet at han ikke er til å stole på. Han holder nesten 
aldri det han lover. Han kommer ikke når han har sagt at han skal besøke 
henne, og han pleier å glemme bursdagen hennes. Gruppelederen takker 
Mari for det hun fortalte, og så gir hun ordet til Aksel. Han reiser seg 
igjen opp fra stolen og begynner å gå rundt. Gruppelederen sier at han 
må komme og sette seg. Aksel sier at grunnen til at han er med i grup- 
pen, er at moren hans sier at hun vil «daue». Han sier det fort og ser ned 
i gulvet mens han snakker. Han sier at den første gangen hun sa det, ble 
han veldig «sjokka». Hun hadde sittet i en stol og vinket ham bort til seg. 
Så hadde hun hvisket inn i øret hans at hun ville dø. Aksel sier at han ble 
helt svimmel og rar, og at han ikke visste hva han skulle si. Han sier også 
at hver gang han er sammen med henne, får han det på samme måte. 
Gruppelederen nikker. Hun ber Aksel om å bli sittende rolig på stolen og 
sier at nå er det Emmas tur. 

Emma forteller at moren hennes sitter i fengsel. Før visste hun ikke 
hvorfor, men nå har hun akkurat fått vite at moren hadde bitte lite grann 
narkotika i vesken sin da politiet kom dit hun bor. Politiet hadde også 
funnet en stor bag med narkotika under sengen hennes. Emma tror ikke 
at moren visste om den. Hun sier at det sikkert var noen av vennene 
hennes som hadde plassert den der. Hun sier også at hun savner moren 
veldig, og at hun ikke vet hva som kommer til å skje. Hun lurer på om 
hun noen gang får se henne igjen. De andre barna har mange spørsmål 
til henne. Blant annet lurer de på hvordan det er i fengselet, og hvorfor 
moren hadde narkotika i vesken sin. Den ene gruppelederen sier at de 
ikke kan snakke om alt det nå. Da får de ikke tid til å gå igjennom alle 
spørsmålene de har forberedt. Hun gir ordet til Mats. Mats sier at faren 


163 


KAPITTEL 5 


hans har en psykisk sykdom. Det er en sykdom som gjør at han blir veldig 
lett sint. En gang faren og moren kranglet, åpnet faren kjøkkenskapet og 
feide ut alle glassene som sto der, slik at de knuste. Han var så sint at Mats 
og moren måtte løpe og gjemme seg. Mats sier at nå er faren på sykehus. 
Der skal han være veldig lenge. 

Gruppelederen takker barna for det de har fortalt. Så minner hun dem 
på at de har laget en liste med spørsmål som Else skal svare på. Hun peker 
på et ark som henger på veggen. Der står spørsmålene skrevet. Hun sier 
at Else har fått dem tilsendt på e-post, så hun har hatt god tid til å forbe- 
rede seg. Gruppelederen spør Mathilde om hun vil lese spørsmålene høyt. 
Mathilde svarer at det kan hun godt. Hun trekker pusten dypt og leser 
det første spørsmålet: «Er psykiske sykdommer farlige?» Else sier at det er 
et veldig godt spørsmål som mange voksne også lurer på. «Psykiske syk- 
dommer er nesten aldri farlige», sier hun. «Det kan skje noen ganger hvis 
den som er syk, ikke greier å ta vare på seg selv. Men det er veldig sjelden 
at det er sånn, og da kan personen bli lagt inn på sykehus og få medisiner. 
Som regel er psykiske sykdommer ikke farlige i det hele tatt.» 

Det neste spørsmålet dreier seg om medisiner. «Må de som er psykisk 
syke, ta medisiner?» leser Mathilde. Else sier at veldig mange som har 
psykiske sykdommer, må ta medisiner for å bli friske igjen. Hun sier at 
mange blir helt friske når de tar medisinene sine, men at det er viktig 
at de fortsetter å ta dem lenge etter at de har blitt friske - kanskje i to 
eller tre år. Noen må faktisk ta medisiner hele livet. Mats forteller at faren 
hans egentlig skal bruke medisiner, men han liker ikke å ta dem fordi han 
synes at de gjør ham så rar. Derfor lar han det ofte være. Else sier at det er 
noen som opplever det som kalles for bivirkninger når de tar medisiner. 
Den ene gruppelederen spør hva det er. Else svarer at bivirkninger kan 
være sånn at noen får veldig mye matlyst av medisinene, og at de begyn- 
ner å spise veldig mye, sånn at de blir veldig tykke. Noen kan også føle at 
de blir litt stive og rare i kroppen. «Da kan man prøve å bytte medisiner», 
sier Else. «Man finner en annen medisin, som ikke gir så mange bivirk- 
ninger.» Gruppelederen spør hva medisinene egentlig gjør. Hun sier at de 
har snakket sammen i gruppen om at de synes at det er ganske rart, det 
med medisiner. «Går det virkelig an å ta en pille når man er veldig lei seg, 
og så blir man glad?» Else sier at det gjør det. Hun sier at noen mennesker 

mangler de stoffene i hjernen som gjør at vi blir glade. Hvis man gir dem 
en pille med disse stoffene, blir de glade igjen. Andre kan være plaget med 
at tankene går altfor fort rundt i hodet. Da finnes det en annen medisin 
som kan gjøre at tankene blir roligere. 

Else tar opp en eske som det står Sobril på, fra vesken sin. «Sånn ser 
medisinene ut», sier hun og sender esken rundt så barna kan se på den. 
Mats sier han kjenner den igjen. Det er den medisinen faren hans må ta. 
Roy rekker hånden i været. Han vifter ivrig med den. Else ser på ham og 
spør hva det er han lurer på. Roy spør hva de hvite prikkene utenpå medi- 
sinesken er. Else svarer at det er blindeskrift. Hun gir esken til Roy så han 
kan undersøke den nærmere. 

Mathilde leser det neste spørsmålet: «Kan sykdommen spre seg?» Else 
spør hva hun mener med det. «Mener du om sykdommen kan smitte?» 
Mathilde nikker. Else sier at det kan den ikke. Psykiske sykdommer er 
ikke smittsomme. Man kan aldri bli smittet av noen som er psykisk syk. 
Den ene gruppelederen sier at man kan bli veldig trist og lei seg av å være 
sammen med en som er psykisk syk. Else nikker. «Det er riktig», sier hun. 
«Men da er det humøret som smitter, og ikke sykdommen. Og det er ikke 
noe farlig, for det går over igjen.» 

Mats har sittet lenge med overkroppen lent over bordet og hodet lig- 
gende på bordplaten. Nå reiser han seg brått opp. «Men er sykdommen 
arvelig?» spør han. Else svarer at psykiske sykdommer nesten aldri er 
arvelige. Det som kan arves, er en sårbarhet. Det betyr at hvis man opp- 
lever noe som er veldig vanskelig, og man har denne sårbarheten, da kan 
man bli psykisk syk. 

Mathilde leser det neste spørsmålet: «Kan barn få psykisk sykdom?» 
Else sier at det kan de, men at det er veldig sjelden. Det skjer nesten aldri 
at barn får psykiske sykdommer. «Men hvis de gjør det, hva slags syk- 
dommer får de da?» spør Mathilde. Else sier at hun arbeider med voksne, 
og at hun ikke har så veldig mye greie på barn, men at det kan skje der- 
som barn opplever noe veldig trist og vanskelig, og hvis de har denne 
sårbarheten i seg. 

Mathilde leser det neste spørsmålet: «Går det an å bli frisk etter å ha 
hatt en psykisk sykdom?» «Ja», sier Else. «Veldig mange blir helt friske. 
Mange av de som har en psykisk sykdom, har det én gang og så aldri 

mer. De blir helt friske igjen.» Hun forteller at hun selv har flere venner 
som har hatt psykiske sykdommer, og som er helt friske i dag. For å holde 
seg friske er det viktig at de lever et sunt og regelmessig liv. De må spise 
riktig, passe på å sove nok og ikke stresse for mye. Det er også viktig at de 
passer på å trene. Else sier at hvis de slurver med disse tingene, kan de bli 
syke igjen. Det er fordi de har denne sårbarheten i seg. 

Mathilde leser det neste spørsmålet: «Hvordan er det på sykehuset? 
Hva gjør de for at de syke skal bli friske? Gir de medisiner? Får de syke 
snakket ut?» Else sier at dette også er veldig gode spørsmål. Hun forteller 
at det er litt forskjellig hva folk trenger når de kommer på sykehus. Noen 
trenger å være helt for seg selv. Da får de være på en del av sykehuset 
der det er veldig rolig, og der det ikke er så mange andre. Når de blir 
friskere, kan de komme over i en annen del av sykehuset og gjøre ting 
sammen med andre. Det kan for eksempel være å gå tur. I begynnelsen 
vil de det kanskje ikke. Da må de som jobber på sykehuset, overtale dem 
til å komme seg ut. Etter hvert som de begynner å gå lengre turer, kan de 
få være med til et treningsstudio inne i byen og trene der. De kan også få 
være med på kafé og på handleturer til Sverige. Else sier at noen også kan 
ha behov for medisiner. De må kanskje ha ganske mye medisiner akkurat 
når de kommer til sykehuset. Noen kan også ha behov for å snakke med 
en psykolog eller psykiater, og da får de det. Noen ganger må også de som 
arbeider på sykehuset, være litt strenge. De må passe på at de som er syke, 
legger seg for å sove om kvelden, og at de kommer seg ut i frisk luft. 

Else sier at det er én ting hun nesten glemte å si. Det er at på syke- 
huset har de noe som heter en barneansvarlig. «Det er sånn nå at når 
noen blir lagt inn på sykehuset, så skal barna deres kartlegges», sier hun. 
«Sykehuset må vite hvordan barna har det, og at de har et sted å være.» 
Den ene gruppelederen spør barna om noen av dem har snakket med en 
barneansvarlig. Mats sier at han har gjort det. Han forteller at faren hans 
har vært på sykehuset der Else jobber, og at han har truffet den som er 
barneansvarlig der. 

Det neste spørsmålet lyder: «Hvordan får vi en psykisk sykdom?» 
Else sier at det også er et veldig godt spørsmål, men at vi ikke vet så mye 
om hvorfor folk blir psykisk syke. Noen ganger kan de ha for lite av de 
stoffene i hjernen som gjør oss glade. Det kan også være noen som har 

opplevd ting som er veldig vanskelig. Men for at folk skal bli syke av å 
oppleve vanskelige ting, må de også være født med den sårbarheten hun 
snakket om. Else sier at noen også kan få psykiske sykdommer etter å ha 
brukt narkotika. 

Mathilde leser det neste spørsmålet: «Kan man se på noen at de er psy- 
kisk syke?» Else svarer at det kan man vanligvis ikke. «Hvis de ikke er så 
dårlige til å ta vare på seg selv at de går ut med morgenkape eller noe sånt, 
da», sier hun. Mats sier at det ikke er riktig. Man kan merke at folk holder 
på å bli psykisk syke. Da begynner de å se mye mer på TV. Gruppelederen 
spør om det er sånn med faren hans. Mats nikker. Gruppelederen spør 
de andre barna hvordan de kan merke at foreldrene deres er syke. Emma 
svarer at da er det mørkt og stille i huset til moren når hun kommer dit. 
Da er gardinene trukket for, og moren ligger på sofaen eller på soverom- 
met sitt. Mathilde sier at hun kan høre det på stemmen til faren at han har 
begynt å røyke og drikke. 

Gruppelederen sier at hun har snakket med foreldrene til alle barna, 
og at hun ikke greide å merke at de var psykisk syke. Emma sier: «Da 
har du nok ikke snakket med mammaen min.» Gruppelederen svarer at 
det har hun. Hun gjorde det i går. «Da greide jeg å få tak i henne på tele- 
fonen, og vi hadde en veldig hyggelig samtale», sier hun. «Men det har 
jeg ikke rukket å fortelle deg.» Mathilde spør om hun har snakket med 
faren hennes. Gruppelederen sier at det har hun, og at han var veldig lett 
og hyggelig å snakke med. Det var slett ikke noe vanskelig. «Men du har 
nok ikke snakket med pappaen min», sier Mats. «Jo, jeg har snakket med 
ham også, jeg», sier gruppelederen. «Jeg greide å få tak i ham. Vi hadde en 
veldig hyggelig prat.» 

Mathilde leser det siste spørsmålet. «Tenker de psykisk syke på barna 
sine?» «Ja», svarer Else. «De tenker på dem hele tiden.» Hun forteller at 
når de er på sykehuset, spør de ofte om barna har et sted å være der de har 
det bra. Spesielt mammaer er opptatt av at barna deres skal være et sted 
der de kan trives og føle seg hjemme. Else sier at det er mange psykisk 
syke som prøver alt de kan å bli friske fordi de så gjerne vil gjøre hyggelige 
ting sammen med barna sine. 

Det står ikke flere spørsmål på tavlen. Flere av barna sitter veldig urolig. 
Et av dem har revet i stykker en bunke med servietter som lå på bordet. 

Den ene gruppelederen spør om det er noen som har noe mer de vil si til 
Else. Ingen sier noe. Gruppelederen spør om barna vil at Else skal snakke 
mer, eller om de heller vil leke en lek. «Leke en lek», svarer barna. Grup- 
pelederen sier at det skjønner hun godt. De har sittet stille lenge. 


Et forsøk på å ufarliggjøre, alminneliggjøre 
og trøste 


Fortellingen beskriver det som framsto som den andre av de to kjer- 
neaktivitetene i de fleste samtalegruppene jeg har observert: å gi barna 
kunnskap om psykiske sykdommer og rusavhengighet. Denne aktivi- 
teten var alltid godt forberedt. Utgangspunktet for samtalene var enten 
spørsmål barna og gruppelederne hadde formulert sammen på forhånd, 
eller spørsmål barna valgte fra en ferdig skrevet liste som gruppelederne 
hadde hentet i manualen. I samtaler med meg var det flere gruppeledere 
som sa at de syntes det var vanskelig å motivere barna til å bestemme seg 
for hvilke spørsmål de ønsket å stille. De sa at barna ofte virket ukon- 
sentrert og uinteressert, og at de mer eller mindre måtte legge ordene i 
munnen på dem. Dette var også tilfellet i samtalegruppen denne fortel- 
lingen er hentet fra. Spørsmålene Mathilde leser opp, er i det store og hele 
formulert av gruppelederne. 

På samme måte som jeg har beskrevet i flere av de andre fortellingene, 
starter også denne aktiviteten med at gruppelederne oppfordrer barna til 
å stå fram og fortelle om en erfaring fra sitt eget liv. De henvender seg til 
hver enkelt etter tur og ber ham eller henne fortelle Else hva slags sykdom 
moren eller faren har. Dette sier barna nesten ikke noe om. Det de i stedet 
forteller, er hvilke følelsesmessige konsekvenser foreldrenes sykdommer 
har for dem. 

Når Roy blir bedt om å fortelle hva slags sykdom faren hans har, beskri- 
ver han en relasjon preget av sterke og motstridende følelser. Farens rus- 
misbruk gjør hjemmet til et utrygt sted å være. Når faren drikker alkohol, 
blir han voldelig og sint. Han slutter også å stelle seg og blir på mange 
måter en fremmed. Han er ikke den faren Roy setter så stor pris på. Sam- 
tidig som Roy gir inntrykk av at han føler en form for lettelse over at 
faren ikke bor hjemme, formidler han også et stort savn. Han blir blank 

i øynene og urolig i kroppen hver gang han snakker om faren. I flere av 
gruppesamlingene begynner han å gråte. 

Når Mari blir oppfordret til å fortelle hvilken sykdom faren hennes 
har, beskriver hun en relasjon preget av en grunnleggende mistillit. For 
henne er faren først og fremst en person hun ikke kan stole på. Hun reg- 
ner ham ikke med i hverdagslivet sitt, og hun tror ikke at han egentlig 
bryr seg om henne. 

For Aksel er relasjonen til moren forbundet med et sterkt kroppslig 
ubehag. Han blir svimmel og kvalm når de er sammen, og når han ten- 
ker på henne. Den hvileløse vandringen han jevnlig legger ut på i grup- 
perommet, kan tyde på at han også kjenner noe av dette ubehaget når han 
hører de andre barna fortelle om foreldrene sine. 

På samme måte som Roy beskriver også Mats relasjonen til faren som 
preget av sterke og ambivalente følelser. På den ene siden forbinder han 
faren med skremmende situasjoner knyttet til vold og aggresjon. På den 
andre siden vet han at de også kan ha det veldig fint sammen. Mats savner 
de gode stundene. Selv om han og moren flere ganger har måttet løpe og 
gjemme seg fordi faren har vært så voldsom, lengter han etter at de kan 
være sammen. Samtidig vet han ikke når han kommer til å treffe faren 
igjen. 

Også Emma beskriver en relasjon preget av sterke og motstridende 
følelser. På den ene siden kjenner hun på en stor usikkerhet rundt hva 
framtiden vil bringe. Hun savner moren, og hun er redd for at hun kan- 
skje aldri skal få se henne igjen. På den andre siden har hun også en 
følelse av å være sviktet. Hun strever med å forstå hvordan moren bevisst 
har kunnet velge å gjøre noe hvor konsekvensen er at de to ikke får være 
sammen. I flere av de andre gruppesamlingene spør hun gruppelederne 
om de tror at moren kan ha blitt lurt av vennene sine. 

På samme måte som barna som deltok i «gylne tips»-leken, gir også 
barna som deltar i denne aktiviteten, inntrykk av at de lever ekstremt 
vanskelige liv. Når de forteller Else om sine opplevelser av relasjonen til 
de syke foreldrene, er det trolig ikke først og fremst for å gi henne infor- 
masjon hun etterspør, men ut fra et håp om at hun vil forstå hvordan de 
har det, og gjøre det hun kan for å hjelpe. Også i disse barnas henven- 
delse ligger det således en sterk moralsk appell, som ikke blir besvart. De 

erfaringene barna velger å dele, synes å ha liten eller ingen betydning for 
måten den videre samtalen utvikler seg på. 

Når Else svarer på spørsmålene Mathilde leser opp, er det som om den 
situasjonen jeg nettopp har beskrevet, ikke har funnet sted. Hun sier ikke 
noe som kan gi barna en bekreftelse på at hun har forstått hvor vanskelig 
de har det. Hun gir heller ikke inntrykk av at hun er følelsesmessig berørt 
av det de forteller. Ut fra måten Else snakker om psykiske sykdommer på, 
kan det se ut som om intensjonen hennes først og fremst er å alminnelig- 
gjøre det barna erfarer hjemme. Hun sier at det å få en psykisk sykdom er 
ganske vanlig, at det kan være en vanskelig periode, men at den vil snart 
gå over. De fleste psykisk syke blir friske etter en liten stund hvis de passer 
på å ta medisiner, spise sunt, trene og hvile. Hun forteller at hun selv har 
flere venner som har vært psykisk syke, og som i dag er helt friske. 

Denne formen for alminneliggjøring og normalisering av psykiske 
sykdommer er noe jeg også har lagt merke til i andre samhandlingssi- 
tuasjoner jeg har observert. I flere samtalegrupper startet gruppelederne 
samtalen om psykiske sykdommer med å fortelle barna om vannkopper, 
allergi, sukkersyke og astma. Deretter beskrev de psykiske sykdommer 
som om de var nesten det samme. De sa at forskjellen er at sykdommen 
ikke sitter i kroppen, men i tankene og følelsene. En gruppeleder sa at det 
å være psykisk syk er omtrent som å være forkjølet. Det som er forskjel- 
len, er at forkjølelsen ikke sitter i nesen og halsen, men i følelsene. Hun 
viste barna en tegning av menneskekroppen og fargela store områder av 
kroppen med mørke farger. Så sa hun at når folk er psykisk syke, sprer 
følelsene seg ut over store områder samtidig som de blir nesten helt svarte. 

I en annen gruppe fargela gruppelederen tegningen av menneskekrop- 
pen helt blå. Hun sa at blått er fargen som står for følelsen redd, og at når 
noen er psykisk syke, er det akkurat som om denne følelsen tar all plas- 
sen. De andre følelsene blir helt borte. 

I flere grupper beskrev gruppelederne psykiske sykdommer som tan- 
kesykdommer - eller følelsessykdommer. I en gruppe var det ei jente 
spurte hva en tankesykdom egentlig er. Gruppelederen svarte at en tan- 
kesykdom er en sykdom som er helt usynlig. Hun sa at man aldri kan se 
på noen at de har en tankesykdom. Jenta spurte hva hun mente med det. 
Gruppelederen sa at hvis man har brukket en arm eller et bein, kan alle se 

det, fordi man har gips. Men sånn er det ikke når man har en tankesyk- 
dom. Da har personen ingen gips, og det er ikke noe å se. 

I en gruppe laget den ene gruppelederen en tegning som skulle hjelpe 
barna å forstå hva depresjon er. Hun tegnet en sol. Nedenfor sola tegnet 
hun noen lange, bølgede grønne streker. Hun sa at strekene skulle fore- 
stille tankene våre, og at når sola skinner på tankene, blir de grønne og 
kraftige. Så tegnet hun en stor sky som skygget for sola. Hun sa at når 
folk er deprimert, er det akkurat som om det kommer en sky foran sola, 
og da får ikke tankene nok lys. Dette gjør at de blir tynne og bleke. Et 
av barna spurte om det er sånn at de som er deprimert, har en tåke inne 
i hodet. Gruppelederen sa at sånn er det. Hun sa at det gjør at de som 
er syke, begynner å tenke dårlige tanker. Men det er bare de tankene de 
tenker om seg selv, som er dårlige. De tankene de har om barna sine, er 
helt i orden. 

I en gruppe sa den ene gruppelederen at psykisk sykdom er når det 
blir veldig mye av en bestemt følelse. Man kan for eksempel være veldig 
lei seg og gråte veldig mye. Det kalles depresjon. Man kan også bli veldig 
redd for å gjøre bestemte ting. Det kalles angst. Hun sa at dette er to vel- 
dig vanlige psykiske sykdommer. En gutt sa at han ble veldig lei seg da 
morfaren døde. Da gråt han. Gruppelederen nikket og sa at det er helt 
naturlig å bli lei seg når noen dør. Men det er ikke depresjon. Depresjon 
er når man gråter og gråter og ikke orker å gjøre noen ting. Gutten sa at 
sånn var det med moren hans. Han sa at han mange ganger våknet om 
natten av at hun bare gråt og gråt. Gruppelederen nikket. 

Det disse eksemplene synes å ha felles, er at de framstiller psykiske 
sykdommer som noe som foregår inne i kroppen til foreldrene, og som 
ikke har noe med barna å gjøre. Det er en sterk kontrast mellom disse 
forklaringene og det barna i samtalegruppene sa om sine opplevelser av 
foreldrenes psykiske sykdommer og rusavhengighet. 

Det er vanskelig å se hvordan den abstrakte og generelle sykdomsfor- 
ståelsen Else formidlet, kan ha gitt mening til de ambivalente følelsene 
Roy og Mats fortalte at de hadde overfor sine fedre. Det samme gjelder 
det kroppslige ubehaget Aksel beskrev at han kjente når han var sammen 
med moren, og den følelsen av å være sviktet av sine nærmeste omsorgs- 
personer som Mari og Emma formidlet. 

I samtaler jeg hadde med gruppelederne, spurte jeg dem noen ganger 
om de trodde at barna hadde fått en bedre forståelse av hva psykiske syk- 
dommer er, etter at de hadde deltatt i gruppene. Flere av gruppelederne 
svarte på en måte som ga inntrykk av at de følte seg usikre på hva barna 
hadde fått ut av det som ble sagt. En gruppeleder svarte: «Nei, det er jeg 
jammen ikke sikker på. Jeg skulle ønske jeg kunne si ja. Men jeg føler meg 
ikke sikker på det. Jeg gjør ikke det.» 

En annen gruppeleder ga uttrykk for at psykisk sykdom var et tema 
heller ikke hun selv forsto ordentlig, og at det derfor ble vanskelig å gjøre 
det forståelig for barna: 


Jeg kan også bli sintere enn det som er rimelig i noen sammenhenger, men jeg 
er ikke psykisk syk av den grunn. Det er en sånn veldig vanskelig overgang, som 
kan være vanskelig for unger å forstå. Men ok, så forstår de ikke det, da. Men 
de forstår veldig mye annet. De forstår at når mamma ikke orker å stå opp om 
morgenen, så er ikke det fordi hun ikke har lyst til å hjelpe meg, men det er det 
fordi hun ikke orker. Sykdommen stjeler krefter. OK. Så skjønner de i alle fall 
det, da. Jeg tenker vi får legge lista der. De kan ikke forstå. Vi forstår det ikke, 


vi heller. 


I fortellingen som ligger til grunn for fortolkningene her, gir flere av 
barna uttrykk for at de ikke er villige til å godta den virkelighetsbe- 
skrivelsen Else formidler. Den stemmer ikke med det de har erfart. 
Mats sier at det ikke er riktig at det ikke er mulig å se på en person 
at han eller hun er psykisk syk. Han vet godt hva som er de synlige 
tegnene på at faren hans er i ferd med å bli dårlig. Mathilde og Emma 
gir uttrykk for det samme. For dem er ikke foreldrenes sykdommer så 
usynlige og umerkelige som Else sier. De fleste av barna stiller seg også 
undrende til om gruppelederen kan ha snakket med foreldrene deres, 
når hun sier at hun ikke har kunnet merke på de foreldrene hun har 
snakket med, at de er psykisk syke. Noen av barna gir også uttrykk 
for at de ikke ser det som meningsfullt å forholde seg til det foreldrene 
sier og gjør, som uttrykk for sykdom. Roy sier rett ut at han ikke er så 
opptatt av å finne ut hva som er den egentlige grunnen til at faren drik- 
ker. Det som er viktig for ham, er de konsekvensene drikkingen har for 
relasjonen mellom dem. 

Da jeg snakket med gruppelederne om aktiviteten, sa de at de hadde 
opplevd den som svært krevende. De syntes ikke at de hadde lyktes i å 
engasjere barna i samtalen på den måten de gjerne ville. Den ene grup- 
pelederen sa at hun hadde spurt seg om barna kanskje ikke var modne 
nok til å snakke om foreldrenes sykdommer på denne måten. Hun hadde 
lurt på om listen var lagt for høyt. Da jeg spurte hvorfor de hadde valgt 
å snakke så lite om de erfaringene barna valgte å dele, svarte den ene 
gruppelederen at for henne var det et dilemma. På den ene siden ville 
hun gjerne snakke med dem om alt det vonde og vanskelige som hendte 
i barnas liv. Det var jo derfor de hadde kommet til samtalegruppen. På 
den andre siden følte hun seg overbevist om at det barna fortalte, ikke 
var erfaringer som hører hjemme i en slik sammenheng. Hun sa at når et 
barn selv tok initiativ til å fortelle, prøvde hun så godt hun kunne å få til 
en god samtale. Men hun oppfordret aldri barna til å utdype det de hadde 
fortalt. Hun sa at hun ikke syntes det var riktig at barna skulle dele for 
mye av privatlivet sitt med hverandre. 

Den andre gruppelederen sa at hun også strevet med dette. Hun sa at 
dersom et barn begynte å fortelle for mye om det som skjedde hjemme, 
pleide hun å ta barnet ut av gruppen og la det få mulighet til å snakke med 
henne på tomannshånd. I slike situasjoner ba hun som oftest også forel- 
drene om å komme. På den måten oppsto det ikke lojalitetsproblemer. 
Barnet kunne hele tiden hente tillatelse fra foreldrene når det var noe det 
ville si. Gruppelederen beskrev disse samtalene som de «egentlige» sam- 
talene. Hun sa at det var her, og ikke i gruppen, de vanskelige følelsene 
skulle gis rom. Når både barnet og foreldrene var til stede, var det ingen 
grenser for hva hun kunne snakke med barnet om. 

Da jeg ba barna om å fortelle meg om aktiviteten i forbindelse med 
samtalen vi hadde i etterkant av gruppesamlingene, svarte de at de ikke 
husket den. Jeg forsøkte å hjelpe dem til å komme på den ved å beskrive 
hvordan Else så ut. Etter at barna hadde tenkt seg om en stund, var det ei 
jente som sa at hun kunne huske hvordan kjole Else hadde hatt på. Hun 
beskrev den for de andre barna, og etter hvert var det flere som sa at de 
husket at Else hadde vært der. De sa til meg at de ikke syntes at jeg hadde 
fått til å tegne henne særlig bra. Da jeg spurte dem hva Else hadde snak- 
ket om, var det ingen som svarte. 

En tilsløring av barnas livsverden 

Det er tankevekkende å legge merke til at det gruppelederne ser på som 
en av de viktigste aktivitetene i samtalegruppen, er en aktivitet barna i 
utgangspunktet ikke kan huske. Dette var også tilfellet når jeg snakket 
med barn i andre grupper. Jeg måtte hinte mye, og de brukte lang tid på 
å komme på aktiviteten. Noen husket at den hadde dreiet seg om psy- 
kiske sykdommer, men det var ingen som kunne fortelle hva de hadde 
snakket om. 

Det aspektet ved samhandlingssituasjonen som særlig har gjort inn- 
trykk på meg, er den diskrepansen som synes å være mellom den forstå- 
elsen av psykisk sykdom og rusavhengighet som barna formidler, og den 
forståelsen Else og gruppelederne gir uttrykk for. Mens barnas forståelse 
ser ut til å være knyttet til konkrete erfaringer, følelser og relasjoner, gir 
Else og gruppelederne inntrykk av å ha en forståelse som er forankret i et 
naturvitenskapelig sykdomsbegrep, der psykiske sykdommer er forstått 
som objekter som har mening i seg selv, uavhengig av den enkeltes opp- 
levelser av dem. 

For å få en dypere forståelse for hvilken betydning måten denne dis- 
krepansen ble håndtert på, kan ha hatt for barnas opplevelser av det som 
foregikk under aktiviteten, vil jeg, på samme måte som med lesningen 
av fortellingen om barna som reflekterer over eksemplet med den syke 
moren, forholde meg til samtalen mellom barna og Else som et møte mel- 
lom to forståelseshorisonter: en erfaringsbasert og en prinsippbasert for- 
ståelse av psykisk sykdom og rusavhengighet (Eide, 2007). 

Den erfaringsbaserte horisonten er den barna formidler når gruppele- 
derne oppfordrer dem til å fortelle Else hvilken sykdom foreldrene deres 
har. Denne horisonten er formet av de erfaringene de selv har gjort i sine 
daglige liv sammen med foreldrene, og den ser i all hovedsak ut til å være 
formet av følelser. Dette gjør at den kan være vanskelig å artikulere tyde- 
lig og klart. Det gjør den også til en horisont som det kan ta lang tid og 
kreve mye tålmodighet å bli kjent med. Det språket barna benytter til å 
formidle innholdet i horisonten, er dagligspråket sitt. Som jeg tidligere 
har forklart, er det et variert og flertydig språk som er godt egnet til en 
nærmere utforsking av det som ved første øyekast kan framstå som vagt 
og uforståelig (Martinsen, 1993 s. 52; Wolf, 1997, s. 27). 

Den prinsippbaserte horisonten Else bringer inn i samhandlingen, er 
formet av den kunnskapen hun har tilegnet seg gjennom utdanningen sin 
og de erfaringene hun har gjort i sitt arbeid som lege. Det er en horisont 
som synes å ha et mer abstrakt og generelt preg enn den erfaringsbaserte 
horisonten. Den er formet av et spesialisert fagspråk som er entydig og 
klart, som først og fremst har til hensikt å konstatere fakta (Martinsen, 
1993, S. 42). På denne måten er det et språk der det mangfoldet av følelser 
barna gir uttrykk for, ikke har noen plass. Det er også et språk der det ikke 
ser ut til å være rom for kaotiske og uforklarlige fenomener som vold og rus. 

På samme måte som jeg beskrev i fortellingen om barna som reflekterer 
over eksemplet med den syke moren, er også samhandlingen beskrevet i 
denne fortellingen, preget av stor avstand mellom den erfaringsbaserte 
og den prinsippbaserte horisonten. En forutsetning for at samtalen skal 
kunne utvikle seg til et horisontsammensmeltende møte der barna opp- 
lever at deres tanker og følelser blir sett på som gyldige (Bae, 2004), er 
at Else er villig til å la sitt prinsippbaserte ståsted bli beveget av barnas 
hverdagsforståelse. 

Heller ikke i denne aktiviteten synes det imidlertid å skje noen form 
for horisontsammensmelting. Gjennom svarene Else gir på spørsmålene 
Mathilde leser opp, blir opplevelser av fyll og vold, redsel og utrygghet, 
svik og savn redusert til forbigående helseproblemer som relativt greit 
kan løses ved hjelp av medisiner, nok søvn, trening og et sunt kosthold. 
Hun overtar barnas meningsskaping ved å tilby dem standardiserte svar 
på store eksistensielle spørsmål (Eide, 2007, s. 251). Det kan være grunn 
til å tenke over om Else, i et velment forsøk på å hjelpe barna til å gjøre et 
uhåndterlig hverdagsliv mer håndterbart, har tatt fra dem styringen over 
livsspørsmål ingen andre enn de selv kan ha styring på. 


«På skolen i dag var det en gutt som sa at 
moren min helt sikkert ville byttet meg mot 

et Pokémon-kort hvis hun fikk sjansen» 

I fortellingene jeg så langt har beskrevet, har det vært gruppelederne som 


har tatt initiativet til de forskjellige aktivitetene og hovedsakelig bestemt 
hva de skulle dreie seg om. Fortellingen som nå følger, handler om en 

samhandlingssituasjon der en gutt tar selvstendig initiativ til å gjøre en 
hendelse som har gjort dypt inntrykk på ham, til tema i samhandlingen. 
Det fortellingen særlig bidrar til å belyse, er hvordan gruppeledernes til- 
bakeholdenhet overfor å engasjere seg i det gutten forteller, ser ut til å føre 
til at den forståelsesprosessen han selv setter i gang, stanses. 


Fortellingen 


Som vanlig er Lars den første som kommer til gruppen. Han tar av seg 
yttertøyet og går inn. Han spør gruppelederne hva de skal spise. Den ene 
gruppelederen peker mot bordet. Hun sier at det er pålegg og rundstyk- 
ker. Lars leter etter en plass ved bordet. Gruppelederen tar ham vennlig i 
armen og spør om han vil sitte på den samme plassen som han pleier. Lars 
setter seg og spør om han kan begynne å spise med en gang. Han rekker 
hendene fram mot fatet med rundstykker. Gruppelederen sier at han må 
vente til alle barna har kommet. Lars trekker hendene til seg. Han ser på 
gruppelederen og sier at i dag var det en gutt på skolen som sa til ham at 
moren hans helt sikkert ville ha byttet ham mot et Pokémon-kort hvis 
hun fikk sjansen. Han sier det fort og med dirrende stemme. Gruppelede- 
ren ser på Lars. Hun svarer rolig at det ikke var noe godt for ham å høre. 
Når alle barna har kommet og funnet plassene sine ved bordet, sender 
gruppelederne fatet med rundstykker rundt. De sier at nå kan alle forsyne 
seg. Så spør de barna om noen av dem vil fortelle om noe de har opplevd 
siden sist de var sammen. Lars tar ordet med en gang. Han forteller at 
det var en gutt på skolen som sa at moren hans helt sikkert ville ha byttet 
ham mot et Pokémon-kort hvis hun fikk sjansen. Den ene gruppelederen 
spør hvordan det var for Lars. Lars sier at han ble lei seg, og at han synes 
gutten er kjempedum. Gruppelederen svarer at det er lett å forstå at Lars 
ble lei seg. Hun spør om gutten kanskje ikke vet at moren hans har det 
ekstra vanskelig. Lars svarer at det vet han, men at han later som om han 
ikke vet det. Lars spør om de kan spille rollespill slik de gjorde sist. Han 
vil at de andre barna skal spille det som hendte på skolen. Selv vil han se 
på. Den ene gruppelederen svarer at hun synes det er en veldig god idé, og 
at de kan se om de får tid når de er ferdig med det de har planlagt å gjøre. 
Lars foreslår at de kan spille rollespillet i en av pausene. Gruppelederen 

drar litt på det. Hun sier ikke nei, men hun sier at det også er viktig for 
barna å røre seg. 

Etter at de har spist og hatt pause, samler gruppelederne barna igjen. 
Den ene gruppelederen minner dem på det de hadde i hjemmelekse. De 
skulle skrive om en gang de ble ertet. Lars sier at han ikke husker at de 
fikk den leksen. De andre barna sier at de heller ikke husker det. Det 
er ingen som har gjort den. Gruppelederen sier at det gjør ingen ting. 
Da kan de heller snakke om det nå. Hun har en bamse i hånden og sier 
at barna skal få ha bamsen etter tur. Det barnet som har bamsen, skal 
fortelle. De kan velge om de vil snakke selv, eller om de vil la bamsen 
snakke for dem. Lars ber om å få bamsen først. For tredje gang forteller 
han om gutten som sa at moren hans helt sikkert ville ha byttet ham mot 
et Pokémon-kort hvis hun fikk sjansen. Han lar bamsen fortelle. Lars gjør 
stemmen liten og tynn og får bamsen til å hoppe opp og ned mens den 
snakker. Bamsen forteller alt som har hendt, sier navnet til gutten tydelig 
og høyt. Den sier også at gutten er «dum, dum, dum». 

Den ene gruppelederen spør om det er Lars eller bamsen hun skal 
snakke til når hun har spørsmål. Lars sier at hun kan snakke til bamsen. 
Gruppelederen spør bamsen hva Lars gjorde da gutten ertet. Bamsen for- 
teller. Etter hvert tar stemmen til Lars mer og mer over. Til slutt er det 
bare han som snakker. Han snakker høyt og tydelig. Bamsen ligger stille 
på bordet. Lars forteller at han ble veldig lei seg og begynte å gråte da 
gutten sa det om moren. Så løp han for å hente en voksen. Han forsøkte 
først å finne Solveig, som er en veldig grei leder på SFO. Da han ikke fant 
henne, gikk han til sosiallæreren. «Så ble det en sak av det», sier han. 
Gruppelederen roser Lars fordi han gikk til sosiallæreren. Hun minner 
ham på det de snakket om sist, da barna lærte hva de skulle gjøre når de 
ble ertet. Hun sier at Lars gjorde helt rett. 


«Problemene knyttet til mammas rusavhengighet 
må jeg håndtere alene» 


Når Lars kommer til gruppen, forteller han uoppfordret at en gutt på 
skolen har sagt til ham at moren hans godt kan finne på å bytte ham mot 
et samlekort hvis hun får sjansen. Ut fra måten stemmen til Lars dirrer 

på den første gangen han forteller, gir han inntrykk av at han er sterkt 
følelsesmessig berørt. Han sier også tydelig ifra at han ønsker å snakke 
med gruppelederne om det som har hendt. Tre ganger tar han selv initia- 
tiv til å fortelle om det gutten sa. Han ber også om at de andre barna skal 
framføre hendelsen som et rollespill. Selv vil han ikke delta, men betrakte 
spillet på avstand. 

Gruppelederne lytter til det Lars har å si. De bekrefter at de forstår at 
det var vondt for ham å bli ertet. De ber ham også om å fortelle hva gut- 
ten som ertet sa, og hva Lars gjorde etter at gutten hadde gått. De stiller 
imidlertid ingen spørsmål som kan hjelpe dem å forstå hva det var ved 
det gutten sa, som såret Lars så veldig. Det blir heller ikke noe rollespill. 
Samtalen avsluttes med at gruppelederne roser Lars for at han oppførte 
seg helt riktig. 

Som observatør ble jeg svært engasjert i samtalen mellom Lars og 
gruppelederne. Det første jeg la merke til, var hvordan han helt på egen 
hånd tok aktivt initiativ til å fortelle om det som hadde hendt. I samta- 
legruppene jeg har observert, var det sjelden at et barn tok så selvstendig 
initiativ som det Lars gjorde her. Jeg antok derfor at hendelsen på skolen 
hadde gjort dypt inntrykk på ham. Jeg la også merke til hvor kreativ han 
var når det gjaldt å vekke gruppeledernes og de andre barnas interesse 
for det som hadde hendt. Dette gjaldt både forslaget om at de skulle spille 
hendelsen som rollespill, og måten han brukte bamsen på da han fortalte. 

Lars var en gutt som ofte hadde mye å si når gruppen var samlet. Han 
hadde flere ganger før fortalt om konflikter han hadde med andre barn. 
Han ble ertet, og han ertet også selv. Når han fortalte om disse hendelsene, 
virket han ofte sint, men ikke opprørt og fortvilet slik han gjorde nå. Hva 
kunne det være ved det gutten hadde sagt, som gjorde så dypt inntrykk? 
Ut fra ting Lars tidligere hadde fortalt i gruppen, hadde jeg inntrykk av 
at han hadde et vanskelig forhold til sin mor. Hun var rusmisbruker, og 
Lars hadde flere ganger fortalt om erfaringer som ga inntrykk av at det 
var behovet for rusen, og ikke hensynet til sønnen, som styrte priorite- 
ringene hennes. Det som gjorde Lars så fortvilet, var kanskje ikke det at 
han hadde blitt ertet, men at en gutt på skolen hadde gitt uttrykk for at 
han hadde lagt merke til hvor dårlig moren behandlet ham? Det kan også 
være at han gjenkjente det gutten sa, som sant. 

Da jeg senere snakket med gruppelederne om det som skjedde da Lars 
fortalte om hendelsen på skolen, sa de at de hadde forstått at det gutten 
sa, hadde gått veldig inn på ham. De mente at han var blitt dypt såret og 
hadde behov for å snakke med noen om det. De sa også at de visste at for- 
holdet hans til moren var vanskelig og vondt. De sa at Lars slet voldsomt 
på grunn av ting hun gjorde mot ham. De syntes synd på ham og sa at de 
hadde et inderlig ønske om at han skulle oppleve samtalegruppen som et 
godt sted å være. De sa også at de var villige til å strekke seg langt for å 
få det til. Samtidig var de usikre på om det ville vært riktig av dem å gi 
episoden på skolen mer oppmerksomhet enn de hadde gjort. De sa at Lars 
var en gutt som tok mye plass, og at de hele tiden måtte vurdere hvor mye 
oppmerksomhet de skulle la ham få. De sa også at han var en gutt «helt 
uten filter». Med det mente de at han ukritisk fortalte alt han tenkte, og 
alt som skjedde med ham. Gruppelederne sa at dersom de skulle ha gitt 
oppmerksomhet til alt Lars delte i gruppen, hadde de ikke fått gjort job- 
ben sin. De minnet meg på at de også hadde andre barn å ta hensyn til, og 
at de hadde et program de skulle følge. 

Jeg spurte gruppelederne om det var noen annen måte de kunne ha 
forholdt seg til det Lars fortalte på. Den ene gruppelederen sa at hun 
hadde tenkt på at det hun burde ha sagt til Lars, var at moren hans elsket 
ham over alt i verden, og at han ikke fortjente å bli snakket til slik gutten 
på skolen hadde gjort. Den andre gruppelederen sa at hun trodde at hun 
ville ha snakket mer åpent og personlig med Lars dersom hun hadde hatt 
ham på tomannshånd. Hun syntes ikke at det var riktig å gå nærmere inn 
på et så personlig tema som det han hadde tatt initiativ til å snakke om, 
i gruppen. Hun sa at dersom hun skulle gjort det, måtte det ha skjedd på 
en måte hvor hun var helt sikker på at alle barna var klar over hva slags 
type samtale det var. De måtte ha vært godt forberedt. Hun sa også at det 
ville ha krevet en helt spesiell form for setting. De kunne for eksempel ha 
sittet tett sammen på gulvet i en ring. 


En forståelsesprosess som stanses 


Fortellingen beskriver en hendelse gruppelederne verken har kunnet 
planlegge eller forutse. Den bare skjer. Derfor står det heller ikke noe i 

manualen de arbeider etter, om hvordan de skal håndtere den. Det må de 
selv ta stilling til der og da, mens Lars forteller. 

Det aspektet ved fortellingen som særlig gjør inntrykk på meg, er hvor- 
dan Lars på egen hånd trer fram som et aktivt meningssøkende subjekt. 
Tre ganger henvender han seg til de andre med noe viktig han vil si. Han 
tar også ulike virkemidler i bruk for å vekke deres oppmerksomhet. 

I avhandlingen sin definerer Bae (2004) det å møte andre som like- 
verdige subjekter som å vise respekt for deres opplevelsesverden gjen- 
nom å møte dem som en som har en selvfølgelig rett til å være ekspert i 
egne erfaringer og egen forståelseshorisont. Hun sier at det i dette ligger 
å prøve å forstå hvordan en opplevelse kan ha mening og være gyldig for 
den det gjelder, uavhengig av hvordan den oppfattes utenfra av andre. 

Selv om gruppelederne lytter oppmerksomt til det Lars sier, og gir 
uttrykk for at de forstår at han ble lei seg og fortvilet, viser de ikke at 
de er engasjert i den saken han tar initiativ til å fortelle om. De stiller få 
oppfølgingsspørsmål og holder fast på sin forståelse av episoden på sko- 
len som ett av mange tilfeller av erting. Ved ikke å stille utdypende eller 
utforskende spørsmål stanser de den forståelsesprosessen Lars selv har 
satt i gang. 

Denne måten å forholde seg til barnas erfaringer på observerte jeg 
også i andre grupper. I en gruppe hadde de besøk av en ung kvinne som 
hadde vokst opp med en psykisk syk og rusavhengig far. Hun fortalte 
hvordan han i perioder ble veldig aktiv og veldig voldsom. Da kunne han 
for eksempel velte alle bokhyllene i stuen. En gutt satt lent over bordet 
og lyttet interessert mens hun fortalte. Da hun var ferdig med å fortelle, 
spurte han hva sykdommen til faren hennes het. Hun svarte at den het 
bipolar lidelse. «Det er den samme sykdommen som moren min har», sa 
han og så bort på henne. «Men moren din ruser seg ikke», brøt den ene 
gruppelederen inn. «Så da blir det ikke på samme måten». Gutten så på 
henne og tok mobiltelefonen sin opp av lommen. Han skrudde den på og 
begynte å spille et dataspill. 

Da jeg senere snakket med gruppelederen om episoden, sa hun først at 
hun ikke hadde vært klar over at hun hadde stanset gutten på den måten. 
Hun sa at hun trodde hun kanskje hadde gjort det for å beskytte ham, for 
at han ikke skulle tro at moren hans også kom til å begynne å ruse seg. 

Etter at hun hadde tenkt seg litt om, sa hun at hun nok hadde hindret 
ham i å snakke om hvordan han opplevde moren. Hun sa at hun i stedet 
kunne ha sagt: «Tenker du på at moren din også kan komme til å drikke?» 

I en annen gruppe var det ei jente som fortalte at hun hadde ringt til 
faren sin og spurt om han kunne kjøre henne et sted hun skulle. Da ble 
moren skikkelig forbannet. «Moren din liker ikke at du har kontakt med 
ham», sa gruppelederen. «Hun er allergisk for ordet ‘pappa’», sa jenta. 
«Men hun har lovet at du skal få treffe ham», sa gruppelederen. 

I samtalene jeg hadde med gruppelederne, var det flere som sa at de 
var klar over at de noen ganger stoppet samtaler om erfaringer barna tok 
initiativ til å snakke om, ved å la være å stille oppfølgende spørsmål. De 
visste ikke egentlig hvorfor de gjorde det. Det ble bare sånn. En gruppe- 
leder sa at noe av det hun strevet aller mest med i møter med barna, var å 
nullstille seg. Det syntes hun var ekstremt vanskelig. Hun sa at hun som 
voksen hadde så mange automatiske fraser, som bare kom før hun fikk 
tenkt seg om. Hun sa at når barna fortalte, måtte hun skjerpe seg veldig 
for ikke å svare ting som «men det skal ikke du tenke på» eller «det var 
sikkert ikke sånn ment». Hun sa at dette var fraser som lett stanset sam- 
talen, og det ønsket hun ikke å gjøre. 


«Vi vil ikke lage sånne krakker, vi synes 
de er stygge» 


Også i denne fortellingen vil jeg beskrive en situasjon der noen barn tar 
uventet initiativ til å bringe erfaringer fra sitt eget hverdagsliv inn i sam- 
talegruppen. Dette skjer på en mer skjult måte enn i den forrige fortellin- 
gen. Det fortellingen særlig bidrar til å belyse, er at når barnas motstand 
mot å delta i en aktivitet ikke blir fortolket som en meningsfull handling, 
får det en fatal konsekvens. 


Fortellingen 

Gruppelederne samler barna i en ring og ønsker velkommen til grup- 
pesamlingen. De sier at i dag skal alle få snekre hver sin krakk. Den ene 
gruppelederen forteller at hun og mannen hennes har brukt mye tid på å 

samle stokker i skogen og kutte dem opp til passende emner. Hun viser 
fram en krakk hun har laget, og sier at det er sånn krakkene skal bli. Hun 
forteller at det var ganske mye jobb å lage krakken. Hun tror at barna 
kommer til å trenge flere ganger for å bli ferdig med sine. Etter hvert som 
de blir ferdig, skal de få lage en matte av tovet ull som de kan legge oppå 
krakkene. Da kommer de til å bli gode å sitte på. Gruppelederen sier at 
barna kanskje kan ha dem på rommet sitt. Det tror hun kommer til å 
bli fint. 

Snekkerarbeidet skal foregå utendørs. Alt er gjort klart. På bakken lig- 
ger det hauger med emner, hammere og spiker. Barna kan bare forsyne 
seg. De fleste er raske til å finne det de trenger, og setter i gang. De voksne 
hjelper til med å holde stokkene så barna skal greie å slå inn spikerne selv. 
Fordi det er flere barn enn voksne, hender det at de må vente på tur. Da 
leker de i trær og busker, eller de koser med noen kattunger som tumler 
rundt. Høstsola varmer, og stemningen er god. Barn og voksne arbeider 
ivrig sammen. En av gruppelederne har med seg et kamera. Hun tar bilde 
av ett og ett barn. Sakte, men sikkert tar krakkene form. 

To brødre, Emre og Hakan, står litt i utkanten og ser på det som skjer. 
Når gruppelederne ber dem om å komme, svarer de nei. De sier at de ikke 
vil. De vil heller leke og kose med kattungene. Emre sier han ikke liker 
sånne krakker. Hakan sier han synes de er stygge. De passer ikke innii lei- 
ligheten der han og broren bor. Guttene løper av sted for å hoppe i høyet. 
Gruppelederne tar en pause i snekringen. De snakker sammen om hva 
de skal gjøre med det at brødrene ikke vil. Snekringen var tenkt som en 
positiv aktivitet alle skulle være med på. Det var ikke meningen at barna 
skulle kunne velge. De roper på guttene og ber dem om å komme. Emre 
og Hakan svarer at de ikke vil. De kommer uansett ikke til å lage sånne 
krakker. De gjemmer seg bort og prøver å unngå gruppelederne når de 
kommer for å hente dem. 

Gruppelederne snakker sammen om hvordan brødrene har det 
hjemme. Begge foreldrene er psykisk syke. Emre og Hakan er for det 
meste overlatt til seg selv. De bruker mye tid på dataspill, og de er ikke 
vant til at noen stiller krav til dem. Gruppelederne blir enige om at brø- 
drene ikke kan slippe å være med på aktiviteten. Det vil være bra for 
dem å erfare at det finnes voksne som forventer noe av dem. Det vil også 

være fint for dem å se at de er i stand til å sette seg et mål og gjennom- 
føre det. Gruppelederne sier også til hverandre at de tror at foreldrene til 
Emre og Hakan kommer til å bli stolte av guttene når de kommer hjem 
med to fine krakker. De kommer sikkert til å gi dem ros. De sier til Emre 
og Hakan at de ikke har noe valg. De må lage hver sin krakk. Brødrene 
gir seg. De sier at det er greit. De skal lage krakker, men de vil ikke ha 
dem med seg hjem. 

Barna blir ferdige med krakkene like før jul. Gruppelederne sier at de 
kan få lov til å ta dem med hjem. Det kan jo hende at noen vil gi krakken 
sin bort i julegave? Emre og Hakan sier at de ikke skal ha med seg sine. De 
gjentar at krakkene ikke passer der de bor, og at de synes de er skikkelig 
stygge. Gruppelederne sier at guttene kan få velge. De kan godt la krak- 
kene stå igjen, men de tror at det vil være best for dem at de bestemmer 
seg for å ta dem med. Da kan de vise foreldrene sine hvor flinke de har 
vært. Moren og faren deres kommer sikkert til å bli veldig stolte. Gruppe- 
lederne sier også at alle de andre barna skal ha sine krakker med. Igjen gir 
brødrene seg. De legger krakkene inn i bilen når de skal dra fra gruppen. 
Noen dager senere ser en av gruppelederne faren til Emre og Hakan kaste 
begge krakkene i en søppelcontainer. 


To sterke moralske aktører 


Gruppelederne har forberedt en aktivitet hvor formålet er å gi barna en 
positiv mestringsopplevelse. De har brukt mye tid på å gjøre alt i stand, 
og de framstår som forventningsfulle og glade når barna kommer til 
gruppesamlingen. Engasjementet deres ser også ut til å smitte. De fleste 
barna setter raskt i gang. Etter en stund oppdager gruppelederne at to av 
barna ikke deltar i aktiviteten. De holder seg for seg selv og sier klart og 
tydelig ifra at de ikke ønsker å være med. De gjør seg også utilgjengelige 
ved å løpe og gjemme seg når gruppelederne kommer for å snakke med 
dem. Gruppelederne spør ikke barna hvorfor de ikke vil være med. I ste- 
det øver de et ganske sterkt press på dem for å få dem til å ombestemme 
seg. Til slutt gir barna opp. De aksepterer å delta i aktiviteten, men de 
gjør det samtidig klart at de ikke vil ha krakkene de lager, med seg hjem. 
Den dagen krakkene er ferdig, gjentar situasjonen seg. Heller ikke denne 

gangen ber gruppelederne barna om å fortelle hva som er grunnen til at 
de ikke vil ha med seg krakkene hjem, men prøver å overtale dem. Også 
denne gangen gir barna opp. 

Som observatør ble jeg engasjert i aktiviteten på flere forskjellige måter. 
Fordi det var behov for voksne som kunne hjelpe til når barna skulle slå 
inn spiker, var det naturlig å tilby seg. Det var hyggelig å gjøre noe prak- 
tisk sammen med barna, og jeg så hvor fint de hadde det. Jeg tenkte på 
mine egne barn, på hvor glade og stolte de har vært de gangene de har 
kommet hjem med ting de har laget, og jeg så for meg barna i samtale- 
gruppen i den samme situasjonen. Det tok tid før jeg oppdaget Emre og 
Hakan og konflikten de hadde med gruppelederne. Slik situasjonen der 
og da framsto for meg, dreiet den seg om en uenighet om hva som skulle 
være innholdet i gruppesamlingen. Dette var noe jeg hadde observert 
flere ganger før. Emre og Hakan skapte ofte problemer. De satt urolig 
under måltidene og sa at de ikke likte maten som ble servert. De snakket 
i munnen på gruppelederne og sloss og kranglet med de andre barna. 
De kom uten yttertøy og i tynne sko når barna skulle ut og ake en kald 
vinterdag. Samtidig som gruppelederne sa at de syntes synd på dem, ga 
de også uttrykk for at de opplevde guttenes væremåte som problematisk. 
Emre og Hakan ødela opplegget de hadde forberedt, og de gjorde det van- 
skelig å skape en god og hyggelig atmosfære. 

Etter en stund oppdaget jeg at gruppelederne hadde lyktes i å overtale 
Emre og Hakan til å være med på aktiviteten. Når de først hadde aksep- 
tert det, så de ut til å være like ivrige til å snekre som de andre. De laget 
også to fine krakker. Om de gjorde det av glede eller av plikt, tenkte jeg 
ikke så mye på. For meg forsvant hendelsen fra oppmerksomheten som 
en av flere episoder. Det var først den dagen barna skulle ha krakkene 
med hjem, at jeg igjen begynte å tenke på den. Krakkene hadde som sagt 
blitt veldig fine. Jeg tok det for gitt at Emre og Hakan skulle ha dem med. 
Derfor ble jeg overrasket over hvor tydelig de sa ifra at det skulle de ikke. 
Jeg husket at de hadde sagt det samme på en like tydelig måte en gang før, 
og jeg undret meg på hvorfor det var så viktig for dem at krakkene ikke 
skulle tas med hjem. Jeg undret meg også på hvorfor gruppelederne ikke 
spurte brødrene hva som var grunnen, og hvorfor det syntes å være så 
viktig for dem å overtale dem. 

Da jeg senere snakket med gruppelederne om det faren til Emre og 
Hakan hadde gjort, sa de at erfaringen hadde vært en stor tankevekker 
for dem. De sa at de egentlig visste at både Emre og Hakan og flere av de 
andre barna som deltok i gruppen, fikk lite oppmerksomhet hjemme. De 
fortalte at flere barn hadde erfart at når de kom hjem med ting de hadde 
laget, var foreldrene enten likegyldige eller rakket ned på dem. Grup- 
pelederne sa at de trodde foreldrene gjorde dette fordi de hadde så liten 
selvtillit. De sa også at de trodde det var skadelig for barna å bli møtt på 
denne måten. Derfor hadde de diskutert om det var riktig å sende ting 
barna hadde laget, med dem hjem. De ønsket ikke å sette dem i en van- 
skelig situasjon. Samtidig hadde de en oppfatning av at det kunne føre til 
noe positivt. Det kunne føre til at foreldrene ble mer oppmerksomme på 
hvor flinke barna deres var, og at de begynte å gi dem mer oppmerksom- 
het og ros. 

Den ene gruppelederen sa at hun gjerne ville snakket med barna om 
hvordan det var for dem å bli behandlet på denne måten. Hun sa at hun 
trodde at Emre og Hakan og flere av de andre barna i gruppen følte seg 
sviktet av foreldrene. Hun trodde også at de hadde behov for å snakke 
med noen om det. Samtidig var hun usikker på om det ville vært riktig 
av henne å gjøre det. Hun fryktet at det kunne føre til mer skade enn 
godt. Hun opplevde mange dilemmaer knyttet til det å snakke med barna 
om sånne ting. For det første trodde hun at det kunne bli for vanskelig 
for dem, fordi barna var veldig opptatt av å beskytte foreldrene sine. Det 
trodde hun var en overlevelsesstrategi. Hun ønsket ikke å si eller gjøre 
noe som kunne rokke ved den. Hun var også redd for at en slik sam- 
tale kunne få barna til å tenke på ting de så langt ikke hadde tenkt på. 
Gruppelederen sa at hun heller ikke visste hva hun skulle si. Hun spurte: 
«Hvordan kan man snakke med barn om noe sånt?» 

Den andre gruppelederen sa at barnas livssituasjon fikk henne til å 
kjenne seg maktesløs. Hun sa at de fleste av barna som deltok i samtale- 
gruppen, slet veldig på grunn av ting foreldrene gjorde mot dem. Samti- 
dig opplevde hun at livssituasjonen deres var så håpløs at det ikke var noe 
hun kunne gjøre for å endre den. Derfor prøvde hun heller å kompensere 
for alt det vanskelige barna strevet med, ved å gi dem flest mulig gode 
opplevelser mens de var hos henne. Aktiviteten med å snekre krakker var 

et eksempel på det. Samtidig sa hun at hun tvilte på om det hun gjorde, 
egentlig var noen vits. Hun sa at hver gang barna gikk hjem, sto hun 
tilbake med en stor klump i magen. Hun håpet at hun, i alle fall en liten 
stund, hadde lyktes i å gjøre livet litt lettere for dem. 

Da jeg snakket med barna i etterkant av gruppesamlingene, var det 
flere som sa at en av aktivitetene de hadde likt godt, var å snekre krakker. 
Spesielt hadde de likt å få lov til å dunke hardt med en hammer. Noen 
fortalte at de hadde krakkene hjemme. De sa at de brukte dem til å ha noe 
på, for eksempel blader. En gutt fortalte at han hadde gitt krakken sin til 
en onkel. Emre og Hakan var ikke med på denne samtalen, men det var 
flere andre barn som sa at de ikke visste hvor krakkene deres hadde blitt 
av. De fant dem ikke hjemme. Ei jente sa at hun trodde at krakken hennes 
sto i garasjen. Ei annen jente fortalte at krakken hennes ble kastet fordi 
det ble så mye rot med å ha den inne. Jeg spurte barna om de hadde tenkt 
på hvorfor de hadde hatt aktiviteten. Noen svarte at de trodde det var for 
at de skulle lære å snekre. Andre sa at de trodde at de voksne ville at de 
skulle ha det gøy og glemme det som var hjemme. 


Avmakt og resignasjon 

Fortellingen om barna som snekrer krakker er en fortelling om en aktivi- 
tet som for de fleste av barna trolig har gitt en god opplevelse av mestring, 
men som for to av dem i stedet trolig har gitt en opplevelse av maktesløs- 
het. Det er også er en fortelling der det er lett å være etterpåklok. 

Når jeg i etterkant av aktiviteten vet hvordan det gikk, er det ikke van- 
skelig å se vegringen til Emre og Hakan som et meningsfullt og målrettet 
prosjekt, som en både klok og fornuftig overlevelsesstrategi i den verde- 
nen de lever i. Det er lett å se brødrene som to sterke, moralske aktører, og 
ikke som relasjonsskadede barn som verken er i stand til å sette seg mål 
eller gjennomføre dem. I motstanden deres ligger det en tydelig appell. 
De forventer å bli tatt på alvor og respektert for valgene sine. 

Som observatør i gruppen så jeg det imidlertid ikke slik. Jeg så ikke 
vegringen som utrykk for annet enn en uenighet om hva som skulle være 
innholdet i gruppesamlingen. Dette var en form for uenighet jeg også 
hadde sett tidligere, både i gruppen til Emre og Hakan og i andre grupper. 

I en av skolegruppene var det to gutter som sa tydelig ifra at de ikke 
hadde tenkt å være med på en av gruppesamlingene. De sa at de syntes 
det var kjedelig å være med i gruppen, og at det var andre ting de heller 
ville gjøre. Gruppelederne svarte at de ikke kunne la det være. Gruppe- 
samlingene var en fast forpliktelse. De kunne ikke velge dem bort. Der- 
som det var noe helt spesielt annet de skulle, måtte foreldrene gi beskjed 
i god tid. Guttene holdt fast på at de ikke ville. Det ble mange telefon- 
samtaler og diskusjoner fram og tilbake mellom guttene og foreldrene og 
mellom gruppelederne og foreldrene. Diskusjonene endte med at grup- 
pelederne og foreldrene ble enige om at guttene skulle være i gruppen. 
Det ga de uttrykk for at de var veldig misfornøyd med. Den ene gutten 
sa at han ikke hadde valgt å gå i gruppen. Ingen hadde noen gang spurt 
ham. Gruppelederne svarte at det for så vidt var riktig. Det var skolen og 
foreldrene som hadde snakket sammen og blitt enige. 

I en samtale jeg hadde med to gruppeledere i etterkant av siste grup- 
pesamling, ga de uttrykk for at de syntes det hadde vært mye uro og van- 
skelig å engasjere barna i aktivitetene. De sa at de var glad for at de hadde 
drevet grupper før, for ellers trodde de at de hadde blitt ganske oppgitt og 
fortvilet. De sa også at det var ett av barna de hadde hatt spesielt mange 
konflikter med, og at de noen ganger hadde tatt seg i å tenke på hvordan 
gruppesamlingene ville ha vært hvis han ikke hadde vært der. 

Fortellingen om barna som skulle snekre krakker, og de andre 
eksemplene jeg har nevnt, er viktige påminnelser om at barn ikke bare 
er kompetente og mestrende når de gjør det voksne ønsker. Østrem 
(2008) sier at det å være et selvstendig meningsskapende subjekt ikke 
innebærer at man motstandsfritt lar seg tilpasse eksisterende normer, 
men at man tar stilling til og eventuelt opponerer mot disse. Hun sier at 
det å leve sammen er å leve med interessekonflikter, uenighet og mot- 
stridende perspektiver, og at dersom vi skal greie å finne en form på 
samlivet med andre som kan ivareta både fellesskapet og den enkelte, 
må de konfliktene som viser seg, verken undervurderes eller underkom- 
muniseres. Det er kun gjennom å åpne for at konflikter og motsetninger 
kan gjøres eksplisitte, at vi har mulighet til å forstå hva de dreier seg om. 
Østrem sier også at dersom voksne vil ta barn på alvor som selvstendige 
meningssøkende og meningsskapende subjekter, må de være villige til 

å inkludere et konfliktmotiv i sin forståelse av hva som kjennetegner en 


gjensidig relasjon. 


«Jeg for min del setter nå bare et spørsmålstegn» 


Også denne fortellingen handler om en situasjon der et barn tar et selv- 
stendig initiativ som bryter med det gruppelederne forventer. Fortel- 
lingen er svært kort. Det den særlig bidrar til å belyse, er hvordan selv 
ganske små hendelser og episoder, som ved første øyekast kan framstå 
som relativt ubetydelige, har potensial til å si noe viktig om hva som står 
på spill når det gjelder å ivareta barn som selvstendige, meningssøkende 
og meningsskapende subjekter. 


Fortellingen 

Gruppelederne deler ut arbeidsbøkene og ber barna om å slå opp på de 
sidene der overskriften er «Familien min». Under overskriften står det: 
«Mitt beste familieminne». Gruppelederne sier at her skal barna skrive 
det de synes er aller finest med familien sin. Christoffer svarer at da vet 
ikke han hva han skal skrive. Gruppelederne sier at hvis han tenker på 
familien sin og tenker «ja, dette er familien min - dette er det som gjør at 
jeg er stolt av familien min», så kan han skrive det. 

Christoffer svarer at da tror han at han bare får skrive et spørsmåltegn. 
Gruppelederne sier en gang til at det barna skal skrive, er noe de gjør 
sammen med familien sin som gjør at de blir stolte av familien når de 
tenker på det. Christoffer gjentar at det får bli et spørsmålstegn. Den ene 
gruppelederen sier at det hun liker best med familien sin, er når de drar 
på hytta sammen. Da pleier de å sitte på verandaen foran hytta og grille 
pølser. Det er noe av det beste hun vet å gjøre sammen med sin familie. 
Den andre gruppelederen forteller at da hun var barn, pleide familien å 
gå til et sted i skogen om ettermiddagen der sola var lenge oppe, og der de 
kunne bade og leke og ha med saft og boller. Det er hennes beste familie- 
minne. Det skal hun skrive om i boken sin. «Gjør det du», sier Christoffer. 
«Jeg for min del skriver nå bare et spørsmålstegn.» Gruppelederne ber 
barna om å lukke boken og sier at det er på tide med en lek. 

Det er ikke sikkert at alle har et hyggelig minne 


Fortellingen beskriver en samhandlingssituasjon deltakerne trolig opple- 
ver svært forskjellig. De gir inntrykk av at de har helt forskjellige ting de 
søker å realisere. 

På samme måte som aktiviteten med å snekre krakker framstår også 
denne aktiviteten som noe det er meningen at alle skal gjennomføre. Det 
er mot dette gruppelederne gir inntrykk av å ha oppmerksomheten sin 
rettet, altså mot å bistå barna i å gjennomføre oppgaven de har fått, på 
den måten det står beskrevet i arbeidsboken. De stiller ingen oppfølgende 
spørsmål til det Christoffer sier. I stedet prøver de å lede ham inn på et 
spor som kan gjøre ham i stand til å komme på et familieminne han kan 
skrive ned. Gjennom måten de forteller om sine egne gode familieminner 
på, øver de et ganske sterkt press på ham for å få ham til å gjøre det de vil. 

Christoffer på sin side lar seg ikke overtale til å skrive noe han ikke 
vil. Hva hans oppmerksomhet konkret er rettet mot, er ikke mulig å vite. 
Gjennom kraften i stemmen og utholdenheten han viser, skaper han 
imidlertid et inntrykk av at det er noe som er viktig for ham. Han fram- 
står som en sterk moralsk aktør som prøver å vekke et engasjement hos 
dem han er sammen med. 

Slik samhandlingen utvikler seg, framstår den på mange måter som en 
kamp mellom gruppelederne og Christoffer, der ingen av dem er villige 
til å skifte perspektiv. Dette fører til at de grunnene Christoffer har for å 
si det han sier, forblir skjult. 

Da jeg i etterkant av aktiviteten spurte gruppelederne hva formålet 
med den hadde vært, svarte de at det hadde de ikke tenkt så nøye på. De 
hadde bedt barna om å skrive ned sitt beste familieminne fordi det sto i 
manualen at de skulle gjøre det. Da jeg spurte hvordan de forsto Chris- 
toffers initiativer, sa de at de ikke hadde tenkt over hvorfor han svarte slik 
han gjorde. Det de hadde vært opptatt av, var å hjelpe ham til å komme på 
et minne han kunne skrive ned. De ville så gjerne at leken skulle bli god 
for ham, og at han skulle oppleve at han mestret den. Etter at de hadde 
tenkt seg om, sa de at de også hadde vært litt ergerlige over at det var så 
vanskelig å få ham til å gjøre det han skulle. De sa at samme hvor ille man 
har det, er det alltid noe som er bra. De syntes det var rart at det skulle 
være så vanskelig for ham å komme på noe selv. Det var derfor de hadde 

fortalt eksempler fra sine egne familier. De prøvde å gi ham ideer til noe 
han kunne skrive. De sa også at de der og da ikke hadde tenkt over at det 
kanskje var veldig stor avstand mellom deres egne og Christoffers opple- 
velser av hva et familieliv er. 


Fravær av undring 

Det aspektet ved fortellingen som gjør mest inntrykk på meg, er grup- 
peledernes mangel på undring. Verken i møtet med i Christoffer eller i 
samtalen med meg spør de seg hva han kan ha ment med det han sier, og 
hvorfor det ser ut til å være så viktig for ham å holde fast på sitt perspek- 
tiv. De viser ingen interesse for hans opplevelsesverden, for hvordan det 
han sier, kan ha mening og gyldighet for ham (Bae, 2004). 

På samme måte som i fortellingen der barna snekret krakker, blir 
den måten Christoffer framstår mestrende på, fortolket som et problem. 
Mangelen på åpenhet og undring over hva Christoffers prosjekt er, gir 
samhandlingen preg av det Bae (2004) kaller «trange» samspillsmøn- 
stre. Det er gruppeledernes egne faglige intensjoner, ikke barnet som et 
meningssøkende og meningsskapende subjekt, som synes å være i fokus. 


«Voksne som forstår, er de som sier ‘for helvete’» 


Den siste fortellingen er en retrospektiv fortelling om to ungdommers 
refleksjoner over egne erfaringer med å ha deltatt i en samtalegruppe for 
noen år siden. Ungdommene ser imidlertid ikke bare bakover. De sier 
også ganske mye om det livet de lever her og nå, og om hvordan de ser for 
seg at framtiden deres kommer til å bli. Det fortellingen særlig formidler, 
er hvordan ungdommene forstår den vanskelige livssituasjonen de er i 
her og nå, og sitt manglende framtidshåp, som resultat av hvordan voksne 
har behandlet dem. 


Fortellingen 
Robin og Kalle er 15 og 17 år. De deltok i en samtalegruppe for mellom to 
og tre år siden. Etterpå har de gått i en oppfølgingsgruppe sammen med 

andre ungdommer. Når jeg treffer dem, har de akkurat fått vite at opp- 
følgingsgruppen skal legges ned. Kommunen de bor i, har bestemt at den 
heller vil satse på forebyggende arbeid blant yngre barn. 

Det er lederen for oppfølgingsgruppen som har spurt guttene om de 
ville treffe meg. Jeg har utvekslet SMS-er med dem der jeg har informert 
om hva jeg ønsker å snakke med dem om, og hvordan jeg kommer til å 
bruke det de forteller. Vi har avtalt at samtalen skal vare i omtrent en 
time, og at dersom de likevel ikke ønsker å treffe meg, skal de sende en 
SMS der det står «nei». De trenger ikke å oppgi noen grunn. 

Samtalen finner sted på et bibliotek i nærheten av der Robin og Kalle 
bor. Der er det et møterom hvor vi kan snakke uforstyrret. Jeg har aldri 
truffet dem før, og jeg vet ikke noe om guttenes livssituasjon. De kjenner 
heller ikke hverandre særlig godt. De har gått sammen i gruppene, men 
har aldri tidligere møttes utenom gruppesamlingene. 

Jeg starter med å takke dem for at de har kommet, og jeg gjentar at 
det jeg ønsker å snakke med dem om, er deres erfaringer med å delta i 
samtalegruppen. Jeg sier også at jeg har forberedt noen spørsmål, men at 
jeg først gjerne vil høre hva de har å si. Guttene begynner å snakke med 
en gang. De veksler på å være den som fører ordet. De både avbryter og 
utfyller hverandre. 

Robin og Kalle starter samtalen med å si at når det gjelder samtale- 
gruppen, har de ikke mye å fortelle. Det var samling en gang i uken. Sam- 
lingene startet alltid med at gruppelederne serverte lunsj. Så spurte de 
barna hvordan de hadde det. De spurte også om det hadde skjedd noe 
spesielt siden sist. Robin og Kalle sier at de alltid svarte «ingen ting». Det 
var ingen vits i å si noe. Uansett hva de sa, var det ingen som brydde seg. 
Noen ganger så de på film. 

Det var sju gutter og tre jenter som deltok i gruppen. De snakket aldri 
med hverandre om grunnen til at de var der. Robin sier at han tror at de 
fleste barn ikke har lyst til å snakke med andre barn om problemene sine. 
De vil ikke at andre skal behøve å bære på deres bekymringer. Kalle sier 
at han heller ikke synes at det er noen god idé å samle masse folk som 
strever med det samme. Det blir for mye vondt å tenke på. Det kan bli 
veldig tungt. Han sier også at han i starten ikke skjønte hvorfor han var 
med i gruppen. Han fikk bare plutselig et tilbud. Etter hvert forsto han at 

det var på grunn av faren. Han forteller at faren er psykisk syk og ruser 
seg. Kalle sier at han har det veldig vanskelig hjemme. 

Robin sier at han egentlig aldri har skjønt hvorfor han var med i sam- 
talegruppen. Riktignok er faren alkoholiker, men han bor et helt annet 
sted i landet. Det som var bra med å være med, var at han fikk noe annet 
å tenke på. Det var derfor han gikk dit. Etter hvert sluttet han å gå hver 
uke. Han ble med i en gruppe som møttes sjeldnere, der de gjorde gøyale 
ting som å dra på Tusenfryd og kino og sånt. Det er denne gruppen han 
og Kalle har fått beskjed om at skal legges ned. 

Kalle sier at det verste med å ha foreldre som sliter, er at du bare får 
det verre og verre. «Jo eldre du blir, desto vanskeligere blir det.» Han sier 
at det er fordi man forstår stadig mer. «Jo eldre du blir, jo mer forstår du 
hvor vanskelig allting er.» Han sier at da han var liten, skjønte han ikke 
så mye av det som foregikk hjemme. Nå som han begynner å bli eldre, 
skjønner han hvordan det er. «Det som er aller verst, er at jeg skjønner at 
det ikke er noe håp», sier han. Kalle sier at han har endret seg mye den 
siste tiden. Han har blitt en dårlig person. Før var han alltid snill. Det er 
han ikke lenger. Grunnen er at han må gjøre forskjellige ting for å roe seg. 
Det siste han har begynt med, er hasj. Han sier at han har skjønt at han 
om noen år kommer til å bli akkurat som faren. Det er han helt sikker 
på. Han forteller at faren sier til ham: «Du er akkurat som en skygge. En 
mørk skygge som sniker seg rundt i huset og spiser opp maten vår. Du er 
ingen.» Kalle sier at når han ser seg i speilet, ser han ikke en dritt. 

Jeg spør hvordan voksne kan hjelpe barn og unge som lever så vanskelige 
liv som Kalle og Robin gjør. Kalle svarer at det ikke er mye de kan bidra 
med. Det eneste han vet om, er at de kan finne på ting som får barna til å 
tenke på noe annet. Robin sier at det som i alle fall ikke hjelper, er å bli plas- 
sert i fosterhjem. Han forteller at det har skjedd med ham to ganger. Det 
er noe han ville ha gjort alt for å unngå. Han ville heller ha bodd hos en av 
foreldrene, selv om det også er vanskelig. Robin forteller at den første gan- 
gen han kom i fosterhjem, var han fem eller seks år. Da ble han tatt rett ut 
av armene til moren. «Det kan du jo tenke deg at var veldig kult», sier han. 
Etter noen år fikk han komme tilbake til henne, men for en stund siden fikk 
han beskjed om å skrive under på papirer hos barnevernet, ellers ville det 
bli rettsak. Moren sa at han like godt kunne skrive under, for «vi kommer 

til å tape i alle fall». Robin sier at han overlever i fosterhjemmet ved at han 
nesten aldri er der. Han er ute hele tiden. Han sier at fosterfaren sier til ham 
at han vet hvordan det er å være ung, for det har han også vært. «Men han 
kan ikke vite hvordan det er å være meg», sier Robin. «Han kjenner meg jo 
ikke. Han tror at det går helt fint med meg, men det gjør jo ikke det.» 

Jeg spør guttene om de tror det kunne ha hjulpet å ha noen å snakke 
med. De svarer at det tror de ikke. De ønsker ikke å snakke med voksne 
om problemene sine. Grunnen er at det er så mange voksne som misfor- 
står. De hører ikke ordentlig etter. Det gjør at Robin og Kalle blir veldig 
redde for å si noe som kan bli oppfattet feil. Kalle sier at han heller vil 
sitte for seg selv og tenke. Robin sier at de fleste voksne er veldig dårlige 
til å høre etter hva barn sier. De skal liksom bare ha barna til å snakke og 
bli ferdig med det. Guttene forteller at de noen ganger har snakket med 
lærerne sine. Det har bare blitt tomme ord. Lærerne har ikke skjønt halv- 
parten av hvordan de har det. Det er det heller ingen andre som gjør. Det 
er ingen voksne som kjenner dem. 

Robin og Kalle sier at det som har vært til mest hjelp for dem, har vært å 
få seg kjæreste. Kjærestene vil høre på dem, og de skjønner det de sier. Med 
kjærestene sine kan de snakke om nesten alt. Kjærestene gir gode svar. 

Etter at de har sittet stille en stund, sier Kalle og Robin at de tror at det 
kunne ha vært fint å ha en voksen å snakke med dersom det var en voksen 
som viste at han eller hun forsto. Jeg spør hva de mener med det. «Voksne 
som forstår, er de som viser at de bryr seg om hvordan du har det», sier 
de. «Det er noen få voksne som gjør det. Man merker det på at de sva- 
rer ordentlig på det du forteller. De sier sin oppriktige mening og ikke 
bare ‘ja ja, det går nok bra”. Det er voksne som heller sier ‘for helvete». 
Kalle sier at han tror at han kunne ha sluttet med hasj hvis han hadde fått 
muligheten til å møte noen som viser at de virkelig bryr seg. 


Voksne må bry seg 

Samtalen med Kalle og Robin gjorde dypt inntrykk på meg. Jeg traff dem 
en kald og regntung vårdag. De kom syklende til biblioteket uten yttertøy, 
og de var iskalde og gjennomvåte da jeg hilste på dem. Jeg kjente et umid- 
delbart behov for å varme dem. Det var også vondt å møte ungdommer 

som verken hadde håp eller planer for framtiden. Samtidig var jeg impo- 
nert over motet de hadde vist da de sa ja til å snakke med et fremmed 
menneske om svært personlige ting. Ut fra det guttene fortalte, fikk jeg 
inntrykk av at de mente at de hadde noe viktig å si, og at jeg kunne lære 
noe ved å lytte til dem. Jeg har følt et stort ansvar for å ta imot det de for- 
talte, og for å formidle det videre slik jeg tror de ønsket. 

På samme måte som jeg har beskrevet i flere av de andre fortellingene, 
er også denne fortellingen preget av stor håpløshet. Robin og Kalle har 
ingen tro på at livet vil bringe dem noe godt. Tvert imot føler de seg sikre 
på at det bare kommer til å bli verre. Kalle gir også uttrykk for en form for 
selvforakt. Han sier at han er i ferd med å bli et dårlig menneske. Han er 
overbevist om at han etter hvert kommer til å bli akkurat som faren. Det 
er en mann som sårer og krenker ham dypt. 

Slik guttene framstiller det, er den viktigste grunnen til at de føler det 
slik, at nesten alle voksne de har vært i kontakt med, har sviktet dem. 
Det gjelder foreldre og fosterforeldre, ansatte i barnevernet, lærere, de 
som har ledet gruppene de har deltatt i, og kommunen, som heller vil 
satse på å hjelpe yngre barn. Robin og Kalle sier at ingen av disse har vært 
interessert i å finne ut hvordan guttene har det. Dette har ført til at de har 
utviklet en grunnleggende mistillit til voksne. De tror ikke at det finnes 
noen som egentlig bryr seg om hvordan det går med dem. 

Samtidig forteller de ikke bare om det som er vanskelig. De forteller 
også om erfaringer som har vist dem hvordan livet kan se ut når det er 
godt. Begge har hatt kjærester. Gjennom kjærestene har de opplevd hvor- 
dan det er å snakke med folk som er virkelig lytter, og som gir en respons 
som viser at de bryr seg. Det er denne erfaringen de trekker veksler på 
når jeg oppfordrer dem til å reflektere over hva som ville ha vært et godt 
hjelpetilbud. Robin og Kalle sier at voksne ikke bare må oppfordre barn 
til å prate. De må også gi svar som kan overbevise barna om at de har tatt 
til seg det de formidler, og at de tar det på alvor. De må vise at de er berørt. 


En sterk moralsk appell 


Det særlig tankevekkende ved denne fortellingen er hvor mange voksne 
det er som gjennom årene har holdt noe av Robins og Kalles liv i sine 

hender, og som verken har greid å verne og beskytte dem på måter gut- 
tene har opplevd som gode, eller å lede dem inn på veier de kunne vandre 
trygt på. Slik Robin og Kalle beskriver det, har de voksne enten holdt dem 
så hardt at de har mistet taket på seg og sitt, eller de har sluppet dem og 
skjøvet dem fra seg på en måte som har gjort at de har blitt overlatt til 
seg selv. 

Robin og Kalle har en sterk moralsk appell: De ønsker seg voksne som 
ikke viker unna, som viser et oppriktig og ærlig engasjement, og som tør 
å stå sammen med dem i det vonde og vanskelige. De sier at det er på 
denne måten, og ikke ved å tvinge dem til å være med på de voksnes egne 
prosjekter, at voksne kan være til støtte og hjelp. 


Sammenfatning og konklusjon 


Formålet med fortolkningen av disse ni fortellingene har vært å under- 
søke hvordan barnas egne erfaringer fikk komme til uttrykk og ble hånd- 
tert i de forskjellige samhandlingssituasjonene. På denne måten har jeg 
prøvd å danne meg et inntrykk av hvilke muligheter barn i samtalegrup- 
per får til å stå fram som selvstendige meningssøkende og meningsska- 
pende subjekter. På bakgrunn av det som har kommet fram, mener jeg 
det er riktig å konkludere med at den formen for samtalegrupper jeg har 
observert, synes å representere en praksis der barnas egne erfaringer av 
foreldrenes psykiske sykdommer og rusavhengighet bare i begrenset grad 
blir gjort til tema. 

Ut fra det jeg har fått kjennskap til gjennom å være til stede i samta- 
legruppene, tror jeg ikke at denne mangelen på kommunikasjon rundt 
barnas erfaringer skal forstås som uttrykk for at gruppelederne ikke har 
sett det som sin oppgave å snakke med barna om det de har erfart. Jeg 
har observert en rekke situasjoner der gruppelederne, ved hjelp av for- 
skjellige typer aktiviteter, har lagt til rette for at barna skulle kunne stå 
fram og fortelle om det som foregikk i livet sitt. I samtaler med meg har 
gruppeledere også eksplisitt gitt uttrykk for at de så det som en viktig 
del av yrkesutøvelsen å møte hvert enkelt barn med åpenhet og interesse 
for det barnet valgte å dele. Jeg tror heller ikke at grunnen er at barna i 
samtalegruppene ikke ønsket å snakke med gruppelederne om hvordan 

de hadde det. Jeg har observert mange situasjoner der barn har fortalt om 
vanskelige ting fra eget hverdagsliv, både som svar på oppfordringer fra 
gruppelederne og på eget initiativ. 

Et spørsmål det er naturlig å stille, er hvordan den opplevde mangelen 
på kommunikasjon rundt barnas egne erfaringer kan forstås. I forbin- 
delse med lesningene av de ni fortellingene har jeg pekt på noen aspekter 
ved samhandlingene mellom gruppelederne og barna som framstår som 
særlig sentrale. Det de har til felles, er at de på forskjellige måter synes 
å være til hinder for at det kan etableres en gjensidig meningsskapende 
dialog. Det er disse aspektene som danner grunnlaget for konklusjonen 
jeg har trukket. De vil også være en viktig ressurs i de teoretiske disku- 
sjonene som følger i kapittel 6 og 7. 


En usikkerhet om hvorvidt det er riktig å snakke 
med barna om problemene deres 

Et aspekt som framstår sentralt, er at gruppelederne på forskjellige måter 
gir uttrykk for en usikkerhet forbundet med hvorvidt det er riktig å snakke 
med barna om problemene deres eller ikke. Noen sier at de er bekymret 
for at det kan føre til mer skade enn godt. De er redde for at barna skal 
begynne å tenke på ting de har fortrengt, eller at de skal begynne å tenke 
på ting de ikke har tenkt på før. Andre sier at de er usikre på om samtale- 
grupper egentlig er en egnet ramme rundt samtaler om erfaringer som er 
av så personlig og privat karakter som de barna velger å dele. 


En diskrepans mellom alvoret i barnas fortellinger 
og gruppeledernes respons 

Et annet aspekt er at det i mange situasjoner synes å være betydelig dis- 
krepans mellom alvoret i barnas livssituasjon og gruppeledernes respons. 
Gruppelederne viser i liten grad at de blir følelsesmessig berørt av det 
barna forteller. De tar heller ikke moralsk stilling til ting barna forteller 
at foreldrene sier og gjør mot dem. Det er flere barn som forteller om 
alvorlige tilfeller av omsorgssvikt, som ikke synes å bli tatt tak i. Dette 
gjelder blant annet erfaringer knyttet til vold og rus. 

Oppfatninger som synes å bli tatt for gitt 

Et tredje aspekt er at gruppelederne i en del situasjoner forholder seg til 
barna på måter som gir inntrykk av at de mener at de, allerede før de har 
snakket med dem, kan vite hva barna strever med, og hva slags hjelpebe- 
hov de har. Den responsen barna får, synes å være preget av forhåndsbe- 
stemte oppfatninger og standardiserte svar. 


Behov for en dypere forståelse 

Som jeg tidligere har redegjort for, har jeg ikke bare ønsket å beskrive og 
forstå det som foregikk i samtalegruppene, men også å bidra til positiv 
endring. Det er en målsetting at de perspektivene jeg løfter fram, skal 
kunne være til nytte for profesjonelle som driver samtalegrupper i deres 
refleksjoner over eget arbeid. 

For at dette skal bli mulig, er det nødvendig å tydeliggjøre hvordan det 
konkrete og partikulære som blir synliggjort i kapittel 5, kan forstås som 
uttrykk for mer allmenngyldige menneskelige fenomener. Jeg mener da ikke 
allmenngyldige i betydningen at det skal kunne sies å gjelde i alle liknende 
situasjoner, men at det kan vekke gjenkjennelse og ha allmenn interesse. 

Målet med analysen i kapittel 6 og 7 er derfor ikke å tre teoretiske for- 
ståelser ned over de enkelte samhandlingssituasjonene med tanke på å 
forklare dem, men å fortsette den hermeneutiske forståelsesprosessen ved 
å fortolke det som har foregått i det konkrete og nære, i lys av teoretiske 
perspektiver som kan la det framstå meningsfullt på et mer generelt nivå. 

I kapittel 6 vil jeg først diskutere hvilken betydning det å arbeide 
innenfor en manualbasert praksis kan ha for hvordan profesjonelle ten- 
ker at det er riktig å handle i møter med konkrete barn. Utgangspunk- 
tet for denne diskusjonen vil være den objektiverende hermeneutikken 
samt utvalgte etiske perspektiver. Deretter vil jeg diskutere betydningen 
av det teoretiske grunnlaget manualene til Mestringsgrupper og SMIL er 
forankret i. Utgangspunktet for denne diskusjonen vil være mistankens 
hermeneutikk. I kapittel 7 vil jeg diskutere betydningen av det som ikke 
ble snakket om, eller som bare så vidt ble antydet eller nevnt, i samhand- 
lingssituasjonene jeg har observert. Utgangspunktet for denne diskusjo- 
nen vil være den eksistensielle hermeneutikken. 

Manualene 


En regelstyrt praksis 


Manualene til Mestringsgrupper og SMIL var ikke utformet som den 
typen faste, ufravikelige kjøreregler funnet i for eksempel prosedyrema- 
nualer innenfor akuttmedisin, men som en form for mykere kjøreregler 
eller systematikk. Psykologspesialist Tormod Rimehaug og nettverkste- 
rapeut Jorun Mari Børstad, som har lang erfaring med å drive samtale- 
grupper for barn med psykisk syke eller rusavhengige foreldre, beskriver 
manualene som en samling huskelister og arbeidsbeskrivelser som skal 
sikre at oppgaven blir riktig utført. De presiserer at en god manual ikke 
bare bør formidle hva som konkret skal gjøres, men også hva målsettin- 
gen med de ulike aktivitetene skal være. De bør også minne om hvorfor 
målsettingen er viktig, og forklare hvordan den henger sammen med til- 
takets overordnede prinsipp (Rimehaug & Børstad, 2015). Samtidig blir 
det både i manualen til Mestringsgrupper og i manualen til SMIL uttrykt 
en klar forventing om at gruppelederne, så langt det lar seg gjøre, skal 
holde seg til det som er beskrevet (Voksne for Barn, 2008; Nasjonalt kom- 
petansesenter for læring og mestring, 2011, s. 4). 

I manualen til SMIL står det at den gir anbefalinger som skal sette en 
standard for hvordan tilbudet skal gjennomføres, men at arbeidet også 
må tilpasses de muligheter og ressurser som står til rådighet for dem som 
skal gjennomføre det: «Gruppetilbudet har en grunnstruktur, men gir 
samtidig rom for fleksibilitet og lokale tilpasninger. En kombinasjon av 
mestringsfremmende aktivitet og samtale, dels organisert og temarettet, 
dels fri, kjennetegner tilbudet» (Nasjonalt kompetansesenter for læring 
og mestring, 2011, s. 4). 

I manualen til Mestringsgrupper (Voksne for Barn, 2008) står det at det 
er viktig at gruppelederne holder strukturen og passer på å ha god styring 
med tidsbruken sin. Ved behov kan de overveie å øke lengden på samlin- 
gen med ett kvarter. Manualen er en tekst på omtrent tjue sider, oversatt 
fra nederlandsk. Den består av en innledende del der det blir gjort rede for 
hvordan foreldres psykiske sykdommer og rusavhengighet kan utgjøre en 
risiko for barna, og hvordan denne risikoen kan reduseres. Det blir også 
gjort rede for hva som er målsettingen med tiltaket, hvilke aldersgrupper 
det er rettet mot, hvordan rekrutteringen skal foregå, hva slags utdanning 
gruppelederne bør ha, og hvordan arbeidet i gruppene skal evalueres. 

Etter den innledende delen følger en beskrivelse av hvordan mestrings- 
gruppene rent praktisk skal gjennomføres. Ifølge manualen skal det være 
åtte ukentlige samlinger med halvannen times varighet. Hver samling 
skal ha et tema gruppelederne har forberedt på forhånd. De ulike tema- 
ene er å bli kjent med hverandre, å kunne gjenkjenne følelser, å vise følel- 
ser, sykdommens konsekvenser, sosialt nettverk og sosiale ferdigheter. 
Hver samling skal også organiseres ut fra en struktur som er fastlagt på 
forhånd. Først skal det være et velkomstord, deretter skal gruppelederne 
snakke med barna om uken som har gått, leke en lek, snakke om hjem- 
meoppgaven, snakke om ukens tema, gi ny hjemmeoppgave og lage en 
avslutning. I manualen er det angitt på minuttet hva tidsbruken for hver 
enkelt programdel skal være. For eksempel skal samling 4, der hovedte- 
maet er «sykdommenes konsekvenser», organiseres slik: 


Velkomstord (5 min). 

Vi snakker litt sammen om uken som har gått (10 min). 
Vi snakker om hjemmeoppgaven (10 min). 

Ansiktslek (30 min). 

Spesiell gjest (25 min). 


De o S a 


Hjemmeoppgave (5 min). 


Manualen til SMIL er en tekst på omtrent førti sider. Også den består av 
en innledende del der det blir gjort rede for hva som er målet med virk- 
somheten, hvilke barn hjelpetiltaket er rettet mot, bakgrunnskunnskap 
om barn med psykisk syke eller rusavhengige foreldre og tiltakets faglige 
forankring. Etter den innledende delen følger en del der det blir gjort 

rede for hvordan SMIL-gruppene skal implementeres og organiseres, 
samt rekruttering og evaluering. Deretter følger en detaljert beskrivelse 
av hva innholdet i hver enkelt gruppesamling skal være. Ifølge manualen 
skal SMIL bestå av tolv samlinger som hver skal vare i to og en halv time. 
Gruppene skal møtes ukentlig eller annenhver uke. De skal ledes av to 
fagpersoner og en eller flere brukerrepresentanter. I tillegg til samtaler 
vektlegges fysisk aktivitet og lek i fellesskap. 

Også i SMIL skal gruppesamlingene ha en fast ramme og noen faste 
elementer barna kan kjenne igjen fra gang til gang. I manualen står det 
at dette skal bidra til økt forutsigbarhet og trygghet for barna. Som faste 
elementer er det foreslått følgende: 


- å ha en velkomstseremoni 

- å ha et felles måltid 

- å fortelle noe om det som har hendt siden sist 

- å ha en øvelse eller aktivitet til avkobling 

- at barna fyller ut evalueringsskjemaet KOR 

- åla barna lage sin personlige mappe 

- å få tilbakemeldinger fra barna om hvordan de har det og hva de 
synes om samlingen 


Også samlingene i SMIL-gruppene skal ha et eget tema gruppelederne 
har forberedt på forhånd. De anbefalte temaene er følelser, psykisk syk- 
dom og rusproblemer, familie, venner, dyr og andre, å være meg samt 
mening, håp og framtid. Fokusområder som skal gå igjen i samtlige av 
samlingene, er styrket positivt syn på seg selv, økt kunnskap om og for- 
ståelse av psykisk sykdom og rusproblemer, økt kunnskap om og forstå- 
else av følelser generelt og egne følelser spesielt, bevisstgjøring av eget 
nettverk og muligheter for sosial støtte og avlastning. Selv om det her 
ikke er angitt så nøyaktig tidsbruk som i manualen til Mestringsgrupper, 
er hver enkelt gruppesamling også her beskrevet detaljert. 

I samtalegruppene jeg har observert, forholdt gruppelederne seg til 
manualene på litt forskjellige måter. Noen brukte dem som oppskrifter 
de fulgte til punkt og prikke. Andre brukte dem mer som verktøykasser 
de plukket det de trengte fra. I samtaler med meg var det flere som ga 

uttrykk for at de opplevde at denne formen for ferdig etablerte kjøreregler 
var en god måte å arbeide på. De sa at det fikk dem til å føle seg trygge på 
at det de holdt på med, holdt god faglig kvalitet. Andre sa at de syntes det 
var problematisk at manualene la føringer for en såpass stram struktur. 
Det gjorde at det ble vanskelig å gi det enkelte barnet den tiden og opp- 
merksomheten det trengte. 

En gruppeleder sa at hun jevnlig kom i situasjoner der hun opplevde 
at det som sto i manualen til Mestringsgrupper, ikke passet for et eller 
flere av barna som deltok i gruppene hennes. Jeg spurte om hun da 
kunne avvike fra det som sto beskrevet. Gruppelederen svarte at hun 
var veldig usikker på om hun kunne gjøre det. Hun sa at det som sto 
i manualen, var kunnskap det er forsket på. Derfor trodde hun at det 
var det meningen at hun skulle følge den. Arbeidet i gruppen hennes 
ville bli best da. Samtidig likte hun ikke alt som sto der. Hun syntes ofte 
at det var vanskelig å forstå hva det betød. Som eksempel nevnte hun 
begrepet «gyllent tips». Hun sa at hun opplevde det som et veldig rart og 
gammeldags begrep som det var helt unaturlig for henne å bruke. Hun 
fant også fram manualen og leste høyt: «Uansett hvor mye du prøver å 
være positiv, alle har av og til følelsen av at han/hun ser mørkt på ting. 
Du har hjemmesituasjonen opp i halsen, det går ikke bra på skolen, eller 
du føler deg elendig.» 

Gruppelederen sa at hun ikke forsto hva som egentlig mentes med 
denne setningen, og hvordan de som hadde skrevet manualen, hadde 
tenkt at hun skulle formidle til barna det som sto der. En annen grup- 
peleder trakk fram begrepet «sosiogram». Hun sa at for barn er det et 
begrep som er helt i det blå. 

Det var også andre gruppeledere som ga uttrykk for at de opplevde at 
det i mange situasjoner ikke var samsvar mellom det som sto i manualen, 
og det de selv erfarte i møter med konkrete barn. En gruppeleder sa at 
hun opplevde at manualen bidro til å tilsløre at foreldres psykiske syk- 
dommer og rusavhengighet er temaer som er veldig vanskelige å forholde 
seg til. En annen sa at manualen ikke ga henne noen hjelp når det gjaldt 
det hun opplevde som virkelig vanskelig. På spørsmål om hva dette var, 
svarte hun at den ikke ga noen anvisning om hva hun skulle gjøre med alt 
det vonde hun fikk kjennskap til. 

En objektiverende hermeneutikk 


Ut fra det manualene beskriver, framstår det å drive samtalegrupper som 
en avgrenset, forutsigbar og håndterbar praksis som i all hovedsak dreier 
seg om å manøvrere etter ferdig etablerte regler. På den måten represen- 
terer manualene et perspektiv på menneskelig samhandling som synes å 
ha lite til felles med det åpne og bevegelige perspektivet den avdekkende 
hermeneutikken legger føringer for. Dette perspektivet synes heller å 
være forankret i den forståelsen som kommer til uttrykk i den retningen 
innenfor hermeneutikken Mats Alvesson og Kaj Sköldberg (2008) beteg- 
ner som en objektiverende hermeneutikk. Som jeg tidligere har forklart, 
bygger den på en forståelse av at det bak enhver tale og handling fin- 
nes en opprinnelig mening det er mulig å få innsikt i. Fortolkning dreier 
seg ikke om å skape noe nytt, men om å få øye på noe som allerede er. 
Sentrale bidragsytere til denne hermeneutikken er de tyske filosofene 
Friedrich Schleiermacher og Wilhelm Dilthey. For å gi leseren en forstå- 
else av hvorfor jeg mener at det kan være relevant å se på manualene til 
Mestringsgrupper og SMIL som uttrykk for et objektiverende perspektiv, 
vil jeg i det følgende gi en kort redegjørelse for relevante deler av deres 
filosofi. 


Friedrich Schleiermacher og Wilhelm Dilthey 

Ved å utvide hermeneutikken til ikke bare å omfatte tekster, men også 
tekstenes opphavsmenn og deres synspunkter, tanker og følelser gjorde 
Schleiermacher forståelse til noe allment, noe som angår enhver mel- 
lommenneskelig kommunikasjon (Pahuus, 2003). Bengt Kristensson 
Uggla (1994, s. 227) sier at han på denne måten åpnet veien for den 
moderne hermeneutikken, slik vi blant annet finner den hos Gadamer 
og Ricoeur. Ifølge Schleiermacher vil det bak enhver tekst finnes en opp- 
rinnelig mening som det er mulig å få innsikt i. Han utviklet en metode 
for fortolkning der han skilte mellom en grammatisk og en psykologisk 
forståelse. Med den grammatiske forståelsen mente han de gramma- 
tiske reglene og det språket forfatteren benytter seg av. Med den psyko- 
logiske forståelsen mente han den forståelsen som finnes ferdig dannet 
inne i forfatteren. Schleiermacher hevder at det er en komplementaritet 

mellom de to. Ut fra de ordene og begrepene folk bruker når de uttryk- 
ker seg, er det mulig å forstå hva som foregår i deres indre. Målet med 
fortolkningen er å nå inn til denne indre sannheten, til personens egen 
virkelighetsforståelse. En forutsetning for at dette skal lykkes, er at for- 
tolkeren er i stand til å gjenoppleve det forfatteren opplevde da han eller 
hun skrev teksten ned (Pahuus, 2003). Schleiermacher hevder at grun- 
nen til at en slik gjenopplevelse er mulig, er at både leseren og forfatte- 
ren har del i et felles overindividuelt liv - det han kaller ånden (Pahuus, 
2003, S. 143). 

Dilthey var historiker. Han regnes som den mest betydningsfulle filo- 
sofiske hermeneutikeren forut for Heidegger og Gadamer, og han har vært 
en sentral premissleverandør i den vitenskapsfilosofiske diskusjonen helt 
fram til vår tid. Med ham ble hermeneutikken utvidet til å omfatte alle 
former for menneskelig aktivitet og produktene av disse (Pahuus, 2003). 
Ved å etablere humanvitenskapene og naturvitenskapene som henholds- 
vis forstående og forklarende disipliner prøvde han å gi humanviten- 
skapene en legitimitet likeverdig den naturvitenskapene nyter godt av. 
Han argumenterte for at den fornuften som er virksom innenfor ånds- 
vitenskapene, kan være like upartisk og nøytral som fornuften innenfor 
naturvitenskapene. Dette gjør at også åndsvitenskapelige erkjennelser 
kan være allmenngyldige. 

I likhet med Schleiermacher hevder også Dilthey at det ut fra teksten 
som livsuttrykk er mulig å rekonstruere forfatterens indre opplevelser 
og komme fram til en objektiv sann mening (Vetlesen & Stånicke, 1999, 
s. 34). Fortolkning dreier seg om å se bort fra sin egen forståelseshorisont 
og forholde seg til forfatteren ut fra den situasjonsforståelsen som var gjel- 
dende på det tidspunktet teksten ble skrevet (Vetlesen & Stånicke, 1999, 
s. 37). Samtidig er han kritisk til Schleiermachers innfølingsteori (Pahuus, 
2003, S. 144). Dilthey hevder at grunnen til at det er mulig å komme fram 
til allmenngyldige sannheter innenfor åndsvitenskapene, ikke er at vi har 
del i en felles ånd, men at all mening til sjuende og sist kan føres tilbake 
til de samme psykologiske prosesser. Det sjelelige følelseslivet er likt hos 
alle. Dersom vi greier å fri oss fra vårt partikulære ståsted og den ballas- 
ten som hefter ved dette, er det derfor mulig å nå fram til en erkjennelse 
som vil være lik for alle mennesker til alle tider. 

Etikken kan miste sitt fundament 

På hver sin måte argumenterer Schleiermacher og Dilthey for at en grunn- 
leggende menneskelig egenskap er at vi er i stand til å skape mening helt 
selv. De ser på bevisstheten som en indre, privat verden det er mulig å 
skaffe seg objektiv kunnskap om ved hjelp av metodisk riktig utført for- 
tolkning. Dette er en forståelse som ikke trenger å være problematisk. 
Som Alvesson og Sköldberg (2008) har pekt på, vil det i mange situasjo- 
ner være relevant både å avdekke en teksts historiske mening og å tildele 
den betydninger den ikke tidligere har hatt. Fordi vi bare er i stand til å 
oppfatte det vi oppfatter som noe, vil en viss form for objektivering også 
alltid være nødvendig. I vårt daglige liv utsettes vi kontinuerlig for nye 
inntrykk. Dersom vi ikke hadde kunnet se noe i disse inntrykkene som 
gjenkjennbart, ville tilværelsen ha framstått som fullstendig ubegripelig 
og kaotisk. Vi ville ikke vært i stand til å fungere, sosialt eller intellek- 
tuelt. Dette gjelder også i profesjonelle sammenhenger. En viss grad av 
objektivering er nødvendig for å kunne begrense kompleksiteten i det 
fagfeltet den profesjonelle skal forholde seg til (Hovland, 2011, s. 63). 

Når det gjelder samtalegruppene jeg har observert, kan det således 
være gode grunner til å anta at det å arbeide etter manualene til Mest- 
ringsgrupper og SMIL har gjort det lettere for gruppelederne å danne seg 
et bilde av hva barna i gruppene strevet med, og hvilke hjelpebehov de 
hadde. For noen kan også troen på at det finnes en objektiv virkelighet 
det er mulig å fa tak i, ha bidratt til å skape trygge og forutsigbare rammer 
som gjorde samhandlingene lettere å håndtere. En gruppeleder sa at det 
barna i hennes grupper fortalte fra livet sitt, ofte var så overveldende at 
hun trengte noe å holde seg fast i. Hun opplevde at manualen skapte en 
form orden som gjorde at hun følte seg sikrere på hva som var riktig å 
gjøre i de mest utfordrende situasjonene. 

Det at manualene var formulert på forhånd, forut for gruppeledernes 
møter med konkrete barn, behøver således ikke å bety at de ikke har 
hatt noe verdifullt å tilby i forskjellige samhandlingssituasjoner. Ut fra 
det som har kommet fram gjennom fortolkningene i kapittel 5, kan det 
likevel være grunn til å se nærmere på om den objektiverende tenkemå- 
ten også kan ha noen problematiske sider. Et spørsmål det er relevant å 
stille, er om forståelsen av at det eksisterer en objektiv virkelighet, kan 

ha bidratt til å bevege gruppelederne bort fra de unike perspektivene til 
barna de møtte, og dermed også bort fra den etiske fordringen. 

Både i manualen til Mestringsgrupper og i manualen til SMIL er en 
fast og tilbakevendende struktur beskrevet som ønskelig, fordi det får 
barna til å føle seg trygge. I samtaler jeg hadde med gruppelederne, var 
det flere som understreket hvor viktig det var å møte barna med klare og 
tydelige rammer. De sa at når barna visste hva som var forventet av dem, 
ble det lettere å mestre det å delta gruppene. Gruppelederne sa at dette var 
viktig fordi barna hadde så mange erfaringer med ikke å mestre på andre 
områder i livet. Noen argumenterte også for at en god struktur kunne 
veie opp for noe av den utryggheten og det kaoset barna måtte forholde 
seg til hjemme. 

Ut fra det jeg så og hørte da jeg var til stede i samtalegruppene, kan det 
samtidig se ut til at den faste strukturen ikke bare har gjort gruppesam- 
lingene trygge og gode, men også har gitt dem et preg som ga lite rom for 
det uventede og spontane og dermed også for det særegne og fremmede i 
hvert enkelt barns livssituasjon. For å kunne delta i samtalegruppene på 
den måten det var forventet, måtte barna greie å sitte rolig rundt et bord 
sammen med barn de nesten ikke kjente, og de måtte kunne snakke om 
temaer andre hadde bestemt at de skulle snakke om. De måtte også greie 
å omstille seg raskt og fleksibelt fra en aktivitet til en annen. I mange situ- 
asjoner kan dette se ut til å ha hatt som konsekvens at barna ble stanset 
i forståelsesprosesser knyttet til noe som var viktig for dem, og som de 
akkurat hadde kommet i gang med. Den faste strukturen så også ut til å 
føre til at en del aktiviteter fikk et overflatisk eller hastig preg. Barna fikk 
beskjed om at de måtte skynde seg å gjennomføre dem. Hvis de brukte for 
lang tid, fikk ikke gruppelederne gjort alt som sto på programmet. 

En opplevelse av knapphet på tid var også et gjennomgående tema i 
samtaler jeg hadde med gruppelederne. Flere sa at de ikke fikk den tiden 
de trengte til å se og høre hvert barn på en ordentlig måte. Det ble verken 
tid til å oppdage barnas smerte eller til å gjøre noe for å lindre den. Flere 
gruppeledere sa at det var viktig å huske på at psykiske sykdommer og 
rusavhengighet er tabubelagte erfaringer det kan ta lang tid å utvikle et 
språk for. De sa at barna som deltok i gruppene, var fylt av hemmelighe- 
ter de aldri hadde snakket med noen om. I en av skolegruppene var det 

en gruppeleder som fortalte at kommunen hadde reagert negativt på at 
barna fikk være med i disse gruppene over flere år, og på at hver grup- 
pesamling varte så lenge. De hadde stilt spørsmål ved rimeligheten av at 
det ble brukt så mye ressurser på å hjelpe noen få barn. Gruppelederen sa 
at hun opplevde det som en forkastelig holdning. Hun sa at barnas livs- 
situasjon var mer eller mindre permanent, og hun stilte seg spørrende til 
verdien av å samle barn som har det så vanskelig, i noen få timer ti-tolv 
ganger, slik det er vanlig i de fleste andre grupper. 

En gruppeleder sa at hun syntes det var vanskelig at programmet 
manualen la opp til, var så tettpakket. Hun savnet å ha mulighet til å 
stoppe opp, til å ta ting mer spontant. Gruppelederen sa at hun stadig 
kom i situasjoner der hun måtte vurdere hvor viktig det barna fortalte, 
egentlig var: 


[Vi var] vel veldig opptatte av å følge manualen for å tenke at det var en type 
kvalitetssikring og - ikke sant. I og med at det er forska på det. Men skulle vi 
gjort det videre, tror jeg vi hadde blitt mer løsslupne i forhold til å følge pro- 
grammet så slavisk. Og så lurer jeg på om vi kanskje hadde utvidet det til to 


timer. Halvannen er liksom akkurat litt for snaut. 


Gjennom å være til stede i samtalegruppene har jeg også selv erfart at det 
å drive slike grupper dreier seg om mye mer enn å bevege seg innenfor 
ferdig fastlagte rammer. Det dreier seg først og fremst om å stå ansikt 
til ansikt med ekte levende barn, som hver på sin måte formidler at de 
har det ekstremt vanskelig. For gruppelederne innebar dette at de stadig 
kom i situasjoner verken de selv eller de som har skrevet manualene, 
hadde kunnet forutse. Da Marie fortalte at det aldri var noen som spurte 
om å få være med henne hjem, var det ikke slik at gruppelederne først 
kunne registrere det hun sa, og deretter se etter i manualen hva som var 
riktig å gjøre. I løpet av noen hektiske sekunder, der også andre barn 
gjorde krav på deres oppmerksomhet, måtte de tvert imot selv ta stilling 
til om de skulle stoppe aktiviteten de holdt på med og svare på appellen 
som lå i Maries henvendelse, eller om de skulle se bort fra den og fort- 
sette med aktiviteten på den måten manualen foreskrev. Det samme var 
tilfellet da Line fortalte hvor redd hun ble når moren ringte om natten 
og ville ha trøst fordi hun hadde blitt banket opp av kjæresten, og da 

Christoffer sa at det eneste han kunne skrive om familien sin, var et 
spørsmålstegn. 

I samtaler med meg var det flere gruppeledere som ga uttrykk for at 
de opplevde at det som sto i manualen, var så abstrakt og generelt at det 
ikke var egnet til å veilede dem i de vanskelige situasjonene. Mange sa at 
de da følte seg usikre og hjelpeløse. De visste ikke hva de skulle si, eller 
hva som var riktig å gjøre. I en samtalegruppe oppfordret gruppelederne 
barna til å fortelle hvorfor de var med i gruppen. Ei jente satt stille og så 
ned i bordet mens de andre snakket. Hun var hvit i ansiktet og pustet 
langsomt og tungt. Da det ble hennes tur, sa hun med lav stemme at hun 
ikke hadde lyst til å si noe. Hun så bort på den ene gruppelederen. Grup- 
pelederen møtte blikket hennes. Hun spurte om jenta ville at hun skulle 
si det. Jenta nikket. Gruppelederen fortalte de andre barna at jenta var 
med i gruppen fordi moren hennes var død. Barna stilte mange spørsmål. 
Blant annet lurte de på hvordan moren hadde dødd. Hadde hun vært syk? 
Hadde hun falt og slått seg? Hadde hun blitt overkjørt? Hadde hun dødd 
hjemme eller på sykehus? Gruppelederen svarte ganske kort at moren til 
jenta hadde vært litt lei seg en stund, og at det var grunnen til at hun 
hadde dødd. Barna satt stille lenge. Så spurte en gutt om det virkelig er 
slik at man kan dø av å være lei seg. Gruppelederen svarte at noen ganger 
kan man det. Hun utdypet det ikke nærmere, men fortsatte å snakke om 
andre ting. Da hun og jeg senere snakket sammen om episoden, sa hun at 
hun ikke var fornøyd med måten hun hadde håndtert den på. Hun sa at 
det å si at moren til jenta hadde dødd fordi hun var lei seg, var en dårlig 
måte å forklare et selvmord på. Hun sa også at hun hadde følt seg klø- 
nete og hjelpeløs i situasjonen, og at hun ikke hadde visst hva hun burde 
si. Hun savnet et hefte eller en bok som kunne gi råd om hvordan hun 
skulle håndtere denne typen situasjoner, og hun håpet at avhandlingen 
min ville bidra med det. 

Jakob Wolf (2017, s. 153) hevder at en konsekvens av den objektive- 
rende verdensanskuelsens forståelse av at det er mulig å komme fram til 
objektiv kunnskap om enkeltmenneskers subjektive virkelighet, må være 
at den subjektive virkeligheten ikke finnes. Den enkeltes indre private 
verden vil ikke være annet enn et utsnitt av den felles objektive verde- 
nen. Wolf sier at vi ikke har noe etisk, kun et upersonlig og funksjonelt 

forhold til et objekt. Det rører ikke ved noe i oss, og det stiller ingen krav. 
Derfor kan en objektiverende verdensanskuelse heller ikke hjelpe oss til 
å få øye på hva som bør beskyttes og tas vare på i enkeltmenneskers liv. 
Dersom den objektiverende anskuelsen blir enerådende, vil etikken miste 
sitt fundament. Wolf sier at om vi vil forstå hva som står på spill i livet 
til menneskene vi møter, kan vi ikke starte med å forholde oss til dem på 
en forutbestemt måte eller lete etter forhåndsgitte svar. Vi må ta utgangs- 
punkt i vår egen tilstedeværelse og stille oss åpne for de inntrykkene som 
kommer til oss fra den andre. Ifølge Wolf kan vi gå fra det inntrykksba- 
serte til det objektiverende, men ikke den andre veien. Hvis vi starter med 
å se etter det objektive, vil det andre menneskets egenart for alltid være 
skjult for oss. 

Den norske psykologiprofessoren Tor-Johan Ekeland (2014) argumen- 
terer for mye av det samme. Han sier at det å bli gitt posisjon som sub- 
jekt, innebærer å bli tilkjent kompetanse og forutsetninger for å kunne 
gjøre egne valg, ta ansvar og ha ønsker, intensjoner og dømmekraft når 
det gjelder egne handlinger. Dette betyr at en objektiverende anskuelse 
aldri kan være førsteperspektivet i møte med andre mennesker. Det vil ta 
oppmerksomheten vår bort fra den andre som en intensjonalt handlende 
aktør. En konsekvens av dette kan være at den andre blir redusert til det 
andre. Ekeland sier at når subjektet blir sett på som et objekt, blir det nek- 
tet posisjonen som «a speaking I» og blir stumt. Dette må nødvendigvis 
oppleves som et angrep på ens verdighet som menneske. Stilt overfor et 
konkret individ vil den første utfordringen derfor aldri være hva i dette 
menneskets liv som skal objektiveres, men å ta inn over seg at den andre 
er et erfarende subjekt - et menneske som en selv. 


Det spiller liten rolle hvem de profesjonelle 

er som personer 

Den objektiverende hermeneutikken bygger på en forståelse av at det er 
en forutsetning for en vellykket fortolkning at fortolkeren ser bort fra 
sine egne erfaringer og sin egen forståelseshorisont og følger en nøye 
fastlagt metode. I prinsippet spiller det derfor ingen rolle hvem fortol- 
keren er som person, eller hvilke erfaringer han eller hun har gjort i 

sitt eget liv. Det er kun den formelle kompetansen som blir ansett som 
relevant. 

Et trekk som går igjen, både i manualen til Mestringsgrupper og i 
manualen til SMIL, er nettopp at de beskriver hva gruppelederne skal 
gjøre, men ikke hvilke måter de skal gjøre det på. Det kan se ut som om 
de forskjellige aktivitetene blir forstått å komme barna til gode, rett og 
slett ved at de blir gjennomført. I samtaler jeg hadde med gruppelederne, 
var det også flere som ga inntrykk av at deres vurderinger av egen praksis 
først og fremst var knyttet til om de greide å gjennomføre gruppesamlin- 
gene på den måten manualen foreskrev. De beskrev samlinger der barna 
«satt som tente lys» eller «hang over tegnearkene», som vellykket og gode. 
Samlinger der barna viste mye fysisk uro, var ukonsentrert eller kranglet 
og sloss, beskrev de som mislykket. Det var også noen gruppeledere som 
sa at de var så opptatt med å tenke på hva det sto i manualen at de skulle 
gjøre, at de ikke greide å få med seg det barna sa. 

Det kan være grunn til å tenke over om det å arbeide etter den formen 
for ferdig etablerte kjøreregler som manualene til Mestringsgrupper og 
SMIL representerer, kan bidra til å ta oppmerksomheten bort fra profe- 
sjonsutøveren som en selvstendig moralsk aktør. Beate Indrebø Hovland 
(2011) hevder at når kriteriet for at en handling er god, er at den er i tråd 
med forhåndsdefinerte standarder og prosedyrer, vil oppmerksomheten 
først og fremst være på handlingen, og ikke på mennesket som handler. I 
prinsippet spiller det heller ingen rolle hvem dette mennesket er. Så lenge 
han eller hun følger de anvisningene som er gitt, har vedkommendes per- 
sonlige holdninger og egenskaper liten betydning. 

Samtidig vil det å svare på den etiske fordringen alltid kreve noe per- 
sonlig av oss (Løgstrup, 2008a). Fordi fordringen er taus, kommer vi ikke 
utenom at hver enkelt selv må finne ut av hvordan det er riktig å tenke 
og handle i de situasjonene vi befinner oss i. Flere ungdommer jeg har 
snakket med, har fortalt om erfaringer som har gjort dem overbevist om 
at de personlige egenskapene til profesjonsutøverne de har hatt samtaler 
med, har spilt en avgjørende rolle for hva som kom ut av samtalene. Ung- 
dommene har sagt at profesjonsutøvere som har vært gode å snakke med, 
er de som har engasjert seg i de sakene de har tatt initiativ til å dele, og 
som har gitt en respons som har vist at de har vært følelsesmessig berørt. 

Ungdommene beskrev dette som at profesjonsutøverne viste at de brydde 
seg. Profesjonsutøvere som ikke har vært gode å snakke med, er de som 
har overhørt eller bagatellisert det ungdommene har fortalt. En gutt sa at 
de gangene han hadde prøvd å snakke med læreren sin om hvor vanskelig 
det var hjemme, hadde læreren svart på en måte som gjorde at han hadde 
lurt på om hun ikke hadde fått med seg noe av det han hadde sagt. Gutten 
sa at hun ikke hadde svart sånn at hun viste at hun brydde seg, men at 
hun hadde sagt ting som «hold motet oppe» og «det vil gå fint». Gutten 
sa at han ikke skjønte hvorfor hun hadde svart sånn. Det passet ikke med 
det han hadde fortalt. 

I boken Profesjonsetikk: om etiske perspektiver i arbeidet med mennes- 
ker (Christoffersen, 20110) argumenterer de tre forfatterne Svein Aage 
Christoffersen, Trygve Wyller og Knut W. Ruyter for at ferdig etablerte 
handlingsregler ikke kan være det som primært gir retning til profesjonelt 
arbeid med utsatte og sårbare mennesker. De sier at reglene har en gene- 
rell form som ikke sier noe om det konkrete mennesket som blir rammet 
av handlingene. Det er hensynet til dette mennesket, og ikke hensynet til 
reglene, profesjonsutøveren primært bør være forpliktet av. Uansett hvor 
god en regel er, vil det fra et etisk perspektiv også være nødvendig at pro- 
fesjonsutøveren evner å leve seg inn i det andre menneskets livssituasjon 
og handler med henblikk på den. Dette betyr at profesjonsutøvere ikke 
bare kan være faglig flinke. De må også være gode mennesker. De må 
være i besittelse av en moralsk egnethet som kommer til uttrykk i måten 
å være på, i måten å bedømme situasjonen på og i måten å handle på. 

Et begrep som brukes til å beskrive de formene for egenskaper det her 
vises til, er begrepet «dyder». «Dyd» handler om å duge til noe, og det 
betyr opprinnelig «dugelighet» eller «dyktighet». I den greske antikken 
innbefattet dyd (arete) alle typer dugelighet, og det hadde ikke nødven- 
digvis noe med moral å gjøre. Det var heller knyttet til utmerket funk- 
sjon. Når det gjelder mennesker, betyr det å være dydig å være et dugelig 
menneske. Dydsetikken er ikke primært innstilt på handlingene, men på 
personen bak. Den dreier seg ikke om hva som er rett å gjøre ut fra plikter 
og konsekvenser, men om hvem man bør være som menneske, og hvilke 
holdninger og karakteregenskaper som bør prege det man gjør (Wyller, 
2011). 

I fortellingene i kapittel 5 er det beskrevet en rekke situasjoner der det 
er vanskelig å se hvordan det å følge ferdig formulerte regler skulle kunne 
gi gruppelederne noen handlingsanvisninger. Som observatør i gruppene 
har jeg også lagt merke til andre liknende situasjoner. Samtidig er betyd- 
ningen av gruppeledernes personlige egenskaper behandlet på en relativt 
overflatisk måte i manualene til både Mestringsgrupper og SMIL. Blant 
annet står det ikke noe om de store kravene praksisen kan stille til deres 
moralske dømmekraft. 

I manualen til Mestringsgrupper står det at gruppene helst skal ledes 
av en mann og en kvinne. Det anbefales også at den ene har erfaring fra 
forebyggende arbeid og den andre fra barne- og ungdomspsykiatri. De 
bør også ha kunnskap om gruppepsykologi, ha evne til å være i dialog 
med barna og foreldrene og ha ferdigheter i å forklare voksen kunnskap 
slik at barn forstår det. De må også ha kunnskap om hvordan psykiske 
lidelser og rusproblemer hos voksne viser seg og oppleves i hverdagen. 
Videre står det at gruppelederne må kunne leve seg inn i hvordan barna 
har det, og de må kunne klare å skape trygge omgivelser ved å være 
empatiske. Samtidig understrekes det at gruppelederne ikke skal gå inn 
i en terapeutisk fordypning og fokusering på barnas opplevelser. Felles- 
skap og bekreftelse skal vektlegges framfor fordypning. Gruppelederne 
må også stille krav om struktur og se til at gruppereglene overholdes 
(Voksne for Barn, 2008). 

I manualen til SMIL står det at gruppelederne må ha relevant fag- og 
formidlingskompetanse. De må også ha en barne- eller voksenfaglig 
kompetanse i tilknytning til rusfelt og psykisk helsevern samt kompe- 
tanse innen gruppeledelse og barne- og foreldresamtaler (Nasjonalt kom- 
petansesenter for læring og mestring, 2011). 

Spørsmålet blir så hvordan profesjonsutøvere kan tilegne seg egen- 
skaper som gjør dem til gode mennesker. Den norske etikkprofessoren 
Knut W. Ruyter (2011, s. 110) sier at dydene ikke kommer av seg selv, 
rekende på ei fjøl. De må dannes, kultiveres og utvikles. Derfor må vi 
ha en mening om hvilke dyder som er viktige for hvilke profesjoner, 
og om hvordan disse kan og bør håndteres i profesjonsutdanningene. 
Christoffersen (20110) sier at dydene er knyttet til en form for praktisk 
klokskap det ikke er mulig å lese seg til. Den måten de kan utvikles på, 

er gjennom de erfaringene profesjonsutøveren gjør i forbindelse med 
den profesjonelle praksisen og også ellers i sin omgang med mennesker. 
Christoffersen sier at en forutsetning for at vi skal kunne bli gode men- 
nesker, er at vi deltar i sosiale fellesskap der vi kan erfare og reflektere 
over hvordan andre tenker og handler. Wyller (2011) argumenterer for 
å se på dydsetikken som en realisering av Hans Skjervheims treleddede 
relasjon. Han sier at dette kan bidra til å understreke at det er det rela- 
sjonelle i praksisen, og ikke sin egen flinkhet, profesjonsutøveren må 
rette oppmerksomheten mot. Det er i relasjoner til andre at dydene utvi- 
kles og kommer til uttrykk. 

Samtidig er betydningen av den enkeltes moralske egnethet et område 
av profesjonsutøvelsen det vanligvis snakkes lite om. Ruyter (2011, s. 111) 
sier at selv om dydene har stått sentralt i størstedelen av etikkens histo- 
rie, har vi i det moderne liberale samfunnet et anstrengt forhold til dem. 
Gjennom dydene etterspørres bestemte moralske kvaliteter, og det for- 
utsettes at disse kvalitetene skal tjene noen felles goder. For mange blir 
dette sett på som en motsetning til det kravet om individuell frigjøring 
som preger det moderne samfunnet, der moral på mange måter blir sett 
på som noe hver og en velger for seg og sitt liv. 

Også den amerikanske professoren i politikk Peter Berkowitz (1999) 
hevder at vår tid er preget av et ubehag knyttet til det å snakke om 
moralske egenskaper. Han sier at grunnen er at dette innebærer å 
antyde at det er noen som har noe andre ikke har. Han sier også at det 
er en tendens til å likestille dyder med menneskelig fullkommenhet. 
Samtidig hevder han at den uviljen mot å snakke om dydene som preger 
liberale samfunn, får moralsk tenkning i vår del av verden til å framstå 
som preget av et paradoks. På den ene siden er hovedsiktemålet i den 
moderne liberale politikken å beskytte individets frihet. På den andre 
siden krever det å opprettholde en sosial og politisk orden som sikrer 
frihet og likhet for alle at borgerne er i besittelse av moralske kvaliteter 
som kan beskytte disse godene. Uten disse vil samfunnet gå i oppløs- 
ning. For eksempel vil den som hevder at dyden «raushet» bare funge- 
rer som et hinder for egen selvutfoldelse, være helt avhengig av andres 
raushet for å kunne utfolde seg på den måten han eller hun mener seg 
berettiget til. 

Dyder er ikke det samme som godt sinnelag 

Det er viktig å være oppmerksom på at dyder er noe annet enn godt 
sinnelag. Wyller (2011) peker på at den tradisjonen som gjerne blir kalt 
sinnelagsetikken, både har spilt og fremdeles spiller en innflytelsesrik 
rolle innenfor helse- og sosialfaglig profesjonsutøvelse. Det er en etikk 
som, på samme måte som dydsetikken, legger avgjørende vekt på den 
enkelte profesjonsutøvers motivasjon for å handle godt. En svakhet ved 
sinnelagsetikken er imidlertid at den ikke, på den måten som dydsetik- 
ken gjør, legger tilsvarende vekt på hvordan den som mottar hjelpen, 
erfarer den, eller på konsekvensene av den profesjonelles handlinger. 
Wyller sier at det derfor vil være en fare for at profesjonsutøverens egen 
godhet kommer mer i søkelyset enn de menneskene han eller hun skal 
være god mot. 

Forskjellen på et dydsetisk og et sinnelagsetisk grunnlag for profesjo- 
nelt arbeid kan forklares ut fra det Kari Martinsen (2000) sier om for- 
skjellen på føleri og det å ha følelser for et annet menneske. Martinsen sier 
at i føleriet kretser profesjonsutøveren rundt seg selv og begrenser den 
han eller hun er satt til å hjelpe, til å bli dratt inn i sin forståelseshorisont. 
Den hjelpesøkende får ingen mulighet til å tre fram som et selvstendig 
subjekt. Martinsen beskriver dette som en invaderende, sanseløs nærhet 
der deltakelsen i den andres lidelse blir forvekslet med egne følelser. Det 
å ha følelser for den hjelpesøkende innebærer derimot at profesjonsutø- 
veren åpner seg for å bli påvirket av vedkommendes forståelseshorisont. 
Martinsen beskriver dette som å ta imot en invitasjon til å følge med i den 
andres verden ved å gå ham eller henne seende i møte. 

I samtalene jeg hadde med gruppelederne, var det mange som ga 
uttrykk for at de syntes synd på barna som deltok i samtalegruppene. De 
sa at de gjerne ville gjøre noe godt for dem. Som jeg tidligere har beskre- 
vet, la de da også mye arbeid i å stelle i stand velsmakende måltider, tenne 
lys og pynte med blomster og servietter. I forbindelse med jul ble det ser- 
vert julegrøt, og det var premie til barnet som fikk mandelen. En nisse 
kom med godteposer. Barna sang julesanger, og gruppelederne spurte om 
ønskelistene var i boks. De fortalte hvordan de selv feiret jul med sine 
familier, og de sa at barna sikkert også kom til å få det fint. Da barna 
skulle hjem, fikk de med seg hver sin store julegave pakket inn etter alle 

kunstens regler. De fikk streng beskjed om ikke å åpne gaven før nissen 
kom på julekvelden. 

For mange av barna bidro disse initiativene trolig til å gjøre samtale- 
gruppene til et hyggelig sted å være. De viste glede over maten som ble 
servert, og de sa jevnlig til gruppelederne at de var de snilleste damene 
i hele verden. Ut fra det Martinsen sier om forskjellen på føleri og det å 
ha følelser for den andre, kan det samtidig være grunn til å tenke over 
om det primært var barnas eller sin egen forståelseshorisont gruppeleder- 
nes oppmerksomhet var rettet mot. I en av gruppene jeg observerte, fikk 
barna hvert sitt pappegg med godteri den siste gangen før påske. Gruppe- 
lederne sa at de kunne kose seg med innholdet i egget mens de lekte «gylne 
tips»-leken. Barna åpnet eggene og begynte å spise. Samtidig fortalte de 
hverandre om problemene sine. En gutt ble svært urolig. Flere ganger rei- 
ste han seg fra stolen og vandret rundt i rommet. Til slutt la han fra seg 
påskeegget og løp inn på do. Vi som satt igjen, kunne høre dype hulk. Den 
ene gruppelederen gikk og hentet ham. Hun tok gutten på fanget og strøk 
ham over ryggen. Gutten ble roligere. Han fortalte at han hadde grått fordi 
han savnet faren sin så veldig. Så fikk han igjen tårer i øynene og begynte å 
gråte sårt. Gruppelederen fortsatte å ha ham på fanget og stryke ham over 
ryggen. Den andre gruppelederen forsvant ut på kjøkkenet. Der ble hun en 
god stund. Da hun kom tilbake, hadde hun med seg en pakke til gutten. 
Da hun rakte ham den, kunne vi tydelig se på ansiktet hennes at hun også 
hadde grått. Hun sa ikke noe om det, men fortsatte å snakke med barna 
som om ingen ting hadde hendt. Da jeg senere ba gruppelederne om å for- 
telle meg om episoden, sa de at de hadde opplevd guttens gråt som svært 
utfordrende. Den hadde overrumplet dem. Da de planla aktiviteten, hadde 
de bare vært opptatt av å finne ut hvordan de kunne gjennomføre den på 
en måte som var hyggelig for barna. De hadde ikke tenkt på muligheten 
for at noen kunne komme til å bli lei seg. 

Den kosen og hyggen gruppelederne la til rette for, har kanskje ikke 
bare gjort samtalegruppene til et hyggelig sted å være. Den kan også ha 
bidratt til å skjule at den viktigste grunnen til at barna var samlet, var at 
de levde med store utfordringer i det daglige. Da barna hadde gått hjem 
med gavene etter julegrøten, spurte jeg gruppelederne om de trodde at 
alle kom til å få en fin jul. Gruppelederne svarte at det nok for de fleste 

ikke ble en sånn type jul som vi ser for oss at det skal være. For noen kom 
det nok også til å bli mye alkohol. Jeg spurte om de kunne ha snakket med 
barna om at julen kanskje ikke kom til å bli så bra. Gruppelederne svarte 
at det kunne de nok ha gjort. Grunnen til at de ikke hadde gjort det, var 
at de ikke hadde tenkt på det som relevant. De ønsket så inderlig at barna 
skulle få det fint, og de hadde vært opptatt med å rette oppmerksomheten 
mot det som var positivt. 


En evidensbasert praksis 


Den objektiverende hermeneutikken bygger på en forståelse av at det fin- 
nes en objektiv virkelighet det er mulig å få kunnskap om, dersom vi er 
villige til å legge vår egen forståelseshorisont til side og følge en ferdig 
fastlagt metode. På den måten er det også tette bånd mellom denne for- 
men for hermeneutikk og den forståelsen av evidens som i dag dominerer 
innenfor helse- og sosialfagene. Som jeg tidligere har forklart, er det en 
forståelse som i all hovedsak er hentet fra medisinen (Martinsen, 2005). 
Ifølge Ekeland (2004) er en av ambisjonene med den evidensbaserte 
medisinske forskningen å få profesjonsutøvere til å handle mest mulig 
i tråd med den objektive og sikre kunnskapen. Ekeland sier at dette har 
bidratt til mer standardiserte praksiser og en større satsing på manu- 
alstyrte behandlingsprogrammer, ikke bare innenfor medisinen, men 
innenfor en rekke fag. Samtidig er det viktig å være oppmerksom på at 
«evidensbasert» og «manualbasert» ikke behøver å være det samme. 

Når vitenskapen blir forstått som den instansen som best kan gi svaret 
på hvilke behandlingstiltak som virker, blir det viktig å definere hva som 
skal til for at kunnskap skal kunne regnes som vitenskapelig. Et kjenne- 
tegn ved den evidensbaserte medisinske kunnskapen er at den er preget av 
et verdihierarki. Øverst i hierarkiet står randomiserte kontrollerte studier 
(RCT-studier) og metaanalyser av disse. Nederst står personlige erfaringer 
og vurderinger. Disse blir sett på som subjektive, vilkårlige og usikre kunn- 
skapsgrunnlag og motstykket til det objektive og sikre. Ekeland (2004) sier 
at da den evidensbaserte tenkningen slo inn for fullt i helse- og sosialfagene 
sent på 1990-tallet, ble det blant annet begrunnet med at den representerte 
et nødvendig korrektiv til den kliniske erfaringen. 

Også når det gjelder forbyggende arbeid rettet mot barns og unges 
psykiske helse, er det i dag en utbredt oppfatning at de tiltakene som 
settes i verk, bør være basert på kunnskap som er framskaffet gjennom 
forskning, og som er dokumentert å ha ønsket effekt (Haugland et al., 
2015; Lauritzen, 2014; Major, 2011; Mørch, Neumer, Holth & Martinussen, 
2009; Rimehaug & Børstad, 2015; van Santvoort, Hosman, van Doesum 
& Janssen, 2014). Dette begrunnes særlig med at det vil sikre at alle barn 
som har samme type problemer, får samme type hjelp, og at den hjelpen 
som gis, holder høy faglig kvalitet. Den systematiske arbeidsmåten skal 
også gjøre at det blir lettere å evaluere hjelpetiltakene med tanke på å 
etterprøve hva som konkret har bidratt til endring. 

Som ledd i myndighetenes målsetting om å heve kvaliteten på det 
profesjonelle arbeidet har Forebyggingsenheten ved Regionsenter for 
barn og unges psykiske helse ved Universitetet i Tromsø fått i oppdrag 
av Helsedirektoratet å etablere en kunnskapsdatabase for forebygging, 
helsefremming og psykososial behandlingsvirksomhet. Databasen er 
utformet som et elektronisk tidsskrift med navnet Ungsinn (ungsinn.no). 
Målgruppene er primært fagpersoner og beslutningstakere i tjenes- 
teapparatet, men også forskere og myndigheter (Mørch et al., 2009). 
Tidsskriftet inneholder systematiske kunnskapsoppsummeringer av 
metoder, intervensjoner og programmer som har til hensikt å fremme 
god psykisk helse og forebygge eller behandle psykiske vansker og psy- 
kiske lidelser hos barn. Oppsummeringene inneholder både praktisk 
informasjon om tiltakene og gjennomganger av hvor godt dokumentert 
effekten av dem er. 

Forskningsspørsmålet for alle artiklene i Ungsinn er: Er tiltaket X 
virksomt når det tilbys i vanlig praksis i Norge? Spørsmålet blir besvart 
ved hjelp av en systematisk innhenting og gjennomgang av tilgjengelig 
dokumentasjon. Evalueringene er presentert i et standardisert format, og 
konklusjonen er oppsummert i en vurdering der hvert tiltak blir plassert 
i ett av fem evidensnivåer: 


e Niva 5: tiltak med sterk dokumentasjon på effekt 
e Nivå 4: tiltak med tilfredsstillende dokumentasjon på effekt 
e Niva 3: tiltak med noe dokumentasjon på effekt 

e Nivå 2: teoretisk begrunnede tiltak 
e Nivå 1: godt beskrevne tiltak 


Vurderingene blir utformet av et panel som består av forskere, prakti- 
kere og beslutningstakere som har fått opplæring og veiledning i Ung- 
sinns metode for kunnskapsoppsummering. Hver artikkel har minst to 
forfattere, hvorav en skal ha fullført doktorgrad. Både Mestringsgrupper 
og SMIL er evaluert av Ungsinn. SMIL er beskrevet som et tiltak med en 
gjennomarbeidet implementeringspolitikk og strategi. Mestringsgrupper 
er beskrevet som en metode med sterk og allment akseptert teoretisk for- 
ankring. Fordi det ikke er gjennomført noen systematiske effektstudier 
av tiltakene i Norge, er de klassifisert som sannsynlig virksomme tiltak 
på evidensnivå 2. 


En overflatisk og naiv forståelse 


Den evidensbaserte medisinske kunnskapen bygger på eksperimentelle 
erfaringer det er liten grunn til å tvile på. Resultatene av eksperimentene 
er uttrykk for svært sikker viten, trolig så sikker som menneskelig viten 
kan bli. Den representerer en form for kunnskap som har gjort det mulig 
å forbedre livsbetingelsene våre på måter tidligere generasjoner bare har 
kunnet drømme om. Det ville vært galt å forkaste alt dette (Wolf, 1997). 
Som observatør i samtalegruppene har jeg samtidig erfart en rekke 
situasjoner der det syntes å være en betydelig diskrepans mellom for- 
ståelsen av at det finnes en type objektiv og sikker kunnskap av en viss 
karakter som kan anvendes i alle situasjoner, og den virkeligheten grup- 
pelederne måtte forholde seg til. Som jeg tidligere har gjort rede for, kom 
de fleste barna i gruppene fra familier der problemene hadde vart lenge 
og var uoversiktlige, sammensatte og store. Psykisk sykdom og rusavhen- 
gighet var vevet sammen med forskjellige former for sosiale problemer på 
måter som gjorde at det for meg ikke var mulig å se hva i barnas liv som 
kunne skilles ut som objektivt og sikkert. Hvem kan med hånden på hjer- 
tet si at man har den kunnskapen som trengs for å vite hva som er riktig 
å gjøre, når en gutt forteller at faren sier til ham at han ikke er annet enn 
en skygge som sniker seg rundt i huset og spiser opp maten hans? Eller 

når to brødre nekter å ta med seg hjem det de har laget i samtalegruppen, 
fordi de er redde for at foreldrene skal ødelegge det? 

Wolf (1997) sier at den naturvitenskapelige tenkemåten er godt egnet 
til å beskrive en del av virkeligheten. Problemet oppstår hvis den abso- 
lutteres. Den representerer en form for kunnskap avgrenset til det i men- 
neskers liv som det er mulig å registrere og måle. Den har også blitt til i et 
rom som består kun av upersonlige ting, prosesser og funksjoner. Dette 
gjør at den har lite å tilby når det gjelder barns erfaringer av eksistensielle 
fenomener som omsorgssvikt, ensomhet, svik og savn. Den sier heller 
ikke noe om hva som skjer i møtet mellom den som anvender kunn- 
skapen, og den kunnskapen anvendes på. 

Martinsen (2000) sier at den evidensbaserte medisinske kunnskapen 
er en form for kunnskap som legger opp til at den enkelte profesjonsut- 
øver skal møte de menneskene han eller hun er satt til å hjelpe, med et 
distansert og registrerende blikk. Det er ikke de inntrykkene som kom- 
mer til profesjonsutøveren fra den andre, men det han eller hun objek- 
tivt kan registrere på bakgrunn av kunnskap som allerede er kjent, som 
skal tillegges betydning. Det hos den andre som faller utenfor dette, blir 
ikke sett på som relevant. På denne måten kan den evidensbaserte kunn- 
skapen bidra til å slette det andre menneskets særpreg. 

Et eksempel på dette fra samtalegruppene jeg har observert, var det 
gruppelederne sa til meg da de snakket om barnas følelsesliv. De beskrev 
det som at alle barn med psykisk syke eller rusavhengige foreldre føler 
likt, og at følelseslivet deres er noe det går an å ha kunnskap om uten å ha 
snakket med barna. En gruppeleder sa: 


Jeg tenker at noe av det viktigste med å drive gruppe er å få ungene til å kjenne 
på sine egne følelser. De har så mye antenner på foreldrene sine. De er mestere 
på å lese stemninger, og de glemmer seg selv, det vet vi jo. Og det er nettopp 
det som er hovedhensikten med gruppa, tenker jeg, å hjelpe dem til å kjenne 


etter. 


Ut fra det barna selv formidlet gjennom sine fortellinger fra eget liv og 
gjennom sine følelsesmessige reaksjoner, fikk jeg samtidig inntrykk av at 
de hadde et mye rikere og mer variert følelsesliv enn det gruppelederne så 
ut til å legge til grunn. 

En fare ved en evidensbasert kunnskap er at den ikke bare blir sett 
på som sann, men også som uttømmende - som at den inneholder alt 
profesjonsutøveren trenger å vite (Hovland, 2011). I boken The Moral Life 
of Children (Coles, 1986) beskriver den amerikanske barnepsykiateren 
Robert Coles erfaringer fra sin praksis blant barn fra ekstremt fattige 
familier i sørstatene i USA på 1960-tallet. Han forteller hvordan han, 
etter at han hadde arbeidet i noen år, ble gjort oppmerksom på at måten 
han brukte den medisinske kunnskapen på, gjorde at han ikke fikk med 
seg hvilken virkelighet barna han hadde til behandling, levde i til daglig. 
Coles sier at han gjennom utdanningen var blitt opplært til å se på seg 
selv som den som hadde svaret, både på hva som var barnas problemer, og 
på hvordan problemene best kunne løses. Når barna kom til ham, møtte 
han det de formidlet som om det kun var symptomer på psykiatriske 
diagnoser. Han sier at han nesten aldri så det som relevant å involvere seg 
i de erfaringene barna tok initiativ til å dele. 

Når det gjelder samtalegruppene jeg har observert, har jeg beskrevet 
flere situasjoner i kapittel 5 der det kan se ut til at gruppeledernes faglige 
kunnskap står i veien for at de kan engasjere seg i det enkelte barnets 
hverdagsliv. Eksempler på dette er fortellingen om barna som reflekterer 
over eksemplet med den syke moren, fortellingen om barna som lekte en 
lek der de skulle tråkke på ansikter som illustrerte forskjellige typer følel- 
ser, og fortellingen om barna som fikk besøk av legen Else, som snakket 
med dem om psykiske sykdommer. 

Coles sier at grunnen til at han ble oppmerksom på denne mangelen 
ved praksisen sin, var at hans kone sa til ham at så lenge han bare for- 
holdt seg til barna han møtte, ut fra den medisinske kunnskapen, fikk 
han et ganske naivt og overflatisk inntrykk av hvem de var og hva de 
strevet med. Hun sa at han overså at de fleste barna hver dag kjempet 
en kamp der de prøvde å komme gjennom sine vanskelige liv med en 
form for verdighet i behold. Hun anbefalte Coles å være mindre opptatt 
av diagnosene og heller fokusere på det hos barna som ikke svarte til det 
han forventet - det som ikke kunne gis mening ved hjelp av den faglige 
kunnskapen. 

I en av samtalegruppene jeg observerte, fortalte gruppelederne at de 
tidligere hadde drevet grupper uten å arbeide etter manualer. De sa at de 

opplevde at det hadde brakt dem nærmere barna, og at de hadde kunnet 
snakke med dem om flere forskjellige ting. De sa også at de den siste tiden 
stadig oftere hadde reflektert over at de ikke fikk det som sto i manualen, 
og den virkeligheten barna levde i, til å passe sammen. 


Jeg tenker en del av de temaene vi har hatt tidligere, har vært bedre. Vi har vært 
mer fortrolig med dem. Jeg tenker [at] når vi har snakket om grenser, ikke sant, 
da har vi snakket masse med ungene om hvordan foreldre tråkker over deres 
grenser. Jeg husker for eksempel hun med den der mobiltelefonen, hvor moren 
gikk inn og leste meldinger, og hvordan hun hadde klippet håret hennes. Da 
kom vi liksom mere inn på hva det betyr å ha en psykisk syk forelder. Det er 
ikke så lett med den tegningen av mannen som vi skal fargelegge eller sette hjer- 
ter på. Den er kanskje bra i forhold til følelser, men det forsvinner litt hvorfor vi 


er her. Jeg lurer på det. Jeg er ikke sikker, men jeg lurer. 


Også de britiske barneforskerne Eileen Munro, Nancy Cartwright, 
Jeremy Hardie og Eleonora Montuschi (2017) kritiserer den rådende for- 
ståelsen av evidens for å skape inntrykk av at det finnes en kunnskap 
som er altomfattende. De sier at når en barnevernarbeider skal vurdere 
omsorgssituasjonen til et barn, holder det ikke å identifisere hva slags 
situasjon barnet er i, og så velge den kunnskapen som svarer til situasjo- 
nen. For å få et mest mulig helhetlig og fullstendig bilde av livet til barnet 
det dreier seg om, må de både kunne trekke veksler på mange forskjellige 
typer kunnskap og være i stand til å se de ulike kunnskapsformene i sam- 
menheng. I denne prosessen vil den tradisjonelle vitenskapelige kunn- 
skapen bare være en liten del av alt som bør tas med i betraktning. Blant 
annet må de også ta hensyn til det de selv har sett og hørt, til kunnskap 
om lokalsamfunnet barnet lever i, til observasjoner andre har gjort, og til 
andres synspunkter og meninger. På samme måte som Kari Martinsen 
(kapittel 4) argumenterer de for at vi trenger en forståelse av evidens som 
er egnet til å romme at et fenomen som oftest kan forstås fra mange for- 
skjellige perspektiver. 

På hver sin måte argumenterer Coles og de britiske barneforskerne 
her for at et godt profesjonelt arbeid overfor utsatte barn dreier seg om 
noe mye mer enn å anvende teoretisk kunnskap og ferdig utarbeidede 
metoder på den måten Ungsinn (ungsinn.no) legger føringer for. For å 

komme fram til en forståelse av det aktuelle problemet som er slik at 
også barnet det gjelder, kan kjenne seg fortrolig med den, kreves det et 
fortolkningsarbeid der en rekke perspektiver gjensidig må opplyse hver- 
andre. Samtidig vil det ikke være mulig å slå fast på forhånd hva som 
vil være relevant i den enkelte situasjonen. Det profesjonelle arbeidet vil 
være preget av at terrenget stadig er nytt. Det nytter ikke å møte barna 
med et ferdig kart. 

Ut fra det barna som deltok i samtalegruppene jeg observerte, fortalte 
fra sine egne liv, ga de da også inntrykk av at de levde veldig forskjellig. 
Det virker for eksempel rimelig å gå ut fra at Hannah og Aisha, som nylig 
hadde flyttet til Norge fra et ikke-vestlig land, ville ha en annen opple- 
velse av livssituasjonen sin og andre hjelpebehov enn Kaj, som var født og 
oppvokst i Norge. 

Innenfor de menneskebehandlende profesjonene er skjønn og skjønns- 
messige vurderinger ansett som en viktig del av yrkesutøvelsen. Samtidig 
er ikke begrepene entydige. De blir forstått og praktisert på flere forskjel- 
lige måter. I det følgende vil jeg se nærmere på betydningen av skjønn 
forstått som dømmekraft, og skjønn forstått som situasjonskompetanse. 

Svein Aage Christoffersen (2011a) sier at noe av det som kjennetegner 
profesjonelt arbeid med mennesker, er at det er handlingsorientert. De 
som ledet samtalegruppene jeg har observert, utførte et oppdrag på vegne 
av samfunnet. Møtene med barna var ikke alminnelige møter mellom 
voksne og barn, men møter der noe skulle bli gjort. Christoffersen sier 
at det at en praksis er handlingsorientert, betyr at profesjonsutøvernes 
refleksjoner vil være styrt av at de må foreta valg. Ut fra en visshet om at 
det ikke er mulig å få med seg alt, må de finne fram til de argumentene 
som er gode nok til at den handlemåten de velger, framstår som forsvarlig. 
Christoffersen sier at det å gjøre en slik vurdering, krever at profesjons- 
utøveren ikke bare forstår de reglene som gjelder for praksisen, men også 
den konkrete situasjonen vedkommende befinner seg i sammen med den 
han eller hun er satt til å hjelpe. Denne evnen til å skaffe seg en helhetlig 
forståelse kaller han moralsk dømmekraft. 

Christoffersen (2011a, s. 77) beskriver dommekraften som en sammen- 
satt og komplisert form for praktisk klokskap der en rekke forskjellige 
evner og egenskaper er i sving. Han sier at den er uttrykk for en form for 

vurderingsevne utøvet i en hermeneutisk bevegelse mellom praksis og 
teori. Vi forstår den konkrete situasjonen i lys av vår teoretiske forstå- 
else. Samtidig vil de erfaringene vi gjør i den konkrete situasjonen, kaste 
lys tilbake på vår forståelse av teorien. Dømmekraften oppstår i skjæ- 
ringspunktet for disse to bevegelsene. Det er dommekraften som gjør at 
praksis får betydning for teorien, og at teorien får betydning for praksis. 
Ved å definere seks elementer han kaller dømmekraftens kilder - faglig 
kunnskap, konvensjoner og rutiner, praksis og yrkeserfaring, personlige 
erfaringer, forbilder og eksempler samt livssyn og menneskesyn - viser 
Christoffersen hvor sammensatt grunnlaget for dømmekraften er. På 
denne måten synliggjør han at det er dømmekraften som danner selve 
grunnlaget for å ta en avgjørelse. Skjønn er dermed ikke noe som utøves 
som siste trinn i en bedømmelse av en sak, noe som trer i kraft når rasjo- 
nelle argumenter og logikk ikke fører fram, men en helhetlig vurdering 
der en rekke elementer spiller inn (Ruyter, 2011 s. 124). 

Martinsen (2000, 2005) beskriver skjønnet som en form for situa- 
sjonskompetanse. Hun sier at i praktiske, kliniske situasjoner kan vi ikke 
hente kunnskap direkte fra forskningen. Et problem med en evidensba- 
sert medisinsk kunnskap er at den ikke er egnet til å romme at den alltid 
vil inneholde en usikkerhet. Som oftest er den bygget på randomiserte, 
kontrollerte forsøk med smale inklusjonskriterier, der formålet har vært 
å rydde bort faktorer som kunne påvirke resultatene. Samtidig skal resul- 
tatene brukes på mennesker som ikke nødvendigvis ville ha tilfredsstilt 
disse kriteriene. Forskning handler også om noe som allerede har hendt, 
mens klinisk praksis handler om det som skjer her og nå. Som oftest vil 
det dreie seg om komplekse og mangfoldige situasjoner der det er viktig å 
feste lit til både det øyet ser, det øret hører, det nesen lukter, og det krop- 
pen berøres av. 

Martinsen sier at vi må starte med å la det mennesket vi er satt til å 
hjelpe, tre fram som seg selv. Det er først når vi ser den andres betyd- 
ningsfullhet og sårbarhet, at vi kan vite hvor langt det er mulig å gå når 
det gjelder å bruke den abstrakte og generelle kunnskapen og fremdeles 
se den andre. Vurderingene må gjøres ut fra et ønske om å forstå det 
andre menneskets situasjon, og ut fra et ønske om å handle på en måte 
som gjør at han eller hun ikke mister taket på livet. I denne vurderingen 

er det også viktig at profesjonsutøveren evner å påvise det i situasjonen 
som ikke er slik forskningen sier. 

I profesjonelt arbeid med barn vil det å utøve skjønn være spesielt 
utfordrende. Som jeg tidligere har forklart, er det å være i verden som 
barn noe annet enn å være i verden som voksen. Senere i boken vil jeg 
komme tilbake til og diskutere hvilken rolle fortellinger kan spille i hånd- 
teringen av denne formen for skjønnsutøvelse. 


En objektivering av gruppelederne? 


Et viktig aspekt ved det profesjonelle skjønnet er at det er andreorientert. 
Et annet viktig aspekt er at det utøves i forbindelse med praktiske situ- 
asjoner. Det krever at profesjonsutøveren er i stand til å forholde seg til 
både den faglige kunnskapen og den aktuelle situasjonen på en åpen og 
bevegelig måte. Tor-Johan Ekeland (2004) sier at skjønnsutøvelse derfor 
forutsetter profesjonell autonomi. Han peker på at autonomi, forstått som 
selvbestemmelse, egenkontroll og selvjustis, tradisjonelt har vært et sen- 
tralt kjennetegn ved profesjonene. 

Når kun én kunnskapsform blir ansett som gyldig, slik det blant annet 
legges føringer for av Ungsinn, blir den profesjonelle autonomien satt 
under press. De faglige vurderingene er ikke lenger profesjonsutøvernes 
egne, men noe som blir pålagt dem utenfra. Dette får profesjonsutøverne 
til primært å framstå som utførere. De reduseres til forvaltere av noe som 
ikke er deres, og som er ment å skulle erstatte deres faglige og moralske 
skjønn. Jo flinkere de er til å anvende den evidensbaserte kunnskapen, 
desto mer fremmede risikerer de derfor å bli for seg selv. 

I flere av samtalegruppene jeg har observert, klaget barna på at de fikk 
altfor lite tid til å leke. I en av gruppene var det ei jente som rakk opp 
hånden og spurte om de kunne leke sisten. Gruppelederne svarte at det 
kunne de dessverre ikke, for det var så mye program de skulle gjennom. 
Jenta spurte hvorfor det bare var gruppelederne som skulle bestemme 
hva de skulle gjøre. Gruppelederen viste fram ringpermen der manua- 
len til Mestringsgrupper sto. De sa at alt de skulle gjøre i gruppen, sto i 
den permen, og at det var de som hadde laget permen, som bestemte hva 
barna skulle gjøre. 

Hans Skjervheim (1996) kaller troen på at det er mulig å bruke viten- 
skapelig kunnskap til å foregripe og kontrollere det som skjer i praktiske 
mellommenneskelige møter, for «et instrumentalistisk mistak». Han sier 
at feilgrepet ligger i at den som handler, overser at det er et skille mellom 
et teoretisk og et praktisk problem. Den instrumentelle tenkemåten kan 
fungere godt når vi skal utforske naturprosesser eller bearbeide natur- 
produkter som tre og stål, men den blir feil når formålet er å få kunnskap 
om mennesket. Skjervheim sier at det ikke er mulig å løse praktisk-mo- 
ralske problemer utelukkende på bakgrunn av teoretisk kunnskap. Der- 
som vi overser skillet mellom menneske og teknologi, kan vi komme til 
å se på mennesket kun som en kalkulerbar ting. Det instrumentalistiske 
mistaket er derfor ikke bare en objektivering av den andre, men også en 
objektivering av en selv. Når vi kun forholder oss til det andre mennesket 
på bakgrunn av teoretisk kunnskap, og unnlater å engasjere oss i den 
saken han eller hun er engasjert i, blir relasjonen toleddet. Vi stiller oss 
utenfor og gjør oss selv til en fremmed, både overfor den andre og overfor 
vår egen eksistens. 

Det Skjervheim her beskriver, gir ingen trygg subjektposisjon å handle 
ut fra. Bengt Kristensson Uggla (2002, s. 407) sier at en forutsetning for å 
kunne opprettholde et gjensidig samspill med andre, er at vi har selvtillit. 
For å kunne forplikte oss overfor et annet menneske på en meningsfull 
måte må vi se oss selv som en kapasitet som har noe å bidra med. Det 
kan være grunn til å tenke over om manualene til Mestringsgrupper og 
SMIL er forankret i et kunnskapssyn som kan føre til at gruppelederne 
mister tilliten til seg selv som kompetente profesjonsutøvere. I samta- 
ler jeg hadde med dem, var det flere som beskrev et ambivalent forhold 
til yrkesutøvelsen. På den ene siden sa de at var de stolte av arbeidet de 
gjorde. De sa også at de trodde at det var viktig for barn med psykisk syke 
eller rusavhengige foreldre å få mulighet til å delta i den formen for sam- 
talegrupper de ledet. På den andre siden sa de at de kjente seg utilpass. 
De beskrev en form for avmakt, en opplevelse av ikke å strekke til. Som 
jeg tidligere har gjort rede for, var det flere som sa rett ut at de tvilte på 
verdien av det de holdt på med, og at de jevnlig spurte seg om det egentlig 
var noen vits. I en samtale jeg hadde med en gruppeleder i etterkant av 
gruppesamlingene, spurte jeg om hun hadde inntrykk av at det hadde 

skjedd en endring med barna som hadde deltatt i gruppen. Hun svarte at 
hun hadde lyst til å si ja, men at hvis hun skulle være helt ærlig, måtte hun 
si nei. Hun kunne ikke merke noen forandring. 

En annen gruppeleder sa at hun ikke trodde at det som skjedde i grup- 
pen, gjorde noen forskjell for barna. De var de samme når de sluttet, som 
de hadde vært da de kom. Hverdagslivet deres var heller ikke forandret. 
Foreldrene var også de samme. Gruppelederen sa at det eneste hun håpet 
på, var at når barna ble voksne, ville noen av dem huske at de hadde møtt 
noen som var gode mot dem. Det kunne kanskje gjøre det lettere for dem 
å søke profesjonell hjelp, slik at de fikk mulighet til å bearbeide den van- 
skelige barndommen. 


Sammenfatning og konklusjon 


I denne delen har jeg diskutert hvordan det å arbeide etter ferdig utfor- 
mede manualer kan ha hatt betydning for hvordan gruppelederne kan 
ha vurdert og handlet i møter med konkrete barn og disse barnas erfa- 
ringer. Ut fra argumentene som har kommet fram, mener jeg at det er 
riktig å konkludere med at det å arbeide etter ferdig etablerte kjøreregler 
ikke synes å være en egnet framgangsmåte overfor barn som lever så van- 
skelige liv som det barna som deltok i samtalegruppene jeg observerte 
gjorde. Det er flere grunner til dette. 

For det første synes manualene å være forankret i en objektiverende 
tenkemåte som legger føringer for at de som gjennomfører samtalene, 
skal tenke at samtalene vil bli best dersom de blir gjennomført i tråd med 
det manualene foreskriver. Dette kan bidra til å skjule at de problemene 
barn i samtalegrupper strever med, ikke er objektive, men konkrete, sub- 
jektive erfaringer. Det kan også få praksisen til å framstå som forutsigbar 
og enkel. På den måten kan det bidra til å skjule at barnas problemer 
ofte er så komplekse at det ikke er mulig å definere på forhånd hva som 
vil være riktig å gjøre. På denne måten skapes det en kontekst som ikke 
tillater alt i barnas liv å spille seg ut. 

Den objektiverende tenkemåten synes også å kunne bidra til å ta opp- 
merksomheten bort fra profesjonsutøverne og barna som selvstendige 
moralske aktører. Hvem de er som personer, hvilke erfaringer de har med 

seg inn i samhandlingene, og hvilke tanker og følelser som oppstår i de 
forskjellige samhandlingssituasjonene, framstår ikke som relevant. For 
profesjonsutøverne kan dette føre til at de mister tilliten til de tankene og 
følelsene som oppstår hos dem i møter med konkrete barn og disse bar- 
nas erfaringer. På denne måten kan det bli vanskelig for dem å gripe hva 
som der og da, i den konkrete samhandlingssituasjonen, kreves for at de 
skal kunne ivareta det i barnas liv som er lagt i deres hender. 

Ut fra denne bokens normative fundament vil et etisk godt arbeid 
overfor barn med psykisk syke eller rusavhengige foreldre ikke først og 
fremst kreve profesjonsutøvere som er flinke til å følge ferdig formulerte 
regler og rutiner, men profesjonsutøvere som evner å involvere seg i det 
enkelt barnets livssituasjon og la seg berøre på en åpen og fleksibel måte. 

Dette er ikke det samme som å si at generelle handlingsregler aldri kan 
være nyttige. De kan ha en viktig funksjon når det gjelder å rette profe- 
sjonsutøveres oppmerksomhet mot den konkrete situasjonen, og på den 
måten kan de gjøre det lettere å se hva slags type hjelp barna trenger. De 
kan også hjelpe profesjonsutøvere å skape orden og oversikt i et stort og 
komplisert problem. Profesjonsutøverne må imidlertid være seg bevisst at 
de generelle reglene ikke sier noe om hvordan de skal ivareta hensynet til 
de konkrete barna de har foran seg. Det må profesjonsutøverne selv finne 
ut av i hver enkelt situasjon. Derfor vil reglene alltid være sekundære. Det 
er hensynet til barna, og ikke hensynet til reglene, som må komme først. 


En praksis som er bygget på bestemte 
faglige antakelser 


I denne delen vil jeg diskutere betydningen av det teoretiske grunnlaget 
som manualene til Mestringsgrupper og SMIL er forankret i. Utgangs- 
punktet for diskusjonen vil være mistankens hermeneutikk. 

I manualen til SMIL er det teoretiske grunnlaget omtalt flere forskjel- 
lige steder. Samtidig er det ingen steder eksplisitt knyttet til forskning 
eller faglitteratur. På side 4 står det at «[e]t familie- og systemperspektiv 
ligger til grunn for SMIL-tilbudet, men barneperspektivet er gitt en sær- 
lig prioritering». Det står også at «[tjilbudet har en helhetsorientert og 
psyko-pedagogisk tilnærming med vekt på å styrke beskyttelsesfaktorer 

for barna». Videre står det at vi vet hvilke faktorer som virker beskyttende 
på barn som har psykisk syke eller rusavhengige foreldre, og at det blant 
fagfolk er bred enighet om hva som skal til for å fremme god psykososial 
utvikling hos barn mer generelt. Det hevdes også at det å samle barn med 
samme type problem i grupper ledet av trygge, kompetente voksne, har 
vist seg å være til god hjelp for mange i klinisk praksis (Nasjonalt kom- 
petansesenter for læring og mestring, 2011, s. 8). Videre står det at guiden 
bygger på erfaringer og kunnskap ervervet gjennom et utviklingsprosjekt 
gjennomført i 2008-2009, og gjennom piloter gjennomført ved lærings- 
og mestringssentre forskjellige steder i landet (Nasjonalt kompetans- 
esenter for læring og mestring, 2011, s. 3). 

Mestringsgrupper er del av et program som er utviklet i Nederland, og 
som består av flere moduler. I manualen står det at målsettingen om å fre- 
mme livskvalitet og forebygge alvorlige psykiske problemer hos barn med 
psykisk syke eller rusavhengige foreldre blant annet kan nås ved å redus- 
ere risikofaktorene knyttet til barnas utvikling og helse, og ved å fremme 
de beskyttelsesfaktorene som kan styrke barnas psykiske helse og sosiale 
utvikling. Det er definert fire delmål som skal bidra til dette: Å bryte isolas- 
jon, at barnet skal få et realistisk syn på seg selv og foreldrene, å øke deres 
kompetanse til å mestre forskjellige utfordringer og å forbedre relasjonen 
mellom barna og foreldrene (Voksne for Barn, 2008). Heller ikke her er det 
teoretiske grunnlaget eksplisitt knyttet til forskning eller faglitteratur. 

Det som synes å kjennetegne begge manualene, er at det blir tatt for 
gitt at det er enighet om at den teoretiske kunnskapen de bygger på, er 
objektiv og sann. Dermed trenger den ikke å begrunnes, og alle som bru- 
ker manualen, vil legge den samme betydningen i den. Samtidig er ikke 
vitenskapelig kunnskap nøytral. Den har blitt til i et bestemt samfunn 
og en bestemt kultur innenfor en bestemt tid, og den vil være preget av 
dette. Blant annet kan den bygge på uuttalte forutsetninger som verken 
de som har skapt kunnskapen, eller de som anvender den, er seg bevisst, 
men som likevel har stor betydning for hvordan den blir satt i spill. Ut 
fra det jeg har erfart gjennom deltakende observasjon og de oppfølgende 
samtalene, mener jeg at det kan være grunn til å se nærmere på hvilke 
uuttalte forutsetninger manualene bygger på og framstiller som objektive 
og entydige. 

Mistankens hermeneutikk 


Mistankens hermeneutikk er en retning innenfor den avdekkende her- 
meneutikken som først og fremst er knyttet til Paul Ricoeur og hans filo- 
sofi. Den representerer en fortolkningsmetode som tar inn over seg at 
den tilsynelatende bokstavelige eller overflatiske meningen i en tekst kan 
bidra til å skjule bakenforliggende ideologier og interesser. Ricoeur sier at 
de tankene og synspunktene vi gir uttrykk for, aldri bare vil være formet 
av det som foregår inne i oss, men også av de historiske og kulturelle 
sammenhengene vi lever og virker innenfor (Ricoeur, 1981). Selv om det 
ikke framkommer eksplisitt i en tekst, vil den derfor alltid være preget 
av bestemte antakelser om virkeligheten som den som har skrevet den, 
uttrykker seg på grunnlag av. Dette gjør at vi ikke bare kan ta teksten 
for det den umiddelbart gir seg ut for å være. Vi må også prøve å avsløre 
hvilke underliggende forutsetninger og premisser som ligger skjult i den. 
Ricoeur sier at vi må møte den med mistanke. Med det mener han ikke at 
vi skal tro at forfatteren bevisst har holdt noe tilbake, men at vi skal prøve 
å gjøre oss kjent med den meningssammenhengen han eller hun lever, 
tenker og formulerer seg ut fra, og lese teksten i lys av den (Ricoeur, 1981). 

Umiddelbart kan det synes å være en motsetning mellom den måten 
å lese tekster på som Ricoeur her legger opp til, og det Gadamer (2010) 
sier om å holde seg til saken. Metaforen «mistankens hermeneutikk» har 
da også i forskjellige sammenhenger blitt brukt som et skjellsord, som 
betegner det å unnlate å ta et annet menneskes ytring på alvor, men bet- 
vile meningen i det han eller hun sier (Engebretsen, 2006). Slik Ricoeur 
(Ricoeur et al., 2002) beskriver det, behøver det imidlertid ikke å være 
noen motsetning mellom en «mistenksom» tilnærming og en tilnær- 
ming basert på innlevelse og engasjement. Han hevder tvert imot at en 
kritisk distanse nettopp kan være det som skal til for at en fortolkning 
blir vellykket. Formålet med en mistenksom lesning er ikke å komme 
med påstander om hva forfatteren egentlig har ment. Det vil alltid være 
utenfor leserens rekkevidde. Derfor holder det ikke bare å mistenke. For 
å kunne forstå hvilke meningssammenhenger som har vært med på å 
forme forfatterens liv, må leseren også være lydhør. En begrunnet mis- 
tanke og en oppmerksom lytting må vekselsvis avløse hverandre (Uggla, 
1994, S. 256). 

I motsetning til den objektiverende hermeneutikken er utgangspunktet 
for mistankens hermeneutikk at den mening som søkes, ikke lar seg til- 
bakeføre til en umiddelbar bevissthet. Målsettingen med en mistenksom 
lesning av det teoretiske grunnlaget i manualene til Mestringsgrupper 
og SMIL er derfor ikke å si hva de som har skrevet manualene, har tenkt, 
men å få innsikt i meningssammenhenger profesjonelle som driver den 
formen for samtalegrupper jeg har observert, kan tenkes å handle ut fra, 
og som de samtidig ikke nødvendigvis er seg bevisst. For at en slik lesning 
skal bli mulig, er det nødvendig å la det teoretiske grunnlaget framstå 
som meningsbærende innenfor andre sammenhenger enn de som manu- 
alene selv etablerer. Jeg vil gjøre det ved å rette oppmerksomheten mot 
tre perspektiver som har stått sentralt i de praksisene jeg har observert: 
et risikoperspektiv, et beskyttelsesperspektiv og et mestringsperspektiv. 


Et risikoperspektiv 

Som jeg tidligere har redegjort for, er det først og fremst som en risi- 
kogruppe barn med psykisk syke eller rusavhengige foreldre er gjort til 
gjenstand for profesjonell oppmerksomhet. Sentralt i det som blir regnet 
som gyldig kunnskap om barna, er at de befinner seg i en livssituasjon 
som representerer en trussel mot deres framtidige utvikling og helse 
(Gladstone et al., 2006; Mordoch & Hall, 2002; Van Parys, Smith & Rober, 
2014; van Santvoort et al., 2014). Begrepene «sårbarhet» og «utviklings- 
forstyrrelser» brukes mye i omtalen av barna (Almvik & Ytterhus, 2004; 
Gladstone et al., 2006; Trondsen, 2014; Ytterhus, 2012). 

Begrepet «risiko» er knyttet til noe uønsket, noe vi ikke vil at skal skje. 
Det er et bredt og sammensatt begrep som brukes på mange forskjellige 
samfunnsområder. Forståelsen av hva det uønskede er, og hvordan det 
bør håndteres, vil derfor variere. Den norske sosiologen Nicole Hennum 
(2016) peker på hvordan vår tids forståelse av risiko har endret seg fra å 
være naturkatastrofer ingen kunne gjøre noe med, til å være fenomener 
som både kan og må kontrolleres. Hun sier at en stadig større oppgave 
for dagens velferdsinstitusjoner er å identifisere, redusere og kontrollere 
risiko. Når det gjelder forebyggende arbeid blant barn, hevder Hennum 
(2016) at målsettingen er å gripe inn i barnas liv så tidlig som mulig, og 

på den måten hindre at de utvikler seg i en retning som gjør at de får 
et dysfunksjonelt voksenliv. Hun sier at det i vårt samfunn har blitt et 
betydelig politisk satsingsområde å sette i verk forebyggende tiltak over- 
for barn. Dette kommer blant annet til uttrykk i forskjellige offentlige 
utredninger og rapporter. Eksempler på dette er Kompetanseutvikling i 
barnevernet (NOU 2009: 8) og Bedre beskyttelse av barns utvikling (NOU 
2012: 5, S. 181). 

Både i manualen til Mestringsgrupper og i manualen til SMIL er det 
presisert at samtalegruppene er forebyggende grupper, ikke terapigrup- 
per. I manualen til SMIL står det at barna skal møtes som alminnelige, 
friske barn som ikke viser tegn på påkjenninger eller stress (Nasjonalt 
kompetansesenter for læring og mestring, 2011). I manualen til Mest- 
ringsgrupper advares gruppelederne mot å dvele for lenge ved eller for- 
dype seg i det vonde. Formålet med hjelpetiltaket er ikke at barna skal 
bearbeide vanskelige livserfaringer, men at de skal delta i et pedagogisk 
program med vekt på kunnskap og mestring. Ved å bli tilført kunnskap 
om psykisk sykdom og rusavhengighet og få økt bevissthet rundt egne 
følelser og behov skal barna blii stand til å håndtere livssituasjonen sin på 
en måte som gjør at de ikke kommer til å streve med den typen problemer 
foreldrene deres strever med, når de blir voksne (Voksne for Barn, 2008). 

I samtalegruppene jeg har observert, kom forståelsen av at det var noe 
i barnas liv som representerte en trussel mot deres framtidige utvikling, 
og som derfor måtte endres, særlig til uttrykk i forbindelse med at grup- 
pelederne snakket om barnas følelsesliv. Som jeg tidligere har beskrevet, 
var følelser et tema det ble brukt mye tid på i gruppesamlingene, både i 
forbindelse med planlagte aktiviteter og i mer uformelle samtaler. I sam- 
taler med meg viste gruppelederne til forskning som sier at mangelen på 
bevissthet rundt egne følelser gjør at barna ofte får det vanskelig når de 
blir voksne. Når det gjaldt samtalene med barna, hadde de ofte preg av å 
være en form for undervisning. 

I en gruppe var det ei jente som fortalte at det var en gutt i klassen 
hennes som lå på sykehus. Hun hadde vært der og besøkt ham sammen 
med noen andre fra klassen. Jenta sa at gutten hadde fått transplantert 
nytt hjerte, og at legene hadde måttet amputere den nederste delen av 
beinet hans fordi det ikke kom nok blod dit. Hun sa han hadde fått et 

plastikkbein, og at noen hadde malt Spider-Man på det. Hun fortalte 
også at gutten lå med mange nåler inn i kroppen. Den ene gruppelederen 
spurte hvordan det hadde vært for jenta å besøke ham. Jenta svarte at det 
var veldig fint på sykehuset der gutten lå. Hun fortalte om en kjempestor 
TV, om et slags spill hun hadde fått prøve å spille, og om et bibliotek med 
masse bøker. Gruppelederne gjentok spørsmålet om hvordan det hadde 
vært for henne å besøke gutten. Jenta svarte at hun trodde at gutten ble 
veldig glad for å få besøk. Det var lenge siden han hadde sett klassekame- 
ratene sine. Hun trodde at han satte stor pris på at de kom, selv om han 
virket trøtt og sliten. Hun sa at han gråt da de skulle gå, og at hun ga ham 
en klem. Gruppelederne spurte enda en gang hvordan det hadde vært for 
jenta å besøke ham. Jenta svarte at hun synes veldig synd på gutten. 

I en annen gruppe fortalte gruppelederen at det som hadde vært «ukens 
bunn» for henne, var at sønnen hennes, som var ute og reiste, hadde ringt 
hjem og fortalt at han var veldig syk. Gruppelederen spurte barna hvilken 
følelse de trodde at hun hadde fått inne i seg da hun fikk vite dette. Barna 
foreslo at hun hadde blitt lei seg. Gruppelederen nikket og sa at det var 
riktig, men at det nok mest var en annen følelse hun hadde fått. Ei jente 
rakk hånden i været. «Jeg tror du ble bekymret», sa hun. Gruppelederen 
nikket. «Det var akkurat det jeg ble», sa hun. «Jeg ble veldig bekymret og 
sa at han måtte reise på sykehuset med en gang.» Gruppelederen fortalte 
at sønnen hadde gjort det. Han hadde reiste på sykehuset og fått noen 
medisiner. Etter noen dager hadde han ringt og sagt at medisinene hadde 
hjulpet. Gruppelederen spurte barna hvilken følelse de trodde at hun 
hadde fått da. Barna svarte at de trodde at hun hadde blitt glad. Gruppe- 
lederen sa at det ble hun. Hun ble veldig glad og lettet. Hun sa at det var 
«ukens topp» for henne. 

I samtaler jeg hadde med barna, fikk jeg inntrykk av at også flere av 
dem hadde en forståelse av at det var et forebyggende hjelpetiltak de del- 
tok i. Da jeg spurte om de visste hvorfor de var med i samtalegruppene, 
sa de at det var for at de ikke skulle få psykiske sykdommer når de ble 
voksne. I en samtale jeg hadde med en av gruppelederne i etterkant av 
den siste gruppesamlingen, fortalte hun at ei jente hadde kommet bort til 
henne og gitt henne en lapp. Der sto det: «Dette blir fint for meg når jeg 
blir voksen.» 

Et viktig kjennetegn ved den risikoorienterte tenkemåten er at den er 
fremtidsorientert. Det primære er ikke barns nåværende livssituasjon, 
men faren for at det en gang i en fjern og ukjent framtid kan skje noe 
negativt som følge av den nåværende situasjonen. Borgunn Ytterhus 
(2012, s. 27) hevder at barn som har psykisk syke eller rusavhengige for- 
eldre, er spesielt utsatt for å bli betraktet på denne måten. Hun sier at hun 
i forbindelse med en gjennomgang av forskningslitteratur har lagt merke 
til at forskning om barn med psykisk syke eller rusavhengige foreldre 
synes å være preget av uro for feiltilpasning eller uheldig utvikling - av 
barnet som «blivende» - mens forskning om barn med somatisk syke for- 
eldre synes å være mer opptatt av barnets belastninger her og nå - av 
barnet som «værende». 

I en av samtalegruppene jeg har observert, deltok det ei ni år gammel 
jente som het Anne Marie. Hun fortalte at moren hennes var så lei seg at 
hun nesten aldri orket å stå opp. Derfor måtte Anne Marie selv sørge for 
å våkne om morgenen, kle på seg, spise frokost og komme seg på skolen. 
Dette var ikke lett. Hun kom ofte for sent. Læreren hennes hadde foreslått 
at hun skulle smøre niste, legge fram rent tøy og pakke ned skolesakene 
før hun gikk til sengs om kvelden. Anne Marie sa at hun syntes det var 
gode råd som hun prøvde å følge, men at det ble veldig mye for henne å 
passe på. Hun brukte nesten hele kvelden på å gjøre alt klart til neste dag. 
Noen ganger ble hun veldig sliten. Selv om hun både hadde smurt niste, 
lagt fram klær og pakket sekken, kom hun for sent på skolen fordi hun 
var så trøtt at hun ikke hørte at vekkerklokken ringte. 

I studier der barn med psykisk syke og rusavhengige foreldre forteller 
hvordan de har det, er det beskrevet at noe av det de ønsker seg aller 
mest, er å få mulighet til å leve et mest mulig vanlig barneliv (Fjone et al., 
2009; Hussong et al., 2008). I rapporten Ualminnelig alminnelighet - 
barn og unges hverdagsliv når mor har psykiske vansker, der Arve Almvik 
og Borgunn Ytterhus (2004) presenterer resultater fra intervjuer de har 
hatt med barn og unge i alderen 11-17 år som lever med psykisk syke 
mødre, sier barna og ungdommene at det viktigste for at de skal ha det 
bra, er at de kan opprettholde et normalt hverdagsliv med skole, fritids- 
aktiviteter og venner. De ønsker seg praktisk hjelp i hjemmet slik at dette 
kan bli mulig. 

Ut fra det barna og ungdommene sier, kan det være naturlig å tenke 
at det som hadde vært den beste hjelpen for Anne Marie, ikke var å 
delta i et pedagogisk program som har til hensikt å forebygge at hun 
utvikler problemer på sikt. I stedet kunne det ha kommet en voksen 
hjem til henne og moren og overtatt ansvaret for dagliglivets praktiske 
gjøremål, slik at Anne Marie her og nå fikk muligheten til å leve et mer 
alminnelig barneliv. På samme måte er det vanskelig å se at den beste 
hjelpen til barn som Arne og Line ville være å gi dem råd om hvordan 
de kan takle telefonene fra mødrene, i stedet for å sørge for at ringingen 
deres tar slutt. 

Med utgangspunkt i det barna og ungdommene i studien til Almvik 
og Ytterhus (2004) sier, er det også tankevekkende å lese noen av funnene 
fra multisenterstudien om barn som pårørende (Ruud et al., 2015). Her 
står det at familier som har behov for praktisk hjelp i hjemmet, nesten 
ikke får slik hjelp av kommunale instanser. For mange er det familie og 
venner som må avhjelpe situasjonen. Samtidig står det også at foreldre i 
rus- og psykiatrifeltet er de som opplever minst grad av sosial støtte og 
minst familiesamhold. 

Et annet aspekt ved det å forholde seg til barn med psykisk syke eller 
rusavhengige foreldre med utgangspunkt i en risikobasert tenkemåte, er 
at det kan føre til at de som skal hjelpe barna, kun er opptatt av det som 
kan gå galt. De glemmer å ta med i betraktning at barna er komplekse 
individer som ikke bare lar seg passivt forme av livssituasjonen sin, men 
også aktivt søker å håndtere den (Aldridge & Becker, 2003; Skerfving, 
2015; Trondsen, 2014). Helge Sølvberg (2011) sier at en side ved det å vokse 
opp med psykisk syke foreldre som i liten grad er tematisert i den eksis- 
terende forskningen, er at det for noen barn kan være en erfaring som 
gjør at de utvikler seg til spesielt ressurssterke mennesker med en egen 
evne til å leve seg inn i og forstå hvordan andre har det. Han sier at der- 
som man overser dette aspektet ved barnas liv, får man en veldig overfla- 
tisk forståelse av hvem de er, og hva som har formet dem. 

I samtalegruppene jeg har observert, var det flere barn som sa eller 
gjorde ting som bidro til å skape et bilde av dem som gode og omsorgs- 
fulle personer. I en av skolegruppene var det en gutt som stadig spurte om 
han kunne få låne telefonen til en av gruppelederne for å ringe til moren 

og minne henne på at han var på gruppen. Han sa at han ikke trodde at 
hun husket det, og at han ville at hun skulle vite hvor han var, så hun 
ikke ble engstelig. Jeg har tidligere beskrevet barna som reflekterte over 
eksemplet med den syke moren, og Hannah og Aisha som var bekymret 
for hvordan faren hadde det når de var på skolen. 

I boken The Moral Life of Children (1986) forteller Robert Coles hvor- 
dan han som praktiserende lege i et område som var preget av stor fattig- 
dom og store sosiale problemer, opplevde at noen av de mest utsatte barna 
han hadde til behandling, framviste en form for klokskap og moralsk 
modenhet som det ikke var rimelig å forvente av barn på deres alder. Et 
barn som gjorde spesielt sterkt inntrykk på ham, var seks år gamle Ruby 
Bridges. Hun var den første fargede eleven på en hvit skole i New Orleans 
etter at raseskilleloven var opphevet. Coles forteller hvordan hun hver 
dag i seks måneder ble fulgt til skolen av to politimenn. Hun ble hånet, 
sparket, slått og spyttet på av foreldrene til de hvite barna. I en periode 
var hun også skolens eneste elev. De hvite barna ble holdt hjemme i pro- 
test mot hennes tilstedeværelse. 

Coles sier at Rubys liv var fullt av tegn på at det kom til å gå dårlig 
med henne. Foreldrene var arbeidsledige og analfabeter. Familien hadde 
nylig flyttet til New Orleans og hadde derfor også et svakt sosialt nett- 
verk. I tillegg var han sikker på at de påkjenningene Ruby ble utsatt for 
på skolen, kom til å skade henne ytterligere. Han ønsket å hjelpe og invi- 
terte henne til sitt kontor. Da hun kom, framsto hun ikke slik han hadde 
forventet. Coles sier at hun virket både velbalansert, sunn og frisk. Hel- 
ler ikke senere viste hun noen av de tegnene på skade han mente at hun 
skulle ha hatt. Han ble nysgjerrig på hva dette kunne komme av, og de 
to fortsatte å møtes. Coles sier at jo bedre kjent han ble med Ruby, desto 
mer overrasket ble han. Ikke noe av det hun sa og gjorde, stemte med de 
faglige antakelsene hans. Blant annet ga hun uttrykk for at hun syntes 
synd på de som trakasserte henne. Da Coles prøvde å overbevise henne 
om at hun nok egentlig var både sint, bitter og redd, svarte Ruby med å 
fortelle at hun ba for dem hver kveld. Da Coles spurte hvorfor hun gjorde 
det, fortalte hun at familien gikk i kirken hver søndag. Der hadde presten 
sagt at de skulle be for alle, også for dem som var slemme mot dem. Det 
hadde hun bestemt seg for å gjøre. 

Coles sier at han spurte seg om Ruby egentlig forsto noe av det hun sa, 
eller om hun bare gjentok ting voksne hadde lært henne. Han kom fram 
til at det å finne svar på spørsmålet, ikke var så viktig. For det første ville 
det innebære å stille seg tvilende til Rubys motiver. Det ville også inne- 
bære en nedvurdering av den innsatsen hun faktisk gjorde. Coles sier at 
han gjennom samtalene med Ruby etter hvert innså at det ikke var de 
antakelsene han hadde om det hun gjorde, men det Ruby faktisk gjorde, 
han måtte rette oppmerksomheten mot. Coles sier at da han sluttet å lete 
etter tegn på risiko og skade hos henne, og heller begynte å rette opp- 
merksomheten mot det hun sa og gjorde, oppdaget han at han forholdt 
seg til henne på en ny måte. Han så henne ikke lenger bare som et utsatt 
og sårbart barn, men også som et menneske som var i stand til å stå opp- 
reist, både for seg selv og andre. 

Da Ruby var ti år, spurte Coles henne hvorfor hun hadde valgt å handle 
slik hun gjorde. Han sier at hun svarte ham på en måte som ga klart inn- 
trykk av at hun så på seg selv som utvalgt, og at hun hadde tenkt på at det 
hun gjorde, hadde konsekvenser for flere enn henne. Hun sa at hun hadde 
visst at samtidig som hun bare var en vanlig Ruby, en Ruby som prøvde 
å gå på skolen og gjøre lekser, og som hele tiden hadde dårlig samvittig- 
het fordi hun ikke hjalp moren mer med småsøsknene, var hun også den 
Ruby som måtte gjøre det, som måtte gå til skolen og bli der, uansett hva 
som hendte. 

Coles (1986) sier at hans intensjon med å fortelle om Ruby ikke er å 
idyllisere eller bagatellisere barns vanskelige liv. Selv om det gikk bra med 
henne, hadde han mange andre barn til behandling som det etter hvert 
gikk veldig dårlig med. Det Coles ønsker å få fram, er at det for både Ruby 
og flere av de andre barna så ut til å fungere som en motvekt til alt det 
vonde og vanskelige de ellers måtte forholde seg til, at de var i stand til 
å se på seg selv som ressurssterke mennesker som kunne bety noe posi- 
tivt for andre. Coles sier at han tror at dette ga barna en selvrespekt som 
gjorde at de, til tross for alle vanskelighetene, ble i stand til å leve mer 
verdige liv. Han hevder at den beste måten vi kan møte vanskeligstilte 
barn på, er ved å anerkjenne og vise respekt for deres måter å overleve på. 

Gjennom sin fortelling om Ruby bidrar Coles med et perspektiv som 
kan gjøre det mulig å forstå den vegringen Emre og Hakan viste mot å 

være med å snekre krakker som er verdighetsprosjekt. Det samme er til- 
fellet med Christoffer, som sa at det eneste han kunne skrive om familien 
sin, var et spørsmålstegn, og for Kaj, som sa at han ville ha blitt inne hos 
den syke moren helt til hun var frisk. 

I fortellingene sine om samtaler han har hatt med barn som er i 
ekstremt vanskelige livssituasjoner, beskriver Coles hvordan flere av 
barna også selv reflekterte over at måten de levde på, hadde fått dem til å 
se på tilværelsen med et annet blikk enn det andre barn gjør. Blant annet 
sa de at det vanskelige livet hadde lært dem å bli mer følsomme og vare 
overfor andre menneskers behov. 

For profesjonelle som skal styrke utsatte barns livsmot eller fram- 
tidshåp, vil det være viktig å anerkjenne den formen for moralske 
egenskaper Coles beskriver. Samtidig er dette et perspektiv den risi- 
kobaserte tilnærmingen synes å mangle språk for. Brenda McConnell 
Gladstone og hennes kollegaer (Gladstone et al., 2006) peker på hvor- 
dan det at barn gir omsorg til sine syke foreldre, nesten utelukkende 
blir sett på som en risikofaktor. Selv om det i noe forskning er anerkjent 
at det kan ha en positiv effekt, er det i det store og hele beskrevet som 
en patologisk tilstand. Bente Storm Mowatt Haugland (2006) peker på 
at den blir sett på som så problematisk at den er gitt en egen betegnelse: 
parentifisering. 

På samme måte som Coles har heller ikke jeg som intensjon å idyllisere 
det vanskelige livet barn i samtalegruppene fortalte at de måtte forholde 
seg til. Det kan godt være at flere av barna brukte mer tid og krefter på 
å ta seg av eller bekymre seg for foreldrene enn det som var bra for dem. 
Det kan også hende at det var barn som på sikt profitterte på å bli overtalt 
til å være med på aktiviteter de ikke ønsket å være med på. Ut fra det 
Coles forteller at han lærte av møtene med Ruby og andre barn, kan det 
likevel være grunn til å hevde at det ikke bør være det første perspektivet 
profesjonelle møter barn som har psykisk syke eller rusavhengige foreldre 
med. Gjennom å anerkjenne barna for deres verdighetsprosjekt og samti- 
dig sørge for at de får avlastning og hjelp, kan profesjonsutøvere bidra til 
å skape en form for verdighet i situasjonen som jeg tror vil gjøre praksisen 
mer menneskelig. Det kan være grunn til å tenke over om det å gi omsorg 
til sine syke foreldre, sett fra et barns perspektiv, like gjerne som et tegn 


237 


KAPITTEL 6 


på skjevutvikling kan bli forstått som uttrykk for en aktiv søken etter 
tilhørighet og fellesskap. 

Samtidig er det viktig ikke å glemme at barn også på en mye mer gjen- 
nomgripende måte er avhengig av voksnes omsorg enn vice versa. Øst- 
rem (2012, s. 171) understreker betydningen av å huske på at det at et barn 
framstår som aktivt og omsorgsfullt, ikke må få oss til å se bort fra at 
det kan finnes situasjoner der det er nødvendig å erkjenne at det er den 
voksne som bør være det handlende subjektet, der barnet først og fremst 
bør være den som tar imot. Hun sier at anerkjennelse av barnet som sub- 
jekt også må omfatte barnets fundamentale behov for tillitsfullt å kunne 
gi seg hen til noen som bryr seg om ham eller henne. 


Et beskyttelsesperspektiv 

Samtidig som det er godt dokumentert at barn med psykisk syke og 
rusavhengige foreldre statistisk tilhører en risikogruppe, finnes det også 
forskning som viser at det er mange det går bra med. De utvikler seg til- 
fredsstillende og lever etter hvert gode voksenliv (Gladstone et al., 2006; 
Lindgaard, 2015; Ytterhus, 2012). Dette betyr ikke at de ikke er preget av 
den vanskelige oppveksten sin, men at de greier seg brukbart i de fleste 
sosiale situasjoner (Borge, 2018). 

Tradisjonelt har fagfolk vist liten interesse for barn som lever med 
store påkjenninger, men som likevel utvikler seg tilfredsstillende. Dette 
har gjort at de har gått glipp av kunnskap om hva det har vært i disse 
barnas liv som har gjort at det har gått såpass bra. De siste tiår har 
det imidlertid oppstått en økt interesse for å tilegne seg slik kunnskap 
(Borge, 2018; Luthar & Cicchetti, 2000; Waaktaar & Christie, 2000). Nært 
knyttet til den risikoorienterte forskningen finnes det derfor en annen 
forskningstradisjon som gjerne blir kalt resiliensforskningen. Utgangs- 
punktet for denne har vært et ønske om å forstå hvorfor mange barn 
greier seg bra, til tross for at de vokser opp under forhold som påfører dem 
store belastninger. En viktig motivasjon har vært å kunne bruke kunn- 
skap om hvilke faktorer det er som har virket beskyttende på disse barna, 
til å utvikle intervensjoner overfor barn som er eksponert for samme type 
risiko, men som ikke ser ut til å greie seg like godt (Gladstone et al., 2006; 

Luthar & Cicchetti, 2000; Reupert & Maybery, 2010; Trondsen, 2014; van 
Doesum, 2015; Waaktaar & Christie, 2000, s. 18). 

I resiliensforskningen skilles det mellom risikofaktorer og beskyttende 
faktorer. Risikofaktorer er faktorer i barnets personlighet, familie eller 
større kontekst som representerer en trussel mot at barnet skal utvikle 
seg tilfredsstillende og ha det bra. Beskyttende faktorer er kjennetegn ved 
barnet, familien eller den bredere konteksten som kan redusere den nega- 
tive påvirkningen av risikofaktorene (Borge, 2018). Et viktig poeng er at 
resiliens ikke skal forstås som en fiksert egenskap ved barnet, men som 
et resultat av samspillet mellom en rekke ulike faktorer (Backett-Milburn 
et al., 2008). 

I manualene til Mestringsgrupper og SMIL står det at de risikofak- 
torene deltakelse i samtalegruppene særlig er ment å redusere, er bar- 
nas følelser av skyld og skam, tendensen til å ta på seg for stort ansvar 
for de syke foreldrene og tendensen til å nedtone sine egne følelser og 
behov. Faktorer som skal virke beskyttende, er økt kunnskap om psy- 
kisk sykdom og rusavhengighet, økt positiv selvfølelse, kjennskap til egne 
følelser, behov og rettigheter, en god relasjon til en eller begge foreldrene, 
tilgang til støttepersoner i og utenom familien, aktiv deltakelse i skole og 
sosiale aktiviteter utenfor hjemmet samt kompetanse til å håndtere van- 
skelige situasjoner (Nasjonalt kompetansesenter for læring og mestring, 
2011; Voksne for Barn, 2008). 

I manualen til Mestringsgrupper står det også at barn som særlig vil ha 
glede av å delta i gruppene, er de som har utilstrekkelig evne til å uttrykke 
følelser, be om hjelp og støtte, sette grenser for andre barn eller voksne 
og takle (negative) reaksjoner fra omgivelsene, og de som har skyld- eller 
skamfølelse, overdreven ansvarsfølelse eller et negativt selvbilde (Voksne 
for Barn, 2008). 

Styrken ved resiliensforskningen er at den gir mulighet for en mer 
kompleks forståelse av livssituasjonen til utsatte barn. Barna blir ikke 
betraktet som passive ofre dømt til å leve under forhold de ikke selv har 
valgt, men som individer i besittelse av evner til å håndtere vanskelighe- 
tene og gjennom dette vokse og utvikle seg. På denne måten kan perspek- 
tivet ha betydning for hvordan barna blir lyttet til og forstått. Troen på 
barnas potensial kan føre til at profesjonelle fortolker det de formidler, på 

en mindre deterministisk eller fatalistisk måte enn det jeg har pekt på at 
en risikobasert tilnærming lett kan føre til. 

Når det gjelder barn som har psykisk syke eller rusavhengige foreldre, 
vil god omsorgskapasitet hos den friske forelderen og ressurser i barnas 
nærmiljø være faktorer som kan virke beskyttende. På samme måte vil 
økonomiske problemer, sosial isolasjon og et konfliktfylt familieliv være 
faktorer som kan øke risikoen for skjevutvikling. Dette betyr at det er 
viktig at profesjonelle som skal hjelpe barna, kjenner til både hva slags 
hverdagsliv de lever, og hvilke muligheter som finnes for å sikre en til- 
fredsstillende omsorgssituasjon. 

Ut fra det barna som deltok i samtalegruppene jeg har observert, for- 
talte at de hadde erfart, ga de inntrykk av å leve et dagligliv som var pre- 
get av en rekke risikofaktorer. 

En gutt hadde en far med psykiske vansker og alkoholproblemer. På 
grunn av farens vansker var foreldrene skilt. Gutten bodde hos moren, 
men hadde jevnlig samvær med faren. Faren hadde lovet ikke å drikke 
når gutten var hos ham. Til meg sa gruppelederne at de trodde at faren 
holdt dette løftet. Samtidig trodde de at gutten opplevde ham som veldig 
passiv og tung. 

Ei jente hadde skilte foreldre. Faren var etablert i et nytt forhold. Jenta 
hadde inntil nylig bodd sammen med moren, som var mye plaget av angst 
og depresjon. I perioder brukte hun også narkotika. På grunn av morens 
manglende omsorgsevne ble det bestemt at jenta skulle flytte til faren. 
Jenta var ikke sikker på om hun ville det. Hun sa at hun kom til å savne 
moren. Ei annen jente bodde sammen med tre søsken, mor og stefar. Hun 
hadde en far som drakk mye, og det var høyt konfliktnivå mellom forel- 
drene. Jenta ble stadig trukket inn i disse konfliktene. 

Det disse barna synes å ha felles, er at det er omgivelsene de lever i, 
og ikke barna selv, som representerer en risiko. Det samme så ut til å 
være tilfellet for de andre barna som deltok i samtalegruppene jeg har 
observert. Som jeg tidligere har redegjort for, kom de fleste fra familier 
der problemene var sammensatte og store og hadde vart over lang tid. 
Sett i lys av dette er det tankevekkende å legge merke til at det manua- 
lene til Mestringsgrupper og SMIL nevner som risikofaktorer, og det som 
er nevnt som beskyttende faktorer, stort sett er egenskaper ved barna. 


240 


MANUALENE 


Den verdenen der de lever dagliglivet sitt, og der også foreldrenes psy- 
kiske sykdommer og rusproblemer utspiller seg, er bare så vidt nevnt. For 
eksempel er verken det å føle seg sviktet av foreldrene, det å bli forsømt 
og vanskjøttet eller det å leve med vold og store foreldrekonflikter nevnt 
som risikofaktorer. 

De amerikanske forskerne Suniya Luthar og Dante Cicchetti (2000) 
peker på at selv om forskere har begrepsfestet resiliens som en dyna- 
misk prosess, ser det ut til å være en tendens til at begrepet i praktiske 
intervensjoner lett blir redusert til egenskaper som kan knyttes direkte 
til barnet. Den norske forskeren Anne Jansen (2013, s. 125) peker på det 
samme. Hun sier at selv om utviklingen har gått i retning av at resiliens 
rent teoretisk blir forstått som en dynamisk prosess, er det en tendens til 
at begrepet i stor grad blir knyttet til egenskaper ved det enkelte barnet 
i praktiske intervensjoner. Hun hevder også at feltet er preget av enkle, 
kausale forklaringer. 

For barna i samtalegruppene jeg har observert, framstår dette som en 
svært brutal forståelse. Det er vanskelig å forsvare at det er de fysiske 
reaksjonene Aksel beskriver at han får når han er sammen med moren, 
og ikke morens grenseløse atferd, som blir sett på som det som bør endres. 
Det samme gjelder for Kalle. Det er vanskelig å forstå at hans opplevelse 
av håpløshet og mangel på framtidstro først og fremst skal forstås som 
en egenskap knyttet til ham som person, og ikke til det faren gjør mot 
ham. Det kan være grunn til å tenke over om manualene til Mestrings- 
grupper og SMIL kan være forankret i en teoretisk forståelse som bidrar 
til å dekke over at det er livet i familien, og ikke barna selv, som er det 
primære problemet. 

I den forbindelse er det verdt å merke seg det de norske psykologene 
Waaktaar, Torgersen og Christie (2007) sier om at det i intervensjoner 
som er basert på kunnskap fra resiliensforskningen, ikke er tilstrekke- 
lig å styrke eller fremme beskyttelsesfaktorene. Det er også nødvendig å 
fjerne eller redusere det som utgjør risikoen. De sier at dersom det ligger 
en planke på bakken, vil gresset under den raskt bli gult og visne. Det er 
bare hvis planken blir fjernet, at gresset igjen kan gro. 

Anne Jansen (2013) sier at det å forstå resiliens som personlige egen- 
skaper knyttet til hvert enkelt barn, gjør det enkelt å beskrive fenomenet. 

Men fordi det bidrar til å tilsløre de meningssammenhengene risikoen 
opptrer i, vil det samtidig begrense vår forståelse av hva det dreier seg om. 


Et mestringsperspektiv 


Den teoretiske forståelsen synes også å være forankret i et mestringsper- 
spektiv. Ut fra det som står beskrevet i manualene til Mestringsgrupper 
og SMIL, er et av målene med arbeidet i samtalegruppene å forsterke bar- 
nas beskyttende faktorer ved å gi dem kunnskap, opplevelser av mestring 
og opplæring i spesifikke ferdigheter. I manualen til Mestringsgrupper 
står det: «Gjennom målrettet kunnskapsøkning hos barnet og opplæring 
av spesifikke ferdigheter forsterkes beskyttende faktorer» (Voksne for 
Barn, 2008, s. 5). 

Det står også at noen av delmålene er å lære barna ferdigheter for å 
takle (negative) reaksjoner fra omgivelsene, å lære ferdigheter for å bruke 
nettverket og eventuelt få et større nettverk, å bli bevisst om sitt sosiale 
nettverk og støttepersoner, å lære å være selvstendig, å lære å kjenne igjen 
sine egne følelser og sette ord på dem samt å lære å takle følelser av skam, 
skyld, sinne. 

I manualen til SMIL står det at en av målsettingene med arbeidet er 
å gjøre barna bevisste på sine egne ressurser. I guidens andre del er det 
beskrevet forskjellige typer aktiviteter som kan stimulere til positive 
mestringsopplevelser. For eksempel blir det anbefalt å bruke to gruppe- 
samlinger på klatring i klatrevegg. I manualen er dette beskrevet som en 
aktivitet som kan bidra til å bevisstgjøre barna på hvilke ressurser de har, 
i tillegg til at den skal sette fokus på trygghet, tillit og det å kunne stole 
på seg selv og andre (Nasjonalt kompetansesenter for læring og mestring, 
2011, S. 21). Tema for den nest siste gruppesamlingen skal være mening, 
håp og framtid. Også dette temaet er ment å skulle hjelpe barna til å bli 
bevisste på sine egne ressurser. I tillegg skal det hjelpe dem å se at de har 
muligheter til å gjøre sine egne valg i det livet de har foran seg (Nasjonalt 
kompetansesenter for læring og mestring, 2011, s. 30). 

Forståelsen av at det er viktig å bevisstgjøre barna at de har ressurser 
de kan bruke til å skape et bedre liv for seg selv, blir også formidlet i bro- 
sjyrer som henvender seg direkte til barn. I brosjyren «Mor/far er syk», 

utgitt av Helsedirektoratet med tanke på barn med psykisk syke og rusav- 
hengige foreldre, står det: 


Husk at: Du har lov til å ha det bra. Du har lov til å være sint på mor/far. Det er 
vanlig å bli både redd, sint og lei seg. Det er ikke din skyld. Det er ikke ditt an- 
svar å hjelpe mor eller far å bli frisk. Du er ikke den eneste. (Helsedirektoratet, 
2010b) 


Brosjyren Vestre Viken helseforetak (2012) bruker til å informere barn 
om samtaletilbudet «Du er ikke den eneste», blir avsluttet på liknende 


måte: 


Husk at: Du er ikke den eneste. Det fins mange andre barn og ungdom som er i 
lignende situasjon som deg. Det er ikke din skyld at noen i din familie har psy- 
kiske problemer eller rusproblemer. Du har rett til å ha det bra selv om andre 


har det vanskelig. Du har rett til å sette grenser for deg selv. 


Individets autonomi er en overordnet verdi i den vestlige delen av verden. 
Mennesket skal bare adlyde de etiske lovene det gir seg selv, og som det 
er opphav til som et fornuftsvesen. Den norske filosofiprofessoren Arne 
Johan Vetlesen (2004) sier at siden Kant formulerte sitt begrep om auto- 
nomi på 1700-tallet, har hans tanker om selvstyre blitt fortolket i en sta- 
dig mer individualistisk retning. 

Ifølge Vetlesen (2004) er det i dag en utbredt forestilling i vårt samfunn 
at det individet framfor alt ønsker, er frihet i betydningen selvrealisering. 
For det moderne mennesket gjelder det derfor først og fremst at det har 
ansvar for seg selv. Ansvaret for andre blir forstått å være sekundært. Vet- 
lesen sier at det blir sett på som et slags moralsk overskuddsfenomen for 
dem som måtte føle seg kapable til det. Det er individets eget perspektiv, 
innenfraperspektivet, som er det sentrale. 

Kari Martinsen (2009) hevder at vi lever i en tid der verden og 
menneskelivet først og fremst blir sett på som materialer for men- 
neskets egen skapelse. Hun sier at vi ligger under for en tanke om at 
det livet vi lever, er vårt eget verk, et resultat av vår egen innsats og 
et produkt av vår egen vilje, tanke og fantasi. Det er menneskets vilje, 
intensjon og bevissthet som er siste forklaringsinstans, ikke de metafy- 
siske forklaringene. 

Når alt blir forstått som råstoff for menneskets skapelse, blir mennes- 
ket også selv ansvarlig for sin framtid. Enhver anses først og fremst å ha 
seg selv å takke. Den danske sosiologen Kaspar Villadsen (2004) hevder 
at innenfor sosialt arbeid har en konsekvens av denne tenkemåten blitt 
at oppmerksomheten i dag først og fremst er rettet mot de kompetanser 
enkeltindividet må være i besittelse av for å kunne delta i samfunnsfel- 
lesskapet. De hjelpesøkende blir ikke lenger møtt som sårbare og lidende 
mennesker, men som kompetente kunder og brukere som skal styrkes og 
myndiggjøres ved hjelp av kunnskap og opplysning. Oppmerksomheten 
er ikke lenger på de strukturelle betingelsene, men på klientens individu- 
alitet. Det er ved å styrke og bygge den enkeltes mestringskompetanse at 
de sosiale problemene skal løses. Å realisere seg selv er et ufravikelig krav, 
noe man skylder både seg selv og samfunnet. 

I samtalegruppene jeg har observert, ble det organisert en rekke for- 
skjellige typer aktiviteter som nettopp ga inntrykk av å ha til hensikt å 
styrke barnas sosiale ferdigheter og evne til mestring. Jeg har tidligere 
beskrevet aktiviteter der formålet var å gi barna kunnskap om sammen- 
hengen mellom følelser og hendelser og å lære dem om psykiske sykdom- 
mer og konsekvensene av disse. 

Et annet tema det ble brukt mye tid på, var å lære barna hvordan det 
er lurt å oppføre seg hvis man blir ertet. Barna ble oppfordret til ikke å 
begynne å gråte, bli sinte eller prøve å ta igjen. I stedet skulle de med rolig 
stemme be den som ertet om å la være, late som ingen ting eller gå sin 
vei. Hvis den som ertet, ikke sluttet, skulle barnet be en voksen om hjelp. 
I flere av gruppene spilte barna og gruppelederne rollespill der de trente 
på disse ferdighetene. 

En annen aktivitet som ble brukt i noen av gruppene, var at barna 
fikk beskjed om å tegne et sosiogram - eller nettverkskart. Formålet var 
å gjøre dem bevisste på hvilke personer de hadde i sitt sosiale nettverk, 
og å oppmuntre dem til å henvende seg til disse personene når de trengte 
trøst, støtte og hjelp. 

I en gruppe fikk barna et stort ark hver. Gruppelederne sa at de skulle 
skrive sitt eget navn midt på arket. Så skulle de tegne en runding rundt 
navnet. Ut fra rundingen skulle de så tegne streker med ulike lengder. 
Ved enden av hver strek skulle de skrive et navn. Gruppelederen sa at 

personer barna hadde et nært forhold til, skulle ha navnet sitt ved enden 
av en kort strek. Personer de ikke hadde så nært forhold til, skulle ha 
navnet sitt ved enden av en lengre strek. Barna skrev ned navn på både 
nålevende personer og personer som var døde. Det var foreldre, bestefor- 
eldre, søsken og venner. Noen skrev også opp fantasivenner og kjæledyr. 
Ei jente skrev navnet til stefaren så langt ut på arket som det var mulig å 
komme. En gutt skrev navnet til faren, som han ikke hadde sett på flere 
år, tett inntil sirkelen. Moren, som han bodde sammen med, skrev han 
ikke opp. En annen gutt skrev navnet til faren veldig langt ut. Da alle 
var ferdig med sosiogrammet og hadde vist det til gruppelederne, sa de 
at barna skulle legge arkene i eskene der de skulle samle alt de laget i 
gruppen. Etter at gruppesamlingene var slutt, og barna hadde fått eskene 
med hjem, kunne de finne fram sosiogrammet når de trengte det. Grup- 
pelederne sa at en fin måte å få det bedre på er å snakke med noen man 
liker. For å få ideer til hvem de kunne snakke med, kunne det være lurt av 
barna å se på sosiogrammet. 

Aktiviteten ble gjennomført på omtrent samme måte også i andre 
grupper. I en gruppe oppfattet barna det som en konkurranse i å skrive 
flest mulig navn. De skrev ned alle de kom på, og de var veldig impo- 
nert over at en gutt hadde skrevet navnet på tretti personer. I en annen 
gruppe oppfattet barna at lengden på strekene hadde sammenheng med 
hvor langt unna dem personene bodde. Bestemødrene og tantene i et 
annet land fikk navnene sine helt ytterst på arket, mens jeg, som tid- 
ligere hadde fortalt at jeg ikke bodde så langt unna, fikk navnet mitt 
nesten inntil sirkelen. Ei jente skrev ingen navn. Ved enden av strekene 
skrev hun forskjellige kategorier, som lærere, venner, tanter. Alle stre- 
kene var like lange. Hun hentet tusjer og tegnet fine border rundt det 
hun hadde skrevet. Gruppelederne oppfordret henne til å skrive noen 
navn ved siden av kategoriene. Hun brukte lang tid på å tegne border, 
men det ble ingen navn. 

I noen grupper hadde de også en lek hvor hensikten var å lære barna 
å stole på andre mennesker. To og to barn gikk sammen. Det ene barnet 
fikk bind for øynene. Så skulle de gå inn i et rom der gruppelederne hadde 
satt ut forskjellige hindringer. Det barnet som hadde bind for øynene, 
skulle la seg føre rundt av barnet som ikke hadde bind for øynene. I noen 

grupper fikk barna i hjemmeoppgave å gjøre noe hyggelig sammen med 
en venn. Det var det nesten ingen som fikk til. 

Nicole Hennum (2016) sier at i vårt samfunn blir det sett på som 
ønskelig at det liberale subjektet - i betydningen ansvarlig, rasjonelt, 
selvstyrt og selvdisiplinert — formes så tidlig som mulig. Et barnesentret 
samfunn skal kunne gi hvert enkelt barn mulighet til å velge et sunt og 
godt liv for seg selv. I antologien Barn som samfunnsborgere - til bar- 
nets beste? redigert av den norske barneforskeren Anne Trine Kjørholt 
(2010a), peker flere av forfatterne på hvordan denne tenkemåten i dag 
er med på å prege en rekke av velferdstjenestene rettet mot barn. De 
argumenterer for at synet på barns rett til å være seg selv og til å kunne 
gjøre frie valg har ført til en form for ekstrem individualisme der barn 
mer eller mindre blir overlatt til seg selv. Blant annet beskriver Kjørholt 
(2010b, s. 162) hvordan tenkningen kommer til uttrykk i måten barneha- 
gene er utformet på. Hun sier at barnehager tradisjonelt har hatt familien 
og hjemmet som modell. De har vært preget av små rom, hjemmekoselig 
innredning, faste og stabile barnegrupper og tette, omsorgsfulle relasjo- 
ner. Nyere barnehagebygg har basaren som modell. I stedet for nærhet 
og trygghet legges det vekt på fleksibilitet og valgmuligheter. Forskjellige 
rom skal gi mulighet for forskjellige typer aktiviteter. Barna blir møtt 
som forbrukere med rett til selv å velge de aktivitetene de ønsker å holde 
på med, på samme måte som kunder velger varer på et marked. Samtidig 
legges det vekt på at barnehagen er en læringsarena der barna skal trenes 
til å ta ansvar for sine valg. 

Når det er evnen til rasjonell tekning, selvstendighet og uavhengig- 
het som blir sett på som menneskets grunnleggende kjennetegn, kan det 
være en fare for at det legges føringer for en praksis der det livet barn 
lever, ikke bare er, men også bør være resultat av barnas egen innsats 
og vilje. Vetlesen (2004) sier at når individet på denne måten blir holdt 
ansvarlig for sine valg, utsettes ikke vedkommende bare for en stor tvang 
om å velge, men også for en tvang om å velge rett. Han sier at dette kan 
få stor betydning for hva den enkelte forlanger av seg selv i form av å 
gjøre valg som vitner om mestring og vellykkethet, hvilke behov ved- 
kommende prioriterer, og hvilke han eller hun avviser, nedvurderer eller 
fortrenger. 

I artikkelen «Fleksibilitet og virksomme faktorer i manualbaserte fore- 
byggingsgrupper» beskriver Tormod Rimehaug og Jorun Mari Børstad 
følgende situasjon: 


Ambulansesjåføren gjorde klar en båre til mor, som lå med bandasjert under- 
arm på sofaen og hadde samtykket til psykiatrisk innleggelse. Sykepleieren gikk 
ut på kjøkkenet fordi han hadde sett en gutt i 12-årsalderen der da de kom. 
«Hvordan har du det nå?» spurte han gutten. «Det er greit nå når jeg vet at hun 
får hjelp. Jeg har gått i gruppe, så jeg vet at det ikke er min skyld at hun er blitt 
dårlig igjen». (Rimehaug & Børstad, 2015, s. 279) 


Ifølge Rimehaug og Børstad er deres poeng med fortellingen å formidle 
hvor viktig det er at profesjonsutøvere har gode rutiner å følge når de 
kommer i kontakt med barn som har psykisk syke eller rusavhengige for- 
eldre. De sier at det sto i sykepleierens prosedyremanual at han skulle 
snakke med eventuelle barn. På denne måten handlet han helt rett. Han 
så gutten og gikk ut på kjøkkenet for å snakke med ham. 

Det som særlig berører meg i den lille fortellingen, er imidlertid 
ikke det sykepleieren gjorde, men det gutten svarte. Ut fra det som er 
beskrevet i manualene til Mestringsgrupper og SMIL, framstår han 
umiddelbart som et barn som mestrer en vanskelig livssituasjon på en 
forbilledlig måte. Basert på kunnskapen han har tilegnet seg i samta- 
legruppen, foretar han en informert og rasjonell vurdering av både sin 
egen og morens situasjon. I utgangspunktet behøver det ikke å være 
noe galt i dette. Det kan godt være at gutten følte seg trygg på at morens 
selvmordsforsøk ikke var hans skyld. Det kan også være at han følte 
lettelse over at hun fikk hjelp. Det er heller ikke utenkelig at han syn- 
tes det var godt at ambulansesjåføren kom ut på kjøkkenet og snakket 
med ham. 

For meg framstår han imidlertid ikke først og fremst som en selvsten- 
dig og mestrende aktør, men som et sårbart og ensomt barn som synes å 
være fullstendig overlatt til seg selv og sin egen fornuft. Det som får meg 
til å stoppe opp når jeg leser fortellingen, er ikke guttens veloverveide for- 
muleringer, men alt det som ikke blir sagt mellom de to som står sammen 
på kjøkkenet. Hva med de aspektene ved et selvmordsforsøk vi ikke kan 
gi mening til på en rasjonell måte? Hva med de følelsene som vekkes i et 

barn når barnets nærmeste omsorgsgiver bevisst prøver å forlate det for 
godt? 

I en av gruppene jeg har observert, deltok det en gutt som het Per. 
Han var ofte veldig urolig, og han syntes å ha vanskeligheter med å enga- 
sjere seg i aktivitetene gruppelederne la til rette for. Han kom også lett i 
konflikt med andre barn. Gruppelederne fortale meg at moren hans var 
veldig spesiell. Hun var opptatt av at ting måtte gjøres på helt bestemte 
måter. Hvis Per ikke gjorde det slik hun ville, ble hun fryktelig sint. Grup- 
pelederne sa at den vanskelige væremåten hennes var et resultat av ting 
hun hadde opplevd som barn. De hadde brukt mye tid på å forklare Per at 
det at moren oppførte seg så urimelig, ikke hadde noe med ham å gjøre. 
Til meg sa de at de var glad for at han endelig så ut til å ha forstått det. 
Samtidig fortalte de at han fungerte veldig dårlig på skolen. Han greide 
ikke å være sammen med de andre barna, og han måtte ofte sitte for seg 
selv i et eget rom. 


En form for mistanke som verken synes 
å være lydhør eller begrunnet 


Gjennom en mistenksom lesning av det teoretiske grunnlaget i manua- 
lene til Mestringsgrupper og SMIL har jeg fått en forståelse av at den prak- 
sisen manualene beskriver, først og fremst er tenkt som et forebyggende 
hjelpetiltak. Samtidig synes det primære fokuset ikke å være å endre bar- 
nas nåværende livssituasjon, men å sørge for at belastningene knyttet til 
denne, ikke får konsekvenser for dem på sikt. Manualene synes også å 
være forankret i en forståelse av at den primære årsaken til at barn med 
psykisk syke eller rusavhengige foreldre selv får problemer, er faktorer 
som hefter ved dem som individer, og at dette er faktorer det går an å ha 
objektiv kunnskap om. Gruppeledernes primære oppgave synes å være å 
identifisere og endre disse faktorene. På denne måten kan det se ut til at 
den teoretiske forståelsen er forankret i tenkemåter som legger føringer 
for en praksis der gruppelederne skal møte barna med et mistenksomt 
blikk. Dette er en annen form for mistanke enn den Ricoeur snakker 
om. Den skal ikke rettes mot de meningssammenhengene barna gjør sine 
erfaringer innenfor, men mot barnas egne tanker og følelser. 

En mistanke som blir drevet for langt 


I sitt essay «Kritikk av mistankens hermeneutikk» sier Skjervheim (2002) 
at i det øyeblikket vi glemmer at det å fortolke er å føre en dialog, er mis- 
tanken drevet for langt. Dersom vi kun betrakter det et annet menneske 
sier og gjør, som reflekser av psykologiske mekanismer, har vi ødelagt 
enhver forutsetning for en likeverdig relasjon. Skjervheim sier at vi særlig 
har lett for å objektivere andre på denne måten i situasjoner der vi oppfat- 
ter det personen sier, som urimelig eller uforståelig, og der vi ikke greier 
å ta det ordentlig på alvor. I stedet velger vi å gjøre ham eller henne til et 
faktum i vår verden. Samtidig hevder han at det motsatte også vil være 
tilfellet: Dersom vi på forhånd objektiverer den andre, er det ikke lett å 
ta det han eller hun sier, på alvor. Er mennesket først redusert til et ferdig 
faktum, er det vanskelig å komme tilbake til et deltakende forhold. 

Skjervheim beskriver denne måten å forholde seg til andre mennesker 
på som å innta en angrepsholdning. Gjennom å gjøre den andre forutsig- 
bar og kontrollerbar går vi til angrep på hans eller hennes frihet til å gjøre 
sine egne vurderinger og til ha sin egen selvforståelse. Fordi vi hevder å 
forstå den andre bedre enn han eller hun forstår seg selv, framstår per- 
sonen som determinert, som en som følger ubrytelige lover. Skjervheim 
sier at da har vi samtidig sagt at den andre er verken mer eller mindre enn 
det vi har sagt. Personen er redusert til en abstrakt skikkelse og er fratatt 
sin status som subjekt. Dette gir ikke noe grunnlag for solidaritet, ingen 
følelse av noe felles. 

Den britisk-australske filosofen Sara Ahmed (2000) kaller denne for- 
men for objektivering for en «fetisjering av den fremmede». Hun sier at 
vi mennesker aldri utelukkende forholder oss til hverandre som enkel- 
tindivider, men alltid også som tilhørende en kategori. Når vi møter en 
annen, prøver vi alltid å få tak i hvem han eller hun er ved å lete etter 
bestemte forhåndsdefinerte kjennetegn på personens kropp. På bak- 
grunn av disse tegnene kategoriserer vi så den andre som enten fremmed 
eller kjent. Dette betyr at selv om det er første gang vi er stilt overfor et 
annet menneske, vil vi, allerede før vedkommende har ytret noe om seg 
selv, ha dannet oss en oppfatning av hvem han eller hun er. Ahmed sier 
at det som særlig gjør «fetisjeringen» problematisk, er at når vi mener å 
vite hvem den andre er, ser vi bare de tegnene vi allerede kjenner, og ser 

bort fra de materielle og sosiale forhold som har skapt livsbetingelsene 
til personen. Vi forholder oss kun til vedkommende som en abstrakt og 
generell figur. 

Ut fra det som kom fram i arbeidet med forskningsprosjektet, kan det 
være grunn til å spørre om barn med psykisk syke eller rusavhengige 
foreldre utgjør en gruppe som er spesielt utsatt for den formen for objek- 
tivering Skjervheim og Ahmed beskriver. Det kan se ut til at det å tre 
fram som barnet til en som er psykisk syk eller ruser seg, innebærer å tre 
inni et ferdig etablert nettverk av mening der man allerede er definert og 
tildelt bestemte egenskaper. 

I en av samtalegruppene jeg har observert, introduserte gruppele- 
derne barna for en bamse som het Theodor. De fortalte at han var en 
gutt som bodde sammen med moren sin, som var deprimert. Theodor 
var flink på skolen og hadde mange venner. På fritiden likte han å spille 
fotball og sykle. Hver gruppesamling startet med at gruppelederne for- 
talte barna noe fra livet til Theodor. En gang fortalte de at han hadde 
skåret mål i en fotballkamp. Han hadde vært veldig stolt og hadde gledet 
seg til å komme hjem og fortelle om det til moren. Da han kom hjem, 
oppdaget han imidlertid at hun lå i sengen og var lei seg. Theodor ville 
ikke forstyrre og gikk stille opp på rommet. Han fortalte aldri moren om 
målet han hadde skåret. En annen gang fortalte gruppelederne at moren 
hadde lovet å ta Theodor med til en fornøyelsespark. Han hadde gledet 
seg lenge. Da dagen kom, sa hun at turen likevel ikke ble noe av. Hun var 
lei seg og sliten og orket ikke å gå ut. Theodor ble veldig skuffet, men han 
ville ikke at moren skulle se det. Han visste at det var sykdommen som 
fikk henne til å avlyse turen, og han ville ikke gjøre situasjonen verre for 
henne enn den var. 

Barna så ut til å like Theodor. Hvis han ikke satt på plassen sin ved 
bordet når de kom, etterlyste de ham. Når de skulle fortelle hverandre 
om det beste og det verste som hadde hendt siden sist, ba de ofte om at 
Theodor skulle fortelle først. Når barna fortalte, var fortellingene deres 
svært like Theodor sine. Da jeg snakket med dem i etterkant av den siste 
gruppesamlingen, spurte jeg barna om de visste hvorfor Theodor hadde 
vært med. Noen av dem svarte: «Det er fordi han kan hjelpe oss til å se 
hvordan vi tenker.» I samtaler med meg sa gruppelederne at de brukte 


250 


MANUALENE 


Theodor bevisst, som et pedagogisk verktøy. Blant annet skulle han hjelpe 
barna til å forstå at de ikke var alene om erfaringene sine, at det var andre 
som hadde det på samme måte som dem. 

Det kan godt hende at det har vært barn i gruppen som har gjenkjent 
noe fra sitt eget liv i Theodor sitt. Det kan imidlertid også være grunn til 
å tenke over om bruken av Theodor kan ha bidratt til noe av den formen 
for «fetisjering» som Ahmed redegjør for. Gjennom det gruppelederne 
fortalte fra livet til Theodor, sendte de tydelige signaler til barna om hva 
de mente det betyr å være barnet til en som er psykisk syk. Det er verdt å 
legge merke til at Theodor aldri var sint. Det er også verdt å legge merke 
til hvor fint han greide seg, og hvor rolig og pent morens sykdom utspilte 
seg. Theodors verden ga inntrykk av at den hadde lite til felles med den 
kaotiske verdenen mange av barna i gruppene fortalte at de måtte for- 
holde seg til. 


En fare for mistillit 


Kari Martinsen (2000) sier at det å møte et annet menneske med en inn- 
stilling om at vi vet hvilke egenskaper vedkommende er bærer av, allerede 
før vi har snakket med ham eller henne, innebærer å møte personen med 
mistillit. Med mistillit mener hun at vi ikke tar imot den andre slik han 
eller hun våger seg fram. 

Som jeg tidligere har forklart, ser Løgstrup (2008a) på tillit som et feno- 
men som er til stede i alle mellommenneskelig forhold. I både private og 
offentlige sammenhenger tar vi det for gitt at vi kan stole på hverandre. 
Vi tror aldri på forhånd at et annet menneske ikke snakker sant. Løgstrup 
sier at det ikke bare er sånn. Det må også være det. Uten denne uuttalte 
forutsetningen ville det ikke ha vært mulig å forholde seg til andre. Sam- 
tidig er ikke denne tilliten noe vi kan føre tilbake til oss selv. Den er ikke 
noe vi har skapt, men noe som bare er der, og som vi lever i, umerkelig 
og fortrolig. Den er en suveren livsytring. Vi lever i og av tillit. Det er 
først når tilliten er i ferd med å bli ødelagt, at vi forstår dens betydning 
(Martinsen, 2009, s. 101). 

Det å vise tillit er ensbetydende med å utlevere seg. I alle mellom- 
menneskelige relasjoner representerer tilliten derfor den første iboende 

muligheten. Den norske sykepleieren og sosiologen Oddvar Førland 
(2013, s. 102) sier at ordet «tillit» består av stavelsene «til» og «lit». Ifølge 
Førland stammer «lit» fra norrønt og har betydninger som «a støtte eller 
lene seg til», «stole på», «tro fullt og fast», «ha tiltro til» og «trøste seg 
til». Vi kjenner det blant annet fra uttrykk som «å feste lit til» og «han 
er ikke til å lite på». Førland sier også at preposisjonen «til» hentyder til 
en utstrekning, relasjon og bevegelse mot noe eller noen. Tillit er et rela- 
sjons- og bevegelsesord. Det hentyder til at noen stoler på, støtter, lener, 
hviler seg til noe eller noen, og at det i dette skapes en bevegelse i retning 
til og mellom dem. Det er en bevegelse der man forventer å bli tatt imot. 
En tillitsfull relasjon er derfor en relasjon der begge deltar aktivt og gir 
noe av seg selv. 

For barna i samtalegruppene jeg har observert, ville det vært menings- 
løst å fortelle gruppelederne om erfaringene sine hvis de ikke hadde hatt 
tillit til at gruppelederne ville prøve å forstå det de fortalte, på en måte 
de selv var fortrolige med. Dette gjaldt både når de fortalte om enkle, 
hverdagslige ting barn og voksne gjerne snakker sammen om, og når de 
fortalte om store og uhåndterbare problemer. 

Når Christoffer tre ganger gjentar at det eneste han kan skrive om 
familien sin, er et stort spørsmålstegn, gjør han det trolig i tillit til at 
gruppelederne vil undre seg på hva han mener med det han sier, og at de 
vil stille noen oppfølgende spørsmål. Det samme kan være tilfellet når 
Emre og Hakan gir uttrykk for at de ikke vil være med på å lage krakker, 
og at de i alle fall ikke vil ha krakkene med hjem. De beveger seg mot 
gruppelederne med noe av det mest sarbare i livet sitt, i tillit til at gruppe- 
lederne også vil bevege seg mot dem. 

I mange av situasjonene jeg har observert, kan det imidlertid se ut til 
at den primære intensjonen med å be barna om å fortelle fra sitt eget liv 
ikke har vært å bevege seg mot deres verden, men å identifisere uhen- 
siktsmessige følelser og tenkemåter ved å la barna gjøre seg synlige for 
gruppeledernes faglige blikk. 

I manualen til SMIL (Nasjonalt kompetansesenter for læring og mest- 
ring, 2011, s. 6) står det at forskning viser at barn som har psykisk syke 
eller rusavhengige foreldre, har økt forekomst av emosjonelle vansker, 
søvn- og atferdsproblemer og kognitive utviklingsforstyrrelser. Det står 

også at nedsatt selvfølelse, redusert tiltro til egne ressurser og sosial unn- 
vikelse ofte er kjennetegn ved gruppen. 

Martinsen (2000, s. 39) beskriver det faglige blikket som et «se etter»- 
blikk. Hun sier at det er et blikk som er innstilt på å observere utenfra, og 
som kun er rettet mot det typiske. Det er et blikk rettet mot emosjonelle 
vansker, søvn- og atferdsproblemer, kognitive utviklingsforstyrrelser, 
nedsatt selvfølelse, redusert tiltro til egne ressurser og sosial unnvikelse. 
På denne måten er det et blikk som er tilbaketrukket og tillukket for det 
særegne og unike i hvert enkelt barns liv. Martinsen sier at det er stor 
makt i den formen for tillukkethet som det faglige blikket representerer. 
Samtidig som den som blir sett, oppfordres til å gjøre seg synlig, blir han 
eller hun kun tatt imot som et objekt. Martinsen sier at dette er en smer- 
tefull måte å bli sett på. Det kan få den andre til å føle seg gjennomskuet 
og avkledt, angrepet og erobret. 


En fare for at barna krympes 


Med henvisning til Løgstrup sier Eide (2007) at når vi griper noe med våre 
begreper, påpeker eller fastslår vi samtidig at det er en likhet mellom det 
vi setter ord på, og det ordet vi bruker. Dette fører til at oppmerksomheten 
vår rettes mot noen egenskaper framfor andre. Eide sier at dette er en form 
for innsnevring som er nødvendig for at en samtale skal bli meningsfull. 
Fra et moralsk ståsted kan den imidlertid være problematisk. Grunnen er 
at det er en grense for hva i et annet menneskes liv vi kan gripe og definere 
uten å risikere at personen blir redusert — eller skapt i vårt bilde. Eide sier 
at dette ikke betyr at vi skal slutte å bruke begrepene, men at vi må kjenne 
begrepenes grenser. Dersom vi bruker dem til å ta styring over et annet 
menneskes karakterutvikling og gjør den andres personlighet til noe vi 
kan gripe og forme, har vi gått for langt. Vi har trådt over grensen til urør- 
lighetssonen. Eide viser til at Løgstrup sier at barn er spesielt utsatt for 
denne formen for krenkelse. Han knytter det både til voksnes holdninger 
overfor barn, og til det at barn har vært i verden i kortere tid enn voksne og 
derfor ikke har den samme tyngden i sitt erfaringsgrunnlag. 

Når det gjelder barn som har psykisk syke eller rusavhengige foreldre, 
peker den norske familieterapeuten Agnes Rabbe (2010) på hvordan de 

mye brukte begrepene «barn av psykisk syke» og «barn av rusavhengige» 
nettopp er egnet til å skape inntrykk av at det hefter noe ved barna, at de 
i kraft av å ha de foreldrene de har, er utrustet med bestemte egenskaper. 
På samme måte hevder hun at et annet mye brukt begrep, «de usynlige 
barna», skaper inntrykk av at det er barna det er noe galt med. Rabbe sier 
at begrepet bidrar til å skjule realiteten, at det dreier seg om barn som på 
forskjellige måter blir oversett av voksne. 

Martinsen (2005, s. 55) sier at i profesjonelle sammenhenger kan denne 
måten å forholde seg til det andre mennesket på, føre til en praksis der 
profesjonsutøveren uttrykker seg mer overtalende enn overbevisende. 
Hun sier at i overtalelsen er det felles engasjementet og vurderingen av 
saken borte. Den andres spørsmål fører ikke til at profesjonsutøveren 
stanser opp i ettertenksomhet. Han eller hun bryr seg ikke om hva den 
andre sier, men registrerer det sagte kun som et faktum. For den hjelpe- 
søkende nytter det heller ikke å argumentere mot det profesjonsutøveren 
sier. Han eller hun blir ikke hørt, men gjøres i stedet til et objekt som 
skal pådyttes noe. Martinsen (1993, s. 36) sier at relasjonen er preget av en 
form for fornuft som ikke befinner seg i den konkrete situasjonen, men i 
resultatene, i produktene, i måloppnåelsen, i det abstrakte. 

I en av gruppene jeg har observert, hadde de en aktivitet som skulle 
gjøre barna bevisste på hvor viktig det er å søke sosial støtte hos andre 
enn foreldrene. Gruppelederne hentet en bunke med kort og ba barna om 
å stille seg opp ved siden av hverandre på en rekke. De sa at barna skulle 
trekke ett og ett kort og lese høyt det som sto på kortet. Hvis de var enige 
i det gruppelederne leste, skulle de ta et skritt til høyre og stille seg på en 
lapp der det sto «helt enig». Hvis de var uenige, skulle de ta et skritt til 
venstre og stille seg på en lapp der det sto «helt uenig». Den ene gruppe- 
lederen trakk et kort og leste: «Når jeg gjør artige ting hos andre, tåler jeg 
bedre å være hjemme etterpå.» Barna stilte seg på lappen der det sto «helt 
uenig». Gruppelederne roste dem for at de var så flinke til å følge reglene. 
Så spurte de hvorfor barna hadde valgt å stille seg på lappen der det sto 
«helt uenig». En gutt svarte at når han var hos andre og hadde det mor- 
somt eller hyggelig, ville han bare være der hele tiden og ikke dra hjem. 
Han ville helst overnatte. Ei jente sa omtrent det samme. Gruppelederne 
oppfordret henne til å kjenne nøye etter om det ikke heller var sånn at 

når hun hadde vært på besøk et sted og hatt det hyggelig, ble det lettere 
å tåle vanskelighetene hjemme. «Hvis du må være stille fordi pappa ikke 
orker at du bråker, blir ikke det lettere hvis du først har vært hos noen og 
hatt det kjempegøy?» Jenta ristet på hodet. Hun sa at da lengtet hun bare 
tilbake og ville være mer på stedet der hun hadde hatt det gøy. 

I en annen gruppe hadde de en aktivitet der barna skulle få råd om 
hva som var lurt å gjøre hvis de ble ertet. Gruppelederne sa at det er lurt 
ikke å vise at man er lei seg, å si ifra til en voksen, å gå sin vei eller å late 
som ingen ting. Det som ikke er lurt, er å begynne å gråte, å ta igjen 
eller å begynne å sloss. Barna viste stor interesse for det gruppelederne 
sa. De rakk stadig hånden i været og fortalte om egne erfaringer med å 
ha blitt ertet. Samtidig ga de inntrykk av at de hadde en annen forståelse 
av sin egen rolle i disse situasjonene, enn den gruppelederne formidlet. Ei 
jente sa at når noen ertet henne, pleide hun å slå tilbake. Hun sa at hun 
hadde en ganske hard måte å slå på, som gjorde veldig vondt. Derfor var 
det sjelden noen ertet henne mer enn én gang. Hun fortalte om en gang 
hun hadde fått med seg fem andre jenter for å ta en gutt som hadde ertet 
henne. De hadde tatt ham skikkelig på vei hjem fra skolen. Jenta gjentok 
dette flere ganger, men hun fikk ingen respons. 

Martinsen (2005) sier at det å overbevise også er å påvirke, men på en 
helt annen måte. En overbevisende samtale er preget av likeverd. Begge 
parter kan stille spørsmål til saken og sammen prøve å komme fram til 
ny innsikt ved å se den fra flest mulige perspektiver. Relasjonen er tre- 
leddet. Martinsen sier at det er en form for relasjon som er preget av en 
grunnleggende tillit. Selv om man ser saken fra ulike perspektiver, står 
man på like fot. 

I en av skolegruppene skulle en gruppeleder hjelpe en gutt med å lage et 
sitteunderlag av tovet ull. Hun viste ham hvordan han skulle legge mange 
lag med ull oppå hverandre, annenhver gang vannrett og loddrett. Det 
lå poser med ull i forskjellige farger på en benk ved siden av bordet der 
de arbeidet. Gruppelederen sa til gutten at han kunne ta litt av den ullen 
hvis han ville lage et mønster på underlaget sitt. Gutten sa at han gjerne 
ville ha litt blå ull. Han ville lage en blå kniv midt på underlaget. Grup- 
pelederen sa at hun ikke var så flink til å lage kniver, men at hun skulle 
forsøke. Hun forklarte gutten at det var viktig at kniven ikke ble for tykk, 

for da vil ikke den blå ullen feste seg til den grå. Etter litt prøving fram og 
tilbake sa gruppelederen at hun trodde det ble for vanskelig. Kniven ville 
ikke feste seg. Gutten virket skuffet og lei seg, men sa at han forsto at det 
ikke gikk. Gruppelederen foreslo at de heller skulle prøve å lage guttens 
forbokstav i blå ull. Etter at han hadde tenkt seg litt om, sa gutten at han 
ville det. Sammen formet gruppelederen og gutten en fin K. Da de var 
ferdig med å tove underlaget og hadde skylt det, sto de sammen og så på 
hvor fint det hadde blitt. Gutten strøk hånden over den blå K-en og sa at 
jammen den hadde festet seg på en bra måte i den grå ullen. 

Martinsen (2000) sier at det fenomenet som skal verne oss mot å 
behandle et annet menneske som en ting, er fenomenet skam. Den for- 
men for skam hun sikter til, er en annen enn den skammen som får oss 
til å føle oss lite verdt i egne og andres øyne. Martinsen sier at det er en 
god og vernende skam. Den setter oss i en etisk beredskap ved å gjøre 
oss bevisste på når vi er i ferd med å passere grenser vi ikke kan over- 
skride uten å krenke det andre menneskets integritet. Hun beskriver det 
som en etisk beredskap som forutsetter at vi er nærværende og åpne for 
å bli berørt av det som skjer i situasjonen. Det noen av gruppelederne sa 
om at de følte seg usikre på om det var riktig å la barnas erfaringer få 
komme fram i gruppene, kan godt leses som uttrykk for den typen god og 
vernende skam Martinsen beskriver. Gruppelederne ønsket ikke å sette 
barna i en situasjon der de følte seg presset til å blottstille sider ved livet 
sitt som de ikke ønsket at de andre barna skulle få innsikt i. 


Sammenfatning og konklusjon 


I denne delen har jeg diskutert hvordan det teoretiske grunnlaget beskre- 
vet i manualene til Mestringsgrupper og SMIL, kan ha betydning for 
hva som blir ansett som god praksisutøvelse i møter med barn som har 
psykisk syke eller rusavhengige foreldre. Ut fra de argumentene som har 
kommet fram gjennom diskusjonen, mener jeg at det er riktig å konklu- 
dere med at det teoretiske grunnlaget synes å være lite egnet til å være 
handlingsveiledende dersom samtalegruppene skal være en praksis der 
barna blir ivaretatt som selvstendige meningssøkende og meningsska- 
pende subjekter. Det er flere grunner til dette. 

For det første synes det å være forankret i et risikoperspektiv som leg- 
ger føringer for en praksis der det ikke er barnas nåværende livssituasjon, 
men barnas måter å forholde seg til den nåværende livssituasjonen på som 
blir forstått som det som skal endres. På den måten vil det være en fare 
for at de profesjonelles oppmerksomhet ledes bort fra livet barna lever, 
og mot det som skal sikre at de utvikler seg til velfungerende voksne. En 
konsekvens av dette kan være at den smerten og det strevet barna forhol- 
der seg til i dagliglivet sitt, tilsløres eller blir gjort usynlig. Det kan få de 
profesjonelle til å overse at det mange av barna først og fremst trenger, er 
hjelp til å skape orden i det utrygge og kaotiske livet de lever her og nå. 

Det teoretiske grunnlaget synes også å være forankret i en individua- 
liserende tenkemåte der det er faktorer ved barna, og ikke ved den situ- 
asjonen barna lever i, som blir forstått som det egentlige problemet. Det 
synes også å være forankret i en forståelse av at dette er faktorer det går an 
å ha objektiv kunnskap om, forut for møter med konkrete barn. En fare 
ved dette er at det kan skape en forståelse av at gruppeledernes primære 
oppgave er å identifisere disse faktorene og arbeide med å endre dem. 
Den egentlige årsaken til barnas problemer - at foreldrene ikke er i stand 
til å gi dem trygg og god omsorg - kan på denne måten bli usynliggjort. 

Dette er ikke det samme som å si at teoretisk kunnskap ikke har noen 
verdi, men at den representerer et betydelig etisk problem dersom den 
generelle kunnskapen gjøres gjeldende for det enkelte barn uten å bli jus- 
tert slik at det blir samsvar mellom kunnskapen og barnets egne erfarin- 
ger og perspektiver (Eide, 2007). En teoretisk tilnærming som kun gjør 
barna til eksempler på det allmenne, har også i seg en fare for at den ikke 
vil bidra til å gjøre profesjonsutøveren til en åpen og bevegelig lytter. 

Det skjulte og fortellingene 


Det skjulte 


Ut fra det som er beskrevet i manualene til Mestringsgrupper (Voksne for 
Barn, 2008) og SMIL (Nasjonal kompetansetjeneste for læring og mest- 
ring, 2011), er formålet med samtalegruppene å hjelpe barna til å mestre 
livssituasjonen de er i, slik at de selv unngår å utvikle psykiske eller psy- 
kososiale problemer. I samtalegruppene jeg har observert, ble da også mye 
av tiden brukt til å lære barna forskjellige ting som skulle hjelpe dem til å 
takle problemene de måtte forholde seg til. Blant annet arbeidet gruppe- 
lederne med å lære dem hvordan de skulle forstå foreldrenes problemer, 
hvordan de skulle skille sine egne tanker og følelser fra foreldrenes, og 
hvordan de kunne leve et mer selvstendig og uavhengig liv. De arbeidet 
også med å gjøre barna bevisste på det sosiale nettverket sitt, med å lære 
dem å søke trøst, hjelp og støtte hos andre når de trengte det, og med å 
lære dem ikke å bli sinte eller ta igjen hvis de ble ertet. 

Skjult i disse aktivitetene synes det å ligge en forståelse av at det er en 
kobling mellom mangel på kunnskap og ferdigheter og det at barn som 
har psykisk syke eller rusavhengige foreldre, selv utvikler problemer. I 
manualen til Mestringsgrupper står det at den måten gruppelederne skal 
styrke barnas beskyttelsesfaktorer på, er gjennom målrettet kunnskapsø- 
kning og opplæring i spesifikke ferdigheter. I manualen til SMIL står det 
at den måten man skal styrke beskyttelsesfaktorene på, er ved å legge til 
rette for utveksling av erfaring og formidling av kunnskap og informa- 
sjon om rusproblemer og psykisk sykdom. 

Forståelsen av at kunnskap skal være det primære svaret på proble- 
mene barna strever med, er en forståelse som ikke bare synes å ligge 
til grunn for den formen for praksis jeg har observert, men også for 

andre typer forebyggende hjelpetiltak rettet mot utsatte og sårbare barn 
(ungsinn.no). I artikkelen «Boken som mangler, ord som går på tom- 
gang og sykt flinke jenter: Kunnskap og helse» (2016) viser forfatterne 
Birgit Nordtug og Gunn Engelsrud til et opprop som sier at det trengs 
mer kunnskap om psykisk helse i skolen. De hevder at det tilsynelatende 
blir tatt for gitt at mer kunnskap om psykisk helse vil gi barn og unge 
bedre helse, og de argumenterer for at det er en kobling mellom feno- 
menet «flink jente», psykiske problemer og kunnskap om psykisk helse. 
De hevder også at det er skapt et inntrykk av at denne koblingen er gitt, 
og at det ser ut til å være bred enighet i vårt samfunn om at kunnskap 
om kan gjøre fri fra. Nordtug og Engelsrud spør seg om de flinke jen- 
tene blir mindre «(p)syke» hvis de får mer kunnskap om psykisk helse 
i skolen, eller om det i stedet kan være slik at kunnskapen kan virke 
begrensende på jentenes arbeid med egen helse. De knytter spørsmå- 
let til språkets begrensninger som uttrykks- og erkjennelsesmåte, og 
sier at uansett hvor relevante de begrepene som velges, er, vil det alltid 
være en rest av betydning som er meningsbærende for den enkelte, men 
som ikke kan uttrykkes språklig. De sier også at begreper og kunnskap 
om psykisk helse er allmenne og generelle forståelser som ikke favner 
om det «mer» som gjør levd liv og subjektivitet til noe annet. Kunn- 
skap om psykisk helse kan derfor ikke identifisere og representere de 
«(p)sykt» flinke jentenes og alle andres levde liv og subjektivitet fullt ut. 
Det vil alltid være huller i meningsdannelsen, som begrepene og kunn- 
skapen ikke får sagt noe om. 

Slik jeg leser de to forfatterne, argumenterer de for at psykiske pla- 
ger er en levd og meningsfylt erfaring det ikke går an å ha abstrakt og 
generell kunnskap om. De argumenterer også for at det ikke finnes noen 
garanti for at abstrakt og generell kunnskap om psykisk helse kan hjelpe 
enkeltindivider til å skape mening i eget liv. Også i samtalegruppene jeg 
har observert, hadde den kunnskapen som ble formidlet til barna, stort 
sett en abstrakt og generell form. Ut fra det barna selv fortalte, fikk jeg 
inntrykk av at det var stor avstand mellom det som ble formidlet, og det 
de hadde å streve med i sitt eget liv. 

I samtaler med meg var det flere gruppeledere som sa at de tvilte på 
verdien av den informasjonen de ga. En gruppeleder sa at hun var veldig 

usikker på om hun hadde barna med seg når hun snakket på den over- 
flatiske og enkle måten manualen la opp til. Hun opplevde at det hun 
formidlet, hadde få eller ingen likhetstrekk med det livet barna levde 
hjemme. En annen gruppeleder sa at det som sto i manualen, ville ha 
passet veldig fint hvis hun skulle snakket med barn som lever i familier 
der det ikke er noen spesielle problemer, eller der problemene er veldig 
små. Hun sa at det er mye god lærdom i manualen som et vanlig, veltil- 
passet barn kan ha nytte av, men at den ikke er egnet for barn som lever 
på den måten som barna i hennes grupper gjør. Hun sa at dette er barn 
som lever «jævlig utfordrende liv», og at problemene deres er så store og 
sammensatte at det er umulig å forstå hva man kan gjøre for å hjelpe dem. 
Det handler ikke bare om sykdommen til foreldrene, men om veldig mye 
annet. 

Det kan være grunn til å tenke over om det var sine egne erfaringer 
eller fagfolks forståelser barna fikk hjelp til å sette ord på. Roy sa rett ut 
at han ikke brydde seg om å vite hvorfor faren drakk. Det han ga inn- 
trykk av å være opptatt av, var de konsekvensene farens drikking hadde 
for relasjonen mellom dem. Det er også verdt å merke seg at det ikke var 
noen av barna i gruppene jeg observerte, som etterspurte den formen for 
kunnskap manualene sier at de mangler. Det barna tok initiativ til å sette 
ord på, var erfaringer knyttet til eksistensielle fenomener som omsorgss- 
vikt, utrygghet, ensomhet, svik og savn. 

Den retningen innenfor den avdekkende hermeneutikken som sær- 
lig beskjeftiger seg med de grunnleggende betingelsene for menneskets 
eksistens, er den eksistensielle hermeneutikken. Som jeg har forklart tid- 
ligere i boken, bygger den på en forståelse av at vi, allerede før noen form 
for bevisst refleksjon, ugjenkallelig og uoppløselig hører sammen med 
verden. Den er en filosofi som er mer opptatt av spørsmål knyttet til det 
at mennesket er til, enn av spørsmål knyttet til hva mennesket er. Som 
nevnt tidligere er de viktigste bidragsyterne til denne formen for herme- 
neutikk Hans-Georg Gadamer og Martin Heidegger. For å få en dypere 
forståelse av betydningen av det som ikke ble satt ord på, eller som bare 
så vidt ble antydet eller nevnt i samhandlingene mellom gruppelederne 
og barna, vil jeg i det følgende diskutere det i lys av noen elementer fra 
Heideggers filosofi. 

Den eksistensielle hermeneutikken 


I sitt hovedverk fra 1927, Sein und Zeit, på norsk Væren og tid, argumen- 
terer Heidegger for at mennesket ikke kan forstås som et opprinnelig for- 
nuftsvesen. Forståelse er ikke noe vi kan ha som fristilte subjekter, men 
noe vi er gjennom vår eksistensielt engasjerte måte å være til i verden 
på. Han hevder at filosofien er basert på menneskelige grunnerfaringer 
som ikke selv kommer til uttrykk, men som tvert imot blir tildekket, og 
at så lenge disse grunnerfaringene er skjult, vil filosofien forbli grunnløs 
og meningsløs. For å få en grunnleggende forståelse av hva det vil si å 
være et menneske, ønsker han å dreie filosofien i retning av det konkrete, 
faktisk opplevde livet. I Væren og tid arbeider han med å avdekke en fel- 
lesmenneskelig væremåte som går forut for enhver positiv vitenskap, og 
som kan forklare hva som ligger til grunn for og muliggjør de mange 
forskjellige menneskelige eksistensformene (Holm-Hansen, 2007). 

I sitt arbeid med å avdekke det førvitenskapelige går Heidegger len- 
ger enn Husserl. Der Husserl snakker om bevisstheten som rettet mot 
objektene i verden, snakker Heidegger om den menneskelige tilværelsen 
som befinner seg i verden, i handling og dialog med andre mennesker 
(Svenaeus, 2005, s. 66). Han beskriver den menneskelige tilværelsen som 
en væren-i-verden. Med verden mener han da ikke en totalitet av alt som 
eksisterer, men det nettverket av mening som ligger til grunn for hvordan 
de enkelte tingene trer fram for oss. Verden er således ikke noe mennes- 
ket er seg bevisst, men noe det lever i på en total og oppslukende måte 
gjennom å erfare seg selv og verden i ett (Svenaeus, 2005, s. 67). 

Slik Heidegger beskriver det, er mennesket i verden både som et 
avgrenset individ og som innvevet i sammenhenger. På den ene siden er 
det en del av de natur- og livsprosessene som utgjør verden. På den andre 
siden føler, tenker og handler det ut fra sin egen posisjon i forhold til den 
helheten det er innvevet i. Dette innebærer at mennesket bare kan forstås 
med henvisning til verden. Samtidig kan verden bare forstås med henvis- 
ning til mennesket (Aanderaa, 1994). 

I sin forståelse av forholdet mellom mennesket og verden legger Hei- 
degger stor vekt på det praktiske engasjementet. Han sier at mennesket 
ikke først og fremst er en observatør, men en deltaker som hører hjemme 
i den konkrete praktiske verdenen. Det er ikke gjennom teoretiske 

betraktninger, men gjennom at vi tar verden i bruk, at den bli menings- 
full for oss (Fløistad, 1993). Tingene vi benytter, kaller Heidegger for verk- 
tøy. Han beskriver verden som et stort verksted der hvert verktøy får sin 
mening ut fra måten det blir brukt på. Et glass er laget til å drikke av, en 
seng til å sove i, et hus til å bo i. Verden er den helheten, det nettverket av 
mening som tingene står fram og får sin mening fra. 

Heidegger sier at denne måten å være-i-verden på er noe vi tar for gitt. 
Den er ikke noe vi først må begrunne og deretter fatte en beslutning om, 
før vi utfører den. Det normale og hverdagslige framstår som noe på 
forhånd kjent. Vi går opp i handlingene våre, og vi tenker ikke så mye 
over det vi gjør. For eksempel er en hammer vanligvis ikke noe vi gjør til 
gjenstand for teoretiske spekulasjoner, men noe vi griper med hånden. 
Idet vi tar den i bruk, vil det imidlertid også være en rekke andre ting 
vi må ta med i betraktning, som spikeren, materialet vi hamrer på, og 
benken der materialet ligger. Alle bruksgjenstander vi omgir oss med, 
vil på denne måten være tegn som igjen viser til andre tegn, som til slutt 
er kjedet sammen i et nettverk av mening vi kan betegne som vår verden 
(Fløistad, 1993). Dette betyr at en ting kun er meningsfull innenfor det 
kontekstuelle. Derfor må vi alltid begynne forståelsen vår i den konkrete, 
hverdagslige verdenen, ikke i en teoretisering om hva tingenes vesen er. 

Heidegger sier at når ting fungerer alminnelig godt, utgjør verden en 
bakgrunn vi er fortrolige med og føler oss hjemme i (Svenaeus, 2005). Når 
det trygge og vante bryter sammen, for eksempel ved alvorlig sykdom, 
skjer det imidlertid et sammenbrudd av mening som gir oss en grunn- 
fornemmelse av at verden er et ugjestmildt sted, et sted hvor den trygghe- 
ten vi vanligvis tar for gitt, mangler. Dette får oss til å føle oss hjemløse 
(Fløistad, 1993). 

Når det gjelder samtalegruppene jeg har observert, kan måltidene 
gruppelederne organiserte, godt forstås som uttrykk for et ønske om å 
skape den formen for hjemlighet og fortrolighet Heidegger beskriver. Det 
samme gjelder den uformelle praten de hadde med barna om hverdags- 
lige ting som skole, fritid og venner. I vår kultur er mat, blomster, lys, 
servietter og uformelt fellesskap noe vi vanligvis forbinder med noe trygt 
og godt. I samtaler med meg sa gruppelederne også at de ønsket å gjøre 
samtalegruppene til et godt og trygt sted å være, et sted der barna ikke 

skulle behøve å forholde seg til den utryggheten, eller hjemløsheten, som 
preget hverdagslivet deres. 

De fleste barna ga da også inntrykk av at de opplevde måltidene som 
trygge og gode, men det var også barn hvis væren-i-verden syntes å være 
formet av en annen forståelsesstruktur. For dem var måltidene en kilde 
til uro og utrygghet. De strevet med å sitte stille, de sølte, bråket og sa at 
de ikke likte maten som ble servert. 


Mennesket er ikke uavhengig og fritt 


En konsekvens av Heideggers syn på det tette forholdet mellom men- 
nesket og verden er at mennesket aldri kan være absolutt uavhengig og 
fritt. Vår forståelse er avhengig av et språk og en kultur der andre har 
snakket og handlet før oss. Å være i verden innebærer å være sammen 
med andre mennesker, både levende og døde, og ut fra dette samværet 
bygge opp en selvstendig forståelse. Vi oppdager ikke først oss selv og 
så de andre. Tvert imot er det gjennom de andre vi oppdager oss selv 
(Svenaeus, 2005, s. 68). 

Et grunnleggende trekk i alle menneskers liv er at vi er avhengig av 
andre. Grunnlaget for vår individuelle livsutfoldelse er ikke noe vi skaper 
selv, men noe som blir gitt oss gjennom de fellesskapene vi lever og virker i. 
Den amerikanske teologen John Wall (2010, s. 13) hevder at barn på en 
spesielt tydelig måte viser oss menneskelivets historisitet. Barn fødes inn 
i en verden som allerede er. De velger ikke selv det språket, den familien, 
det samfunnet eller den kulturen som er med på å danne det nettver- 
ket av mening de har å forstå seg selv og livet sine med. Samtidig fortol- 
ker hvert barn disse betingelsene på sin egen måte. Arne Johan Vetlesen 
(2001, s. 29) beskriver avhengigheten av andre som et ikke-valgt grunn- 
vilkår det ikke er mulig å se bort fra. Vi trenger andre for å sikre livet, 
både fysisk, psykisk og emosjonelt. Dette gjør tilværelsen vår skjør. Vi 
lever hele tiden med en risiko for at det som er livsnødvendig for oss, og 
som bare andre kan gi, ikke blir gitt. Vetlesen (2001, s. 27) sier at svaret på 
denne avhengigheten er omsorg. Han beskriver omsorgen som gulvet i 
ethvert menneskes liv — det vi står på, det vi støtter oss til, det som holder 
oss oppe. 

Ifølge Vetlesen dreier omsorg på sitt mest basale seg om oppretthol- 
delse av livet. Men omsorg er også mye mer. Han sier at det å gi omsorg 
også er å understøtte et verdig liv. Vetlesen sier at behovet for å ha et gulv 
å stå på, å bevege seg langs, å falle på, til forskjell fra å falle gjennom eller 
under, er noe som melder seg ved livets start og varer livet ut. Det mel- 
der seg ubedt, forut for valg og hinsides vår myndighet, vår autonomi og 
frihet. Slik han beskriver det, er omsorg et relasjonelt fenomen. Uansett 
hvor ressurssterke vi er, er det ikke noe vi kan gi oss selv. 

En spesiell form for omsorg er den foreldre gir sine barn. Den er knyttet 
til hverdagslivet og forbindes ofte med praktiske gjøremål og utviklings- 
støtte. Ut fra det Vetlesen sier, har den imidlertid også en dypere dimen- 
sjon; den danner det gulvet barn har å stå og falle på. Når omsorgen er 
trygg og god, oppleves den som oftest som naturlig og selvfølgelig. Barn 
som får den omsorgen de trenger, vil vanligvis ikke tenke over det. Barn 
som opplever at omsorgen er mangelfull, kan imidlertid erfare et sammen- 
brudd av mening som gjør dem oppmerksomme på hvor skjørt livet er. 

Den norske forfatteren Gro Dahle har skrevet flere bøker for barn der 
hun på en gripende måte formidler den eksistensielle ensomheten og 
smerten barn kan erfare når det som er hjemlig, vant og trygt, bryter 
sammen - når de ikke lenger har et gulv å stå og falle på. I boken Håret til 
mamma (Dahle, 2007) forteller hun hvordan det er for Emma når moren 
blir deprimert. Moren, som vanligvis synger og er glad, ligger stille på 
sofaen og reagerer ikke når Emma sier at hun er sulten. Håret hennes, 
som pleier å være levende, velduftende og vakkert, blir uregjerlig og fullt 
av knuter og floker. Det sprer seg ut over hele stuen og truer med å for- 
trenge Emma helt. I boken Sinna Mann (Dahle, 2012) forteller hun hvor- 
dan det er for Boj når faren er voldelig mot moren. Den vanligvis så snille 
og rolige faren forandrer seg til et brølende monster som truer hele Bojs 
eksistens. Han føler seg ikke lenger trygg i sitt eget hjem. Huset har blitt 
som om det er laget av tynt papir. Taket presser mot gulvet. Det brenner i 
gangen. Også kroppen til Boj er i ferd med å gå i stykker. Det er som om 
noe strammer seg til inne i ham, hendene verker. Hjertet hans løper om 
kapp med ham selv. 

I samtaler jeg hadde med barna som deltok i samtalegruppene jeg har 
observert, var det flere som uttrykte seg slik at jeg fikk inntrykk av at de 


265 


KAPITTEL 7 


hadde gjort erfaringer som hadde fått dem til å tenke over hva omsorg er. 
På litt forskjellige måter beskrev de det som at foreldre må være villige til 
å involvere seg i barnas liv og ta vare på barnas ve og vel. Noen sa at det er 
viktig at voksne er der for at barn ikke skal få vondt inne i seg. Andre sa at 
det er viktig at voksne viser at de bryr seg. På spørsmål om hva det betyr å 
bry seg, svarte de at da passer de voksne på ikke å krangle. De hjelper også 
barna med forskjellige ting, for eksempel lekser, de snakker med dem på 
en måte som gjør at de ikke blir triste, de passer på å ha ting i kjøleskapet, 
de gir barna mat og vann og passer på at de trives. En gutt sa at de voksne 
må ta barna med ut og ikke la dem være inne i huset hele tiden. De må 
også passe på at barna ikke er for mye alene. To ungdommer jeg snakket 
med, beskrev hvordan de opplevde at utilstrekkelig omsorg hadde hatt 
vidtrekkende konsekvenser for dem. De sa at det som er spesielt vanskelig 
med å ha en psykisk syk mor, er at det går ut over selvtilliten din. De sa 
også at når du ikke har noen selvtillit, ødelegger det personligheten. De 
mente at de hadde miste flere venner fordi de ikke greide å være seg selv. 


Forståelsen er alltid «stemt» 


Heidegger sier at et grunntrekk ved menneskets måte å være i verden på 
er dets åpenhet (Aanderaa, 1994). Han beskriver åpenheten som en nød- 
vendig betingelse for at noe i det hele tatt skal bli oppfattet og forstått. 
Det er åpenheten som gjør at vi lar verden påvirke oss, slik at vi kan la 
noe komme til syne. Inger Aanderaa (1994) sier at åpenheten hjelper 
oss å avdekke det som skjer, det som er. I bestemte situasjoner forstår 
vi tingene på bestemte måter — vi avdekker dem. Samtidig forstår vi 
aldri alt. I alle situasjoner vil vi forholde oss til noen aspekter og se bort 
fra andre. På denne måten er forståelsen vår alltid både avdekkende og 
tildekkende. 

En forutsetning for at vi skal kunne forstå, er derfor at vi er villige til å 
bli påvirket av hverandre. Det er kun gjennom at våre egne perspektiver 
blir utfordret av andres, at vi har muligheter til å forstå noe nytt om oss 
selv. Å leve i relasjoner til andre og de fellesskapene vi er del av, er aldri 
bare å påvirke dem. Det er også alltid å stille seg åpen for å bli formet av 
andre. John Wall (2010) sier at denne åpenheten representerer både vår 

styrke og vår sårbarhet. Sårbarheten ligger i at det kun er gjennom å bli 
innlemmet i fellesskap med andre at vi blir til som subjekter. Wall sier at 
hvis vi grunnleggende sett vil forstå hva det er å være menneske, er det 
denne sårbarheten vi må rette oppmerksomheten mot. 

Slik jeg leser manualene til Mestringsgrupper og SMIL, er målet med 
samtalegruppene å åpne. I manualen til SMIL (Nasjonalt kompetanse- 
senter for læring og mestring, 2019) står det at SMIL-gruppene skal være 
et sted der barn med psykisk syke og rusavhengige foreldre blir lyttet til 
og tatt på alvor, der barnas egne ressurser blir løftet fram. Det står også 
at barnas følelser av skyld og skam kan knyttes til kulturelle tabuer, og at 
det er en målsetting å hjelpe til med å skape åpenhet, både innad i fami- 
lien og i relasjoner til andre. Ut fra det som har kommet fram gjennom 
denne studien, kan det samtidig være grunn til å spørre om gruppene 
også kan representere en praksis forankret i tenkemåter som bidrar til 
å tildekke. Jeg tenker da både på troen på at det finnes absolutt og sik- 
ker kunnskap, på at praksisen blir best dersom den gjennomføres i tråd 
med ferdig etablerte kjøreregler, og på forståelsen av at barna er bærere av 
bestemte typer egenskaper de trenger hjelp til å endre. 

Slik Heidegger beskriver det, er forståelsen aldri frittsvevende. Den er 
alltid knyttet til et engasjement i den spesifikke situasjonen og konteksten 
den utfolder seg i. Dette betyr at vi, som erkjennende vesener, aldri kan 
være nøytrale. Heidegger sier at forståelsen vår alltid er «stemt» (Svena- 
eus, 2005). Han beskriver det å være stemt på en eller annen måte som 
en del av menneskelivets grunnstruktur. Livet virker på oss og gir oss 
umiddelbare og uformidlede stemninger og fornemmelser. Disse lar seg 
ikke gripe direkte og erkjenne, men de er til stede som en følelsesmessig 
klangbunn som preger forholdet vårt til både oss selv og dem vi omgås. 
Tilværelsens grunnleggende måte å vise seg på er derfor gjennom følel- 
sene. De er den primære kilden til kunnskap om tingene, oss selv og de 
andre. Følelsene sier både noe om hva situasjonen vi er i her og nå, dreier 
seg om, og hvordan vi har det med tilværelsen som helhet. Hvordan vi 
stemmes gjennom det vi erfarer, vil også få betydning for hva og hvordan 
vi forstår, begrepssetter og omtaler det (Aanderaa, 1994). 

Barna som deltok i samtalegruppene jeg har observert, ga inn- 
trykk av at de var stemt på mange forskjellige måter. I samtalene med 

gruppelederne formidlet de følelser som utrygghet, ensomhet, savn, 
frykt, lengsel og maktesløshet. Det er vanskelig å forstå at de skal ha tatt 
imot den abstrakte og generelle kunnskapen som ble formidlet til dem, 
på den samme måten. Ut fra det Heidegger sier, virker det heller rimelig 
å gå ut fra at barna som satte kryss ved siden av den følelsen de hadde da 
de kom til gruppesamlingen, kan ha opplevd det som foregikk i samtale- 
gruppen, svært forskjellig. De var helt ulikt «stemt». Fordi dette ikke ble 
gjort til tema i samhandlingene, kan det se ut til at et vesentlig aspekt ved 
deres væren-i-verden forble skjult. 


Barn kan mestre livet sitt gjennom forståelse 

En konsekvens av at vi fødes inn i en verden som allerede er, er at den ikke 
kan være vårt verk. Den mest fundamentale av alle menneskelige erfarin- 
ger er at eksistensen ikke er noe vi selv har skapt. Den er heller ikke noe vi 
fullt og helt kan kontrollere. Vi kastes daglig ut i situasjoner preget av en 
rekke betingelser vi verken selv har valgt eller kan gjøre noe for å endre, 
men som vi likevel må håndtere så godt vi kan. Vi har for eksempel ikke 
bestemt at vi skulle bli født, eller at alt liv skal dø. Både livets begynnelse 
og livets slutt er skjult for oss. Vi har heller ingen særlig makt over livets 
gang. Det samme gjelder det at vi er utlevert til hverandres ivaretakelse, 
at det er en tett forbindelse mellom vårt forhold til andre mennesker og 
vårt selvforhold, at vi kan åpne oss for verden, og at vi tør å utlevere oss 
(Wolf, 2009). 

På denne måten åpner livet mer for undring enn for svar. Vi må leve 
med motsetninger, med det absurde og ufullkomne og med at vi ikke har 
alt i vår makt. Jakob Wolf sier at hvis vi ikke forholder oss til det ufor- 
klarlige i livet vårt, og til det vi ikke har makt til å endre, er det en stor og 
viktig del av tilværelsen vi unnlater å forholde oss til (Wolf, 2009). Den 
måten vi prøver å mestre det ukontrollerbare og uforklarlige på, er gjen- 
nom å forstå. Heidegger sier at et felles menneskelig anliggende er å søke 
kunnskap, forståelse og ferdigheter som gjør det mulig å forholde seg til 
de livsvilkårene som er gitt. Den norske legen Edvin Schei (2001) sier at 
Heidegger på denne måten tilbyr en annen forståelse av begrepet mest- 
ring enn det som er vanlig i vår kultur. For Heidegger er mestring ikke å 

besitte en bestemt form for kunnskap eller å ha bestemte ferdigheter, men 
en universell menneskelig streben. 

Menneskers eksistensielle strev for å orientere seg i en kompleks verden 
er ikke noe som skiller voksne fra barn. De svenske barneforskerne Sven 
G. Hartman og Tullie Torstenson-Ed (2007) sier at barns egen livsfor- 
tolkning er fundamental for deres selvforståelse og opplevelse av mening. 
Gjennom sine forskningsarbeider viser de at barn ikke skiller seg vesent- 
lig fra voksne når det gjelder å stille spørsmål av eksistensiell karakter. 
De sier at barn har det samme behovet som voksne for å bearbeide erfa- 
ringene sine og reflektere over seg selv i relasjon til verden. Samtidig er 
barns livsspørsmål uttrykk for en eksistensiell undring voksne ikke alltid 
oppfatter eller forstår. De blir derfor ofte undervurdert. 

Når barna som deltok i samtalegruppene jeg observerte, sto fram og 
fortalte fra livet sitt, var det kanskje deres måte å prøve å mestre erfa- 
ringer av at tilværelsen ikke kjentes hjemlig og trygg på. Når Roy for- 
teller om da han møtte faren på butikken, når Line forteller om moren 
som ringer om natten og vil ha trøst, og når Lars forteller om gutten som 
ertet ham på skolen, forteller de ikke om fenomener som kan forklares 
med henvisning til fakta, men om fenomener som stiller grunnleggende 
spørsmål ved hvordan de skal gi mening til sin egen eksistens. 

Hvor dyptliggende barns streben etter mening er, kommer på en tan- 
kevekkende måte til uttrykk i den kanadiske antropologen Myra Blue- 
bond-Langners studie av barn som er døende av leukemi. I boken The 
Private Worlds of Dying Children (Bluebond-Langner, 1978) beskriver 
hun hvordan de syke barna selv skaffer seg kunnskap om sykdommen og 
det som kommer til å bli utfallet av den. Slik Bluebond-Langner beskriver 
det, snakket verken foreldre eller helsepersonell med barna om at de kom 
til å dø. Likevel døde samtlige av barna med en visshet om at det var det 
som kom til å skje. Ifølge Bluebond-Langner var barnas viktigste kilde 
til kunnskap det som skjedde med dem og rundt dem på sykehuset. For 
eksempel var det i forbindelse med at et av de andre barna på avdelingen 
døde, at de forsto at de også selv kom til å dø. Dersom det var lenge siden 
et barn hadde dødd, var det derfor bare de som hadde vært på avdelingen 
lengst, som visste at de hadde en dødelig sykdom. Når det var kort tid 
siden et barn hadde dødd, var også de barna som bare hadde vært på 

avdelingen en liten stund, klar over hva som kom til å skje med dem. 
Bluebond-Langner beskriver også hvordan barna hadde forstått at verken 
foreldrene eller helsepersonellet ønsket å snakke med dem om det som 
kom til å bli utfallet av sykdommen. Barna tok hensyn til dette ved ikke 
å røpe at de hadde forstått det. Når de snakket med voksne, passet de 
alltid på å holde seg til ukontroversielle temaer friske mennesker snakker 
sammen om. Samtidig snakket de mye med hverandre om sykdommen 
sin. De passet imidlertid på å gjøre det når de voksne ikke kunne høre hva 
de sa. Derfor snakket de sammen på steder voksne vanligvis ikke kom, 
for eksempel på toalettet. 

Bluebond-Langner sier at det at barna aldri tok initiativ til å snakke 
med de voksne om sykdommen, ble fortolket av de voksne som uttrykk 
for at de ikke hadde forstått alvoret i situasjonen, og at de verken emosjo- 
nelt, intellektuelt eller språklig var modne nok til å forstå begreper som 
«alvorlig syk» eller «døende». For å skåne barna unnlot de voksne der- 
for å snakke med dem. Barna ble ikke møtt som de meningssøkende og 
meningsskapende aktørene de var, men som uferdige utgaver av noe de 
aldri kom til å bli. 


Det som ikke blir snakket om eller 
utdypet nærmere 


Slik Heidegger beskriver det, er det gjennom mennesket selv at verden, 
tingene og de andre menneskene åpenbarer seg og blir forståelige. Dette 
betyr at de som skal støtte og hjelpe et annet menneske i dets streben 
etter å skape mening, må tenke nøye over hvilke sider ved tilværelsen de 
avdekker, og hvilke de tildekker. De må også tenke over om det de avdek- 
ker eller tildekker, bidrar til å forsterke det andre menneskets opplevelse 
av hjemløshet, eller om det bidrar til å gjøre tilværelsen mer hjemlig 
og trygg. 

I artikkelen «To Give Suffering a Language» (Schweizer, 1995) beskriver 
den amerikanske professoren i litteraturvitenskap Harold Schweizer et 
møte mellom ei sju år gammel jente og en medisinstudent. Jenta er stygt 
forbrent over det meste av kroppen. Studenten har fått i oppgave å holde 
henne i den uskadede hånden for å berolige og trøste henne under det 

daglige sårstellet. Situasjonen er forferdelig. Jenta har store smerter. Stu- 
denten prøver å avlede henne ved å prate om hverdagslige ting som fami- 
lie, skole og venner. Han snakker om alt mulig annet enn den smertefulle 
situasjonen de begge er så berørt av. Jenta gir ingen respons. Etter mange 
mislykkede forsøk på å avlede med nøytralt snakk skjer det et gjennom- 
brudd. Opprørt over jentas lidelse og sin egen manglende kompetanse 
til å møte den ber studenten henne om å fortelle hvordan hun holder ut 
smerten, og hvordan det føles å være så stygt forbrent. For første gang 
responderer hun. Hun vender et ansikt mot ham som er så ødelagt at det 
nesten er uten menneskelige trekk, mens hun svarer på spørsmålet i enkle 
og klare vendinger. 

Situasjonen Schweizer beskriver, framstår som preget av et totalt sam- 
menbrudd av mening, både for jenta og medisinerstudenten. For jenta er 
det knyttet til at kroppen hennes er fullstendig ødelagt. For studenten er 
det knyttet til erfaringen av at den måten han vanligvis samhandler med 
barn på, ikke fungerer. Det de begge pleier å forbinde med noe velkjent og 
trygt, vekker ingen gjenklang. 

Det kan være grunn til å tenke over om mange av barna som deltok i 
samtalegruppene jeg har observert, kan ha opplevd varianter av den for- 
men for hjemløshet Schweizer her beskriver. Det kan også være verdt å 
tenke over om de kan ha opplevd den abstrakte og generelle informasjo- 
nen de fikk, og en del av aktivitetene som gruppelederne la til rette for, 
omtrent på samme måte som jenta i fortellingen til Schweizer opplever 
studentens forsøk på å berolige og skape avstand til smerten. Når Else 
forsikrer barna om at de aldri kommer til å bli psykisk syke, dekker hun 
til at noen av barna trolig har arvet den sårbarheten hun sier det er nød- 
vendig å være født med, og at de fleste av barna lever med de formene for 
belastninger hun sier er nødvendige for at sårbarheten skal utvikle seg til 
psykisk sykdom. Det er ikke utenkelig at noen av barna kan ha reflektert 
over dette. 

Ved å prøve å trøste og berolige jenta prøver studenten i Schweizers 
fortelling å ta oppmerksomheten bort fra den hjemløsheten som plager 
dem begge. Han tildekker ikke bare jentas væren-i-verden, men også sin 
egen. Gjennombruddet skjer først når han våger å avdekke hjemløsheten. 
Spørsmålet han stiller, skaper et rom av gjensidighet hvor det blir mulig 

for jenta å uttrykke seg. Rommet blir skapt fordi han ikke lenger søker å 
skape avstand til smerten, men viser vilje til å involvere seg i den. Han 
prøver ikke lenger å distrahere jenta eller å foreslå en løsning, men støtter 
henne i å forholde seg til lidelsen ut fra sin væren-i-verden. Samtidig lyt- 
ter han ikke etter noe annet enn hennes tale. Han lytter ikke for å forklare 
eller for å finne ut hva som kan ligge bak det hun sier, men for å forstå, for 
å bevitne og hjelpe. Barna som deltok i samtalegruppene jeg har obser- 
vert, ville trolig ha sagt at det studenten her gjør, er å vise at han bryr seg. 

Schweizer sier at studenten i etterkant av hendelsen fortalte at mens 
jenta snakket, var det som om det ødelagte ansiktet hennes gradvis trådte 
fram og fikk tilbake sine menneskelige trekk. Han sa også at mens hun 
snakket, grep hun stadig hardere om hånden hans. På et tidspunkt gikk 
det opp for ham at situasjonen hadde snudd. Det var ikke lenger han som 
holdt jentas hånd, men hun som holdt hans. 

Fortellingen til Schweizer viser en måte å støtte og hjelpe utsatte barn 
på som ikke dreier seg om å tilby generell kunnskap og informasjon, men 
om å leve seg inn og ta del i deres væren-i-verden. I det følgende vil jeg 
diskutere betydningen av noen fenomener som åpenbart har vært i spill i 
samhandlingene mellom gruppelederne og barna i samtalegruppene jeg 
har observert, men som ikke ble gjort til tema i den videre samhandlin- 
gen: Barnas smerte og lidelse, følelser av skyld og skam, barnas erfaringer 
med vold og rus og at det er foreldrenes måter å utøve omsorgsansvaret 
sitt på som er den egentlige grunnen til at barna har det vanskelig. 


Barnas smerte og lidelse 


Som jeg tidligere har redegjort for, ga barna i samtalegruppene inntrykk 
av at de levde ekstremt vanskelige liv. Gjennom det de både sa og gjorde, 
formidlet de et stort lidelsestrykk. Blant annet beskrev de erfaringer 
knyttet til eksistensielle fenomener som omsorgssvikt, utrygghet svik og 
savn. De formidlet også følelser som ensomhet, skuffelse, frykt, maktes- 
løshet og håpløshet. 

I en av skolegruppene spurte jeg barna om de visste hvorfor de var med 
i gruppen. Ei jente sa: «Vi er her fordi vi ikke har det bra, fordi vi er triste 
inne i oss.» Hun fortalte at de som var med, enten hadde mistet mamma 

eller pappa eller hadde en mamma eller pappa som var veldig syk. Selv 
var hun med fordi moren hennes var død. Hun sa at moren gjorde det 
selv, og at hun tenkte på det nesten hele tiden. To gutter fortalte at de var 
med fordi foreldrene deres kranglet så mye. De sa at når foreldrene var 
sinte på hverandre, ble de veldig lei seg og redde. Den ene gutten sa at han 
pleide å krabbe under en stol og gjemme seg når foreldrene kranglet. I en 
gruppe var det ei jente som sa at grunnen til at hun var med i gruppen, 
var at moren hennes trengte å få henne vekk. Hun fortalte at moren var 
mye sliten og trist, og at det var godt for henne å få datteren ut av huset. 
Mange av barna ga også uttrykk for at de ikke hadde noen tro på at livet 
deres kom til å bli bedre. Noen sa at det aldri kom til å endre seg, andre 
sa at de trodde det kom til å bli mye verre. Det var også barn som ga inn- 
trykk av de ikke trodde det fantes voksne som brydde seg om hvordan de 
hadde det, eller som kunne hjelpe. 

I en gruppe var det en gutt som laget en stor tegning av en mann som 
gråt. Han holdt tegningen opp så alle kunne se. Han sa høyt og tydelig at 
han hadde tegnet en som var psykisk syk. Den ene gruppelederen spurte 
om han trodde at mannen kom til å få hjelp. Gutten svarte nei. «Han 
far vel hjelp til slutt», sa gruppelederen. Gutten svarte ikke. Han la teg- 
ningen ned på bordet og tegnet mange triste ansikter rundt mannen. Så 
skrev han navnet sitt over hele tegningen med store bokstaver. I en annen 
gruppe var det ei jente som sa at hun var med i gruppen fordi begge forel- 
drene og storebroren var psykisk syke. Hun sa at hun trodde hun kom til 
å bli akkurat som broren om noen år. Det hadde hun ikke lyst til. 

Ut fra det barna fortalte, framsto følelsene de formidlet, som rimelige 
og relevante reaksjoner på en ekstremt vanskelig livssituasjon. Samtidig 
fikk de liten eller ingen respons fra gruppelederne på det de formidlet; 
et vesentlig aspekt ved deres væren-i-verden syntes heller å bli tildekket. 
I en gruppe hadde de en aktivitet der barna skulle trekke hvert sitt kort. 
På kortene sto det at de skulle beskrive en situasjon som hadde framkalt 
en bestemt type følelse hos dem. En gutt trakk et kort der det sto at han 
skulle nevne noe som fikk ham til å bli sint på sin syke far eller mor. Gut- 
ten gikk fram og tilbake på gulvet. Så stilte han seg opp med ryggen mot 
ringen der de andre barna satt. Han trakk pusten dypt og sa at han ble 
sint når faren drakk alkohol og sa at han ville ta livet sitt. Da han hadde 

sagt dette, ble han stående stille. Ansiktsuttrykket hans forandret seg. 
Gruppelederen takket gutten for det han hadde sagt. Hun sa at det var 
fint. Gutten ble stående. Så sa han at den første gangen faren hadde sagt at 
han ville ta livet sitt, hadde han blitt veldig forskrekket. «Men nå blir jeg 
bare sint», sa han. Gruppelederen gjentok at det var fint at han hadde sagt 
det, men at nå måtte han gå og sette seg på plassen sin. Det var en annens 
tur til å trekke et kort. 

Mangelen på kommunikasjon rundt barnas smerte og lidelse framstår 
på mange måter som et paradoks. Både i manualen til Mestringsgrupper 
og i manualen til SMIL er følelser beskrevet som et tema det er viktig at 
gruppelederne snakker ordentlig med barna om. Som jeg tidligere har 
beskrevet, var dette også en forståelse gruppelederne ga uttrykk for at 
de hadde. De sa også at de fleste av barna som deltok i samtalegruppene, 
levde veldig vanskelige liv. Flere sa at i deres grupper var det ingen av 
deltakerne som kom fra familier der problemene var avgrenset og kort- 
varige. Gruppelederne sa at barna hadde mye å streve med. 

En mulig forklaring på mangelen på kommunikasjon kan være at 
gruppelederne mer eller mindre bevisst har ønsket å skåne seg selv, at 
de i barnas smerte og lidelse har møtt en virkelighet de ikke har maktet 
å forholde seg til. I samtaler med meg var det flere som ga uttrykk for 
at møtene med barna vekket motsetningsfylte følelser i dem. En grup- 
peleder sa at hun noen ganger opplevde smerten til barna som så over- 
veldende at hun ikke visste om hun ville tåle å forholde seg til den. Hun 
beskrev det som skjedde med henne når barna fortalte hvordan de hadde 
det, som å få en ball kastet i stor fart mot ansiktet. Det eneste hun ønsket, 
var å få ballen vekk. 

En annen gruppeleder sa at hun kjente en uvilje inne i seg hver gang 
hun tenkte på barna. Hun sa også at hun trodde at det hun gjorde mot 
dem, ikke kunne være bra. Noen få timer annenhver uke lot hun barn 
som ellers levde forferdelig vanskelige liv, få kjenne hvor godt det går 
an å ha det. Deretter sendte hun dem hjem igjen til krangel, bråk og 
elendighet. Hun sa at det var en voldsom kontrast mellom den hyggen 
og harmonien hun prøvde å skape, og det livet barna skulle tilbake til. 
Hun lurte på hvordan de egentlig opplevde det, og sa at hun følte seg 
veldig motløs. 

Forfattere som har skrevet om fagfolks følelsesmessige reaksjoner på 
det de erfarer i møter med barn som har vært utsatt for ulike typer belas- 
tende hendelser, som seksuelle overgrep og vold, peker nettopp på hvor 
krevende slikt arbeid kan være. I en artikkel i tidsskriftet Child abuse and 
neglect argumenterer en av nestorene innen norsk barnevernforskning, 
Kari Killén (1996), for at det å arbeide med forsømte og mishandlede barn 
innebærer å arbeide i et felt som er ladet med sterke emosjoner. Hun sier 
at den bekymringen og det trykket som følger med denne typen proble- 
mer, gjør at profesjonsutøvere føler et behov for å beskytte seg selv. Det 
blir for smertefullt å møte den redselen, den tomheten, den sorgen og det 
sinnet barna gir uttrykk for. Hun viser til en studie hun gjennomførte i 
siste halvdel av 1970-årene, som viser at sosialarbeidere ofte prioriterer å 
beskytte seg selv framfor å beskytte barna. 

Det er lenge siden Killén skrev denne artikkelen, men den ser frem- 
deles ut til å være aktuell. Nyere forskning argumenterer for omtrent 
det samme som det hun den gang argumenterte for. Den norske sosio- 
nomen Siri Søftestad (2003), som har arbeidet med fagfolks følelsesmes- 
sige reaksjoner på møter med overgrepsutsatte barn, viser til forskning 
som sier at fagfolk opplever det som vanskelig å bli i dette feltet over tid. 
Ifølge Søftestad opplever de hvert møte med en overgrepshistorie som en 
stor følelsesmessig påkjenning. En av fagfolkene hun intervjuet, beskri- 
ver det å møte et sterkt skadet barn som en følelse av å ramle gjennom 
gulvet. 

Søftestad sier også at det ikke er noe i intervjumaterialet hennes som 
tyder på at profesjonsutøvere slutter å la seg sjokkere over hva barn utset- 
tes for, selv etter at de har møtt flere hundre barn der det har vært mis- 
tanke om overgrep. I artikkelen «Arbeid med overgrepsutsatte barn - en 
overkommelig utfordring?» (Søftestad, 2003) beskriver hun hvordan 
profesjonsutøvere forteller at møter med seksuelt misbrukte barn berø- 
rer dem både privat og profesjonelt. På samme måte som personen som 
beskrev møtet med overgrepsutsatte barn som en opplevelse av å falle 
gjennom gulvet, beskriver også disse fagfolkene dem som en eksistensiell 
krise, et sammenbrudd av mening. De sier at det er vanskelig å legge erfa- 
ringene fra seg når arbeidsdagen er slutt. De forteller om søvnløshet, om 
opplevelser av å føle seg rystet og om personlige kriser. De forteller også 

om vegring, angst og redsel, nummenhet, skjelving og gråt, om opplevel- 
ser av å ha mistet hukommelsen, om sinne og kaosfølelser. 

I samtaler jeg hadde med gruppelederne i etterkant av gruppesamlin- 
gene, beskrev de en frykt for å erfare den formen for meningssammen- 
brudd informantene til Søftestad beskriver. En gruppeleder sa at det hun 
var aller mest redd for, var at hun skulle komme til å snakke med barna 
på en måte som gjorde at «tingene kom opp i dagen». Hun sa at hvis det 
skjedde, trodde hun at alt kom til å kollapse: «Bunnen kommer til å falle 
ut. Det vet jeg at jeg ikke vil være i stand til å håndtere. Det kommer til å 
bli helt umulig å bygge barna opp igjen.» 

En annen gruppeleder sa at hvis barna forsto hvor ille de faktisk hadde 
det, kom «lemmen til å åpne seg». Hun sa at barna kom til å styrte ned og 
dra henne med seg i fallet: «Det kommer ikke til å være noen tilbake som 
kan redde dem.» 

Killén (1996) sier at dette er naturlige følelser som det ville ha vært 
bemerkelsesverdig hvis profesjonsutøvere som møter barn som har det 
veldig vanskelig, ikke har. Samtidig peker hun på at dette aspektet ved 
profesjonelt arbeid med utsatte barn er forbausende lite omtalt i kli- 
nisk faglitteratur og forskningslitteratur. Dette er heller ikke beskrevet 
i manualene til Mestringsgrupper og SMIL, og det har ikke lyktes meg å 
se at det er tematisert i annen litteratur om samtalegrupper for barn som 
har psykisk syke eller rusavhengige foreldre. 

Også Søftestad hevder at profesjonsutøveres følelsesmessige reaksjoner 
ofte er undervurdert. Hun sier at dersom man ikke er klar over disse for- 
holdene, kan man heller ikke forstå det som skjer. Man fortolker ikke 
følelsene som meningsbærende fenomener, og som en ressurs i arbeidet, 
men som uttrykk for en svakhet man bør prøve å overkomme. 

Flere gruppeledere jeg har snakket med, har fortalt at når barna 
begynte å fortelle om vonde og vanskelige ting, prøvde de å snu samtalen 
til noe mer positivt. Ofte gjorde de det ved å fortelle om hyggelige ting fra 
sitt eget liv. De sa at de håpet at deres egne gode opplevelser kunne være 
en motvekt til det vonde og vanskelige barna strevet med. En gruppeleder 
beskrev en situasjon der hun hadde spurt en gutt som hadde sagt at han 
gruet seg til å gå hjem etter gruppesamlingen, om det var lenge siden han 
hadde spist pizza. Gruppelederen sa at hun i etterkant hadde tenkt at det 

var et merkelig svar å gi. Hun trodde at hun hadde sagt det fordi hun ikke 
orket tanken på at gutten skulle være lei seg når han gikk fra henne. En 
annen gruppeleder sa at for henne var det en målsetting at barna som 
deltok i gruppen, alltid skulle gå hjem med en følelse av å ha et sukkertøy 
i munnen. 

En annen forklaring på den manglende kommunikasjonen rundt bar- 
nas smerte og lidelse kan være at gruppelederne ønsket å skåne dem. I 
samtaler med meg var det flere som formidlet en følelse av tvil eller ambi- 
valens ved om det var riktig å la barna få innsikt i hverandres vonde følel- 
ser. De sa at mange av barna hadde det så vondt inne i seg at det ville bli 
veldig belastende for de andre barna å høre på. Noen sa også at de trodde 
at det å åpne seg ville bli for belastende for den det gjaldt. Flere tegnet 
skremmende bilder av det de trodde kom til å skje med barna hvis de 
vonde følelsene ble gitt for stort spillerom. En gruppeleder sa at det var 
barn i hennes gruppe som bar på så mange vonde følelser at det eneste 
hun kunne gjøre, var å sørge for å «holde skuta flytende». Det gjorde hun 
ved å sørge for at det vonde og vanskelige ikke fikk komme fram. Hun sa 
at hun var redd for at hvis hun begynte å snakke med barna om de vonde 
følelsene deres, ville det gå opp for dem hvor vanskelig de faktisk hadde 
det. Det trodde hun ikke at de ville tåle. Da kom «skuta til å gå rett til 


bunns». 


Det er foreldrenes måte å utøve omsorg på som 
gjør at barna har det vanskelig 

Et annet tema det nesten ikke ble snakket om i samtalegruppene, var den 
egentlige grunnen til at barna hadde det så vanskelig, nemlig at forel- 
drene ikke ga dem trygg og god omsorg. 

I flere grupper var det barn som så ut til å streve med å komme seg til 
gruppesamlingene. Det hendte jevnlig at noen ikke kom fordi foreldrene 
hadde glemt at de skulle dit. Det var også barn som kom alene i drosje 
fordi foreldrene ikke var i stand til å følge dem, og det var barn som ikke 
ble hentet når gruppesamlingene var slutt. I skolegruppene hendte det 
flere ganger at barn ba om å få låne gruppeledernes telefoner. De ville 
ringe hjem til foreldrene og minne dem på at det var gruppesamling. De 

sa at de trodde at foreldrene hadde glemt det, og de ville hindre at forel- 
drene ble engstelige når de ikke kom hjem etter at skoledagen var slutt. I 
deler av den perioden jeg var til stede i skolegruppene, var det vinter og 
snø. Noen av barna var godt kledd med kjeledresser, overtrekksbukser, 
lue og votter. Andre kom i tynne boblejakker, joggebukser og dårlige sko. 
De hadde heller ikke noe å ha på hodet eller hendene. 

I flere av gruppene fikk barna grøt med mandel den siste gangen før 
jul. Gruppelederne sa at den som fant mandelen, skulle få en premie. I 
en av gruppene fortalte jeg at hjemme hos meg er det en regel at den som 
har funnet mandelen, ikke får lov til å si det høyt før alle har spist opp 
grøten sin. Jeg sa at grunnen er at vi vil unngå at barna våre slutter å spise 
så fort mandelen er funnet. En av gruppelederne sa at en sånn regel var 
det ikke nødvendig å ha i denne gruppen. Hun sa at her var problemet det 
motsatte. Barna var så sultne at de ikke ville slutte å spise. 

I mange situasjoner bidro gruppelederne med praktisk hjelp. De lånte 
ut telefonene sine, ringte etter drosje, hentet og leverte barn og lette rundt 
på skolen for å finne varmt tøy som barna kunne låne. De passet også på 
at barn som var veldig sultne, ikke spiste så mye at de fikk vondt i magen. 
De snakket imidlertid aldri med barna om det som foregikk. Til meg 
sa de imidlertid at de så på barnas problemer som resultat av foreldre- 
nes dårlige omsorgskapasitet. Flere ga uttrykk for at de var bekymret for 
omsorgssituasjonen til barn som deltok i deres grupper. 

En forklaring på denne tilbakeholdenheten kan være at gruppelederne 
mente at det ikke var riktig å snakke med barna om måten foreldrene 
behandlet dem på. Flere ga uttrykk for at psykisk sykdom og rusavhen- 
gighet fremdeles er veldig tabubelagt, og at de fleste som har denne typen 
problemer, ikke ønsker at andre skal vite om det. Noen sa at de var redde 
for at ting som ble sagt om foreldrene i gruppen, skulle bli kjent i nabola- 
get. De sa at barn er barn. Selv om de hadde gjort avtale med barna om at 
det som ble sagt i gruppen, skulle bli i gruppen, tok de ikke sjansen på at 
dramatiske hendelser som selvmordsforsøk, politiaksjoner og tvangsinn- 
leggelser skulle komme ut. Derfor hadde de bestemt at dette var temaer 
barna ikke fikk lov til å snakke om. En gruppeleder sa at hun var redd for 
at barna hadde det så hyggelig når de var i samtalegruppen, at de plumpet 
ut med ting de egentlig ikke hadde tenkt å si. Hun sa at det for henne var 

et viktig prinsipp at familiehemmelighetene ikke skulle ut. Derfor prøvde 
hun å holde samtalen på et generelt nivå. Hun sa at det var bedre å legge 
lokk på det barna fortalte, enn å si eller gjøre noe som kunne få dem til å 
blamere seg. 

En annen forklaring på gruppeledernes tilbakeholdenhet kan være at 
de erfarte at det å forholde seg til barnas omsorgssituasjon, berørte deres 
eget foreldreskap. Helsearbeiderne jeg intervjuet i forbindelse med mas- 
teroppgaven (Grimsgaard, 2008), fortalte at de i stor grad brukte seg selv 
og sitt eget liv som referanseramme når de skulle vurdere pasientenes 
foreldrefungering. En gruppeleder sa at det hun var aller mest redd for 
når hun drev samtalegrupper, var at hun skulle komme til å si noe som 
gjorde at foreldrene ble sinte på henne. Derfor prøvde hun hele tiden å 
tenke over om det kunne være noe i det hun sa, som foreldrene ikke likte. 
Flere gruppeledere ga også uttrykk for at det de syntes var aller vanske- 
ligst, var hvis det var så store problemer i hjemmet at det ble stilt spørsmål 
ved om de burde meldt bekymring til barneverntjenesten. En gruppele- 
der sa at hun flere ganger hadde vært på nippen til å gjøre det, men at hun 
hadde latt det være. Hun trodde at hvis hun gjorde det, ville hun ikke fått 
mulighet til å jobbe videre med barna. Hun mente også at hun hadde en 
helt annen innfallsvinkel til familien enn det barneverntjenesten hadde 
mulighet til å få. 

I artikkelen «Hvorfor overser vi barnemishandling?» (Halvorsen, 
Killén & Grøgaard, 2013) viser forfatterne til nasjonale og internasjonale 
studier og argumenterer for at profesjonsutøvere anvender en rekke psy- 
kologiske mekanismer for å beskytte seg selv mot å se. De sier at den 
overlevelsesmekanismen helse- og sosialarbeidere oftest benytter, er ove- 
ridentifisering med foreldrene. De tillegger foreldrene flere positive egen- 
skaper enn de har, og bagatelliserer den faren barnet er i. Ofte flytter de 
oppmerksomheten over på barnets atferd. De ser barnet som sunnere og 
sterkere enn det er, og tilskriver det egenskaper de ønsket at det hadde. 
Det kan være grunn til å tenke over om det manualen til SMIL sier om at 
gruppelederne skal møte barna som alminnelige friske barn, og det som 
står i manualen til Mestringsgrupper om at gruppene er forebyggende 
grupper og ikke terapigrupper, kan leses som uttrykk for den formen for 
beskyttelsesmekanismer Halvorsen, Killén og Grøgaard viser til. 

Skyld og skam 

En sentral forståelse i eksisterende kunnskap om barn med psykisk syke 
og rusavhengige foreldre er at de utgjør en gruppe som har lett for å føle 
skyld og skam. I forskning er dette beskrevet som en tilleggsbelastning 
som er til hinder for at barna kan være åpne om vanskelighetene sine 
(Fjone et al., 2009; Haugland, 2012). 

I manualene til Mestringsgrupper og SMIL er følelsen av skam knyttet 
til det tabubelagte, og til at foreldrene oppfører seg på måter som gjør at 
omgivelsene tar avstand fra dem. Skylden er først og fremst knyttet til at 
barna tror at det er noe de har sagt eller gjort som er grunnen til at for- 
eldrene har det vanskelig. Et av målene med arbeidet i samtalegruppene 
er å hjelpe barna til å bli kvitt disse følelsene ved hjelp av kunnskap og 
informasjon. 

I flere av gruppene jeg har observert, sa gruppelederne til barna at de 
tilhørte en gruppe barn som har lett for å skamme seg. De utdypet det 
ikke nærmere, men sa at det var en følelse barna ikke trengte å ha, siden 
det ikke var deres skyld at foreldrene var psykisk syke eller ruset seg. I 
en gruppe var det ei jente som rakk hånden i været. Hun spurte hva det 
betyr å skamme seg. Den ene gruppelederen svarte at det betyr å være 
flau. Hun sa at å skamme seg over foreldrene betyr å være flau over dem. 
Hun fortalte om en gutt hun kjente, som hadde en psykisk syk far. Faren 
hadde vært med ham på Tusenfryd. Gutten hadde vært veldig flau over 
faren fordi han lekte så voldsomt og laget så mye bråk. Den andre grup- 
pelederen sa at hun hadde det sånn når barna hennes ikke oppførte seg 
ordentlig ute blant andre. Da ble hun fryktelig flau. Hun følte at det var 
hennes ansvar at barna skulle oppføre seg ordentlig. 

Skam er et sammensatt og flertydig begrep. Den formen for skam jeg 
oppfatter at det refereres til i manualene, er den «klassiske» skammen 
som er resultat av en internalisering av samfunnets normer og regler. Det 
er en skam som er påført utenfra (Wyller, 2001b), og som det opplagt bør 
være en målsetting å hjelpe barn å bli kvitt. 

Samtidig kan det være grunn til å se nærmere på om det kan ha 
vært andre form for skam som har preget barn i samtalegruppene, men 
som ikke ble snakket om. Vetlesen (2004) sier at det finnes en form for 
skam som ikke blir påført oss utenfra, men som vi påfører oss selv. Han 

beskriver denne skammen som er resultat av min tolkning av andres 
tolkninger av meg, av hvor mye eller lite jeg opplever å være verdt for 
dem. Det er en skam som utløses av at jeg kommer til kort på grunn av 
den jeg er, og ikke på grunn av noe jeg har gjort. En variant av denne 
skammen er den som kan følge av at man blir dårlig behandlet av andre. 
Det er en skam som bare oppleves av ofrene, ikke av dem som gjør urett 
(Vetlesen, 2005). 

I samtalegruppene var det flere barn som fortalte at foreldrene behand- 
let dem respektløst, og at dette hadde negative konsekvenser for dem. 
Kalle fortalte at faren sa til ham at han ikke var annet enn en skygge. Lars 
fortalte at en gutt på skolen hadde sagt at moren ville byttet ham mot et 
samlekort. Arne og Line fortalte hvordan mødrene behandlet dem som et 
middel til å realisere sine egne behov. Flere gruppeledere sa at de trodde 
at mange av barna opplevde å være sviktet av foreldrene. En gruppeleder 
sa at hun trodde at voksne ikke torde å snakke med dem om dette, for da 
ville «bunnen falle ut». Hun sa at hun trodde at voksne var redde for at 
barna da ville kollapse. 

En fare ved ikke å tematisere denne formen for skam kan være at barna 
opplever at foreldrene ikke stilles til ansvar for det de gjør mot dem. På 
den måten får de ingen å rette sinnet, sorgen eller frustrasjonen sin mot. 
Helge Sølvberg (2011) sier at voksne barn til psykisk syke foreldre har for- 
talt ham at det har vært, og fremdeles er, vanskelig å vite hvordan de skal 
forholde seg til ting foreldrene har sagt og gjort. Blant annet forteller han 
om en voksen mann som hadde opplevd at moren avlivet hunden hans 
mens han var på skolen. Han hadde kjøpt den for konfirmasjonspengene 
sine og var veldig glad i den. Sølvberg sier at som voksen strever mannen 
fremdeles med å forstå det moren gjorde. Blant annet spør han seg om 
hun var slem, eller om han var et barn det ikke var mulig å elske. 


Barnas erfaringer av rus og vold 

Et fjerde tema det nesten ikke ble snakket om i samtalegruppene, var bar- 
nas erfaringer med vold og rus. Samtidig var det mange barn som fortalte 
om slike erfaringer. Flere beskrev et familieliv preget av konflikter, krangel 
og bråk. De beskrev også hvordan foreldrene endret atferd når de ruset seg. 

I en gruppe var det ei jente som fortalte at moren ikke ville ha noe med 
faren å gjøre fordi han drakk alkohol. Hun ønsket at heller ikke jenta 
skulle ha kontakt med ham. Jenta sa at hun ønsket å ha kontakt med 
faren. Hun var sint på moren. som gjorde alt hun kunne for at de to ikke 
skulle møtes. Samtidig følte hun seg sviktet av faren. Når de en sjelden 
gang fikk mulighet til å være sammen, glemte han som regel avtalen. 
Jeg har tidligere beskrevet at det også var barn som fortalte at foreldrene 
ringte dem når de var ruset, og at de truet med å ta sitt eget liv når de 
var fulle. En gutt fortalte at når han var på besøk hos moren, hendte det 
at vennene hennes kom på besøk om natten, etter at han hadde sovnet. 
Han hadde flere ganger våknet av at de sto utenfor vinduet og lyste på 
ham med en lykt. Da ble han veldig redd. Flere av barna fortalte om slås- 
sing mellom foreldrene. Noen fortalte at foreldrene ødela ting de hadde 
laget. I en gruppe var det ei jente som hadde en far som satt i fengsel 
fordi han hadde vært voldelig mot moren. Moren ville ikke at jenta skulle 
vite hvor faren var. Hun trodde at han var på psykiatrisk sykehus. Når 
barna fortalte om denne typen erfaringer, lyttet gruppelederne til det de 
hadde å si. De stilte imidlertid få eller ingen oppfølgende spørsmål. På 
den måten syntes det ikke å bli noe oppmerksomhet rettet mot å forstå 
hvilken mening erfaringene hadde for barna. Gruppelederne tok heller 
ikke moralsk stilling til det foreldrene gjorde. Vold var heller ikke tema i 
de gruppesamlingene som hadde psykisk sykdom og rusavhengighet som 
hovedtema, og det var bare i én gruppe det ble snakket om rus. Da var det 
et barn som selv tok initiativ til å spørre hvorfor noen begynner å drikke 
alkohol. Den ene gruppelederen svarte at det ikke er så lett å vite, men at 
det handler om avhengighet. Hun spurte barna om de visste hva avhen- 
gighet er. Ingen svarte. Gruppelederen sa at når man er avhengig av noe, 
må man bare ha det. Hun sa at det handlet om en form for sårbarhet som 
gjør at folk ikke er så sterke inne i seg. Dersom de får venner som har den 
samme sårbarheten, har de lett for å begynne å drikke når noe i livet blir 
vanskelig. Gruppelederen sa at det er spesielt viktig for de som har denne 
sårbarheten, å tenke over hva slags venner de velger. 

I en gruppe var det ei jente som rakk opp hånden og sa at moren til en 
av de andre jentene, som ikke var til stede i gruppen den gangen, hadde 
en kjæreste som slo henne. Hun sa også at jenta hadde sett det mange 

ganger. Den ene gruppelederen bekreftet det jenta sa. Hun sa at det var 
riktig, men at hun trodde det bare skjedde når kjæresten ruset seg. Et 
av de andre barna rakk opp hånden og spurte hvorfor noen velger å ha 
slemme kjærester. Gruppelederne svarte at det ikke er så lett å si. Men 
hun trodde at det ofte hang sammen med rus. 

Ingen av barna fortalte at de selv hadde blitt utsatt for fysisk vold. De ble 
heller ikke spurt. Det var imidlertid flere gruppeledere som sa til meg at 
de visste at det var barn i deres gruppe som av og til ble slått. Det var også 
gruppeledere som sa at de var bekymret for noen av barna fordi hjemme- 
miljøet deres var preget av mye vold og konflikter. I en gruppe deltok et 
søskenpar. Foreldrene var skilt, og moren hadde fått ny kjæreste. Faren 
til barna var alvorlig psykisk syk. I perioder ble han veldig utagerende. 
Barna bodde hos moren. Hun hadde jevnlig kontakt med eksmannen og 
hjalp ham med praktiske ting i de dårlige periodene. Gruppelederne sa at 
de var bekymret for barnas omsorgssituasjon. De trodde at de var vitne 
til mye slåssing mellom foreldrene. De trodde også at de var mye overlatt 
til seg selv. 

Mangelen på kommunikasjon rundt barnas erfaringer knyttet til 
rus og vold er problematisk på flere måter. For det første finnes det mye 
forskning som dokumenterer at det er svært skadelig for barn å vokse 
opp i hjem der det er høyt konfliktnivå og blir begått vold. Bente Storm 
Mowatt Haugland (2012) sier at et høyt nivå av familiekonflikter generelt 
er negativt for barns fungering. Det at barn gjentatte ganger utsettes for 
konflikter, kan blant annet svekke barnas evne til å regulere sine egne 
følelser. Dette kan igjen bidra til at de utvikler psykiske problemer. Haug- 
land argumenterer for at psykososiale problemer hos barn til alkoholmis- 
brukere kan forklares, i alle fall delvis, med at barna hyppig er utsatt for 
langvarige og intense familiekonflikter. 

Haugland (2012) peker også på at det er en sammenheng mellom alko- 
holmisbruk og partnervold og mellom alkoholmisbruk hos foreldre og 
fysisk og emosjonell mishandling av barn. I antologien Barns stemmer 
om vold: Å tolke og forstå (Eriksson et al., 2010), som handler om hvordan 
ansatte i hjelpetjenestene forholder seg til barn som lever med vold i fami- 
lien, viser forfatterne til internasjonal forskning som sier at forekomsten 
av én type vold innebærer økt risiko for at det også forekommer andre 

typer vold, og at det er flere i familien som blir utsatt for volden. Blant 
annet hevder de at fedre som utøver vold mot mødre, ofte også er volde- 
lige mot barna i form av både fysisk vold og seksuelle overgrep. Forfat- 
terne understreker også at selv om barn ikke direkte blir utsatt for fysisk 
vold, er det å være vitne til fysisk vold mot en person som er så viktig for 
barnet som den andre forelderen, også en voldelig erfaring. De under- 
streker samtidig at barnet ikke behøver å ha vært vitne til eller direkte ha 
blitt utsatt for fysisk vold for at det skal være skadelig. Vold skal ikke først 
og fremst forstås som noe konkret og avgrenset, men som noe utflytende, 
som en overhengende trussel som gjør hjemmet til en arena fylt av redsel, 
Uro og stress. 

Dette betyr at nar profesjonelle som snakker med barn, far hore 
om rusmisbruk eller partnervold hos foreldrene, bor de alltid ta med i 
betraktning at også barna kan være utsatt for vold, selv om de ikke sier 
noe om det. Haugland (2012) sier at vold, mishandling og overgrep bør 
være et tema som undersøkes rutinemessig av alle som tilbyr hjelp og 
støtte til barn i slike familier. Det samme gjelder seksuelle overgrep. Det 
er også viktig å understreke at profesjonelle som driver samtalegrupper, 
ifølge barnevernloven $ 6-4 har plikt til å gi opplysninger til barnevernet 
når det er grunn til å tro at barn utsettes for mishandling og andre former 
for omsorgssvikt. 

Profesjonelle som leder samtalegrupper, treffer barn som er i en utsatt 
livssituasjon regelmessig over en viss tid. Det er naturlig å tenke at de er 
i en posisjon der de har gode muligheter til å avdekke ulike former for 
mishandling og omsorgssvikt, og til å kunne melde fra til barnevernet 
når det er aktuelt. Det er vanskelig å forstå at noe som så åpenbart hadde 
dyptgripende konsekvenser for barna det gjaldt, ble snakket så lite om. 
Det er også vanskelig å forstå hvorfor det ikke står noe i manualene om 
at dette er fenomener gruppelederne må forholde seg til og ta på alvor. 

En forklaring på mangelen på kommunikasjon kan være at gruppele- 
derne ikke så det som sin oppgave å gjøre det, at de mente at det ikke var 
«deres bord». Da jeg spurte gruppeledere som sa at de var bekymret for 
omsorgssituasjonen til barn i gruppen, hvorfor de valgte ikke å gjøre noe 
med bekymringen sin, svarte de fleste at familiene det gjaldt, allerede var 
i kontakt med barnevernet. Gruppelederne sa at de derfor regnet med at 

problemet ville bli tatt hånd om der. Det var også gruppeledere som sa 
at det ikke sto noe om vold og seksuelle overgrep i manualen, og at det 
sto lite om rus. De hadde derfor gått ut fra at det ikke var så relevant. En 
gruppeleder sa at hun aldri hadde tenkt på at vold og rus er temaer hun 
burde snakket med barna om. Hun sa at hun trodde at hun ville ha gjort 
det dersom det hadde stått tydelig i manualen at hun skulle gjøre det. 

En annen forklaring kan være at vold og rus er tabubelagte temaer det 
er vanskelig å snakke om i vårt samfunn. Den norske psykologen Halldis 
Karen Leira (2003) beskriver tabuet som et sosialt forbud mot å synlig- 
gjøre eller fortelle. Hun hevder at kulturens tabu er et stort problem for 
utsatte barn og unge fordi det forbyr andre å se hvordan de faktisk har 
det. Flere av gruppelederne jeg har snakket med, har sagt at vold og rus 
handler om såre og vanskelige ting det ikke er lett for barn å forstå. De 
har sagt at når barn i deres grupper har fortalt om slike erfaringer, har de 
bevisst unngått å snakke mer om det. De har ikke ønsket å sette de andre 
barna på tanker de kanskje ikke har hatt. Det er også gruppeledere som 
har sagt at de ikke ønsket å snakke med barna om problemer foreldrene 
ikke selv har erkjent, og at de ikke ønsket å snakke med barna om føl- 
somme eller tabubelagte ting uten foreldrenes godkjennelse. 

En tredje forklaring kan være at gruppelederne har prøvd å skåne seg 
selv. Leira (2003) sier at en kultur opprettholder sine tabuer med forakt 
som mulig sanksjon. For å unngå andres forakt og den følelsen av skam 
som følger med den, vil de fleste underordne seg kulturens norm og 
forholde seg til tabubelagte hendelser som om de ikke har funnet sted. 
Tabuet rammer således ikke bare de som blir utsatt for tabubelagte hen- 
delser, men også profesjonsutøvere som skal hjelpe dem å sette ord på det 
som har hendt. Søftestad (2003) sier at fagfolk som arbeider med barn 
som utsettes for tabubelagte erfaringer, blir invitert inn i en «ikke-vir- 
kelighet». De utfordres til å tro på denne virkeligheten, og til å handle ut 
fra fenomener kulturen har definert at ikke skal finnes. Ifølge Søftestad 
vil profesjonelle som eksponerer kunnskap om at barn utsettes for over- 
grep, ofte oppleve å bli stigmatisert av sine kollegaer. Dette setter dem i 
et dobbelt press. De må velge mellom å risikere å bli utsatt for utstøtelse 
eller forakt av sine fagfeller fordi de setter ord på en virkelighet ingen 
vil ha, eller å bli en av de som benekter at fenomenet forekommer. Kari 


285 


KAPITTEL 7 


Trøften Gamst (2011), som har studert dommeravhør av overgrepsutsatte 
barn, sier omtrent det samme. Hun sier at barns direkte og umiddelbare 
fortellinger om overgrep provoserer mange, og at dette også kan ramme 
voksne som formidler det barna forteller. Profesjonelle som tar barns for- 
tellinger om overgrep på alvor, blir ofte møtt med ubehag og kritikk fra 
kollegaer. 

En fjerde forklaring kan være at det å snakke om vold og rus kan bli 
forstått som en fordømmelse av foreldrene, som at man sparker en som 
allerede ligger nede. I manualen til «Du er ikke den eneste» står det at i 
samtaler med foreldrene må gruppelederne legge vekt på ikke å plassere 
skyld hos den som har sykdommen eller problemet, men heller formidle 
et positivt, styrkende fokus som anerkjenner foreldrenes omsorg og deres 
forståelse for barnas situasjon. Det er foreldrenes ressurser, ikke deres 
mangler, som skal settes i sentrum. Gruppelederne må ha forståelse for 
at sykdommen gjør at noen i perioder ikke er i stand til å være foreldre 
på den måten de ønsker. Det ligger i sykdommens natur (Myrvoll et al., 
2011). 

I manualene til Mestringsgrupper og SMIL er foreldrene beskrevet 
som barnas viktigste ressurs. Det er i relasjonen til foreldrene håpet om 
et bedre liv ligger. I manualen til «Du er ikke den eneste» står det at det 
ikke er den kunnskapen barna får når de deltar i samtalegruppene, som 
er den viktigste forebyggende faktoren, men det at kunnskapen fører til 
at det utvikles en gjensidig forståelse mellom barn og foreldre. En styr- 
ket relasjon mellom foreldre og barn beskrives som en sentral målsetting 
med arbeidet. I manualen til SMIL er foreldrene omtalt som viktige sam- 
arbeidspartnere for gruppelederne. En sentral målsetting med samtale- 
gruppene er å bidra til å styrke forelder-barn-relasjonen ved større grad 
av gjensidig åpenhet, innsikt og forståelse. Det står også at barnas loja- 
litet og kjærlighet til foreldrene er ubetinget, og at barna derfor ofte vil 
benekte at de har det vanskelig (Nasjonalt kompetansesenter for læring 
og mestring, 2011, s. 7). I manualen til SMIL står det at barna har behov 
for at deres relasjon til foreldrene anerkjennes og ivaretas. 

I samtalegruppene jeg har observert, var det flere gruppeledere som sa 
at når de snakket med barnas foreldre, var de nøye med ikke å si noe som 
kunne gi foreldrene dårlig samvittighet. De sa at de syntes det var viktig 

at foreldrene fikk bekreftet at de ikke var dårlige foreldre, selv om de var 
psykisk syke eller ruset seg. 

Det var også gruppeledere som sa at noe av det som særlig kjenne- 
tegner barn med psykisk syke eller rusavhengige foreldre, er at de er 
ekstremt lojale mot foreldrene sine. Gruppelederne sa at de trodde det var 
en overlevelsesstrategi, som de ikke ønsket å rokke ved. Derfor trodde de 
heller ikke at barna ønsket å snakke om ting som kunne sette foreldrene i 
et dårlig lys, og de var nøye med ikke å presse barna til å si noe de trodde 
de ikke har lyst til å si. De prøvde også å beskytte barn som hadde lett for 
å åpne seg, mot å si for mye. På den måten søkte de å unngå å sette barna 
i en situasjon der de fikk det vondt når de forsto at de hadde røpet noe om 
foreldrene som de ikke skulle ha røpet. En gruppeleder sa at dette handlet 
om å ivareta barna, ikke foreldrene. 


Sammenfatning og konklusjon 


I denne delen har jeg diskutert betydningen av det som ikke ble snakket 
om, eller som bare så vidt ble antydet eller nevnt, i samtalegruppene jeg 
har observert. Ut fra argumentene som har kommet fram gjennom dis- 
kusjonen, mener jeg det er riktig å konkludere med at den formen for 
samtalegrupper jeg har observert, representerer en mye mer utfordrende 
og kompleks form for praksis enn det man kan få inntrykk av gjennom å 
lese manualene og relevant faglitteratur. Det synes også å være en rekke 
motstridende hensyn og interesser i spill i samhandlingene mellom 
de profesjonelle og barna, som fører til at sentrale aspekter ved barnas 
væren-i-verden ikke blir gjort til tema, men heller blir tildekket. Blant 
annet har jeg pekt på at mye av det barna erfarer, dreier seg om tabube- 
lagte fenomener som det kan være vanskelig for profesjonelle å forholde 
seg til. De profesjonelle kan også føle behov for å skåne seg selv, barna 
eller foreldrene. 

Sett fra barnas perspektiver er dette alvorlig på flere forskjellige måter. 
For det første kan det føre til at det ikke blir satt inn adekvate hjelpe- 
og støttetiltak. Dette er spesielt alvorlig for barn som lever med alvorlig 
omsorgssvikt, vold eller seksuelle overgrep. I samtalegruppene jeg har 
observert, var det flere barn som fortalte om alvorlige ting som ikke ble 

tatt tak i. Når sentrale aspekter ved barns væren-i-verden blir tildekket, 
kan det også føre til at de ikke får den støtten de trenger til å bearbeide 
vonde og vanskelige erfaringer, men blir værende i en tilstand av hjem- 
løshet. Hendelser som ikke blir tatt tak i, kan forbli skremmende, forvir- 
rende og vanskelige å forstå. Berit Bae (2004) hevder at dette kan ha store 
negative konsekvenser for barns psykiske helse. Hun sier at dersom barns 
oppfatninger av egne subjektive opplevelsers realitet ikke blir tilstrekke- 
lig anerkjent, kan de miste taket i opplevelsene og dermed også tilliten til 
at de er virkelige og gjeldende. Dette kan føre til at barna blir usikre på 
sin egen måte å forstå og fortolke verden på. Tildekkingen kan også føre 
til at barna mister tilliten til at det finnes voksne som ser dem og forstår 
dem, og som kan ivareta deres behov. Mange av barna i samtalegruppene 
ga inntrykk av at de opplevde at de ikke hadde noe gulv å stå og falle på. 
De formidlet en følelse av håpløshet, og de sa at de ikke hadde noen tro på 
at livssituasjonen deres noen gang kom til å bli bedre. 


Fortellinger som en vei til barns væren-i-verden 


Jeg har så langt i dette kapitlet argumentert for at samtalegruppene jeg har 
observert, synes å representere en form for praksis som fører til at vesent- 
lige aspekter ved barns væren-i-verden blir tildekket. Sett i lys av sentrale 
verdier som preger det samfunnet og den tiden vi lever i, framstår dette 
umiddelbart som et paradoks. I kapittel 2 har jeg redegjort for hvordan 
samtalegruppene er et svar på en økende bevissthet om at barn med psy- 
kisk syke eller rusavhengige foreldre ofte har blitt oversett av hjelpetje- 
nestene. Manualene til Mestringsgrupper og SMIL kan ut fra dette leses 
som bidrag til å synliggjøre de usynlige barna. Samtaletilbudene er også 
utformet i en tid preget av diskurser om barn og barndom som har ført til 
at de fleste i dag ser det som naturlig og selvfølgelig at barn som har psy- 
kisk syke eller rusavhengige foreldre, skal møtes som aktører med egne 
rettigheter og behov. I motsetning til i 1960- og 1970-årene, da det ikke 
var uvanlig at barn ikke visste hvor foreldrene var når de var innlagt på 
psykiatrisk sykehus (Dunn, 1993), har de i dag en lovfestet rett til å bli iva- 
retatt som pårørende. I innledningen til manualen til SMIL er det da også 
presisert at barneperspektivet skal gis særlig prioritet. I samtalegruppene 

jeg har observert, ble det lagt til rette for en rekke aktiviteter som nettopp 
syntes å ha som formål å åpne for dialoger om barnas egne erfaringer. 
Når vesentlige aspekter ved barnas væren-i-verden likevel ser ut til å bli 
usynliggjort, kan det være grunn til å spørre om det er noe i verdiene som 
ligger til grunn for vår tids forståelse av begrepene «barnet som aktør» og 
«barneperspektiv», som fører til at barns egne perspektiver skyves til side. 
John Wall (2010, s. 13) peker på at vår forståelse av barndommen også er 
historisk betinget. I det nettverket av mening barn har å fortolke livene 
sine i lys av, finnes også samfunnets og kulturens fortellinger om dem. 
Disse må både barn og voksne forholde seg til. Wall hevder at dette kan 
være etisk problematisk. Selv om det er enighet om at barn er fullverdige 
aktører, er det ikke åpenbart hva dette skal bety. 


En forståelse hentet fra de voksnes verden 


I sin bok Ethics in Light of Childhood (Wall, 2010) peker Wall på hvordan 
begrepet «aktør» siden moderniteten i all hovedsak har blitt assosiert med 
verdier som rasjonell individualisme, frihet, autonomi og uavhengighet, 
og at det er en tendens til å se på sårbarhet og avhengighet som en motsats 
til dette. Han argumenterer for at det er dette menneskesynet som har 
formet vår tids forståelse av «barnet som aktør», og at det er en forståelse 
som setter barn i en veldig sårbar situasjon. Wall hevder at det vi så langt 
har fokusert på når det gjelder barns deltakelse i vårt samfunn, har vært 
å tilskrive dem flest mulig av de samme egenskaper og rettigheter som vi 
tilskriver voksne. Han sier at så lenge det er sånn, vil barn forbli margina- 
lisert. De blir tvunget til å låne sin menneskelighet fra de som blir forstått 
å besitte den på en riktigere, mer fullstendig og avansert måte enn dem 
selv. Wall hevder at den dominerende forståelsen av «barnet som aktør» 
på denne måten møter et grunnleggende filosofisk problem. Den aner- 
kjenner ikke det som særlig preger barns måter å være i verden på. 

Wall (2010) hevder at når det gjelder den forståelsen av «barnet som 
aktør» som i dag dominerer, står vi overfor det samme problemet som for 
noen år siden ble løftet fram av det som kalles feminismens tredje bølge. 
Mens man i feminismens første bølge kjempet for kvinners stemmerett 
og i den andre krevde like rettigheter for kjønnenes deltakelse i arbeid og 

samfunnsliv, er man i den tredje bølgen opptatt av at fullverdig deltakelse 
bare kan oppnås dersom samfunnets moralske strukturer endres til også 
å gi rom for de verdier som preger kvinners liv og erfaringer. Wall sier at 
på samme måte som feminismen har bidratt til at begreper som rasjona- 
litet, omsorg, kroppslighet og makt i dag er innlemmet i vår generelle for- 
ståelse av hva det vil si å være menneske, må vi også innlemme de verdier 
som særpreger barns måter å være i verden på, i vår forståelse av hva det 
vil si å være et fullverdig menneskelig subjekt. Inspirert av sentrale her- 
meneutikere som Heidegger, Gadamer og Ricoeur argumenterer han for 
å knytte disse verdiene til den mest fundamentale egenskapen vi mennes- 
ker fødes inn i verden med: behovet for å skape mening. Ifølge Wall kan 
spørsmålet om hva det grunnleggende sett vil si å være et menneske, kun 
besvares ut fra det faktum at vi alle fødes inn i verden, lever og dør. Den 
verdenen vi fødes inn i, er en verden av mening som allerede er skapt for 
oss av andre. Han hevder at den grunnleggende drivkraften som ligger i 
alle me nnesker, er til enhver tid å prøve å oppleve livet så meningsfullt 
og helhetlig som mulig. 

Wall (2010) sier at den måten vi skaper mening på, er gjennom å for- 
telle livsfortellingene våre. Det som kjennetegner livsfortellingene, er at 
de har både et tilbakeskuende og et framoverskuende blikk. Vi får innsikt 
i hvem vi er ved å plassere våre erfaringer i en fortelling som også sier 
noe om hvor vi kommer fra, og om hvilke visjoner vi har for framtiden. 
Å være menneske er å leve i en verden som ikke bare består av det som 
har vært og er, men også av det som kan bli. Som mennesker er vi på 
samme tid både begrenset og grenseløse, ferdige og uferdige. Vi er alle- 
rede noe, men strekker oss samtidig alltid mot noe nytt. Det vi hele tiden 
streber etter, er å utvide livsfortellingene våre. Enten vi er voksne eller 
barn, søker vi alle størst mulig narrativ helhet. Med det menes ikke at alle 
erfaringer skal føye seg inn i et harmonisk sammenhengende hele, men at 
de er til stede i livsfortellingen vår på en eller annen måte. 

En forutsetning for at vi skal kunne utvide livsfortellingene våre, er at 
vi er villige til å åpne oss for å bli påvirket av hverandre. Å leve i relasjoner 
til andre og til de fellesskapene vi er del av, innebærer derfor aldri bare å 
handle overfor dem. Det innebærer også alltid å gjøre seg åpen for å bli 
formet av de andre. 

Fordi vi til enhver tid skaper mening fra det stedet der vi befinner oss, 
vil all mening være tentativ og partiell. Dette betyr at barns meningsska- 
ping ikke kan bli sett på som mindre utviklet eller mindre fullverdig enn 
voksnes. Det at barn i mindre grad er påvirket av historien, strukturene 
og tradisjonene enn voksne, gjør tvert imot at de har lettere for å bringe 
inn nye og uventede perspektiver, både i sitt eget liv og i livet til mennes- 
ker rundt dem. Wall hevder at barn kan ha en djervhet og friskhet i sine 
fortolkninger som voksne ofte mangler. Samtidig gjør barns begrensede 
livserfaringer at de ikke alltid er i stand til å skape den nødvendige kri- 
tiske distansen til den historien og de tradisjonene som omgir dem. Der- 
for er de i større grad enn voksne avhengig av andres støtte i sin streben 
etter å skape mening i det de har erfart. Den ulikheten i status og makt 
som preger relasjoner mellom barn og voksne, setter barna i en spesielt 
sårbar situasjon. Wall sier at dersom vi ønsker en bredere forståelse av 
hva det vil si å være et barn, er det barnets åpenhet og relasjon til verden 
vi bør rette oppmerksomheten mot. Det sårbare barnet og barnet som 
aktør er ikke motsatte begreper, men sammenvevet. Samtidig som det er 
barnets åpenhet som gjør at barnet kan framstå som aktør, er det gjen- 
nom sitt engasjement i verden at det blir sårbart. 

Når det gjelder samtalegruppene jeg har observert, har en viktig mot- 
ivasjon for måten de er utformet på, vært forskning der barn selv gir 
uttrykk for at de ønsker kunnskap om det som skjer i familien (Trondsen, 
2014; Trondsen & Ytterhus, 2017). Ut fra det Wall sier kjennetegner vår 
grunnleggende måte å skape mening på, kan det være verdt å tenke over 
om barnas utsagn kan ha blitt misforstått av voksne. Fra et perspektiv 
formet av verdier hentet fra voksnes verden, er det lett å tenke at barna 
etterspør faktabasert kunnskap. Det barna etterlyser, kan imidlertid like 
gjerne være hjelp til å utvide livsfortellingene sine. 

Når Lars tre ganger tar initiativ til å fortelle om episoden på skolen, 
er det kanskje ikke en rasjonell forklaring han etterspør, men hjelp til å 
integrere hendelsen i en større fortelling om sitt liv? Det er en fortelling 
som ikke bare handler om ham, men også om relasjonen mellom ham 
og moren, og om hvordan andre mennesker ser på dem. Ut fra det Lars 
sier og gjør, gir han inntrykk av at han ønsker å gjøre fortellingen rik og 
variert ved å se episoden fra flest mulige perspektiver. 

På samme måte er det mulig å tenke at når Hannah og Aisha forteller 
om sine opplevelser av farens sykdom, etterspør de ikke først og fremst 
kunnskap om sykdommen eller råd om hvordan de skal håndtere den. 
De søker hjelp til å skape helhet og sammenheng i sine relativt korte, men 
dramatiske liv. I denne helheten inngår blant annet det å ha vært tvunget 
til å flykte til et annet land, en lengsel etter å være sammen med en far 
som opplever dem som møkkete når han er syk, opplevelser av ensomhet 
og isolasjon og erfaringer med at de ikke alltid kan stole på moren. 

I en av skolegruppene var det ei jente som sa at hun visste at situasjo- 
nen hjemme aldri kom til å forandre seg. Derfor syntes hun ikke det var 
noen vits i å snakke så mye om problemene sine. Når hun gjorde det, 
begynte hun bare å tenke mer på dem. Hun sa at det som var godt for 
henne, var å gjøre praktiske ting, for eksempel å lage noe. Da ble tankene 
hennes opptatt med det hun holdt på med, og ikke med alt det vanskelige 
hun ikke kunne gjøre noe for å endre. I en tekst jeg har skrevet i etterkant 
av en av gruppesamlingene hun deltok i, er det en lang beskrivelse av 
at hun står sammen med en gruppeleder og tover ull. De står ved siden 
av hverandre og gnir store mengder varmt såpevann inn i ullen. Iblant 
stopper de opp og ser på resultatet. De diskuterer farger og fasonger, men 
sier ikke så mye mer. I bakgrunnen er det en radio som spiller musikk. 
Stemningen er rolig. Det ser ut som om jenta har det godt. Det er lett å 
forestille seg at denne situasjonen kan ha vært et verdifullt bidrag til hen- 
nes fortelling om seg og sitt liv. Det handler om tilhørighet og fellesskap, 
om å få mulighet til å tre fram og bli tatt imot slik man er, om både å bli 
formet og selv være med på å forme. 


Et vern mot forutinntatte holdninger 

Wall (2010) knytter det moralske ansvaret vi mennesker har for hver- 
andre, nettopp til vår åpenhet og mottakelighet for hverandres perspek- 
tiver. Han hevder at hver og en av oss har et krav på å bli møtt på en slik 
måte at den vi henvender oss til, er villig til å sette sine egne perspektiver 
i spill og åpne seg for å bli formet av våre. I det ligger det ikke bare at vi 
skal la den andres fortelling forandre oss, men at forandringen også skal 
prege den responsen vi gir tilbake. Wall sier at den andre har krav på ikke 

bare å bli møtt som en som bidrar til å forme min livsfortelling, men også 
til selv å bli sett, hørt og tatt på alvor gjennom å bli innlemmet i fortellin- 
gen. Dette betyr at relasjonen først er likeverdig når jeg har overskredet 
min egen erfaringsverden gjennom å innlemme den andre som en betyd- 
ningsfull del av min selvforståelse. 

Det hos et barn vi skal åpne oss for å bli påvirket av, er derfor ikke det 
vi kjenner igjen hos oss selv eller har kunnskap om fra før, men det som 
er fremmed og annerledes. Ifølge Wall har hvert barn krav på å få sin helt 
spesielle fremmedhet innlemmet i vår fortelling. Dette betyr at i møter 
med barn må voksne vise vilje til å forstå det som ikke umiddelbart er 
tilgjengelig, men som ser ut til å ha en avgjørende betydning for barnet 
det gjelder. Dette gjelder også i profesjonelle sammenhenger. Profesjo- 
nelle kan ikke møte barn bevæpnet med ferdig etablerte teorier. Det må 
være fortellingen som leder til teorien, ikke omvendt. 

Når en gutt sier at han ville ha vært inne hos den syke moren helt til 
hun var frisk, kan ikke profesjonsutøveren bruke sine teorier til å prøve å 
identifisere hvilken mening som ligger bak. Han eller hun må ta tak i det 
gutten sier, og la dette danne grunnlaget for det videre arbeidet de to skal 
være sammen om, og som profesjonsutøveren etter hvert kan bruke sine 
teorier til å utvide forståelsen av. Det samme er tilfellet når en gutt sier at 
det eneste han kan skrive om familien sin, er et stort spørsmålstegn. 

Den historien guttene forteller fra livet sitt, er en del av den historien 
som har formet dem og gjort dem til den de er. Dette betyr at de ikke 
bare har en livsfortelling, de er livsfortellingen sin. Det er en fortelling 
som er ulik alle andres, som de befinner seg midt i, og som stadig endres 
(Hovland, 2011). På denne måten kan det barnesynet Wall introduserer, 
ha potensial til å bevege profesjonsutøvere bort fra tanken om at barn 
med psykisk syke eller rusavhengige foreldre er noe bestemt. De blir hele 
tiden til. Identiteten deres er i stadig bevegelse, og den viser seg på mange 
forskjellige måter. Samtidig er denne tilblivelsen ikke noe som finner sted 
inne i barna, men i relasjoner, dialoger og samspill med andre. 

Anne Jansen (2013, s. 125) argumenterer for at det å lytte til barns for- 
tellinger om hva de gjør i vanskelige situasjoner, kan bidra til en forståelse 
av begrepene «risiko» og «beskyttelse» som ikke i så stor grad er knyttet 
til egenskaper ved det enkelte barnet. Det kan hjelpe oss til heller å rette 

oppmerksomheten mot den meningssammenhengen begrepene opptrer 
i, og mot hvordan barna selv opplever og forstår dem. 


En praksis der både barna og gruppelederne 

kan framstå som subjekter 

Ut fra det Wall sier, vil den grunnleggende etiske dimensjonen i relasjo- 
ner mellom voksne og barn ikke dreie seg om å gi omsorg og beskyttelse, 
men om at voksne må være villige til å la seg påvirke og forandre av bar- 
nas perspektiver. Det innebærer at den voksne må gjøre seg sårbar. Han 
eller hun må anerkjenne barnets kapasitet til å påvirke og forandre seg. 
I profesjonelle sammenhenger åpner dette for en praksis som gir profe- 
sjonsutøveren og barnet mulighet til å forholde seg til hverandre på en 
mer åpen og fleksibel måte enn det manualene til Mestringsgrupper og 
SMIL legger opp til. 

Den kritikken Kalle og Robin rettet mot måten profesjonsutøvere 
hadde snakket med dem på, var nettopp at profesjonsutøverne var dår- 
lige til å høre etter, at de misforsto, at de ikke viste at de brydde seg, men 
at de ga inntrykk av at samtalen var noe de bare skulle ha gjennomført 
og overstått. 

I sin bok Narrativ etikk og profesjonelt hjelpearbeid (Hovland, 2011) 
argumenterer Beate Indrebø Hovland for å se på profesjonelt hjelpear- 
beid som en praksis som dreier seg om å lytte til og svare på fortellinger. 
Hun sier at en viktig del av profesjonelles kompetanse er å kunne lytte til 
den andres fortelling, å få en forståelse av hva fortellingen dreier seg om, 
og å kunne gi en respons som den andre opplever sakssvarende og hjelp- 
som. For at det skal bli mulig, må den profesjonelle både kunne fange 
opp nyanser og kompleksitet i situasjonen og anlegge ulike perspektiver 
på den. Samtidig understreker hun at fortellinger ikke er noe den hjel- 
pesøkende har ferdig med seg til møtet, men noe som skapes i rommet 
mellom dem som forteller. 

Hovland (2011, s. 35) hevder at profesjoner hvor formålet er å yte hjelp 
til mennesker som har møtt utfordringer i livet de ikke har greid å takle 
på egen hånd, alltid har arbeidet med det narrative, men at det er noe 
de ikke nødvendigvis har vært seg bevisst. De har måttet forholde seg til 

den fortellingen som utfolder seg i selve møtet, i samhandlingen mellom 
den profesjonelle og den eller de som trenger assistanse. De har også 
måttet forholde seg til fortellingene de ulike partene bringer med seg 
til møtet, som er med på å prege hva som blir sagt og gjort, og hvordan 
dette blir oppfattet av den enkelte. I tillegg skaper profesjonelle hjelpere 
selv fortellinger om den andre i samtaler med kollegaer og i journaler og 
rapporter. 

En styrke ved fortellingene er at de gir erfaringene våre en form som 
gjør det mulig at flere kan forholde seg til dem (Hovland, 2011). På den 
måten kan de være en vei til forståelse av den formen for flertydige og 
ubestemmelige fenomener som syntes å være i spill i samhandlingene 
mellom gruppelederne og barna i samtalegruppene jeg har observert, 
som indre smerte, håpløshet, ensomhet og svik. Fortellingenes form gjør 
at de kan være en omvei til fenomener som det kreves mye tid og tålmo- 
dighet å finne passende ord og begreper for. 

Det er absolutt mulig å tenke at samhandlingen mellom Emre og 
Hakan og gruppelederne kunne ha utviklet seg i en annen retning der- 
som gruppelederne hadde forstått guttenes vegring som starten på en 
fortelling de skulle skape sammen. Det samme må kunne sies om sam- 
handlingen mellom gruppelederne og Marie da hun sa at hun ble glad da 
hun ikke fikk lov til å ha med en venn hjem, og da Fillip reiste seg opp 
og begynte å gå rundt på gulvet hver gang et av de andre barna begynte å 
snakke om sin mor eller far. 

Som jeg har forklart tidligere i boken, er det vanligvis ikke en hvil- 
ken som helst erfaring vi velger å fortelle om. De fleste fortellinger tar 
utgangspunkt i en verden hvor det har skjedd noe som forstyrrer, utfor- 
drer eller ryster den regjerende sosiale ordenen, det som blir sett på som 
normalt. På den måten kan det å fortelle også være en måte å bearbeide 
vanskelige hendelser på. Vi forteller den samme hendelsen om og om 
igjen til den faller på plass. Samtidig er vi som oftest ikke alene i fortel- 
lingene våre (Hovland, 2011). Fortellingene til barna i samtalegruppene 
handlet ikke bare om dem selv, men også om mennesker i barnas nærhet, 
ofte foreldrene. Gjennom å lytte til og svare på disse fortellingene kunne 
foreldrenes betydning i barnas liv kanskje ha blitt tydeligere for grup- 
pelederne. Barnas fortellinger kunne også ha hjulpet gruppelederne til å 

få et mer detaljert bilde av problemene deres, og til å komme fram til en 
sakssvarende forståelse av hva barnas hjelpebehov faktisk var. 

I flere av gruppene fortalte barn om alvorlige hendelser knyttet til vold 
og rus, som det ikke ble tatt tak i. I samtaler med meg sa gruppelederne at 
de syntes det var vanskelig å snakke med barna om disse erfaringene. De 
følte seg usikre på hva de skulle si, og hva som var riktig å gjøre. Det kan 
være verdt å tenke over om de hadde opplevd det mer overkommelig der- 
som de hadde sett på relasjonen til barna som en relasjon der de sammen 
skulle skape en fortelling. 


Ingen garanti for en respektfull praksis 

Det er viktig å understreke at den formen for praksis Hovland foreslår, 
ikke er en metode, men en forståelsesstruktur. Den er en måte å bygge 
bro på mellom forståelseshorisontene til gruppelederne, med deres fag- 
lige kompetanse, og barna som lever med foreldrenes psykiske sykdom- 
mer og rusavhengighet i dagliglivet sitt. Det er en måte å samhandle 
på der barnas opplevelse av og perspektiv på livssituasjonen sin får en 
grunnleggende betydning. 

Samtidig skal det å arbeide med fortellinger ikke forstås som en rask 
og enkel løsning på et komplisert og sammensatt problem; hvordan vi 
som samfunn skal kunne tilby barn med psykisk syke og rusavhengige 
foreldre et trygt og godt hverdagsliv. Hovland (2011) understreker at det 
å lytte til og svare på andres fortellinger fører med seg et stort moralsk 
ansvar. Måten profesjonsutøvere lytter til og svarer på barns fortellin- 
ger på, kan ha stor betydning for hvilken rolle barna lar erfaringene de 
forteller om, spille i en større fortelling som handler om deres liv. Hov- 
land understreker at for at profesjonsutøveres bidrag til fortellingen skal 
kunne oppleves som hjelpsomt, må det passe inn i livshistorien til den 
som forteller, på en måte som gir mening for ham eller henne. 


Sammenfatning og konklusjon 


I denne delen har jeg først diskutert hvordan det å arbeide med fortel- 
linger kan legge føringer for en praksis som er egnet til å ivareta barn 

med psykisk syke eller rusavhengige foreldre som selvstendige menings- 
søkende og meningsskapende subjekter. Jeg tenker da på en praksis som 
forholder seg til barna som selvstendige, avgrensede individer innvevet 
i ulike meningssammenhenger. Jeg har også argumentert for at det å 
arbeide med fortellinger kan være en vei til en praksis som kan skape 
forutsetninger både for at barna kan stå fram med erfaringer fra eget liv, 
og for at gruppelederne kan bli i stand til å ta imot og svare på det barna 
formidler. At barna får muligheten til å fortelle om livet sitt, er viktig 
både for at de skal få adekvat støtte og hjelp, og for at de skal få mulighet 
til å forme en god selvforståelse og identitet. 

Utblikk 


Her er det då at filosofien må vera den nødvendige uroa som sår tvil, og gjer det 
som har vorte for lett, tyngre, slik at det kan få den rette tyngda i seg att. 
—Hans Skjervheim, 1992 


Formålet med boken har vært å undersøke hvordan et grunnleggende 
menneskelig behov — behovet for å skape mening - kommer til uttrykk 
og blir håndtert i samhandlinger mellom profesjonelle og barn som deltar 
i samtalegrupper for barn med psykisk syke eller rusavhengige foreldre. 

Bokens vitenskapsfilosofiske forankring, en avdekkende hermene- 
utikk, har bidratt med en forståelse av at den meningen et barn tillegger 
det som foregår i en konkret samhandlingssituasjon, vil være avhengig 
av barnets subjektivitet, situasjonsorientering og historie — eller sagt med 
Heideggers ord: av barnets væren-i-verden. Jeg har derfor vært spesielt 
opptatt av hvordan de profesjonelle som ledet samtalegruppene jeg har 
vært til stede i, skapte rom for det enkelte barnets erfaringer og perspek- 
tiver, og hvordan de ikke gjorde det. Den vitenskapsfilosofiske forankrin- 
gen har også gjort det mulig å identifisere det i samhandlingene mellom 
de profesjonelle og barna som ikke ble satt ord på, eller som bare så vidt 
ble antydet eller nevnt, men som likevel kan ha hatt stor betydning for 
den meningen som ble dannet. Dette har gjort det mulig å forholde seg 
til aktiviteten i samtalegruppene fra et perspektiv som det ikke har lyktes 
meg å finne tematisert i eksisterende forskning. 

Gjennom fortolkning av fortellinger som beskriver samtaler og aktivi- 
teter der barn formidler erfaringer tanker og følelser som ikke blir gjort 
til tema i den videre samhandlingen, har jeg fått en forståelse av at samta- 
legruppene jeg har studert, representerer er en form for praksis der barns 
egne erfaringer av foreldrenes psykiske sykdommer og rusavhengighet i 

begrenset grad blir gjort til tema. Gjennom den teoretiske diskusjonen — 
der jeg har løftet det som foregikk i de partikulære situasjonene, opp på et 
mer generelt meningsbærende nivå — har jeg prøvd å få en dypere forstå- 
else av dette fenomenet. Samtidig ville det ikke ha vært innenfor bokens 
ånd å gi konkrete forslag til hvordan de utfordringene jeg har pekt på, bør 
løses. I etterkant av arbeidet er det likevel noen forhold som framstår som 
særlig betydningsfulle, og som jeg vil legge til grunn for en avsluttende 
refleksjon. Den dreier seg om hvilke utfordringer profesjonelle særlig står 
overfor dersom samtalegrupper for barn med psykisk syke eller rusav- 
hengige foreldre skal kunne være en praksis der barnas hjelpebehov blir 
ivaretatt på en mer helhetlig måte enn de synes å bli i dag. 


En kontekst som gjør det vanskelig å romme 
barnas væren-i-verden 


De fleste samtalegruppene jeg har observert, ble drevet etter ferdig utar- 
beidede guider eller manualer. Dette ser ut til å ha lagt føringer for en 
forståelse av at praksisen ville bli best dersom den ble gjennomført på en 
mest mulig standardisert måte. 

Intensjonen bak å legge en slik forståelse til grunn for praksisen er 
opplagt god: å sikre at barn som trenger det, får riktig og nødvendig hjelp. 
I rapporten Tiltak for barn med psykisk syke foreldre (Aamodt & Aamodt, 
2005), utarbeidet av Regionsenter for barn og unges psykiske helse på 
oppdrag av Barne- og familiedepartementet, konkluderes det med at de 
tiltakene som eksisterte på den tiden rapporten ble skrevet, i stor grad 
var drevet av ildsjeler og spesielt interesserte. Dette gjorde at barn med 
psykisk syke eller rusavhengige foreldre risikerte å motta svært forskjel- 
lige hjelpetilbud avhengig av hvor i landet de bodde. Det gjorde også at 
hjelpetilbudene var sårbare for å bli lagt ned dersom personene som drev 
dem, sluttet i arbeidet sitt. Rapporten sier også at mange av tiltakene bar 
preg av å være fragmenterte og tilfeldige. 

Ut fra det som har kommet fram gjennom arbeidet med denne studien, 
kan det være grunn til å spørre om fagfolk nå har gått for langt den andre 
veien og er i ferd med å havne i motsatt grøft. Det kan se ut til at troen på 
at det finnes én riktig måte å snakke med barn som har psykisk syke eller 

rusavhengige foreldre på, har bidratt til å gjøre samtalegruppene til en kon- 
tekst som i liten grad tillater det enkelte barnets væren-i-verden å komme 
fram. I boken har jeg argumentert for at dette er alvorlig på flere forskjel- 
lige måter. Det jeg vil løfte fram her, er at det kan bidra til å tilsløre eller 
skjule hvor vanskelig barna faktisk har det. Kanskje kan det være grunn til 
å spørre om mange barn med psykisk syke eller rusavhengige foreldre lever 
mye mer utfordrende liv enn det fagfolk har tatt inn over seg? 

De fleste barna som deltok i samtalegruppene jeg har observert, kom 
fra hjem der foreldrenes sykdommer hadde vart over lang tid og var sam- 
mensatte og store. Familiene strevet også ofte med andre former for sosi- 
ale problemer. Mange av barna formidlet et stort lidelsestrykk. Samtidig 
var deres smerte og lidelse noe som i liten grad ble snakket om eller tatt 
tak i. Dette var også tilfellet i situasjoner der de fortalte om egne erfarin- 
ger knyttet til vold og rus. Resultatene av dette forskningsarbeidet kan 
således leses som en oppfordring til aktuelle fagmiljøer om å finne fram 
til andre og mer treffsikre måter å hjelpe disse barna på. Tormod Rime- 
haug og Jorun Mari Børstad (2015) argumenterer for at godt profesjonelt 
arbeid overfor barn med psykisk syke eller rusavhengige foreldre krever 
både manualtroskap og skreddersøm. Det kan være grunn til å reflektere 
over om vi lever i en tid der oppmerksomheten på betydningen av skred- 
dersøm nesten har forsvunnet. 

Jeg vil også løfte fram at samtalegruppene jeg har observert, har en 
forebyggende intensjon som synes å være lite treffende. I rapporten til 
Aamodt og Aamodt (2005) blir det argumentert for at det er viktig å 
komme tidlig i gang med relevante hjelpetiltak. Det kan godt være at 
samtalegruppene er tenkt som en variant av den typen tidlig intervensjon 
rapporten anbefaler. Ut fra det jeg observerte da jeg var til stede i grup- 
pene, syntes det imidlertid å være et stort gap mellom idealer og realite- 
ter. I sin evaluering av et kommunalt aktivitetstilbud for barn som hadde 
psykisk syke mødre, konkluderte Sigrun Aasen Frigstad og Borgunn 
Ytterhus (2008) med at aktivitetstilbudets profil trolig ikke var hjelpsom 
for noen av barna som deltok. De sier at de av barna som først og fremst 
hadde behov for hjelp til å få dagliglivet til å fungere, ville ha hatt større 
nytte av en støttekontakt som kunne ha hjulpet dem med å vaske tøy, lage 
mat og ordne transport til og fra fritidsaktiviteter. For de av barna som 

slet med alvorlige problemer, var hjelpen utilstrekkelig. Jeg vil oppfordre 
aktuelle fagmiljøer til å diskutere om dette også kan være tilfellet for den 
typen samtalegrupper jeg har studert. 


Det er barna, ikke livssituasjonen deres, 
som blir forstått som det som skal endres 


Manualene som lå til grunn for arbeidet i samtalegruppene jeg har obser- 
vert, er forankret i et teoretisk grunnlag som synes å legge føringer for en 
forståelse av at den primære årsaken til at barn med psykisk syke eller 
rusavhengige foreldre har det så vanskelig, er egenskaper som hefter ved 
dem som individer. Det teoretiske grunnlaget synes også å legge føringer 
for en forståelse av at dette er egenskaper det går an å ha objektiv kunn- 
skap om, og som barna har mulighet til å endre dersom de får relevant 
kunnskap og informasjon. I samtalegruppene jeg har observert, synes 
denne forståelsen å ha ført til en praksis der en viktig oppgave for grup- 
pelederne var å identifisere disse egenskapene hos barna og å hjelpe dem 
å endre dem. Dette bidro til et fokus der det ikke var barnas mangel- 
fulle eller dårlige omsorgssituasjon som ble forstått å være det som skulle 
endres, men barnas måter å forholde seg til omsorgssituasjonen på. 

Boken kan ut fra dette også leses som en oppfordring til aktuelle fag- 
miljøer om å tenke over om det er barnas omsorgssituasjon, og ikke egen- 
skaper ved barna, som bør være det primære fokuset i hjelpetiltak som 
iverksettes overfor familier der en eller begge foreldrene har psykisk syk- 
dom eller ruser seg. Dette betyr ikke at fagfolk ikke også skal snakke med 
barna. De må imidlertid sørge for at de ikke snakker med dem på måter 
som bidrar til å tilsløre eller skjule en mangelfull omsorgssituasjon. 

I den forbindelse vil det også være viktig at profesjonelle som tilbyr 
barna støtte og hjelp, tenker grundig over hvilken betydning de tillegger 
det å snakke med barn. De må både være seg bevisst hvilke grunnleg- 
gende antakelser om barn og barndom de møter barna med, og hvilke 
intensjoner de har med samtalene. I FNs barnekonvensjon (1989), den 
norske barneloven og barnevernloven er det presisert at barn har rett til 
å uttale seg og bli hørt i alle saker som angår dem. Samtidig finnes det 
forskning som viser at profesjonsutøvere som snakker med barn som er 

i utsatte og sårbare livssituasjoner, ofte strever med å forstå hvordan de 
skal forholde seg til det barna ytrer (Helsedirektoratet, 2019). 

Det er også verdt å tenke over om samtalegrupper er et egnet hjelpe- 
tiltak overfor barn som lever så vanskelige liv som det barna i samtale- 
gruppene jeg har observert, gjorde. En sentral forståelse i eksisterende 
kunnskap om samtalegrupper er at gruppene skal bidra til at barna føler 
seg mindre isolert, og til at de skal finne styrke og støtte i å erfare at det 
er andre som har det omtrent som dem (Reupert & Maybery, 2007). Ung- 
dom som deltok i det internettbaserte selvhjelpsforumet Snakkerommet, 
framhevet nettopp dette som betydningsfullt. De sa at de tidligere hadde 
hatt en følelse av å være den eneste i verden som hadde psykisk syke for- 
eldre, og at de ofte følte seg ensomme og alene når det gjaldt å håndtere 
de praktiske og emosjonelle konsekvensene av livssituasjonen sin. De sa 
også at det var noe helt annet å snakke med jevnaldrende enn med voksne 
(Trondsen, 2014). 

Ungdommene som deltok i Snakkerommet, var mellom femten og 
atten år og deltok av egen vilje. De hadde også helt andre erfaringsmes- 
sige og kognitive forutsetninger for å ta stilling til hvilke erfaringer de 
ønsket å dele, og til å skape en passe avstand til det de fikk vite om de 
andre, enn de barna som deltok i samtalegruppene jeg har observert. 
De fleste av disse barna var mellom åtte og ti år. De deltok ikke i gruppene 
av egen vilje. Da jeg spurte hvem som hadde bestemt at de skulle være 
der, svarte de fleste at det var foreldrene. Det var også barn som fortalte 
at de ikke hadde lyst til å gå i gruppene, men at foreldrene hadde sagt 
at de måtte. Den asymmetrien som preger relasjoner mellom voksne og 
barn, gjorde at barna heller ikke hadde muligheter til å beskytte seg mot 
å blottstille sider ved livet sitt som de ikke ønsket at andre skulle få inn- 
sikt i, når gruppelederne oppfordret dem til å fortelle. Barnas relativt sett 
korte levetid gjorde også at det kunne være vanskelig for dem å regulere 
hvilken virkning det de andre barna fortalte, hadde på dem. 


En trygg havn i en vond og vanskelig verden 


Barn som lever under belastende omsorgssituasjoner og omsorgssvikt, 
lider ikke bare under de vonde og nedbrytende konsekvensene av de 

dårlige relasjonelle erfaringene de gjør. De lider også under at de i større 
eller mindre grad er fratatt muligheten til å erfare gode relasjoner. På to 
områder mener jeg at den formen for samtalegrupper jeg har observert, 
kan ha en positiv betydning for barn som deltar. Det ene er at det kan 
gi dem mulighet til å treffe omtenksomme og omsorgsfulle voksne. Det 
andre er at det kan gi dem et avbrekk fra vanskelighetene i hjemmet. 

I forskning basert på voksnes retrospektive fortellinger om sin egen 
barndom med psykisk syke eller rusavhengige foreldre er nettopp betyd- 
ningen av disse to forholdene framhevet. I studien til Bonnie Dunn (1993) 
forteller informantene hvor viktig det var for dem å være sammen med 
andre voksne enn foreldrene. Det kunne være besteforeldre, naboer, ven- 
ner av familien, lærere eller en trener. Informantene sier at det de særlig 
opplevde som betydningsfullt ved denne kontakten, var at det var per- 
soner de hadde tillit til, og at de opplevde at de var velkomne hos dem. 
Informantene sier at noe av det som var viktig, var at det var voksne som 
var tilgjengelig regelmessig, at de var omsorgsfulle, og at de represen- 
terte en form for normalitet. De beskriver dem som en forbindelseslinje 
mellom den bisarre og kaotiske verdenen de opplevde hjemme, og den 
verdenen som befant seg utenfor. Dette utgjorde en stor forskjell i deres 
liv, men informantene forteller samtidig at de sjelden eller aldri snakket 
med de voksne om familiesituasjonen sin. 

Når det gjelder behovet for et avbrekk, er et gjennomgående trekk i 
eksisterende forskning der barn med psykisk syke eller rusavhengige for- 
eldre selv forteller om livet sitt, at de opplever det som godt å ha mulighet 
til å fjerne seg fysisk fra foreldrene (Ahlström et al., 2011; Fjone et al., 
2009; Foster, 2010; Trondsen, 2012). 

I samtalegruppene jeg har observert, var det flere barn som etterspurte 
mer tid til å leke og bare være sammen. I samtalene jeg hadde med barna, 
var det også mange som ga uttrykk for at de hadde likt å være med i 
gruppene. De sa at det de hadde likt aller best, var å bare være der. De 
sa at de syntes det var veldig koselig, og at gruppelederne var de snilleste 
damene i hele verden. Flere av barna som deltok i skolegruppene, fram- 
hevet betydningen av å få være sammen med dyr. De sa at når de holdt 
på med dyrene, kjente de at de ble roligere inne i seg. Ei jente sa at hun 
var med i gruppen fordi hun trengte å få det mer godt inne i seg. Hun sa 

at når de gjorde ting som var gøy, tenkte hun mindre på alt det andre. Da 
kunne hun kjenne at hun ble glad i hjertet. 


En virkelighet voksensamfunnet ikke makter 
å forholde seg til? 


I evalueringen av det kommunale aktivitetstilbudet rettet mot barn 
som har psykisk syke mødre, argumenterer Frigstad og Ytterhus (2008) 
for at tilbudet framstår som en praksis som først og fremst svarer på 
myndighetens krav om at noe må bli gjort overfor denne gruppen barn. 
Ut fra det som har kommet fram gjennom arbeidet med doktorgrads- 
prosjektet denne boken bygger på, vil jeg oppfordre aktuelle fagmiljøer 
til å tenke over om noe av det samme kan være tilfellet for den typen 
samtalegrupper jeg har observert. En slik refleksjon behøver ikke bare 
å romme myndighetenes krav om handling, men også vårt eget behov 
for å gjøre noe med vissheten om at det finnes barn som lever et håpløst 
vanskelig liv. 

Svein Aage Christoffersen (2001) sier at det er en grense for hva voksne 
tåler når det gjelder å erfare at barn blir utsatt for belastninger som fører 
til at de forventningene de har til livet, blir knust. Han sier at voksne 
vil at barn skal lykkes. Christoffersen viser til filmen La vita e bella fra 
1999. Den utspiller seg i en tysk konsentrasjonsleir, mot slutten av andre 
verdenskrig, der en jødisk mann og hans fem år gamle sønn befinner 
seg. Sønnen er ikke klar over at han er i en utryddelsesleir. Faren finner 
stadig på ting for å holde livsmotet hans oppe, og han skjuler for ham at 
han i realiteten er i en situasjon der han ikke er sett på som annet enn 
råmateriale for knapper og såpe. Filmen ender med at faren blir skutt idet 
tyskerne rømmer leiren ved krigens slutt. Sønnen og moren berger livet. 
Christoffersen sier at vi som tilskuere fint kan tåle at faren dør, men han 
tror ikke at vi hadde tålt at sønnen hadde blitt drept, selv om det ville 
ha vært det mest sannsynlige utfallet. Han hevder at vi ikke ser filmen 
som en historie om en individuell skjebne. Til det er den for usannsynlig. 
Vi ser den som en film om vårt forhold til barn og til vårt eget og barns 
livsmot. Ifølge Christoffersen er den urealistiske, men lykkelige slutten 
til oss. Den besegler vårt engasjement på barnets side, vårt håp om liv for 

alle verdens barn. Han sier at på den måten er filmen dypt realistisk i all 
sin mangel på realisme. 

Barna som deltok i samtalegruppene jeg har observert, levde liv som på 
forskjellige måter brøt med det vi i vårt samfunn forbinder med et godt 
barneliv. Mange av dem var preget av mismot og mangel på framtidshåp. 
Møtene med disse barna har berørt både mitt forhold til barn og forholdet 
til mitt eget og barns livsmot. Etter tiden med barna i samtalegruppene er 
jeg ikke den samme som jeg var. Jeg vil oppfordre aktuelle fagmiljøer til 
å tenke over om det kan være sånn at en av samtalegruppenes viktigste 
funksjoner er at de bidrar til å gjøre et stort og komplekst problem vi ikke 
vet hvordan vi skal løse, oversiktlig og håndterbart. Kan det være at vi, 
som voksensamfunn, på denne måten har dempet vår egen smerte, men 
at vi samtidig har bidratt til å tildekke en gruppe svært sårbare barns 
væren-i-verden? 


Etterord: Kommentarer jeg har fått i etterkant 
av disputasen 


I etterkant av disputasen ble jeg kontaktet av den norske psykiatriprofes- 
soren Sigmund Karterud. Han har vært avdelingsoverlege og forsknings- 
leder for Seksjon for personlighetspsykiatri ved Oslo Universitetssykehus 
og har lang erfaring med å drive utdanning i gruppepsykoterapi for tera- 
peuter. Han har også skrevet flere lærebøker om temaet, blant annet om 
hvordan terapeuter kan håndtere den typen overveldende og følelsesmes- 
sig belastende situasjoner «mine» gruppeledere formidlet at de opplevde å 
stå i. Han har også skrevet om hvordan terapeuter kan tilrettelegge grup- 
pesituasjoner på en måte som gjør det mulig å styrke deltakernes evne 
til meningsdanning og refleksjon over det i deres liv som framstår som 
overveldende og uforståelig. 

Karterud har arbeidet mye med nyere hermeneutikk. Han har erfart at 
den representerer et fruktbart perspektiv som blant annet bidrar med en 
bevissthet om betydningen av at det må foregå en kontinuerlig dialektikk 
mellom praksis og teori, og at det er denne dialektikken som bør være 
styrende for hvordan profesjonsutøverne velger å handle. For at en slik 
dialektikk skal kunne ha noe for seg i den formen for samtalegrupper 

jeg har observert, mener han at praksisen må være forankret i en mer 
kompleks og moderne personlighetsteori enn det som legges til grunn i 
manualene som er mest brukt i dag. Karterud peker også på behovet for 
å diskutere forholdet mellom psykoedukasjon og terapi, og behovet for å 
gjennomføre kliniske studier der man blant annet undersøker grundig 
om det er bra for barna å være med i samtalegruppene. Slik jeg forstår 
det, er Karteruds erfaringer primært hentet fra gruppeterapi med voksne. 
Gjennom sine kommentarer bringer han samtidig inn et klinisk perspek- 
tiv, som jeg ikke har hatt med i mitt prosjekt. På denne måten åpner han 
en vei til å arbeide videre med de problemstillingene jeg har pekt på. Jeg 
vil rette en sterk oppfordring til aktuelle fagmiljøer om å ta tak i dette. 

Både i forbindelse med disputasen og i etterkant av denne har jeg fått 
tilbakemeldinger fra profesjonelle som driver den typen samtalegrupper 
jeg har studert, om at de ikke kjenner igjen de utfordringene og dilem- 
maene jeg beskriver at «mine» gruppeledere strever med. De har sagt at 
de snakker med barna om vanskelighetene deres, og at de er i stand til å 
håndtere sine egne følelser. 

På nettsiden til tidsskriftet Fontene er det publisert en artikkel som 
handler om avhandlingen (Skotheim, 2020).' Journalisten har også inter- 
vjuet gruppeledere for SMIL som ikke har vært med i studien. De sier 
at de ikke kjenner seg igjen. De sier at dersom et barn åpner seg og deler 
noe vanskelig i gruppene, unngår de ikke å ta tak i det. De sier at de gjør 
det på en måte som ivaretar både barnet som forteller og de andre barna 
i gruppen. De sier imidlertid lite om hvordan de rent praktisk gjør det. 
Det hadde vært nyttig å vite mer om dette. Ut fra det jeg erfarte da jeg var 
til stede i samtalegruppene, synes det nærmest som en umulighet. Det 
henger sammen med både de store og komplekse problemene barna for- 
midlet at de strevet med, og de rammene gruppelederne arbeidet innen- 
for. En gruppeleder som er intervjuet, sier at han er klar over problemene 
jeg har pekt på, og at han derfor har lagt manualen vekk. Han har den 
bak i hodet, men arbeider ellers fritt. Han sier ikke noe om hva han gjør i 
stedet for å sikre at den praksisen han bedriver, holder god faglig kvalitet, 


1 — https://fontene.no/nyheter/forsker-kritiserer-samtalegrupper-for-barn-som-er-parorende- 
gruppeleder-kjenner-seg-ikke-igjen-6.47.675548.015c12aab5 

men viser til sin egen barndom. Han sier at han skulle ønske at han hadde 
hatt et slikt tilbud da han var barn. Han sier også at han ser det som sin 
oppgave å hjelpe barn som forteller om vonde og vanskelige ting, med 
å formidle historiene sine videre til foreldre og aktuelle instanser. I lys 
av det barna som deltok i samtalegruppene jeg har observert, formidlet, 
hadde det vært interessant å vite noe om hvordan han rent praktisk gjør 
dette, og hvilke hjelpeinstanser han kobler barna på. 

En tredje gruppeleder som er intervjuet, trekker fram de følelsesmes- 
sige belastningene jeg beskriver at gruppelederne strevet med. Hun sier 
at man kanskje ikke er egnet som gruppeleder dersom man ikke vet 
hvordan man skal håndtere de tøffe historiene til barna. Igjen hadde det 
vært interessant å vite hvordan hun rent praktisk gjør dette, stilt overfor 
barn som lever så vanskelige liv som barna i samtalegruppene jeg har 
observert. 

I avhandlingen har jeg understreket at det perspektivet jeg har valgt 
å ha på samtalegruppene, ikke er det eneste mulige. Jeg har også argu- 
mentert for at når det gjelder forskning som dreier seg om menneskers 
erfaringer, bør målet ikke være å komme fram til ett riktig perspektiv, 
men å identifisere flest mulige perspektiver som aktivt kan brytes mot 
hverandre. Jeg synes derfor det er bra at ikke alle ser det på samme måte 
som meg. Samtidig opplever jeg det som problematisk at noe av kritik- 
ken bidrar til å skape et inntrykk av at «mine» gruppeledere er dårlige 
fagfolk, og at de mangler de personlige egenskapene som skal til for å 
fylle yrkesrollen. Jeg opplevde dem på ingen måte slik. Det jeg har prøvd 
å formidle, er at de var satt i en håpløs situasjon. De arbeidet innenfor 
rammer som gjorde en etisk forsvarlig yrkesutøvelse tilnærmet umulig. 
Jeg vil minne om det Aristoteles sier, om at det er handlingsforløpet, ikke 
de handlendes karakter, som etterliknes i tragedien. Målet mitt har ikke 
vært å gi en moralsk vurdering av enkeltpersoner, men å beskrive utfor- 
dringer og dilemmaer enkeltpersoner står i, på en måte som kan vekke 
gjenkjennelse hos andre. Det er i lys av dette perspektivet jeg håper den 
videre samtalen kan skje. 

